
Forord 


I desember 2019 arrangerte forskergruppen Religion og livssyn ved Hog- 
skulen i Volda en konferanse over to dager der tematikken rom og sted 
ble satt pa dagsorden. Rundt 25 forskere fra ulike institusjoner i Norge 
møttes til foredrag og samtaler med sikte på å utveksle innsikter og reflek- 
sjoner om den såkalte romlige vendingen i religionsfagene og beslektede 
fagområder. Konferansen hadde også som siktemål å munne ut i en bok, 
og det er denne som nå foreligger. 

Antologien gir noen perspektiver på rom og sted som dimensjoner, 
med særlig utgangspunkt i religionsfag, vidt forstått. At en slik tematikk 
i seg selv er omfattende, bør ikke overraske. Derfor er heller ikke boken 
et forsøk på å gi en fyllestgjørende fremstilling av et komplekst tema. 
Forskere med sine spesifikke faglige utgangspunkt gir stemmer til hvor- 
dan vi kan forstå rom og sted som viktige dimensjoner, blant annet inspi- 
rert av utviklinger i geografifaget. Selv om artiklene har tilknytning til 
ulike fagområder, som religionsvitenskap, filosofi, teologi, sosialantropo- 
logi og pedagogikk, så er antologien et møtested i det vi vil betegne som 
en vid religionsfaglig kontekst. 

Redaktørene vil rette en takk til Høgskulen i Volda for finansiering av 
både konferansen og bokprosjektet. Likeledes vil vi takke for trykkestøtte 
fra forskergruppen Diversity in Education ved Høgskolen i Innlandet. 
Takk også til redaktør Jan Ove Ulstein i bokserien Kyrkjefag Profil og 
redaktør Simon Aase i Cappelen Damm Akademisk for godt samarbeid 
i utgivelsesprosessen. 


Knut-Willy Sæther og Anders Aschim 
Volda og Hamar i oktober, 2020 

Komplekse rom og mangeartede 
steder: Religionsfaglige og 
interdisiplinære kontekster 


Knut-Willy Sæther 
Høgskulen i Volda 


Anders Aschim 
Høgskolen i Innlandet 


Abstract: This article maps out the complexity of the phenomena and concepts space 
and place, with a special focus on religious studies and related disciplines. We start 
by identifying core elements in the so-called ‘spatial turn’ within the humanities and 
the social sciences, originating from developments in the field of geography. Next, we 
identify ontological and epistemological challenges related to space and place, and 
argue for constructive-critical realism as a point of departure in theory of science. 
Further, we advocate interdisciplinarity as a way to address such a topic, followed by 
a short analysis of the ‘spatial turn within the context of religion, theology and philo- 
sophy. Finally, we offer a presentation of the remaining articles of the volume. 


Keywords: spatial turn, constructive-critical realism, interdisciplinarity 


Innledning 


Rom og sted er hoyst komplekse fenomener og begreper. Selv innenfor 
det fagområdet som det kanskje er mest nærliggende å knytte fenome- 
nene til - geografi - er det alt annet enn entydig hva vi egentlig taler 
om. Noel Castree sier det slik: «Place is among the most complex of geo- 
graphical ideas» (Castree, 2009, s. 156). Legger vi til rom som kategori, 


Sitering av denne artikkelen: Sæther, K.-W. & Aschim, A. (2020). Komplekse rom og mangeartede steder: 
Religionsfaglige og interdisiplinære kontekster. I K.-W. Sæther og A. Aschim (Red.), Rom og sted: Reli- 
gionsfaglige og interdisiplinære bidrag (Kap. 1, s. 9-28). Oslo: Cappelen Damm Akademisk. https://doi. 
org/10.23865/noasp.110.ch1 

Lisens: CC BY-ND 4.0. 

oker kompleksiteten ytterligere. I den samfunnsgeografiske tradisjonen 
var disse begrepene noe man opprinnelig tok for gitt. I senere forskning 
har det blitt betydelig mer problematisert hva rom og sted faktisk er, og 
hvordan det kan forstas. 

Den fornyede interessen for rom og sted har ogsa slatt inn i andre 
disipliner, og i dag taler vi om en romlig vending («spatial turn») innen- 
for flere humanistiske og samfunnsvitenskapelige fagområder (Warf & 
Arias, 2008; Nieuwenhuis & Crouch, 2017). Det betyr ikke nødvendigvis 
at fenomenene blir mer avklart av den grunn. Didem Kilickriran uttryk- 
ker det slik: «Both concepts are also incredibly mobile in that they resist 
any one single way of thinking» (Kilickriran et al., 2012, s. vii). Ikke slik å 
forstå at rom og sted gir rom for hva som helst, men snarere at man i rom- 
og stedsforskningen betoner et perspektiv — et anlagt blikk - som kan gi 
oss bedre innsikter og peke på nye sammenhenger, innen en fagtradi- 
sjon, men også mellom fagtradisjoner. Dette er også tilfelle når vi i denne 
antologien ser nærmere på rom og sted innen det vi betegner som en vid 
religionsfaglig kontekst. 

Først i denne artikkelen gjør vi noen innledende avklaringer av begre- 
pene rom og sted ved å se nærmere på det som har blitt betegnet som 
«den romlige vendingen». Denne avklaringen leder oss til en vitenskaps- 
filosofisk diskusjon der både ontologiske og epistemologiske spørsmål 
aktualiseres. Vi argumenterer for et vitenskapsteoretisk ståsted med 
utgangspunkt i en konstruktiv-kritisk realisme og viser at en slik tilnær- 
ming kan være et fruktbart startsted for å belyse rom og sted ut fra de 
fagområdene og med det interdisiplinære preget som finnes i antologiens 
artikler. Vi avklarer videre hvordan vi forstår den religionsfaglige kon- 
teksten og hva vi mener med interdisiplinaritet i denne sammenheng, for 
deretter å rette søkelyset mer spesifikt mot den romlige vendingen innen 
religionsfag. Til slutt vil vi gi en presentasjon av artiklene i boken. 


Den romlige vendingen - 
noen innledende avklaringer 


Teorier om rom og sted med relevans for filosofi, religion og teo- 
logi har særlig blitt utviklet i nær kontakt med blant annet geografi, 

sosialantropologi og sosiologi. Den romlige vendingen har i seg en 
engelskspraklig begrepsbruk der termene «space» og «place» inngar. 
Disse begrepene kan romme mye, men vi ser at «space» tenderer til a 
vere et mer abstrakt konsept, mens «place» har en tydeligere referanse 
til fysiske lokasjoner (Kleive, 2018, s. 7). En annen mate a skjelne mellom 
begrepene på er å foreta en systematisk-hierarkisk ordning av dem, der 
«space» blir forstatt som en mer overordnet kategori, mens det fysiske 
«place» er en underkategori. Samtidig er ikke slike kategoriske grense- 
oppganger nødvendigvis formålstjenlige, og vi ser at det er mye forskning 
der begge dimensjonene flyter i hverandre. 

En tilnærming som flere innen den romlige vendingen knytter an 
til, er Henri Lefebvres triadiske forståelse av fysiske, mentale og sosi- 
ale rom som romlige praksiser (Lefebvre, 1991). Ifølge Peter Nynås er 
et vesentlig element i den romlige vendingen en vektlegging av de sosi- 
ale og kulturelle forholdene: den «focuses on how socially constructed 
and negotiated cultures, identities, and meanings, both produce and 
are produced by place and space» (Nynås, 2008, s. 158). Lefebvre avviser 
tanken på at rom kan være en slags boks uten innhold. Med Lefebvre 
påpeker Nynås at «the spatial turn implies a re-conceptualisation of 
space, which emphasises space as a tripartite synthesis of physical, men- 
tal, and social spaces operating simultaneously» (Nynås, 2008, s. 158). 
Det Nynås, med støtte fra Lefebvre, så langt har tydeliggjort, er forståel- 
sen av rom. Når det gjelder sted, tenker Nynås langs en tilsvarende akse 
der sted kan forstås ut fra tre dimensjoner: (1) den fysisk-geografiske 
dimensjon, (2) den sanse-emosjonelle dimensjon og (3) den sosio- 
kulturelle dimensjon. 

En av dem som utvikler sin tenkning med Lefebvre som bakteppe, er 
Edward Soja. I denne antologien viser artikkelen til Dewilde et al. mer 
inngående hvordan rom og sted kan tenkes sammen, med utgangspunkt 
i Sojas teoretiske tilnærming. Vi vil her trekke fram skjelningen mellom 
«firstspace», «secondspace» og «thirdspace». Den førstnevnte kategorien 
viser til det fysiske, materielle og geografiske dimensjonen, mens den 
andre viser til selve forestillingene om sted og rom. Her står symbolene 
sentralt ved at de kvalitativt former rommet. I «thirdspace» tenkes den 
fysiske og den symbolske dimensjonen sammen. 

Sa langt kan vi identifisere forstaelser av rom og sted der flere dimen- 
sjoner gjøres gjeldende, og med røtter i Lefebvre ser vi tydelig en kon- 
struktivistisk dreining i forståelsen av rom og sted. Doreen Massey er 
en annen svært innflytelsesrik bidragsyter til denne utviklingen. Siden 
1990-tallet har hun i en rekke arbeider utviklet en relasjonell forståelse av 
sted (jf. Berg & Dale, 2015, s. 32-33). I boken For space (Massey, 2005) har 
hun utviklet dette videre og betont steders «flyktighet» («elusiveness»): 
Gjennom «hendelser» («events») som oppstår i møtet mellom, eller «sam- 
menkastetheten» («throwntogetherness») av mennesker, ting, ideer og 
fysiske omgivelser, blir steder dynamiske størrelser i stadig endring. Her 
blir også et annet trekk ved den romlige vendingen tydelig, nemlig en 
vektlegging av den temporale dimensjonen. Én side ved dette er at steder 
er i stadig forandring, avhengig av hvilke elementer som møtes der til 
enhver tid. En annen side er at steder, forstått som «hendelser», kan skape 
forbindelser til andre tider og steder. I denne boken kommer dette fram 
på ulike måter i beskrivelsene av et multinasjonalt firma og en katolsk 
kirke (Giskeødegård), av religiøse prosesjoner (Kleive et al.), av pentekos- 
tale migrantmenigheter (Eriksen), av en internasjonal festival (Dewilde 
et al.), av veggmaleriene i en lokal vestlandskirke (Hatlebrekke) eller av 
reaktualiseringen av førmoderne tradisjoner i forhandlingene om kirke- 
asyl (Meier). En annen innfallsvinkel til den temporale dimensjonen gir 
Theodore Schatzkis begrep «tidrom» («timespace», Afdal). 

Aure et al. (2015) viser hvordan rom og sted er uløselig knyttet til mobi- 
litet. Vi beveger oss i et rom, i steder og mellom steder. Denne antolo- 
gien tar ikke eksplisitt for seg forholdet mellom mobilitet og rom, det er 
utførlig behandlet av andre (Bergmann & Sager, 2008), men vi er likevel 
i berøring med mobilitet i lys av steders betydning for tilhørighet. Det å 
betone mobilitet står ikke i motsetning til en forståelse av at steder gir 
tilknytning og er et uttrykk for tilhørighet. Det mobile er i denne sam- 
menheng knyttet til menneskers bevegelighet og forflytting i vid mening 
som en følge av blant annet den økte globaliseringen. Mobilitet er et sen- 
tralt trekk ved det senmoderne liv, og man kan derfor i forbindelse med 
den romlige vendingen også tale om en «mobility turn». Det er likevel 
mulig å påvise en viss spenning mellom mobilitet og tilknytning ut fra 
hvordan samfunnet har utviklet seg i vår senmoderne kontekst ved at 

varig tilhørighet og tilknytning til steder ser ut til å loses opp. Samti- 
dig søker mennesket tilhørighet og skaper (ny) tilhørighet. Spenningen 
mellom mobilitet og tilhørighet er ikke nødvendigvis et problem, det 
handler snarere om to utfyllende perspektiver som er i interaksjon med 
hverandre og spiller sammen i dannelsen av steder, ifølge Aure et al. 
(2015, S. 22-23). 

Den romlige vendingen handler altså om noe mer enn å betone betyd- 
ningen av sted i geografisk-fysisk forstand. Aure et al. søker å belyse 
hva vi vil forstå når vi snakker om steder, og hvordan en slik forståelse 
kan oppnås, samt hvordan steder skapes (Aure et al., 2015, s. 13ff). Det 
konstruktivistiske innslaget blir dermed tydelig ved at man forfekter en 
uløselig sammenheng mellom ontologi og epistemologi: Spørsmålet om 
hva sted er (ontologi), kan ikke skilles fra hvordan steder forstås (episte- 
mologi) (Aure et al., 2015, s. 15). Å finne definisjoner på sted og rom, med 
andre ord søke etter en avklaring av hva steder er, byr på store vanske- 
ligheter. Aure et al. påpeker at slike definisjoner gjerne ender opp med å 
beskrive dimensjoner ved sted. Å søke etter hvordan steder kan forstås, 
kan derimot gi mer fruktbare og rikere perspektiver. Sted og rom blir 
dermed forstått som noe blir konstruert og skapt. Ved å søke etter steders 
hvordan åpnes det i tillegg for en mer abstrakt sted- og romforståelse. 
Til sist åpner det også for eksistensielle og symbolske dimensjoner, der 
steder tillegges mening ved opplevelse og identifikasjon. For å poengtere 
kompleksiteten med sted og rom ytterligere kan vi tale om en veksel- 
virkning ved at steder fortolker oss, slik Nynäs beskriver det: «There is 
a significant reciprocity in the correspondence between the human self 
and place. Places also interpret us. They express and articulate us and are 
thus constitutive of who we are and become» (Nynäs, 2008, s. 164). En slik 
resiprositet poengterer det konstruktivistiske perspektivet og problema- 
tiserer særlig den tradisjonelle dikotomien mellom subjekt og objekt (jf. 
også Sæthers artikkel i denne boken). 

Denne antologien avspeiler forståelser av sted og rom som betoner 
fysisk-geografiske så vel som ulike konstruktivistiske dimensjoner. Det 
spørsmålet som dermed melder seg, er hva slags vitenskapsfilosofisk 
utgangspunkt som kan understøtte en slik bred tilnærming. Det vil vi 
belyse i det følgende. 

Sted og rom - vitenskapsfilosofisk tilnærming 


I tilknytning til mobilitet og rom uttrykker Sigurd Bergmann seg slik: 
«How do we conceive the space in which we move? Is it a mere container 
or a living all-embracing space? Is it an absolute entity or do we perceive it 
as a complex relational space?» (Bergmann, 2008, s. 22). Bergmann adres- 
serer her grunnleggende sporsmal til ulike dimensjoner ved sted og rom. 
De er grunnleggende i den forstand at de omfatter bade en ontologisk 
dimensjon og en epistemologisk dimensjon. Det ontologiske handler om 
hvordan virkeligheten faktisk er. I Newtons klassiske fysikk er «rom» en 
slags container — en avgrenset størrelse - som de fysiske prosessene fin- 
ner sted innenfor. Mens i Einsteins relativitetsteori blir både tid, rom og 
materie knyttet sammen, og i én mening forstås verden da mer relasjo- 
nelt, med Bergmanns ord «a complex relational space» (Bergmann, 2008, 
s. 22). Vi ser at fundamental-ontologiske spørsmål reises med utgangs- 
punkt i den naturvitenskapelige innsikt. Det epistemologiske handler 
om hvordan vi tilegner oss kunnskap og innsikt om rommet. Uttrykt 
annerledes: Hvordan oppfatter, forstår og tenker vi rommet som vi beve- 
ger oss i og som vi er en uløselig del av? Med disse spørsmålene er vi 
dermed ikke bare i berøring med rom slik det har blitt forstått og forstås 
innen naturvitenskapen. Fra filosofisk hold er det nærliggende å nevne 
Immanuel Kant. I sin grenseoppgang og problematisering av «tingen slik 
den er i seg selv» og «slik tingen framstår for meg», viser Kant at det som 
muliggjør erkjennelse av det vi sanser, er at det oppfattes av oss som ting 
og hendelser i tid og rom. For Kant er tid og rom menneskets anskuel- 
sesformer: De gir oss den måten vi kan betrakte verden på. Dermed blir 
rom og tid et perspektiv som vi anlegger på virkeligheten og som vi i én 
mening er bundet av. Kant uttrykker slik sett at rom og tid er gitte statiske 
størrelser, og ikke relative eller konstruerte. I så måte hører han til den 
newtonianske tradisjonen. 

Det er ikke anledning å dvele for mye ved disse spørsmålene i denne 
artikkelen, men noen vitenskapsfilosofiske avklaringer vil være nødven- 
dige i tilnærmingen til rom og sted. Et fruktbart vitenskapsfilosofisk per- 
spektiv er konstruktiv-kritisk realisme (Losch, 2005; Sæther, 2018). Den 
tradisjonelle kritisk realisme, slik den springer ut fra den naturviten- 
skapelige kontekst, uttrykker i korthet to påstander, en ontologisk og en 

epistemologisk. Den betoner for det forste at naturvitenskapen faktisk 
sier noe om hvordan den fysiske verden er (realisme), selv om den ikke 
gjør det på en endelig og uttømmende måte. For det andre vektlegger kri- 
tisk realisme at våre veier til innsikt, herunder også den naturvitenskape- 
lige metode, er både underfundig og kompleks (kritisk). Nå er det ulike 
oppfatninger av hva som menes med kritisk realisme (Gregersen, 2004). 
Vårt poeng er å tydeliggjøre et grunnleggende trekk som er artikulert hos 
f.eks. John Polkinghorne (Polkinghorne, 1996, s. uff): Kritisk realisme 
er en valgt tilnærming og ikke en gitt. Den prøver å navigere mellom 
en naiv realisme, der man hevder at en umiddelbart oppfatter virkelig- 
heten slik den er, og en rendyrket konstruktivistisk forståelse, som med 
Polkinghornes ord kan sies å ikke være mer enn «a self-supporting house 
of cards» (Polkinghorne, 1996, s. 15). I kritisk realisme vil søken etter 
kunnskap være kjennetegnet av sannsynlighet og ikke absolutt sannhet 
med «knock down»-argumenter: «... the search for verisimilitudinous 
knowledge is subtle and manifold. Its character cannot be reduced to a 
simple, flat description» (Polkinghorne, 1998, s. 20). 

Nå er ikke vårt innsteg naturvitenskapen, men humaniora i vid for- 
stand. Derfor må disse grunntrekkene ved kritisk realisme knyttes til de 
fagområdene og den interdisiplinære diskurs som er representert i denne 
boken. Det er her en konstruktiv-kritisk realisme kommer inn, slik vi finner 
det utmyntet hos for eksempel Andreas Losch. Det konstruktive elementet 
vektlegger tydelig at i vår søken etter innsikt om virkeligheten så er det 
ulike rasjonaliteter i sving: «... the rationalities of natural, social, human 
science and of course theology are different ones» (Losch, 2005, s. 281). 
For Losch er konstruktiv-kritisk realisme et uttrykk for at vår søken etter 
innsikt er vevd sammen med kulturelle og sosiale konstruksjoner så vel 
som etiske avgjørelser. Derfor vil konstruktiv-kritisk realisme «... enforce 
the consciousness of diversity on an epistemological level, realizing that if 
we extend epistemology to human sciences, the recognition of its ethical 
implications cannot be avoided» (Losch, 2005, s. 287). 

Hva betyr dette for tematikken rom og sted? En konstruktiv-kritisk 
realisme vil dels ivareta en mer tradisjonell forstaelse av rom og sted 
som poengterer pa at rom og sted er «der ute» i en geografisk-fysisk for- 
stand og eksisterer uavhengig av menneskets erkjennelse. Samtidig vil vi 

betone at rom og sted er konstruksjoner og fortolkede storrelser. Det ser 
vi særlig i bruken av «rom», enten det forstås geografisk, metaforisk eller 
som tenkningens rom. Flere av artiklene i boken er i berøring med disse 
dimensjonene ved rom. Dewilde et al. uttrykker det slik i sin artikkel i 
denne boken: «Dermed er ikke stedet eller rommet en kulisse for men- 
neskets tanke og handlinger, men skaper og blir skapt i en kontinuerlig 
interaksjon mellom mennesket og dets omgivelser. Det gjør at rommet 
og stedet overskrider sin fysiske ramme og eksisterer også som mental 
forestilt størrelse» (Dewilde et al.). Her uttrykker artikkelforfatterne at 
selv om rommet og stedet har en fysisk ramme, så er det også noe som 
overskrider denne rammen, som noe forestilt og konstruert. 

Vi vil også trekke fram ett aspekt til ved en konstruktiv-kritisk rea- 
lisme ut fra sitatet til Losch ovenfor: de etiske implikasjonene. Rommets 
og stedets både fysisk-geografiske og konstruerte dimensjoner har i høy- 
este grad med hvordan vi som mennesker både sanser, erfarer og handler. 
Mennesker er på et sted der liv leves, handlinger utføres og verdiprio- 
riteringer finner sted. Bergmann er kanskje den som tydeligst har vist 
denne sammenhengen mellom det sansede rom, estetikk og etikk, ved 
å benytte begrepet «aesth/ethics» (Bergmann, 2011, s. 31ff). Kort fortalt 
innebærer dette at etikk er innebygd i sansning. Vi skal ikke her utmynte 
Bergmanns refleksjoner om «aesth/ethics», det er gjort i Sæthers artikkel 
om naturen som sted. Vårt poeng er å vise at det å belyse rom og sted 
ut fra en konstruktiv-kritisk realisme gir via blant annet estetikken inn- 
ganger til verdiprioriteringer og etikk som kan være fruktbare. Derfor 
er det ikke overraskende at noen artikler i antologien kommer nettopp 
i berøring med rommets og stedets etiske implikasjoner, det være seg 
natur, religiøse handlinger eller kirkerommet (Løvoll, Meier). Fra disse 
mer grunnleggende avklaringene og perspektivene vil vi i det følgende 
problematisere mer spesifikt den religionsfaglige konteksten og inter- 
disiplinariteten som vi legger til grunn. 


Faglig og interdisiplinær kontekst 


Antologien har et overveiende faglig utgangspunkt i en religionsfaglig 
kontekst, vidt forstått. For oss betyr en vid religionfaglig tilnærming at 

blant annet religionsvitenskapelige, religionssosiologiske, religionsfilo- 
sofiske og teologiske fagomrader kommer til uttrykk. I tillegg er 
antologien i beroring med andre fagomrader, som pedagogikk, sosialan- 
tropologi og kulturfag. Antologien har dermed et interdisiplinært per- 
spektiv. Nå kan det være noe i Joe Morans utsagn: «TInterdisciplinarity” 
has become a buzzword across many different academic subjects in recent 
years» (Moran, 2002, s. 1). Moteordet «interdisiplinaritet» kan framsta 
som en noe uklar betegnelse for a legitimere en bestemt type akademisk 
virksomhet, gjerne av forskningspolitisk art. Gjennom bruken av ord 
som dialog, vekselvirkning og gjensidig berikelse ønsker man å uttrykke 
at fagområdet man jobber innenfor, ikke må forstås som lukket og skjer- 
met fra andre fagområder. Vi skal ikke problematisere inngående det 
interdisiplinære her, det er gjort andre steder (Sæther, 2017, s. 20ff). Vårt 
poeng er å synliggjøre at tematikken om rom og sted uunngåelig har en 
tverrfaglighet som vi må være bevisst, selv om vi tar utgangspunkt i en 
bestemt fagtradisjon. Når vi som forskere søker å arbeide interdisiplinært, 
så gjøres det med en forankring i ens eget fagområde. Den forankringen 
får en viss prioritet og styring for hvordan vi bevisst og ubevisst nærmer 
oss det interdisiplinære feltet. Temakretsen om rom og sted finner vi i en 
rekke fagområder. I tillegg kan en også hevde at rom og sted alltid har 
vært der i forskningen som tema, selv om det ikke har blitt artikulert 
eksplisitt slik det har blitt gjort i og med «den romlige vendingen» innen 
flere fagområder, herunder også i religionsfagene. 


Den romlige vendingen: religion, teologi 
og filosofi 


Som den britiske religionsforskeren Kim Knott påpeker (2008), er det for 
så vidt ikke noe nytt at religionsvitenskapen interesserer seg for rom og 
sted. I den religionsfenomenologiske tradisjonen står utforskning av hel- 
lige steder og deres betydning sentralt, spesielt hos Mircea Eliade, som 
innleder boken Det hellige og det profane med et stort kapittel om «det 
hellige rom og helliggjøringen av verden» (Eliade, 2003; tysk førsteutgave 
1957). Utskillelsen av rom og steder som hellige, i motsetning til profane, 
ser ut til å spille en grunnleggende rolle i førmoderne kulturer (jf. også 

Lillebøs bidrag i denne boken). Hos Eliade var tanken om en axis mundi 
et grunnleggende element i forestillinger om skapelse og ordning av ver- 
den: «Et univers blir til fra sitt midtpunkt, det utbrer seg fra et sentrum 
som er dets ‘navle’» (Eliade 2003, s. 33), noe han finner gjenspeilinger av 
i kultstedenes sentrale plassering nar mennesker skaper bosetninger, 
som «en gjentakelse av kosmogonien». Som Peter Nynås uttrykker det: 
«Eliade brought to the discussion a process of sanctification, i.e. how the 
sacred arises in the world in ‘hierophanies’ as sacred places, imbued with 
religious meaning.» (Nynås, 2015, s. 158). 

Det er likevel berettiget 4 tale om en «romlig vending» i religionsviten- 
skapen fra 2000-tallet av, inspirert av den konstruktivistiske dreiningen 
innen samfunnsgeografien, med bl.a. Lefebvre, Soja og Massey som inspi- 
rasjonskilder (Knott, 2014 [2005]; 2008; 2010). En viktig forloper er den 
amerikanske religionsviteren Jonathan Z. Smith. I boken To Take Place: 
Toward Theory in Ritual (1987; norsk oversettelse: A finne sted: Rommets 
dimensjon i religiøse ritualer, 1998) er han allerede tidlig ute med å ta opp 
den faglige samtalen med geografene (1998, s. 32-37). I kritisk dialog med 
Eliade og andre utvikler Smith en klar konstruktivistisk tilnærming 
både til hellige steder - «[m]ennesker er ikke satt inn på et sted, de skaper 
stedet» (1998, s. 32) — og til religiøse ritualer: «Ritual er ikke et uttrykk for 
eller en reaksjon på ‘det hellige”, men noe eller noen blir snarere gjort hel- 
lige ved hjelp av ritual» (1998, s. 88). Ritualer er «først og fremst en måte 
å være oppmerksom på». Det er her hellige steder, for eksempel templer, 
blir viktige: «I tempelet blir det ordinære [...] viktig. Det blir ‘hellig’ bare 
i kraft av å være der. Fra en slik synsvinkel er det intet som er hellig eller 
profant i seg selv. Dette er ikke fastlagte, men snarere situasjonsbetingede 
kategorier. Det hellige er framfor alt en plasseringskategori» (1998, s. 87). 

Kim Knott er en sentral stemme i «the spatial turn» innen religions- 
fagene. I en oversiktsartikkel (Knott, 2010) beskriver hun denne vendingen 
ved hjelp av en todeling hentet fra geografen Lily Kong, som en «poetisk» 
og en «politisk» linje. Den første, med bakgrunn i fenomenologisk filo- 
sofi og med kroppslige erfaringer (Merleau-Ponty) som utgangspunkt, er 
opptatt av faktorer som tilknytning, emosjonelle og estetiske perspekti- 
ver ved sted. Den andre, med røtter i marxisme og poststrukturalisme, 
er opptatt av aspekter som «the production, practice, and representation 

of space, and its relationship with knowledge and power» (Knott, 2010, 
s. 33). Som opphavsfortelling har denne todelingen noe for seg, men vi ser 
i praksis, ogsa i artiklene i denne boken, at de to linjene loper sammen. 
Mobilitet, blant annet i form av migrasjon (Eriksen), og konkurranse om 
rom i multikulturelle, men også sekulære kontekster (Kleive et al.) er vik- 
tige elementer i religionsfagenes versjon av «den romlige vendingen». 

I teologien finner vi en liknende utvikling som i religionsvitenskapen: 
Rom og sted har alltid vært der, men har fått en særlig aktualisering i 
de senere årene (Inge, 2003). Den romlige vendingen i teologien utfor- 
drer teologien på en bestemt måte til å være seg bevisst sin stedlighet 
og romlighet: «Theology's reflections about space and place provide a 
deep challenge and an urgent necessity for theology to become aware 
of its embeddedness in the existential spatiality of life» (Bergmann, 
2007, S. 353). Bergmann gir eksempler på en rekke tema for teologien 
(og religionsvitenskapen) der rom og sted aktualiseres, bl.a. spirituelle 
praksiser, arkitektur, øko-feminisme, pilegrimsvandring og mer generelt 
mobilitet (Bergmann, 2007, 8. 353). 

Det dynamiske med rom og sted med henblikk på den religionsfaglige 
konteksten er tydelig beskrevet også av Bergmann. I Religion som rörelse 
viser han og flere av forfatterne at den romlige vendingen i religionsfagene 
er nøye sammenvevd med bevegelse og mobilitet, og at disse temaene 
har stor relevans for så vel miljøvitenskap som kulturdebatt (Bergmann, 
2010, S$. 11). Mobilitet handler ikke for Bergmann bare om bevegelse som 
et sosio-teknisk fenomen. Mobilitet er, som rommet, noe dypere og mer 
eksistensielt som kan uttrykkes i «moveo ergo sum» (Bergmann, 2010, 
s. 13). En slik skjelning mellom bevegelse og mobilitet finner vi også hos 
Berg og Dale (2015, s. 34). Bevegelse og forflytning blir hos dem tenkt i 
retning av noe som foregår mellom lokaliseringer, mens mobilitet forstås 
om bevegelse med mening. Således er kanskje katolske prosesjoner, pile- 
grimsvandring og bevegelse i natur uttrykk for noe dypt eksistensielt — i 
tid og rom. 

Utviklingen av økoteologien og kristen økospiritualitet viser hvordan 
sted og rom blir viktige tilnærminger for den teologiske tenkningen, men 
selvforståelsen til disse retningene er mer enn anlagte perspektiver — det 
handler om hvordan teologi dypest sett skal forstås. Tilsvarende kan vi 

finne en romlig vending i filosofien. Der ser vi ogsa space/place som et 
perspektiv til diskusjon. Et bidrag i sa mate er J. E. Malpas’ Place and 
Experience. A Philosophical Topography fra 1999. I Norge har rom og sted 
blitt tydeliggjort av Arne Næss i hans okofilosofi. Vi finner også en rom- 
lig vending i filosofien uttrykt i geofilosofien slik det er formulert særlig 
av Gilles Deleuze og Felix Guattari (Bonta & Protevi, 2004). 

Når tematikken rom og sted er på dagsorden i teologi og i religions- 
fagene, ser vi at tilknytningen til estetikken blir nærliggende, både i 
forbindelse med kunstteori og arkitektur (Rae, 2017; Bergmann, 2009) 
og i forbindelse med naturforståelse og kosmologi (Garcia Rivera, 2009; 
Sæther, 2017; se også Løvolls og Sæthers bidrag i denne boken). Tilknyt- 
ningen til estetikken er interessant, fordi det framhever persepsjon og 
sansning knyttet til rom og sted. Et av de sentrale — og stadig tilbakeven- 
dende - spørsmål i estetisk opplevelse er om skjønnhet bare er «in the eye 
of the beholder» (Armstrong, 2005, s. 51ff). Med det aktualiseres grunn- 
leggende epistemologiske og ontologiske sporsmal. Nyere forskning om 
f.eks. forholdet mellom teologi og estetikk viser at estetikken bade har en 
objektiv og subjektiv dimensjon, og i den forbindelse blir forståelsen av 
rom og sted et viktig perspektiv (Sæther, 2017, s. 189ff). 


Metaforiske og retoriske «rom» og «steder» 


«Det er forholdet til menneskekroppen og vår opplevelse av det som ori- 
enterer oss i rommet, som gir stedet mening», sier Smith (1998, s. 32). 
Dette er en erkjennelse som er gjennomgående i «den romlige vendingen» 
(Knott, 2008, s. 1108). Forholdet mellom kropp og rom har en annen side 
som også kommer til uttrykk i en tradisjon med nedslag i denne boken: 
bruken av romlige metaforer. Mest eksplisitt er dette i Hustvedts Hannah 
Arendt-inspirerte refleksjoner om «rom» som metafor for tenkning i 
pedagogisk sammenheng. Men også Lillebøs analyse av religiøse og seku- 
lære «sfærer» og offentlige og private «rom» eller Fauskes utforskning av 
«moglegheits- og undringsrom» i barnehagen er grunnleggende preget 
av slike metaforer. Filosofen Helge Svare viser i et kapittel om metaforer 
i psykologien hvordan sjelen, sinnet og hukommelsen gjennom idéhis- 
torien har blitt beskrevet som indre mentale «rom» eller «landskap» 

(Svare, 2002, s. 113-146). Metaforen er, enkelt forklart, «en måte å tenke 
på der vi søker å beskrive eller forstå ett område av virkeligheten i lys 
av et annet» (Svare, 2002, s. 11). Romlige metaforer er svært utbredte, 
ikke bare i faglige tekster, men også, oftest ubevisst, i dagligtale. Vi har å 
gjøre med «forestillingsskjemaer», det vil si «stadig gjentatte, dynamiske 
mønstre som er forankret i menneskets tidlige erfaringer av kropp-rom- 
relasjoner» som opp-ned, foran-bak, innenfor-utenfor osv. (Askeland & 
Agdestein, 2019, s. 28). I kapitlet om «orienteringsmetaforer» i det bane- 
brytende verket Metaphors We Live By (1983; på norsk: Dagliglivets meta- 
forer, 2003) påpeker George Lakoff og Mark Johnson nettopp at «disse 
romlige orienteringene oppstår i og med at vi har de kroppene vi har og 
at de fungerer slik de gjør i våre fysiske omgivelser» (2003, s. 17). 

Herfra er ikke veien lang til den klassiske retorikkens bruk av «sted» — 
gresk topos, latin locus. Dette er «steder» hvor taleren kan finne argumen- 
ter for sine synspunkter, argumenter som kan fungere nettopp fordi de er 
hentet fra «steder» som taler og tilhører har felles (Kjeldsen, 2015, s. 151). 
Bruken av begrepene topos og locus er såpass mangfoldig at den kan være 
noe forvirrende. De kan brukes om allment aksepterte formale argumen- 
tasjonsmåter, men kan også henvise til ulike former for kulturelt felles- 
gods, som ordtak, sentenser eller «vedtatte sannheter», loci communes, 
«felles steder». I Afsets artikkel viser hun hvordan et bibelsk geografisk 
navn - Gilead - blir en slik topos med ulike assosiasjonsfelt som kan hen- 
tes fram og aktualiseres, både i bibelsk og i moderne litteratur. 


Presentasjon av artiklene 


Med dette sammensatte bakteppet vil vi gi en presentasjon av artiklene 
i antologien. Bidragene berører en rekke fagområder, særlig religions- 
vitenskap, filosofi, sosialantropologi, teologi og pedagogikk. Felles for 
dem alle er det interdisiplinære blikket der innsikter fra flere fagområder 
gjør seg gjeldende. 

Marte Fanneløb Giskeødegård diskuterer sted og lokalitet i trans- 
nasjonale empiriske kontekster med utgangspunkt i to eksempler. 
Begge illustrerer hvordan fellesskap er fysisk forankret på et geografisk 
sted, men også består av ulike kontekstuelle bånd utover dette fysiske 


21 


KAPITTEL 1 


rommet. Giskeodegard diskuterer denne spenningen med henblikk pa 
betydningen av sted bade for deltakere i slike fellesskap og for forskeren 
som er involvert. Et sentralt begrep for Giskeødegård er «lokalitet», noe 
hun oppfatter mer som en kvalitet ved sosiale relasjoner og handlings- 
systemer enn som fysisk rom. Gjennom sine to empiriske eksempler 
argumenterer hun for at transnasjonale forbindelser (transnasjonale 
felt) kan forstås gjennom å belyse møtene mellom aktører og hvordan 
aktørene trekker på ulike skalaer og sammenhenger. Det innebærer også 
at «det transnasjonale» ikke er en fastlagt størrelse, men må sees i sam- 
menheng med den empiriske konteksten og forskerens egne spørsmål til 
det materialet. 

I artikkelen «Når Jesus tar til gatene» belyses Corpus Christi-prosesjoner 
i Norge. Disse religiøse prosesjonene finner sted i byrom, og artikkelen 
tar for seg feiringen i seks menigheter i fire geografiske områder. Blikket 
rettes mot hvordan disse prosesjonene forholder seg til sted. Det belyses 
hvordan prosesjonene bruker sted, hvordan de skaper sted, og hva slags 
relasjonelle stedsforståelser som kommer til uttrykk gjennom prosesjo- 
nene. Hildegunn Valen Kleive, Anders Aschim, Marta Bivand Erdal 
og Marte Fanneløb Giskeødegård viser at Corpus Christi-prosesjonene 
som stedsskapende har en tydelig tidsdimensjon, der historiske, nåtidige 
og framtidige linjer trekkes i og med prosesjonenes stedlige forankring. 
De viser videre at stedene i det offentlige rom på ulike måter blir gitt et 
religiøst innhold der misjonale, diakonale og sakrale dimensjoner inngår. 
Kleive et al. viser til slutt at det mest påfallende trekket ved prosesjone- 
nes stedlighet er deres «sammenkastethet». En prosesjon omfatter ulike 
fellesskapsprosjekter, selv om det stedet som skapes, er ett. 

Migrasjon er et fenomen som særlig tydelig setter sammensatte steds- 
forståelser på dagsordenen. I sin studie av pentekostale migrantmenig- 
heter viser Stian Sørlie Eriksen hvordan oppmerksomhet om sted og 
rom kan kaste lys over betydningen av slike menigheter for enkeltper- 
soner og grupper med migrantbakgrunn. Det handler om mobilitet, om 
tilhørighet, om transnasjonalitet, om virtuelle rom, og ikke minst om et 
fysisk sted hvor disse forskjellige aspektene kan forankres. 

Betydningen av sted i den flerkulturelle barne- og ungdomsfestiva- 
len «Stoppested Verden» i Hamar er konteksten for artikkelen til Joke 

Dewilde, Ole Kolbjørn Kjørven, Thor-André Skrefsrud og Elin Sæther. 
De kartlegger hvordan stedet bidrar til å forme barns og ungdommers 
opplevelse og hvordan stedet formes gjennom deltakelse. Funnene knyt- 
tes teoretisk til en forståelse av sted og rom der den transformative funk- 
sjonen vektlegges. Gjennom feltarbeid i 2018 gir de eksempler fra denne 
festivalen på hvordan stedet inviterer til aktiv deltakelse og at deltakerne 
selv tillegger stedet etiske kvaliteter. For forfatterne blir det sentralt å vise 
at integrasjonen av omgivelsene spiller en sentral rolle for opplevelsen av 
tilhørighet og deltakelse. De adresserer også til slutt spørsmålet om hvor- 
dan bevisstgjøringen av sted kan bidra til en mer nyansert forståelse av 
flerkulturelle arrangement. 

For Kristin Hatlebrekke er stedskonteksten Grip kirke og denne 
kirkens veggmalerier. Hatlebrekke tar utgangspunkt i kirkens veggmale- 
rier i lys av 1600-tallskirken som møtested og grensepost. I sin analyse av 
veggmalerienes motiver utforsker hun om disse har et tolkningspotensial 
med tanke på kongemaktens sterke stilling. Dette gjør hun både i lys av 
ortodoksiens tenkning og i lys av middelalderens firfoldige fortolknings- 
lære. For Hatlebrekke blir det et poeng å vise hvordan det mulige møtet 
mellom gammelt og nytt - det hun betegner som «ren» religion og reli- 
gion som legitimerer statsstyrelse - kan belyses med nyere stedsteori. 
Til dette siste perspektivet vil teorier om sted som møtested og sted som 
grenseoppgang mellom det som hører til og det som er misplassert, være 
viktige teoretiske fortolkningsrammer. 

Konteksten for Ralph Meier er også kirkebygget. Han retter imidler- 
tid oppmerksomheten mot kirkeasyl og kirkebygg som hellig rom. Meier 
adresserer spørsmål om hvorfor mennesker søker kirkeasyl, om det fin- 
nes teologisk begrunnelse for kirkeasyl, og hvordan myndighetene hånd- 
terer kirkeasyl. Spørsmålene knyttet til kirkeasyl handler om kirken som 
et spesifikt hellig rom, og Meier problematiserer dette i siste del av artik- 
kelen. Meier hevder at forestillingen om kirkebygg som et hellig og fredet 
sted ikke kan begrunnes teologisk, men tanken om kirkebygget som et 
annerledes sted står sterkt. 

Forholdet mellom det sekulære og det religiøse rom er den over- 
ordnede tematikken til Jonas Gamborg Lillebø. Mer spesifikt tar han 
for seg noen kjennetegn og kategorier ved den sekulære tenkning og 

problematiserer hvorvidt disse egentlig er så moderne som de framstår. 
Det som blir gjenstand for Lillebøs analyse, er den sekulære tenkningen 
om differensiering av «rom», «steder» og «sfærer». Med hjelp av Koselleck 
og Agamben foretar Lillebø en dekonstruksjon av sekularismen gjennom 
begrepshistorisk analyse og filosofisk arkeologi. I artikkelens første del 
viser Lillebø at sekularismens distinksjon mellom på den ene siden den 
politiske og offentlige sfæren og på den andre side den religiøse og den 
private er en videreføring av teologiens distinksjon mellom religiøs og 
verdslig sfære. Men for Lillebø er spørsmålet om den begrepshistoriske 
tilnærmingen går tilstrekkelig dypt. Han drøfter derfor i andre del i hvil- 
ken grad det i distinksjonen mellom den religiøse og verdslige sfæren 
finnes en dypere — mer arkaisk — distinksjon: det hellige og det profane. 
For Lillebø blir et sentralt anliggende å vise at moderniteten ikke nødven- 
digvis markerer et fundamentalt brudd med fortidens tenkning, men er 
uløselig knyttet til sin fortid. 

De påfølgende to bidragene retter søkelys mot naturen som rom og 
sted. Knut-Willy Sæther kartlegger hvordan naturen som sted forstås 
innen økofilosofien, økoteologien og kristen økospiritualitet. Foruten 
å vise tematiske sammenhenger mellom disse strømningene retter han 
oppmerksomheten særlig mot kristen økospiritualitetstenkning, der den 
estetiske dimensjonen framstår som et særtrekk. I analysen av naturen 
som sted er det to dimensjoner som blir sentrale i kristen økospiritualitet: 
naturens relasjonelle og dynamiske karakter, samt naturen som tilknyt- 
ning og hjem. Disse to dimensjonene drøftes til slutt med utgangspunkt 
i nyere stedsteorier. 

Helga Synnevåg Løvolls kontekst er direkte knyttet til en aktivitet 
der naturen som rom er sentralt: friluftsliv. I denne tradisjonen, der vei- 
ledning er et viktig aspekt, viser Løvoll hvordan friluftsliv gir mulig- 
heter for filosofisk samtale. Hun identifiserer særlig tre momenter til 
en slik samtale, som hun også knytter an til utvikling av dyder. For det 
første søkes det å gjøre praksiserfaringen mer knyttet til naturvennlig 
virksomhet i natur. For det andre åpnes det for å stille spørsmål om 
meningen med livet og utforske verdien ved å være i naturen. For det 
tredje handler det om å oppsøke natur med rike kvaliteter som gir 
rom for kontemplasjon og utforskning av moralske følelser og estetiske 

opplevelser. For Lovoll kan koblingen mellom livserfaring og filosofisk 
bevisstgjøring oppstå i utforskningen av spesielle følelser. I den forbin- 
delse er f.eks. følelsen av «awe» i naturen interessant. For Løvoll er det 
en sammenheng mellom det å oppleve sterke følelser i naturen og en 
filosofisk bevisstgjøring om egne verdier og utvikling av moralske følel- 
ser. Det er her veiledningsrollen i friluftsliv kan spille en sentral rolle, 
slik Løvoll uttrykker det: «Sted og rom gir mulighet for erkjennelse, 
men for at en slik prosess skal støttes, er det nødvendig at veglederen gir 
plass til den filosofiske samtalen.» 

Ragnhild Fauske tar oss inn i en annen pedagogisk kontekst, nemlig 
barnehagen. Med en konkret samtalesituasjon som kasus utforsker hun 
hvilke mulighetsrom som kan oppstå, åpnes og lukkes i samtaler om 
eksistensielle spørsmål i en flerkulturell barnehage. Med utgangspunkt i 
sosiokulturell læringsteori studerer hun det relasjonelle rommet i møtet 
mellom en barnehagelærer og barn med ulik kulturell og religiøs bak- 
grunn, med en multimodal tekst, en illustrert bok om fødselsritualer i 
ulike religioner, som «medierende artefakt». Et sentralt poeng for Fauske 
er at barnehagen må være i stand til å åpne for barns undring om de store 
livsspørsmålene. 

I artikkelen om «rom» som metafor i utviklingen av kritisk tenkning 
diskuterer Marianne Hustvedt begrepene «kritisk tenkning og etisk 
bevissthet» i overordnet del av læreplanen for grunnskolen og videregå- 
ende opplæring. Hustvedt retter søkelys mot det usikre og uforutsigbare 
ved tenkningen, fordi det er et underkommunisert tema i tilknytning til 
kritisk tenkning i klasserommet. Hun viser at det usikre er nært knyttet 
til ny innsikt, dømmekraft og muligheter for å tenke annerledes. For å 
utmynte det usikre og uforutsigbare går Hustvedt til filosofen Hannah 
Arendt. Hos henne finner Hustvedt en problematisering av tenkning. 
Sentralt hos Arendt er de romlige metaforene, der «tilbaketrekning», 
«rom» og «sted» er sentrale sider ved hva vi gjør når vi tenker. Hust- 
vedt hevder at disse romlige metaforene får fram tenkningens egenart, 
og i tråd med Arendt sier Hustvedt at tenkningen er «tilbaketrukket», 
«hjemløs» og «ingensteds» i forhold til verden. Foruten avstand - som 
her er et nøkkelbegrep - er også dømmekraft en viktig aspekt, fordi vi 
skal være «etisk bevisste og handlende mennesker i den verden vi lever i». 

Konteksten for a forsta og foreta gode etiske vurderinger er den verden 
vi lever i, og dømmekraft avhenger av innsikt om verden, samtidig som 
den blir frigjort gjennom tenkningens avstand til den samme verden, sier 
Hustvedt. 

Med eksempelet Gilead viser Bente Afset hvordan et fysisk geografisk 
sted i Bibelen blir til en retorisk topos gjennom at det knyttes assosiasjo- 
ner til det som kan hentes fram som argumenter i ulike situasjoner og 
sammenhenger. Videre viser hun, med henvisning til litteraturforskeren 
Northrop Frye og The Great Code: The Bible and Literature, hvordan to 
samtidsromaner bruker det bibelske navnet «Gilead» nettopp slik. Det 
intertekstuelle samspillet mellom romanene og Bibelen aktiviserer på 
ulike måter assosiasjoner knyttet til Bibelens Gilead. Navnet fungerer så 
å si som en slags hyperlenke som åpner et bestemt assosiasjonsfelt, som 
igjen aktualiseres på helt forskjellige måter i de to moderne romanene 
Afset analyserer. 

Det siste bidraget i antologien diskuterer rom og romlighet ut fra 
Theodore Schatzkis tenkning. Geir Afdal viser til at Schatzki har vært 
lite benyttet i religionsforskning, men har hatt større gjennomslag i andre 
fagområder. Afdals anliggende er å kartlegge hvordan vi kan forstå «sosi- 
alt tidrom» ut fra Schatzki. Dernest spør han hva som skjer med religion 
i en slik «tidrom»-tenkning. For Afdal blir det viktig å få fram at reli- 
gion ut fra Schatzkis tidrom primært er sosial praksis. Det må forstås 
i en radikal forstand ved at religion er «sosial ontologi» i den mening 
at sosiale praksiser framstår som en sentral kategori for å forstå sam- 
funn. Religion er således ikke noe som praktiseres, men religion er prak- 
sis, sier Afdal. Det får konsekvenser for andre dimensjoner ved religion, 
som f.eks. ritualer, tekster, institusjoner og forestillinger. Disse dimen- 
sjonene får dermed ikke noen fastlagt mening før praksisene, men de får 
mening i bruk. Heller ikke har noen av dimensjonene forrang framfor 
andre. De virker sammen og får sin betydning i relasjon til hverandre i 
praksis. Det innebærer videre at de religiøse praksisene bare analyseres 
i bevegelse. Avslutningsvis illustrerer Afdal hvordan sosiale praksiser og 
tidrom-tenkningen kan forstås med utgangspunkt i en religiøs praksis: 
begravelse. 

Sted og lokalitet i transnasjonale 
empiriske kontekster 


Marte Fanneløb Giskeødegård 
Norges teknisk-naturvitenskapelige universitet 


Abstract: This chapter discusses how transnational fields are understood, defined, 
and negotiated both by those who participate in them and the researchers who 
study such fields. Two very different empirical cases are presented. The cases actu- 
alize the concept “transnational” in quite distinctive ways, reminding us that trans- 
national is not a given size and that the meaning put into the concept is dependent 
on the situations one aims to comprehend. The chapter argues for the importance of 
understanding the processes of production of locality, and how participants work to 
localize experience, without a-priori assuming that geography is the primary dimen- 
sion for sense-making. The discussion shows how global connections arise and dis- 
solve through interaction, and that the dimensions relevant for meaning-making 
are situationally given. Locality is continually produced, both by participants and 
researchers. The chapter reflects on the implications of how “transnational” is actu- 
alized in different ways, due to the mutually constitutive relationship between our 
questions and the field sites chosen to study them. 


Keywords: empirical studies, transnational, place, locality 


Introduksjon 


Alicia er ansatt i et norsk maritimt selskap, et selskap med kontorer verden over 
som må jobbe sammen for å levere varer og tjenester til skip som seiler fra havn 
til havn. Fra kontoret i Argentina jobber hun daglig tett på sine kollegaer verden 
over for å levere, samtidig som hennes kontor pleier relasjonen til selskapets 


argentinske kunder. Polske Aleksander har bosatt seg på Sunnmøre sammen 


Sitering av denne artikkelen: Giskeødegård, M. F. (2020). Sted og lokalitet i transnasjonale empiriske 
kontekster. I K.-W. Sæther og A. Aschim (Red.), Rom og sted: Religionsfaglige og interdisiplinære bidrag 
(Kap. 2, s. 29-46). Oslo: Cappelen Damm Akademisk. https://doi.org/10.23865/noasp.110.ch2 

Lisens: CC BY-ND 4.0. 

med sin familie pa grunn av jobb. Etter han bosatte seg der, har han og hele 
familien engasjert seg i den lokale katolske kirken. Det har han til felles med 
mange andre polske migranter, ettersom den polske delen av menigheten utgjor 


omtrent halvparten av de aktive medlemmene i Var Frue kirke. 


Alicia og Aleksander er begge del av et fellesskap som er fysisk foran- 
kret pa et faktisk geografisk sted, henholdsvis i Argentina og pa Sunn- 
møre, samtidig som begge har ulike kontekstuelle band med seg inn i 
dette fysiske rommet. I sa mate strekker disse fellesskapene seg over tid 
og rom, selv om de gjør det på svært ulikt vis. Den felles spenningen 
mellom rom og sted i disse ellers ulike empiriske eksemplene åpner for å 
reflektere rundt betydningen av sted for både deltakere i slike fellesskap 
og for forskerne som studerer dem. Hvordan forstås sted i slik kontekster? 
Hvordan skapes sted både for deltakerne og for forskeren? Hvilke refe- 
ranserammer har man for å skape mening? Og hva betyr disse referanse- 
rammene for fortolkning? 

Disse spørsmålene har fulgt meg gjennom flere forskningsprosjekter, 
hvor en viktig motivasjon har vært nysgjerrigheten på hvordan deltakerne 
gir mening til slike fellesskap. De to empiriske eksemplene trukket frem 
her beskriver handling og/eller relasjoner som potensielt strekker seg 
over nasjonale grenser. Det er derfor aktuelt å reflektere rundt disse 
kontekstene gjennom begrepet transnasjonale fellesskap, et begrep Ver- 
tovec benytter for å beskrive «sustained linkages and ongoing exchanges 
between non-state actors based across national borders» (Vertovec, 2009, 
s. 3). Et transnasjonalt perspektiv kan kaste lys over «hur olika aktörer 
[...] formas av och aktivt formar sina egna öden i en värld dar män- 
niskors livschanser påverkas av förbindelser över nationsgånser» (Faist, 
Fauser & Reisenauer, 2014, S. 25). 

I sa mate gir disse ellers ulike prosjektene et godt utgangpunkt for a 
drofte temaet for dette kapittelet, som er hvordan transnasjonale felt defi- 
neres, bade av de som er involvert i dem og av forskeren selv. Kapittelet 
starter med en teoretisk refleksjon rundt hvordan vi kan forsta betydnin- 
gen av sted. Ut fra dette diskuteres det sa hvordan vi kan studere felles- 
skap gjennom et stedlig begrepsapparat, og hvordan begrepet «lokalitet» 
(Appadurai, 1995) kan være spesielt fruktbart i så måte. Videre presente- 
res de to ulike empiriske eksemplene mer i detalj. Presentasjonen av den 

relasjonelle kompleksiteten i de empiriske feltene, kombinert med meto- 
diske valg av hvor man velger å sette fokus i disse, muliggjør en diskusjon 
av hvordan relevant stedlig kontekst defineres. Diskusjonen tydeliggjør at 
feltet defineres ut fra møtepunktet mellom spørsmålene vi ønsker å vite 
noe om, og hva verden har å tilby. I så måte søker kapittelet også å bidra 
til en refleksjon rundt metodologiske implikasjoner av sted ved trans- 
nasjonale felt. 


Transnasjonale felt 


I sosialantropologien har feltet, forstått som der forskningen finner sted, 
og det geografiske stedet historisk sett vært nært koblet. Samtidig har 
forestillingen om feltet vært koblet til reise. Når man snakker om å dra til 
eller å jobbe i feltet, trekker man på bilder av et gitt sted, med klare gren- 
ser rundt, og som man når frem til gjennom å fysisk bevege seg fra et sted 
til et annet (Clifford, 1997, s. 187). Dette er godt illustrert i ankomstscenen 
i en av de monografiene som har vært med på å definere selve disiplinen, 
nemlig Brownislaw Malinoswkis studie fra Trobrianderøyene, hvor han 
skriver: «Imagine yourself suddenly set down surrounded by your gear, 
alone on a tropical beach close to a native village, while the launch or 
dinghy which has brought you sails away out of sight» (Malinowski, 1984 
[1922], s. 4). Antropologen er i dette mentale bildet etterlatt i felten, mens 
alt han kjenner forsvinner ute av syne, vitende om at han vil bruke de 
neste årene på å lære å kjenne «den andre». 

Denne tette, og noen vil hevde automatiske, koblingen mellom stedet 
som et fjernt fysisk, geografisk sted og lokasjonen for feltarbeid har blitt 
utfordret av flere innen antropologien (se for eksempel Appadurai, 1995; 
Gupta & Ferguson, 1997, 2000; Tsing, 2005; Augé, 2006; Lien & Melhuus 
2007; Sanders, 2008). Også i geografien har den akademiske debatten 
utfordret hvordan man kan forstå sted, hvor Berg og Dale (2015) viser 
at den relasjonelle stedsforståelsen har fått sentral betydning. Den geo- 
grafiske debatten vektlegger en forståelse av steder som åpne med hensyn 
til klare grenser og påvirkning. De er dynamiske og gjensidig avhengig 
av hverandre, samt at mennesker og steder er gjensidig konstituerende. 
Nylige studier har vært opptatt av å nyansere den relasjonelle forståelsen, 

gjennom å vektlegge betydning av territorier og hierarkier, for eksempel 
ved å påpeke hvordan regional politikk spiller inn på både utvikling og 
forståelsesrammer for et gitt sted (Berg & Dale, 2015). 

Selv om koblingen mellom fysisk sted og felt utfordres, så minsker 
det imidlertid ikke betydningen av å lokalisere erfaring. Lokalisering er 
avgjørende for å kontekstualisere kunnskap. Spørsmålet blir da snarere 
hvordan en skal forstå og definere lokalitet. Appadurai foreslår at vi skal 
forstå lokalitet på følgende vis; 


[...] primarily relational and contextual rather than as scalar or spatial. I see it 
as a complex phenomenological quality, constituted by a series of links between 
the sense of social immediacy, the technologies of interactivity and the relativity 


of contexts. (Appadurai, 1995, s. 204) 


Appadurai vektlegger at lokalitet er en struktur for folelse, at det er en 
egenskap ved sosialt liv og en ideologi for situerte fellesskap. Videre 
understreker han at lokalitet ikke kan tas for gitt, men at det tvert om 
er en skjør sosial bragd som må kontinuerlig vedlikeholdes. Tid og rom 
lokaliseres gjennom «performance», representasjon og handling (1995, 
s. 206). Mye lokal kunnskap, sier Appadurai, er kunnskap om hvordan 
produsere og reprodusere lokalitet i møte med usikkerhet. Thuen (2003, 
s. 4) er på lignende vis også opptatt av «lokalitet» som en kvalitet ved sosi- 
ale relasjoner og handlingssystemer snarere enn fysisk rom. Han setter 
ord på koblingen mellom rom og sted ved å poengtere at gjennom bruk 
av rommet «transformeres det til steder i konkret og symbolsk forstand» 
(2003, S. 17). 

Ut fra forståelsene presentert over må lokalitet forstås som noe rela- 
sjonelt. Noe som ikke er tatt for gitt, men som kontinuerlig produseres. 
Ved å legge til grunn en forståelse av lokalitet som noe relasjonelt, og 
i produksjon, kan vi komme bort fra en snever definisjon av hva fel- 
tet kan være, noe som gir geografi en plass i diskusjonen, men ikke 
som en forutsetning. Hvis en tar som utgangspunkt at lokalitet ikke er 
gitt, så blir det svært viktig å sette søkelys på prosessen med å produ- 
sere lokalitet. En må særlig vektlegge på hvilke måter «[...] spaces and 
places are made, imagined, contested and enforced» (Gupta & Ferguson, 
2000, 8. 75). 

Hvordan gjor man sa det da? Tsing (2005) foreslar at vi studerer globale 
koblinger gjennom å sette søkelys pa det hun kaller «zones of awkward 
engagement», altså soner for kulturell friksjon. Tsings empiriske felt er 
avskoging av den indonesiske regnskogen, hvor hun ser på de involverte 
aktørenes strategier i denne diskursen. Den empiriske konteksten er vik- 
tig for å forstå både begrepsapparat og hva Tsing velger å fokusere på. 
Tsing er opptatt av det hun kaller for «universals». En slik universell dis- 
kurs kan jo nettopp være vern av regnskog. Selv om slike «universals» er 
mektige, så utfordres og endres de når de beveger seg rundt i verden. Ved 
å vektlegge forhandling og endring, legger Tsing til grunn en prosessu- 
ell forståelse av kulturbegrepet. Vektlegging av friksjon aktualiseres med 
dette, fordi produksjon av nye kulturelle definisjoner og forståelser skjer 
gjennom at de aktualiseres, forhandles og endres gjennom samhandling. 
Tsing er opptatt av å vise at globale koblinger er fragmenterte, hvor noen 
fragment kan være mektigere enn andre. Videre poengterer Tsing at del- 
takerne kan trekke på ulike ressurser i ulike sammenhenger, noe som 
introduserer begrepet «skala». Samtidig påpeker Tsing at slike diskurser 
skapes i rammene av andre slike skaleringsprosjekter, hvor hun nevner 
blant annet nasjoner og andre internasjonale aktører som eksempler. 
Tsings vektlegging av friksjon og møter gir en prosessuell tilnærming 
til globale koblinger, samtidig som det åpner for å inkludere forskjeller 
og uoverensstemmelser som en naturlig del av slike koblinger. Begrepet 
skala er også svært sentralt, fordi forståelsen av hvilken skala en trekker 
på i en gitt sammenheng, sett opp mot hvilke skaleringsprosjekter som 
virker inn på interaksjonen, kan være avgjørende for å forstå deltakernes 
prosesser av meningsdannelse. 

Vektleggingen av friksjon og koblinger er samtidig svært illustrativt for 
å belyse at det ikke bare er informantenes «lokalitet» som produseres, men 
også forskerens gjennom valgene som gjøres angående hvilke tema man 
setter søkelys på, og hvor man velger å gå inn for å oppnå en slik forstå- 
else av disse. Sanders (2008) påpeker at metoder er ikke passive verktøy. 
Metoder er nært sammenknyttet med våre objekter, samt spørsmålene vi 
har til de objektene, fordi valgene vi gjør, er koblet til hva vi ønsker å vite 
om verden. Han mener derfor at disse faktorene sammen produserer en 
realitet som fremtrer «at the meeting points between the things we wish 

to know about the world and what the world can offer» (Sanders, 2008, s. 
17). Dilley (1999) argumenterer at kontekst alltid er et resultat av forskerens 
valg, fordi forskeren velger å inkludere noen elementer på bekostning av 
andre. Våre lokasjoner fremtrer ut fra hva vi ønsker å vite om verden. Pro- 
sessen med å konstruere lokasjoner eller enheter krever en kontekstualise- 
ring som er analytisk berettiget (Lien & Melhuus, 2007). 

Forståelsen av sted som fremtrer ut fra denne diskusjonen, er en hvor 
det blir viktig å se på hvordan (og hvilken type) lokalitet som produseres, 
og hvordan stedet gis mening i faktisk og symbolsk forstand gjennom 
disse handlingene. Når lokalitet oppfattes som noe prosessuelt, blir det 
sentralt å sette søkelys på møtene, hvor ulike forståelser aktualiseres og 
forhandles. I så måte er Tsing sin vektlegging av friksjon og skala særlig 
relevant, fordi det gir et begrepsapparat for å kunne diskutere hvordan 
deltakerne i transnasjonale felt kan trekke på ulike skalaer for å gi mening 
i ulike sammenhenger. For å kunne reflektere videre over dette presente- 
rer jeg derfor to empiriske kontekster av ulike slike transnasjonale møter. 


Transnasjonale empiriske kontekster 


Lokalitet er altså en skjør kvalitet ved sosiale relasjoner som kontinuer- 
lig produseres og må vedlikeholdes (Appadurai, 1995: Thuen, 2003). Dette 
er et fruktbart utgangpunkt for å reflektere rundt transnasjonale empi- 
riske kontekster. Den følgende diskusjonen er strukturert etter to sentrale 
spørsmål: Hvordan produseres lokalitet av de involverte aktørene i disse 
empiriske kontekstene, og hvordan produseres lokalitet av forskeren? 
Dette delkapittelet tar primært for seg det første spørsmålet. Det andre 
spørsmålet adresseres hovedsakelig i den påfølgende drøftingen. Her er 
argumentet at relasjonen og spenningen mellom disse to formene for pro- 
duksjon av lokalitet har viktige implikasjoner for studiet av transnasjonale 
felt og hva vi kan hevde om disse feltene. 


Supply Inc. 
Den første empiriske settingen er det norske transnasjonale maritime 
selskapet gitt pseudonymet Supply Inc. Selskapet leverer produkt og 

tjenester til handelsflaten mens de reiser verden rundt. De har et stort 
organisasjonsnettverk, som gjor det mulig for selskapet a tilby sine tjenes- 
ter i over 2000 havner i 120 land. Supply Inc. er særlig interessant for en 
diskusjon av produksjon av lokalitet i transnasjonale felt på grunn av sitt 
salgskonsept, hvor de vektlegger globalt integrerte løsninger. Kort fortalt 
har de et konsept hvor hvert av landene har en kundeservice ansvarlig for 
en portefølje av rederne som tilhører deres eget land, mens de selger pro- 
dukter og tjenester som leveres av kollegaer verden over. Bakgrunnen for 
et slikt salgskonsept er at rederne, som er deres kunder, ofte administrerer 
mange skip som beveger seg over hele verden mens de transporterer ulike 
former for gods. På sin vei har de behov for service, utstyr og reservedeler, 
og når man til stadighet kommer til nye havner, kan det være krevende å 
holde styr på hvor man kan få kvalitet til rett pris. 

Gjennom et globalt salgskonsept hvor kundene kjenner kvaliteten på 
produktene, trenger de ikke å gjøre seg kjent med lokale forhold. Rederen 
ringer sin vanlige kontaktperson i sitt hjemland ved behov for produkt 
eller service. Etter den telefonen trenger ikke rederen gjøre stort mer, for 
det som skjer i tidsrommet fra denne telefonen og til varene står på hav- 
nen, skjer internt i selskapet. For å få til dette opererer selskapet med en 
kompleks teknologisk infrastruktur, hvor datasystemet skal oppdatere 
umiddelbart verden over om varer blir solgt i de ulike kontorene verden 
rundt. 

Ser vi til Appadurai i produksjon av lokalitet, er salgsstrukturen 
(inkludert den teknologiske infrastrukturen som muliggjør den) et 
viktig element i arbeidet med å produsere lokalitet. Hvert enkelt lokalt 
kontor har sin egen portefølje av kunder som de pleier, men mye av 
inntrykket av denne relasjonen skapes gjennom opplevelsen med andre 
Supply Inc.-kontorer rundt omkring i verden som gjør den faktiske 
leveransen. De ulike avdelingene i Supply Inc. er derfor kontinuerlig 
påminnet om de andre avdelingens eksistens, og den ene er avhengig av 
at den andre gjør en god jobb. Deltakernes meningsdannelse om denne 
lokaliteten forhandles derfor i koblingene, i friksjonen, som Tsing vekt- 
legger. Samtidig er det svært situasjonsbetinget hvilke koblinger som 
aktualiseres i dette globale nettverk, fordi det er betinget av hvem kun- 
den er (nasjonalitet på reder), og hvor båten skal. For å leve opp til deres 

eget salgskonsept blir det derfor avgjørende for bedriften at de klarer 
å etablere en form for organisatorisk lokalitet på tvers av den verdens- 
omspennende organisasjonen, ettersom de trenger et veloljet maskineri 
som effektivt kan møte kundens behov. Med tanke på dette utgang- 
punktet fremtrer Tsings begreper skala og friksjon som svært relevante 
i en studie av Supply Inc. 

Gjennom to prosjekter med Supply Inc. som case har jeg vært inter- 
essert i å forstå produksjonen av organisatorisk lokalitet, hvor de to pro- 
sjektene har hatt ulik tilnærming til dette spørsmålet. 

Det første prosjektet fokuserte på å forstå hvordan det var å være del- 
taker i en slik global organisasjon, med verdensomspennende nettverk og 
en teknologisk infrastruktur som muliggjør samhandling mellom delta- 
kere spredt verden over. I så måte var dette et prosjekt som handlet om å 
forstå hvordan et budskap om fellesskap ble fortolket av deltakerne. Altså 
hvordan deltakerne ga lokaliteten mening. 

En liten avdeling i Argentina, bestående av sju ansatte, ble valgt som 
felt for vel seks måneders deltakende observasjon. Ut fra et perspektiv 
på både teknologisk infrastruktur og salgskonsept er denne avdelingen 
diskursmessig lik de andre. Likevel er avdelingen i Argentina geografisk 
og tidssonemessing situert langt borte fra hovedkontoret, samt at den 
søramerikanske juridiske konteksten viste seg fort å være kompliserende 
for import og eksport av varer gjennom havnen. I tillegg foregikk dette 
feltarbeidet i 2005, da landet fortsatt var svært preget av den økonomiske 
krisen som rammet landet i 2001/2002. Avdelingen er også liten sett i 
antall ansatte sammenlignet med for eksempel selskapets hovedkontor i 
Norge, hovedsetet for Amerika plassert i USA, eller kontoret med særlig 
ansvar for Sør-Amerika plassert i Brasil. 

Fra dette feltarbeidet kom en tydelig forståelse av at hvordan en snak- 
ket om Supply Inc., var høyst situasjonsbetinget. Dette aktualiserte 
betydningen av skala for å forstå globale koblinger og meningsdannelse. 
Når de lokalt ansatte i Argentina snakket om sine konkurrenter, vektla 
de styrken til selskapets sterke globale nettverk, så vel som deres rykte 
som en leverandør av kvalitetsprodukter som et element som gjorde dem 
bedre enn deres konkurrenter. Den teknologiske infrastrukturen ble da 
fremhevet i positiv forstand, fordi den ble sett som et viktig ledd i å få til 

dette. De lokalt ansatte uttrykte tydelig stolthet over hva de var i stand til 
a tilby kunden som del av Supply Inc. 

I diskusjonen av egen posisjon i organisasjonen, derimot, var det 
langt mer situasjonsavhengig hvorvidt de lokalt ansatte var positive eller 
negative. Nar interaksjonen «flot» og varene ble levert uten komplikasjo- 
ner, var de som oftest positive til sine kollegaer. Spesielt satt de pris pa 
kollegaer verden over som de så ut til å ha utviklet en personlig relasjon 
til, og som de opplevde de kunne kontakte for å få hjelp i ulike situa- 
sjoner. Den teknologiske infrastrukturen så ofte ut til å være avgjørende 
for vurderingen av relasjonen til kollegaer. Når teknologien kompliserte 
samarbeidet, enten ved å gi tall en ikke kunne stole på, eller i situasjoner 
med treg forbindelse, så dette ut til å påvirke negativt deres vurdering av 
samhandlingen totalt sett. 

Ulike dimensjoner knyttet til den lokale settingen var en viktig for- 
tolkningsramme for de ansattes opplevelser, på en måte som både skapte 
distanse og nærhet til budskapet om en organisatorisk lokalitet. Generelt 
så de ut til å oppleve sin egen posisjon som ganske perifer sett opp mot 
organisasjonen som helhet. Dette inntrykket ble forsterket på ulikt vis, 
når de for eksempel fikk bestillinger til havner utenfor Argentina, når de 
fikk telefoner fra kollegaer som ikke tok hensyn til deres tidssone, eller 
når de slet med å få delt, og få forståelse for, erfaringene fra et tungrodd 
juridisk og administrativt system i havnen. 

Samtidig skapte andre erfaringer en opplevelse av nærhet. I en urolig 
økonomi ble selv små ting som at lønnen kom til tiden, ikke tatt for gitt, og 
dette, koblet med en del andre elementer, bidro positivt i deres vurdering 
av sin arbeidsgiver sett i forhold til potensielle argentinske eller andre inter- 
nasjonale arbeidsgivere. De omskiftelige koblingene, samt ulik skalering, 
viser klart betydningen av friksjon og skala for å forstå hvordan lokalitet 
produseres og gis mening av deltakerne (Giskeødegård, 2006). 

Dette ble enda tydeligere i det andre prosjektet i Supply Inc., som tok 
mer direkte utgangspunkt i de globale koblingene som en feltstrategi. 
Det første prosjektet synliggjorde betydningen av at Argentina var en 
primært operativ avdeling. I det neste prosjektet ble dette perspektivet 
kombinert med feltstudier ved hovedkontoret i Norge og det regionale 
hovedkontoret for Amerika i USA. Gjennom et flerstedlig feltarbeid, delt 

mellom disse lokasjonene, var formalet 4 forsta bedre hvordan organisa- 
sjonen ser ut fra ulike perspektiver - bade organisatorisk og geografisk. 
Interessant nok var en sentral problemstilling fra hovedkontoret hva de 
så som en manglende interesse fra, eller manglende evne til å få informa- 
sjon ut til, nettverket. Deres hovedkanal for å formidle både nyheter og 
saker ment for å bygge fellesskap var intranett. En viktig utfordring med 
intranett som kanal er at det krever at leseren aktivt oppsøker den, samt 
at man ikke er garantert at budskapet fortolkes slik det er ment. Inn- 
trykket fra hovedkontoret om ønske om mer kontakt stod i kontrast til 
det operative kontoret sin opplevelse av manglende interesse fra sentralt 
hold. Gjennom studiene ved hovedkontoret og det regionale kontoret økte 
forståelsen av hvordan møtene mellom den «globale» organisasjonen og 
de ulike lokale kontekstene påvirket deres forståelse av organisasjonen de 
var en del av (Giskeødegård, 2013). 

Den organisatoriske lokalitet «Supply Inc.» er større enn sine deler, 
men samtidig er delene viktige for å forstå meningsdannelse. Eksemplene 
viser at en «del» ikke bare er geografisk definert, men også definert ut 
fra hvorvidt kontoret har et operativt eller mer strategisk fokus, relasjo- 
nen mellom ulike tidssoner, nasjonale juridiske rammeverk og mye mer. 
Videre viser eksemplene at hvilke av disse lokale elementene som er av 
betydning, og på hvilken måte, er betinget av hvilke koblinger som aktu- 
aliseres i en gitt situasjon. Ulike koblinger utløser også ulike skalaer, samt 
påvirkes ulikt av andre skaleringsprosjekter. En må forstå hvilke elemen- 
ter som bidrar til å skape både nærhet og distanse til budskapet om felles 
organisatorisk lokalitet for deltakerne. 


Vår Frue kirke 


Den andre empiriske settingen er Vår Frue katolske kirke i Ålesund. Data- 
ene i prosjektet bygger i hovedsak på noe deltakende observasjon i sognet 
gjennom et år, på en spørreundersøkelse blant polske medlemmer av menig- 
heten og på intervju med både norske og polske menighetsmedlemmer. 
Ålesund sogn er et geografisk spredt sogn som dekker hele Sunnmøre. 
Det har også en kulturelt sammensatt menighet og er på mange måter 
en migrantkirke (dog med en god håndfull sentrale norske medlemmer). 

Var Frue kirke har opplevd sterk vekst i medlemmer de siste arene. 
Forskningsprosjektet har fokusert på å forstå betydningen av Den katolske 
kirke for polske arbeidsmigranter og deres møte med det norske samfun- 
net. Polen var interessant i så måte fordi polakker har utgjort den stør- 
ste gruppen blant arbeidsmigranter til Norge generelt (Østby, Høydahl 
& Rustad, 2013). Dette gjenspeiles også i den lokale katolske menigheten, 
hvor den polske delen utgjør godt halvparten av medlemmene. Den pol- 
ske tilstedeværelsen gjenspeiles i rent antall, men også i at den både den 
nåværende og den tidligere kapellan i menigheten var polske. Videre er 
den polske tilstedeværelsen tydelig gjennom at to av de tre messene som 
feires i Vår Frue kirke på søndager, samt to messer i måneden andre ste- 
der i sognet, er polskspråklige. De polske medlemmene av menigheten 
har også utmerket seg som aktive deltakere på dugnadsarbeidet som fin- 
ner sted på lørdager i kirken. 

Hva gjelder kirken som arena for produksjon av lokalitet, har vi vekt- 
lagt særlig fire kjennetegnende karakteristikker, som samlet sett skaper 
en iboende spenning mellom det universelle og ulike former for kon- 
tekstuelt spesifikke dimensjoner. Disse fire dimensjonene er 1) at Den 
katolske kirke er verdensomspennende med en klar organisasjonsstruk- 
tur og ideologi, 2) at den er del av det norske sivilsamfunnet, 3) at den er 
en flerkulturell møteplass, og 4) at den gir mulighet til å ha subkulturer 
basert på felles etnisk, språklig, kulturell og/eller nasjonal bakgrunn 
(Giskeødegård & Aschim, 2016; Mæland, 2016). Dette gir et interessant 
utgangpunkt for diskusjon av hvordan arbeid med å produsere lokalitet 
gis mening av deltakerne. 

Polen er et land hvor den katolske tradisjonen står sterkt, i den grad 
at Trebiatowska (2010) argumenterer for en kobling mellom religion og 
nasjonalitet. Studien vår viste også at denne dimensjonen var sentral 
for både de polske og de øvrige menighetsmedlemmenes fortolkning av 
lokalitet (forstått her som den den lokale menigheten som befinner seg 
på Sunnmøre) - en av deltakerne vi intervjuet i vårt prosjekt, brukte for- 
muleringen «... da hadde jeg et stykke Polen her» i sin omtale av betyd- 
ningen av at messen var på polsk med polsk prest. Spørreundersøkelsen 
viste også at menighetsmedlemmene langt på vei har en transnasjonal 
tilværelse, noe som er i tråd med at det er en stor andel polske blant 

arbeidsmigrantene til regionen. Hele 60 % av respondentene sier de reiser 
til Polen en gang i maneden eller oftere. En tredjedel hadde sin partner 
i Polen, og en fjerdedel hadde mindrearige barn der (Giskeodegard & 
Aschim, 2016; Halvorsen & Aschim, 2016). 

Gjennom studien ble det tydelig at «det polske» var en viktig referanse 
både i positiv og negativ forstand i medlemmenes fortolkning av religiøs 
lokalitet. For det første var det polske et viktig referansepunkt for flere av 
de polske medlemmene når de diskuterte sin tro. Flere ga uttrykk for en 
kobling mellom deres polske opprinnelse og et sterkt engasjement for å 
bidra i Den katolske kirke. En av deltakerne i studien kommenterte i en 
samtale etter messen at polske menighetsmedlemmer var «harde katolik- 
ker», sagt i en sammenheng som refererte til engasjement og forpliktelse 
til kirken. Jevnt over utmerket den polske delen av menigheten seg gjen- 
nom høy deltakelse i aktiviteter, at de gikk ofte gikk til skriftemål, og at 
de hadde godt besøkte messer på eget språk. Kirken er altså en viktig for 
å kunne praktisere sin religiøse tro. 

Det kom klart frem i studien at dette synlige engasjementet fra de pol- 
ske menighetsmedlemmene for å bidra til kirken ble satt pris på av andre 
deler av menigheten. Dette dannet et resiprositetsforhold som skapte en 
opplevelse av kirken som et felles prosjekt, og som bidro til et ønske fra 
andre deler av menigheten om å bistå på andre måter, for eksempel gjen- 
nom norsk språkopplæring som kom i stand i kirkens lokaler drevet av 
menighetsmedlemmer. På den andre siden ble det samme polske enga- 
sjementet såpass synlig at det av noen kunne oppleves som noe domine- 
rende. Videre var disse polske medlemmene assosiert med den sterke og 
tidvis dominerende posisjonen den polske katolske kirken har, noe som 
kan forstås å gi «religiøs kapital» (Aschim & Giskeødegård, 2017). Studien 
viser at både de refleksjonene som vektla samhørighet, og de som vektla 
distanse, har det «polske» som en viktig referanseramme for fortolkning 
av religiøse lokaliteten de var en del av (Aschim & Giskeødegård, 2017). 
Dette er interessant sett opp mot de fire kjennetegnende karakteristik- 
kene som ble vektlagt som sentrale spenninger mellom det universelle og 
ulike former for kulturelt spesifikke dimensjoner i Den katolske kirke. 

Religiøs lokalitet handler i dette tilfellet om å gi mening til fellesskapet 
i Vår Frue kirke, som innehar et spekter av dimensjoner både innenfor 

og utenfor den fysiske plassen en befinner seg. Sentrale dimensjoner som 
aktualiseres i eksemplene trukket frem her, er katolsk praksis, så vel som 
nasjonalitet. Ut fra våre intervju så det ut som de norske medlemmene, 
som utgjorde så et lite mindretall av menigheten, så det som sin opp- 
gave å integrere de andre menighetsmedlemmene i kirken. Det er jo i seg 
selv interessant i en migrantkirke. Det er også slik at den polske delen av 
menigheten står i en særstilling sett opp mot andre grupper, både i rent 
antall og i tilbud på eget språk (noe som selvsagt henger sammen). Tsings 
(2005) vektlegging av friksjon og koblinger blir svært relevant. Den 
polske delen av menigheten synes å være så dominerende i antall og enga- 
sjement i aktiviteter at det skapes en viss ambivalens gjennom at de både 
blir uunnværlige og dominerende på samme tid. Dette synliggjør også 
betydningen av begrepet skala, hvor hvilken skala en trekker på i en gitt 
sammenheng, må sees i sammenheng med hvilke skaleringsprosjekter 
som virker inn på interaksjonen. Den posisjonen polsk katolsk tradisjon 
har i det katolske samfunnet for øvrig, er for eksempel helt sentralt for å 
forstå deltakernes prosesser av meningsdannelse. 

Vår og andre studier av polske miljø i katolske kirker viser også at 
menighetsmedlemmene opplevde kirken som en viktig arena for pol- 
ske migranter for å få tilgang til et polsk språklig, kulturelt og sosialt 
fellesskap (Mæland, 2016; Giskeødegård & Aschim, 2016; Halvorsen & 
Aschim, 2016). Studiene viser at deltakelse i Den katolske kirke, og ikke 
minst gjennom engasjement i dugnadsarbeid, er en viktig måte for mange 
migranter til å skape mening i en tilværelse som arbeidsmigrant, hvor 
familien ofte er igjen i hjemlandet. Gjennom deltakelse i kirken bygger 
man et fellesskap internt i det polske miljøet, samtidig som man knytter 
seg til et større fellesskap i kirken for øvrig. Studien viser videre at kirken 
er viktig sted for å få informasjon og praktisk hjelp av andre med større 
nettverk (Halvorsen & Aschim, 2016; Giskeødegård & Aschim, 2016). 

Engasjementet i kirken er altså ikke bare viktig for å skape religiøs 
lokalitet, men viktig for å skape regional lokalitet både symbolsk og fak- 
tisk, gjennom å skape fysisk, religiøs og sosial forankring (Aschim & 
Giskeødegård, 2017). Fortolkningen av religiøs og regional lokalitet er 
ulik, men sammenkoblet. Det kommer klart frem hvordan de polske 
migrantene gir mening til sine opplevelser gjennom å trekke på både 

den polske og den norske konteksten, hvor det kirkelige rommet blir gitt 
mening og tar form i spenningen mellom disse kontekstene. Kirken for- 
stas som et sted som gir en arena for polsk tilhorighet, men pa en mate 
som gjør at tilværelsen i Norge far mer mening. 


Møtepunktet mellom hva vi vil vite og 
hva verden har å tilby 


Erfaring må som nevnt lokaliseres. Lokalitet er, ifølge Appadurai (1995), 
en skjør sosial bragd som kontinuerlig produseres, og med det lokalise- 
rer tid og rom. Den er en struktur for følelse, en egenskap ved sosialt liv 
og en ideologi for situerte fellesskap. Gjennom våre handlinger bekrefter 
og forhandler vi definisjonen av fellesskapet vi er presentert med. Som 
Gupta og Ferguson (2000, s. 75) påpeker, er det nødvendig å forstå hvor- 
dan steder skapes, forestilles, utfordres og påtvinges. I lys av dette vil jeg 
argumentere for at det er svært aktuelt å se forskerens og aktørenes loka- 
liseringsprosesser i sammenheng. 

Samtidig som tilstedeværelse i fysiske, geografiske sted har vært en 
viktig feltstrategi i begge disse empiriske kontekstene, så viser beskrivel- 
sene ovenfor at definisjonen av felt i ulik grad har tatt utgangspunkt i 
dette stedet. Videre har transnasjonale forbindelser vært helt sentralt for 
å gi mening til de lokalitetene som studeres. 

Her er det interessant å reflektere rundt hvordan Thuen (2003) ser 
lokalitet som en kvalitet ved sosiale relasjoner og handlingssystemer, 
karakterisert av nærhet i sosialt rom og hyppighet i samhandling. I det 
første empiriske eksempelet er dette snakk om et rom fasilitert av tekno- 
logisk infrastruktur og ikke primært et fysisk forankret rom. Gjennom 
den daglige interaksjonen via teknologi skapes organisatorisk lokalitet. 
Her er det tydelig hvordan lokalitet, som i Appadurai (1995) sin termino- 
logi, er relasjonelt og kontekstuelt definert. For å forstå hvordan den gis 
mening, derimot, er Tsing (2005) sitt forslag om å fokusere på friksjon 
relevant, fordi det er i møte mellom disse ulike kontekstene mening ska- 
pes, forhandles og endres. Det er helt åpenbart at de ulike geografiske, 
kulturelle og organisatoriske kontekstene er svært betydningsfulle. Det 
er for eksempel en klar ubalanse i makten de ansatte i selskapet har til å 

definere hvem «vi» er og hvordan ting skal gjores, ettersom det er hoved- 
kontoret som primeert definerer slike strategier. Samtidig er det en fare 
for at et perspektiv fokusert pa friksjon vil gjore at forhandlinger om 
definisjonsmakt vektes pa bekostning av fellesskap. Prosjektet viser ogsa 
hvordan skala aktualiseres gjennom at ulike sammenhenger trekker på 
ulike referanserammer, for eksempel hvordan ansatte trekker på ulike 
elementer for å vurdere organisasjonen ut fra et konkurranseperspektiv 
eller internt perspektiv. 

Den transnasjonalt spredte organisatoriske lokaliteten utfordrer valg 
av feltstrategi. Samtidig som argumentet over tilsier at «organisatorisk 
lokalitet» er primært å finne i koblingene mellom disse ulike geografiske, 
kulturelle og organisatoriske kontekstene, så er disse kontekstene helt 
avgjørende for å forstå hvordan den organisatoriske lokaliteten gis 
mening. Som nevnt er metoder ikke passive verktøy, men med på å skape 
kontekst for studien (Sanders, 2008; Dilley, 1999). For hva er en egnet felt 
i dette prosjektet, når de sentrale aktørene i interaksjonen nødvendigvis 
vil være situasjonsbetinget (alt etter hvor varene selges og hvor de skal 
leveres). I så måte kunne det være vel så aktuelt å definere feltet ut fra 
denne digitale infrastrukturen. Organisasjonsstrukturen gjør at det både 
er en felles global «felt» ved at det utgjør en sosial setting, og hvor det å 
bevege seg fra avdeling til avdeling vil gi ulike perspektiver på deltakelse i 
samme sosiale setting. På den andre siden er disse avdelingene alle situert 
i spesifikke geografiske settinger med sine særegne insentiver og direkti- 
ver. Felten og spørsmålene en stiller, er derfor gjensidig konstituerende. 
Den valgte strategien kan sies å være «multi-sited» (Marcus, 1995) eller 
«translocal» (Hanners, 2003) ved at en følger objektet gjennom ulike kon- 
tekster, hvor det faktiske feltet «skjæres ut» av et langt større potensielt 
felt. De transnasjonale koblingene er derfor i fokus. Tilnærmingen til 
begrepet transnasjonal er videre interaksjonsorientert, ettersom en vekt- 
legger å sette søkelys på handlinger som strekker seg over tid og rom i 
rent konkret forstand. 

Caset fra vår Frues kirke aktualiserer også transnasjonale forbindelser, 
men på en helt annen måte. Her aktualiseres de transnasjonale forbindel- 
sene ikke først og fremst gjennom interaksjon over tid og rom, men gjen- 
nom hvordan de er definerende for visse trekk med samhandlingen som 

skjer lokalt. I så måte viser de empiriske eksemplene her at transnasjonal 
ikke er en gitt størrelse, eller et begrep med et klart definert innhold. 
Begrepet skala er godt for å illustrere hvordan transnasjonal aktualiseres 
i ulik skala og med ulikt innhold, avhengig av valgene en gjør knyttet til 
felt og forskningsspørsmål. 

I prosjektet fra Vår Frue kirke er det ikke transnasjonal interaksjon 
som er i fokus, men snarere hvordan transnasjonalitet aktualiseres gjen- 
nom de skaleringsprosjekter som påvirker de referanserammer som 
involverte aktører trekker på for å gi mening til det lokale fellesskapet 
de selv er en del av. Feltet må forstås som transnasjonalt på en helt annen 
måte, fordi spørsmålene er knyttet til betydningen av Den katolske 
kirke for å gi mening til å være del av den lokale menigheten, samt til 
tilværelsen i Norge. En vektlegging av det omtaler som friksjon, eller kan- 
skje heller møter, synliggjør hvordan den polske referanserammen aktu- 
aliseres både i positiv og negativ forstand ettersom aktørene gir mening 
til situasjonen de er en del av. 

I begge prosjektene ser en hvordan bruk av rommet transformerer 
rommet i konkret og symbolsk forstand. Rommet må imidlertid define- 
res bredere enn ut fra en forestilling om det fysiske (geografiske) feltet. 
Dette kommer særlig tydelig frem i eksempelet fra Supply Inc. I begge 
eksemplene skapes det en struktur for følelse og en ideologi for situerte 
fellesskap, hvor meningen aktørene presenteres med, både skapes og for- 
handles gjennom interaksjonen. Det er i så måte en egenskap ved sosi- 
alt liv. Samtidig viser beskrivelsene av de empiriske casene at lokaliteten 
også defineres gjennom de valg forskeren tar, knyttet til spørsmålene som 
stilles, og hvor en velger å posisjonere seg for å studere disse spørsmålene. 
I så måte krever transnasjonale feltarbeid en bevisst refleksjon både over 
hvordan transnasjonalitet aktualiseres og forstås i en gitt kontekst, samt 
over betydningen av koblingen mellom spørsmål og valg av felt. 


Konklusjon 


Dette kapittelet har drøftet sted og lokalitet i transnasjonale kontekster 
gjennom to empiriske eksempler som aktualiserer transnasjonale for- 
bindelser på svært ulikt vis. I diskusjonen benyttes begrepet lokalitet 


44 


STED OG LOKALITET | TRANSNASJONALE EMPIRISKE KONTEKSTER 


for a forsta hvordan fellesskapet skapes, forhandles og gis mening bade 
av de involverte aktorene og av forskeren som studerer dem. Kapitte- 
let diskuterer lokalitet gjennom henholdsvis organisatorisk, religios og 
regional lokalitet. De ulike formene for lokalitet som aktualiseres gjen- 
nom de empiriske eksemplene, viser at mens erfaring ma lokaliseres, sa 
er det nødvendig å forstå lokalitet som en kvalitet ved sosiale relasjoner 
og handlingssystemer, snarere enn som fysisk rom. Det er likevel viktig å 
forstå hvordan rom og tid lokaliseres gjennom handling. Det argumen- 
teres for at å vie oppmerksomhet til friksjonen i møtene mellom aktører, 
samt en forståelse av hvordan aktørene kan trekke på ulike skalaer i ulike 
sammenhenger, er en fruktbar tilnærming for å forstå transnasjonale 
felt. Et slikt fokus synliggjør også at begrepet transnasjonal i slike studier 
ikke er et begrep med en gitt størrelse eller innhold, men et begrep som 
aktualiseres i ulik skala og med ulikt innhold, avhengig av spørsmålene 
forskeren stiller og feltene en definerer for å studere dem. 

Introduksjon 


Om du tilfeldigvis gar opp langs Nygardsgaten i Bergen denne sondagsetter- 
middagen, ma du arbeide deg gjennom et hav av festkledde mennesker. Men 
du oppdager fort at du har støtt på to ulike bølger. De møtes, ser hverandre, og 
går hver sin vei. Fra alle kanter strømmer konsertkledde bergensere inn døre- 
ne i Grieghallen for å overvære jubileumskonserten for artisten Tor Endresen. 
Langt mer organisert, men også mer mangfoldig i klesdrakt, alder og språk, er 
det lange toget som krysser Nygårdsgaten, passerer Grieghallen og fortsetter 
over Lars Hilles gate med kurs for Lille Lungegårdsvann. Festklærne, flaggene 
og musikkorpset kan gi assosiasjoner til 17. mai. Men kalenderen viser juni, 
og musikken er helt annerledes. Dette er en religiøs prosesjon. Helgenbildene, 
røkelsen og hærskaren av prester sentralt plassert i toget levner ingen tvil om 
det. Det er St. Paul menighet som markerer en av de viktigste katolske festda- 
gene: festen for Kristi legeme og blod, eller Corpus Christi. Under en baldakin 
bæres det sentrale elementet i prosesjonen: den innviede hostien, nattverd- 


brødet, Kristi legeme. I dag følger Bergens katolikker Kristus ut i gatene. 


I dette kapitlet ser vi på fenomenet Corpus Christi-prosesjoner i Norge 
i dag. Religiøse prosesjoner i norske byrom er et økende fenomen, men 
fremdeles uvant for mange innbyggere. Corpus Christi-feiringen er ikke 
den eneste anledningen for slike markeringer. Den er valgt som eksempel 
fordi den er sentral for en stor religiøs minoritet i Norge, fordi den har 
stor oppslutning, fordi den markeres mange forskjellige steder samtidig, 
og fordi det både er fellestrekk og interessante ulikheter i valgene som 
gjøres lokalt for å gestalte feiringen. Vi har fulgt feiringen i seks katolske 
menigheter fordelt på fire geografiske områder. Menighetene befinner seg 
i Oslo (St. Olav, St. Hallvard og St. Johannes apostel og evangelist), Bergen 
(St. Paul), Hamar (St. Torfinn) og Ålesund (Vår Frue). Disse prosesjonene 
gir geografisk spredning i materialet (østland og vestland, større og min- 
dre byer), men først og fremst en interessant variasjonsbredde i strategier 
knyttet til bruk av sted. 

Vi spør hvordan disse prosesjonene forholder seg til sted: Hvordan 
bruker prosesjonene steder? Hvordan skaper de steder? Hvilke relasjo- 
nelle stedsforståelser kan vi trekke ut av denne bruken av steder? Slik 
synlig religiøsitet i det offentlige rom som prosesjonene representerer, 


48 


NAR JESUS TAR TIL GATENE 


relaterer seg til flere kontekster, bade internt katolske og eksterne, bade 
nære og fjerne. 

Innledningsvis introduseres noen teoretiske perspektiver. Teorien 
understreker hvordan steder skapes i sosiale dynamikker og interaksjo- 
ner som skjer lokalt, men som også er relatert til større og mer omfattende 
kontekster. Videre redegjør vi for de kvalitative metodene vi har benyt- 
tet oss av. To vignetter innleder diskusjonsdelen. Vignettene levendegjør 
prosesjonene i Ålesund og i St. Hallvard i Oslo. De demonstrerer både 
likheter og variasjon i hvordan sted brukes i Corpus Christi-prosesjoner 
i Norge. Basert på disse vignettene, men også på det øvrige omfattende 
materialet som er samlet inn fra katolske menigheter i forskjellige byer, 
vil diskusjonsdelen løfte fram noen av de ulike variantene av stedlige 
kontekster som skapes gjennom disse prosesjonene. 


Prosesjoner som stedsskapende mekanismer 


Prosesjonene denne artikkelen tar utgangspunkt i, beveger seg gjennom 
byrom eller foregår på et historisk meningsfylt sted. Prosesjonene føl- 
ger en planlagt rute som begynner og slutter i et kirkerom, men stopper 
underveis på avtalte steder der det er laget forseggjorte altre. Dette illust- 
rerer sentrale trekk ved hva prosesjoner er. Det dreier seg om en grup- 
pes avtalte, høytidelige og planlagte bevegelser gjennom et landskap, 
der gruppen har med seg verdifulle gjenstander, gjør ritualer under- 
veis, og gjerne besøker hellige steder (Grimes, 2005; Lundager Jensen, 
2017, 8. 5-6). 

Men samfunns- og religionsforskere er ikke bare opptatt av å definere 
hva prosesjoner er. Å studere hva prosesjoner betyr, altså meningsinn- 
holdet i prosesjonene, hvordan de blir forstått av deltakerne, hva de gjør 
med deltakerne, eller hva deltakerne ønsker at prosesjonen skal kommu- 
nisere til publikum, er også av interesse. Det å gjennomføre en prosesjon i 
det offentlige rom innebærer å uttrykke og vise fram religiøs og kulturell 
identitet. For mange kan det være viktig at prosesjonen har et publikum 
å kommunisere med (Jacobsen, 2008, s. 7). Prosesjoner kan blant annet 
handle om å søke anerkjennelse og forståelse for sin gruppe, noe som 
er et svært viktig anliggende blant annet for sørasiatiske prosesjoner i 

diaspora (Jacobsen, 2008; 2009). Videre kan det å uttrykke eller vise fram 
sin gruppes egenart gjennom en prosesjon være med på å aksentuere dis- 
tinksjoner mellom grupper. En Corpus Christi-prosesjon kan for eksem- 
pel bidra til å demonstrere «katolsk pragt som kontrast til protestantisk 
processions-puritanisme» (Lundager Jensen, 2017, s. 7). 

I denne artikkelen er vi først og fremst opptatt av hvordan Corpus 
Christi-prosesjoner i Norge bruker sted, og hvordan de skaper sted. Ste- 
der kan forstås både som konkrete punkter på et kart, som mer abstrakte 
rom som kan fylles med mening, og som relasjonelle, idet et steds stem- 
ning skapes i møte mellom mennesker og det materiellet miljøet, slik som 
en gate, en park eller en gymsal. Steder kan altså brukes på forskjellige 
måter. Man kan for eksempel vandre gjennom dem eller slå seg ned i 
dem. Det å «skape sted» handler om sammenhengene mellom det fysiske, 
materielle og miljømessige rommet som finnes, og den sosiale aktiviteten 
som til enhver tid foregår der; det vil si at stedsskaping dreier seg om 
interaksjon mellom mennesker og det fysiske rommet. Rommet transfor- 
meres da til et sted i både konkret og symbolsk forstand gjennom denne 
bruken (Giddens, 1984; Thuen, 2003). Dette innebærer at et sted er noe 
mer enn bare et fysisk område. For eksempel kan et tjern i Oslomarka 
eller en gate i Bergen være sted som et konkret punkt på et kart, og sam- 
tidig for en stund være et hellig rom. Ritualer og prosesjoner bidrar til å 
skape slike steder (Jacobsen, 2009). Dette skjer gjennom handlinger som 
utføres, språk som snakkes, i det hele tatt gjennom den konkrete bruken 
av det fysiske rommet (Jordhus-Lier & Stokke, 2017). 

Steder blir ut fra en slik forståelse formet av relasjoner (Giddens, 
1984; Thuen, 2003; Massey, 1994, 2005). De blir «nettverksbaserte møte- 
steder av materielle, sosiale og kulturelle relasjoner» (Berg & Dale, 2015, 
s. 32). Massey bruker begrepet «throwntogetherness» som betegnelse 
på slike konstellasjoner, på norsk ofte oversatt som «sammenkastethet» 
(Berg & Dale, 2015, s. 32). Begrepet synliggjør både det relasjonelle og 
det temporære aspektet ved en slik stedsforståelse. Hvorvidt gata i Oslo 
sees på som et sted på et kart, et hellig rom eller noe annet, avhen- 
ger både av den konkrete bruken av det på et gitt tidspunkt (inkludert 
ulike materielle elementer involvert i bruken) og av personene som gir 
situasjonen mening. Det siste peker også på forhandlingsaspektet ved 

stedsforståelse, hvor mening nødvendigvis vil forhandles i møtet mel- 
lom ulike grupper. 

Ifølge Massey (2005) kan en forstå steder som hendelser, eller «events». 
Stedene vil stadig endres fordi folk, ting og tanker flytter på seg og ska- 
per nye konstellasjoner eller sammenkastetheter. De materielle, sosiale og 
kulturelle relasjonene som slik skaper steder, eller hendelser, kan strekke 
seg langt utover den lokale konteksten. Religiøse prosesjoner eksempli- 
fiserer dette. De tingene og de ritualene som etablerer prosesjonene, har 
forbindelser til andre tider og andre rom enn der de faktisk praktiseres. 

«Sted» handler etter denne forståelsen ikke kun om punkter og områ- 
der på et kart, men om konkrete møter i tid og rom. Sted forstås altså som 


integrations of space and time; as spatio-temporal events. This is an under- 
standing of place — as open [...], as woven together out of ongoing stories, as 
a moment within power-geometries, as a particular constellation within the 
wider topographies of space, and as in process, as unfinished business. (Massey, 


2005, s. 130-131) 


Hensikten med denne artikkelen er 4 analysere elementer og relasjoner i 
observerte Corpus Christi-prosesjoner i ulike byer i Norge. Dette gjør vi 
for få innblikk i hva slags steder som skapes gjennom disse prosesjonene, 
og for å få en forståelse av hvordan de stedene som skapes lokalt i norske 
byer, har relasjoner til andre steder og tider. 


Metode 


Datasettet i studien bygger på deltakende observasjon ved seks Corpus 
Christi-prosesjoner i 2019, der et team av forskere gjennomførte en eller 
flere slike observasjoner hver og skrev fyldige observasjonsrapporter. 
Videre bygger vi på transkriberte intervjuer og notater fra utvekslin- 
ger med personer i menighetene som har hatt sentrale roller i forbe- 
redelse og gjennomføring av prosesjonene. Informantene var særlig 
prester, ansatte ved menighetskontor, samt medlemmer i menighetsråd 
og arrangementskomitéer for prosesjonene. Vi har også studert menig- 
hetenes interne og eksterne informasjon før og etter festdagen, i form 
av oppslag, kunngjøringer og omtaler i papirbasert og digital form. 

Endelig bestar datasettet av bilder fra feiringene, dels forskernes egne, 
dels menighetenes. 

For 4 kunne arbeide sammen, systematisk og sammenlignende, med 
dette datasettet ble observasjonen gjort med utgangspunkt i en felles mal 
for observasjonsrapport. Observasjonen omfattet også en messe i for- 
kant av prosesjonen, samt i flere tilfeller sosiale sammenkomster av ulike 
slag i umiddelbar etterkant av prosesjonen, med mulighet for uformelle 
samtaler. 

Forskerne som gjennomførte observasjonene, har bakgrunn i fag som 
sosialantropologi, samfunnsgeografi, religionsvitenskap, teologi, historie 
og pedagogikk. Materialet ble delt i denne forskergruppen, og forfatterne 
av dette kapitlet har, foruten de data de selv har bidratt til å samle inn, 
dermed fått innsikt i dataene fra de øvrige prosesjonene.’ 

Materialet er systematisert i en tabell, basert på individuell lesning av 
feltobservasjonene gjennomført av hver av artikkelforfatterne, samt en 
påfølgende diskusjon blant forskerne. 

Gjennomføringen av datainnsamlingen er skjedd i tråd med gjeldende 
standarder for god forskningsetisk praksis, og studien er meldt til Person- 
vernombudet for forskning (NSD). Samtykke til forskernes deltakende 
observasjon under Corpus Christi-prosesjonen i 2019 er blitt gitt både fra 
hver enkelt menighet og på bispedømmenivå i Oslo katolske bispedømme 
og i Trondheim katolske stift. Individuelt informert samtykke er innhen- 
tet fra informanter som er blitt intervjuet. I tråd med god forskningsetisk 
praksis vil funn fra studien også bli tilbakeført til de katolske menig- 
hetene på måter som ansees som formålstjenlige både i menighetene, på 
bispedømmenivå og av forskergruppen. 

Tilgangen til menighetene ble forenklet av tidligere kontakter gjennom 
forskningsprosjekter som de fleste av forskerne har vært deltakere i (jf. 
bl.a. Halvorsen & Aschim, 2016; Giskeødegård & Aschim, 2016; Erdal, 
2016a, 2016b). 


1 Itillegg til artikkelforfatterne deltok Bente Afset (Høgskulen i Volda), Thor-André Skrefsrud og 
Ole Kolbjørn Kjørven (begge Høgskolen i Innlandet) i datainnsamlingen. 

Corpus Christi-prosesjoner: Variasjon og likhet 


Tabellen under søker å fange inn noen av dimensjonene som gjen- 
nom analysen sto fram som sentrale for å kunne sammenligne mate- 
rialet studien produserte, med tanke på både likhet og variasjon. Flere 
av dimensjonene ligger til grunn for den etterfølgende diskusjonen av 
forskningsspørsmålene våre, nemlig hvordan sted brukes og skapes gjen- 
nom de ulike Corpus Christi-prosesjonene. 


Fysiskrom Aktører Lydbilde Stemning Fellesskap 
Hvilke fysiske Hvilke prester Hva gjøres i Hva slags Er det en 
byrom tas i deltar? prosesjonene stemninger rollefordeling? 
bruk? (rytme, skapes? H ER 
kroppslighet, vem gJØrnNNe 
lyd) 
Hvilke og hvem Hvem er det vilke språk Hvordan skapes Hvem er ansvarlig 
sine kirkerom som deltar i benyttes? stemning? for organisering, 
brukes? prosesjonene? | gjennomføring? 
Rekkefølge i 
språk og hvor 
snakkes hva? 
Hvor mange Hvem har regien vilke språk Av hvem skapes Er det fordelte 


stasjoner, og 
hvilke steder, 


på hva som skal 
gjøres når? 


benyttes til sang, 
hvor mye, når? 


stemninger? 


oppgaver i messe 
og prosesjon? 


er brukt? 

Hvordan er Er folk med på Musikk, Hvilke verktøy Er det noe 
stasjonene/ deler eller hele instrumenter, og effekter fellesarrangement 
altrene prosesjonen? hvem og hvor? benyttes for å etterpå? 
konstruert? skape stemning? 


Spørsmålene i tabellen er godt egnet til å fange opp en relasjonell steds- 
forståelse i samsvar med Masseys teori om steders sammenkastethet og 
temporære kvalitet. Empirien om hvordan steder brukes, og teorien om 
hvordan steder skapes, danner grunnlag for en videre drøfting av hva 
slags steder som skapes gjennom Corpus Christi-prosesjoner ulike steder 
i Norge. Som introduksjon til denne diskusjonen presenterer vi først to 
vignetter fra prosesjonene i Ålesund og St. Hallvard i Oslo. Eksemplene 
er blant annet valgt ut fordi de viser tydelige ulikheter i en ellers felles 


feiring. 

Alesund 

Etter en messe i en bortimot fullsatt Ålesund kirke fortsetter feiringen gjennom 
at prosesjonen tar til gatene. Valget om å leie Ålesund kirke framfor å bruke 
egen kirke er både praktisk og strategisk. Kirken dekker behovet for større plass, 
samtidig som sentrale medlemmer er klare på at feiringen er en del av deres 
evangeliserende prosjekt. En kirke som plasserer prosesjonen midt i hjertet av 
Ålesund sentrum passer i så måte fint. 

Forbipasserende kan ikke unngå å legge merke til dette massive toget som 
nå beveger seg ut i gatene, bestående av flere hundre mennesker. Symbolik- 
ken er storslått, med prestene under baldakin og omgitt av røkelse. Foran og 
bak dem finner vi blant annet gullkorset, ministrantene, en jomfru Maria- 
statue båret av fire sterke menn, flaggbærere, barn som kaster blomster, kvin- 
ner med bokstaver som utgjør «AVE MARIA». Bak alle disse går menig- 
heten, som har med seg en agende med nøyaktige instrukser og sangtekster. 
Den polske delen av menigheten er tallrikt representert, blant ministrantene 
så vel som blant deltakere for øvrig. Tilskuerne ser i all hovedsak ut til å 
være skuelystne cruiseturister. Det er lite aktivitet i vinduene fra bygningene 
rundt. 

Prosesjonen passerer i alt fire ulike provisoriske altre satt opp for an- 
ledningen. Mellom altrene synger de, for det meste salmer på norsk, godt 
hjulpet av forsangere og akkompagnert av det lokalt berømte Aalesunds 
Ungdomsmusikkorps innleid for anledningen. Det er lite snakk mellom 
deltakerne. På samme måte som messen oppleves prosesjonen som strengt 
koreografert. 

Det mest sentralt plasserte av altrene står på Apotekertorget, en viktig 
turistattraksjon i Ålesund. Det er tre prester involvert denne dagen: den 
norske sogneadministratoren, den nåværende polske kapellanen og forgjen- 
geren hans, den forrige polske kapellanen, som er på besøk for anledningen. 
Ved hvert alter leder prestene an i bønn, mens storparten av menigheten 
kneler på det harde underlaget av brostein. De tre prestene bytter på å 
lede bønnen på ulike språk ved de ulike altrene: ved det første på norsk, 
ved det andre på polsk, ved det tredje på engelsk og ved det siste på norsk 
igjen, før folkemengden beveger seg tilbake inn i kirken for en avsluttende 


andakt. 

St. Hallvard, Oslo 

For å bidra til et felles Corpus Christi-arrangement inviterte man til felles 
messe kl. 12 og avlyste senere messer, noe som resulterte i en svært fullsatt 
kirke. Mange sto utenfor, i gangen inn mot menighetssalen hvor det er høyt- 
talere, og bak i kirken. Det var trykt opp hefter for både messe og prosesjon, 
med informasjon på norsk, men også informasjon om sanger o.a. på andre 
språk. Språkene som var i spill under ulike elementer i messe og prosesjon, 
vitner om mangfoldet i forsamlingen. I tillegg til norsk, som var hovedsprå- 
ket, var der elementer på polsk, gresk, latin, tigrinja, tamil, tagalog, engelsk, 
vietnamesisk og tysk. 

Prosesjonen ut startet direkte fra messen. De fleste som deltok, deltok ak- 
tivt og knelte ned underveis. Prosesjonen gikk rundt Enerhaugen, på Tøyen i 
Oslo. Det var fire altre som var forberedt på forhånd, ett alter ved plassen ved 
cafe Lyst, ett alter ved parkeringsplassen ved kirken, ett oppe ved inngangen 
og ett rundt på nedsiden av haugen. Prestene leste det meste ved altrene, de 
byttet mellom seg siden de var tre prester med. Ved det første alteret ble det i 
all hovedsak snakket norsk, det andre foregikk på polsk, det tredje på norsk og 
latin, og det fjerde var igjen på norsk. Sangen varierte underveis mellom altre- 
ne. Det musikalske under prosesjonen var fordelt, og det ble sunget på tigrinja, 
vietnamesisk, engelsk, polsk og norsk. 

Det var en barnebursdag i en barnehage som prosesjonen gikk forbi. Det var 
tydelig at de her stoppet opp og lurte på hva som skjedde. Ellers var det en del 
åpne vinduer og vinduer som ble åpnet langs ruta, kanskje særlig når den polske 
sangen ljomet på veien opp til plassen med den lille fontenen, og når eritreerne 
slo seg løs med trommene på det siste strekket tilbake til kirken. Dette ble tyde- 
ligvis oppfattet som et eksotisk element. Flere av deltakerne og tilskuerne dro 


opp mobilen for å filme trommedansen. 


Bruk av sted 


Som disse to eksemplene viser, er det en rekke fellestrekk ved feirin- 
gene. Felles er det at rammen er sterkt ritualisert og følger en felles 
liturgi. Det gjelder den innledende messen i kirken, men også det som 
foregår i uterommet. Et påfallende trekk i sammenligningen er likevel 

forskjellene i hvilke fysiske rom som velges for å gjennomføre prosesjo- 
nen. Gitt at det fysiske rommet transformeres til et sted eller en lokalitet 
gjennom bruk (Thuen, 2003), er det grunn til å anta at dette ikke er uten 
betydning. Vi finner fire forskjellige løsninger blant de seks observerte 
menighetene. I Bergen og Ålesund går prosesjonsruten i sentrum av 
byen, med altre plassert på særlig signifikante steder i byrommet, som 
Festplassen i Bergen eller Apotekertorget i Ålesund. I Oslo-menighetene 
St. Olav og St. Hallvard er prosesjonene også godt synlige i gatebildet, 
men da i de sentrumsnære, men noe mindre sentrale bydelene nær- 
mest kirkene, henholdsvis Hammersborg/Fredensborg og Enerhaugen/ 
Tøyen. Den tredje Oslo-menigheten, St. Johannes, som leier Bredtvet 
kirke i Groruddalen, nøyer seg derimot med å gå i prosesjon rundt kir- 
ken. St. Torfinn menighet på Hamar bruker Hamardomen, ruinen av 
middelalderkatedralen på Domkirkeodden, til feiringen. Dette er et 
historisk betydningsfullt sted som ligger i et populært friområde. 

Disse rutevalgene kan fortolkes på ulike måter. Rent praktiske 
begrunnelser knyttet til tidsbruk, distanse og kirkens geografiske plas- 
sering kan være av betydning. Slik kunne en forstå bydelsvandringene i 
St. Hallvard og St. Olav, men også kirkevandringen i St. Johannes. Bred- 
tvet kirke ligger slik til at det er vanskelig å finne naturlige ruter i nærlig- 
gende gater. St. Paul kirke i Bergen ligger så sentralt til at bysentrum er 
godt innenfor rekkevidde. På den annen side: St. Paul har tidligere hatt 
mer beskjedne prosesjonsruter i sitt nærområde på Nygårdshøyden, og 
St. Olav domkirke har kort vei til sentrale Oslo-gater som Akersgata og 
Grensen. Andre valg hadde vært mulige. Ålesund har flyttet feiringen 
fra sin egen kirke, som ligger i Nørvasund fem-seks kilometer fra Åle- 
sund sentrum, og til den sentrale (lutherske) Ålesund kirke. Sammen 
med Bergen er det her vi finner den mest ambisiøse, og kanskje utford- 
rende, varianten av prosesjonsrute, der praktiske begrunnelser bare er 
delvis forklarende. 

Et annet fellestrekk er at prosesjonene, som begynner i kirkerommet, 
går en fastsatt rute og vender tilbake til kirkerommet, stopper ved fire 
altre utendørs som er satt opp for anledningen. Her foregår bestemte 
liturgiske handlinger. Sentrale gjenstander og roller går også igjen i de 
forskjellige prosesjonene: Under en baldakin bærer en av prestene den 

Figur 1. Fire altre fra tre forskjellige lokasjoner. Fra venstre: 1. St. Hallvard, 2. Ålesund, 3. og 4. St. 
Olav. Artikkelforfatternes fotografier. 


innviede hostien i en monstrans, en forseggjort beholder spesielt laget 
nettopp for å vise fram sakramentet. Røkelseskaret er i kontinuerlig bruk 
ved sakramentet. Foran går barn, noen kaster blomster på veien, andre 
ringer med små bjeller for å varsle om hva som kommer. Bruken av flere 
språk, ikke bare norsk og det tradisjonelle kirkespråket latin, er også et 
fellestrekk. 

I disse fellestrekkene manifesterer også ulikhetene seg. Plasseringen av 
altrene er nøye planlagt, men ulike hensyn ser ut til å spille inn. Vi har 
nevnt de svært synlige og profilerte stedene i Ålesund og Bergen. Andre 
ganger synes praktiske hensyn å spille en større rolle. Når St. Olav har 
alter på en stor parkeringsplass utenfor en dagligvarebutikk i Fredens- 
borgveien i Oslo, ligger det neppe andre tanker bak enn passende avstand 
mellom stasjonene og plass til hele folkemengden. 

I utformingen av altrene er det stor variasjon. Alteret kan være et enkelt 
bord pyntet med hvit duk, blomster og lys, men det er også eksempler på 
store og iøynefallende konstruksjoner av tre eller tekstil. Mange steder 
var det rigget opp midlertidige «altertavler», de mest ambisiøse i form av 
et triptykon. Her fant vi variasjon både mellom og innen menighetene. 
For eksempel fører en klar sentral regi på feiringen i Ålesund til at de fire 
altrene er ganske like (bilde 2). Her er det et polsk arbeidslag av frivillige 
som har ansvar for samtlige altre. I andre menigheter har altrene en mer 
variert utforming. I St. Paul i Bergen og St. Olav i Oslo fordeles ansvaret 
for bygging av altre på de ulike nasjonale gruppene, noe som resulterer i 
stor variasjon når det gjelder konstruksjonen av altrene, jf. det «spanske» 

alteret og det «filippinske» alteret fra St. Olav pa bilde 3 og 4 i bildesam- 
lingen over. 

Variasjonene vises ogsa i det musikalske lydbildet, noe som ogsa 
kommer fram i vignettene over. I Ålesund blir musikkorpset svært 
toneangivende, når de akkompagnerer salmesang på norsk underveis 
og spiller norsk marsjmusikk avslutningsvis. Kontrasten til trommene 
og andre musikalske elementer som preger den andre vignetten, er 
sterk. De ulike lydbildene bidrar til ulike stemninger i de seks forskjel- 
lige prosesjonene. 


Skaping av sted 


Hva slags steder skapes gjennom Corpus Christi-prosesjonene? Vi har 
sett både fellestrekk og variasjon i bruken av sted. Når steder brukes, 
involverer det at personer, ting, praksiser og ideer møtes. Det skaper 
spesifikke sammenkastetheter som etablerer spatio-temporal events (jf. 
Massey, 2005, s. 131). Hvilke steder som skapes, kommer an på hva og 
hvem som møtes hvor. Men oppfatninger om hvilke steder som skapes, 
kommer også an på hvilket øye som ser. For eksempel kan noen oppleve 
at prosesjonene skaper katolske rom, mens andre ikke er like konfesjons- 
spesifikke og opplever at prosesjonene skaper religiøse rom. De involverte 
i prosesjonene kan ha ulike preferanser og tilskrive symbolikk og ritualer 
ulik betydning, noe som vil påvirke deres oppfatninger om hvilke steder 
som skapes. 


Katolske steder og religiøse steder 


I tillegg til at folk beveger seg, involverer prosesjoner at ting blir flyttet 
på. Slik mobilitetet fører til nye sammenkastetheter, og dermed ska- 
pes nye steder. Ting som vanligvis er plassert inne i katolske kirker, for 
eksempel Maria-statuer, blir tatt med inn i lutherske kirker, muséer og 
ulike byrom. Når katolske prester iført sine liturgiske gevanter utfører 
katolske ritualer på fortau og torg, når bildet av Den sorte madonna, 
et polsk nasjonalikon, bæres ut av fire menn i Bergens gater, eller når 
filippinske deltakere stemmer i lovsanger foran et av altrene i Oslo, er 

det noen av de elementene som er med pa a skape steder som i en tids- 
begrenset periode kan sies å være katolske. Med andre ord, nar folk, 
konkrete byrom eller lutherske kirkerom, katolske artefakter og katol- 
ske praksiser møtes, skapes nye steder, steder som noen vil oppfatte som 
katolske. Men det kan hende at andre vil oppleve transformasjonen av 
stedet uten nødvendigvis å oppfatte stedet som katolsk. Når vindu- 
ene åpnes i gatene der prosesjonen i Oslo beveger seg framover, blir 
menneskene i vinduene oppmerksomme på at gata for en stund er noe 
annet enn det den vanligvis framstår som. Røkelsen, korsene, flaggene, 
prestene, baldakinen, blomstene, sangen, trommene og bjellene skaper 
et nytt sted, men det kreves en spesifikk kunnskap for å kategorisere 
stedet som katolsk, en kunnskap man ikke kan forutsette at alle besit- 
ter. Men med prester, kors og sang vil man kunne anta at publikum 
vil oppleve transformasjonen av stedet i retning av et sakralt rom, et 
religiøst sted. 

Som Massey (2005) skriver, er slike steder hendelser også i den forstand 
at de kan være kortvarige eller forbigående. Men det betyr likevel ikke at 
de ikke er viktige, eller at de ikke på sikt kan endre noe. Schmidt (2010, 
s. 203) peker på hvordan nordmenn har en relativt stor skepsis til synlig 
religiøsitet i offentlige rom. Det kan tenkes at de årlige Corpus Christi- 
prosesjonene, som for en kort tid skaper katolske eller religiøse rom på 
offentlige steder, kan bidra til endringer av slike holdninger. Det er der- 
imot ikke gitt hvilken endring prosesjonene eventuelt kan skape. Vil 
synlig religiøs aktivitet øke skepsisen, vil den øke aksepten, eller vil den 
rett og slett skape en normaliserende distanse hvor tilskuere forholder 
seg passivt til budskapet som kommuniseres gjennom slike aktiviteter? 
Å besvare disse spørsmålene ville kreve empirisk forskning fokusert på 
hvordan slike aktiviteter oppfattes av publikum. 

Hamar-menigheten velger å bruke et populært friområde til sitt arran- 
gement. Det gir en fin ramme for menighetens samling, samtidig som 
det er en markering i et offentlig rom. Men bruken av Hamardomen, rui- 
nene av katedralen til middelalderens bispesete, kan samtidig mobilisere 
bevissthet om lange historiske linjer og etablere en kontinuitet til en stolt 
norsk-katolsk fortid. Dette stedlige særtrekket er et element i stedets sam- 
menkastethet som kan ha betydning for forståelsen av hvilket sted som 

skapes. Menigheten bruker også Hamardomen ved andre høytidelige 
anledninger, som til ferming (konfirmasjon). 


Internt mangfold og transnasjonale relasjoner 

Som vignettene viser, og som materialet generelt bekrefter, er Corpus 
Christi-prosesjonene hendelser der mangfoldet i Den katolske kirke i 
Norge kommer klart fram. Til daglig er dette ikke fullt så synlig, fordi de 
fleste norske katolske menigheter sjelden er samlet på en gang. Dette har 
ikke minst fysiske grunner. Sterk økning i oppslutning, særlig som følge 
av innvandring, gjør at kirkene er for små til å romme hele menigheten 
samtidig. Løsningen er flere messer til forskjellige tidspunkter, og til dels 
på forskjellige språk (Mæland, 2016). Katolikker med polsk bakgrunn er 
den desidert største gruppen i Den katolske kirke i Norge i dag, flere enn 
dem som er født i Norge. I så godt som alle menigheter gis det tilbud om 
polskspråklig messe (Erdal, 2016b). I de store byene er det også tilbud om 
messe på en rekke andre språk enn norsk. 

Men i anledning Corpus Christi er det altså annerledes. For det første 
tar flere av menighetene grep for å få nok plass. For eksempel leide St. Olav 
menighet den nærliggende Trefoldighetskirken, Oslos største lutherske 
kirke, for å få plass til alle deltakerne. I Ålesund leide menigheten den 
lutherske Ålesund kirke til sitt arrangement, ikke bare på grunn av den 
sentrale beliggenheten, men også på grunn av størrelsen. I tillegg ser vi 
i mye av informasjonsmaterialet fra menighetene en oppfordring til å la 
mangfoldet bli synlig. For eksempel kunngjorde St. Hallvard menighet 
i Oslo arrangementet som «internasjonal messe», den svært mangfol- 
dige St. Olav menighet som «felles messe og prosesjon for alle grupper 
i menigheten». «Ta gjerne på deg din nasjonaldrakt» heter det i kunn- 
gjøringene i St. Olav. Nasjonale symboler som klesdrakter, flagg og spesi- 
elle helgenbilder får plass i prosesjonene. Den svært bevisste flerspråklige 
orkestreringen av feiringen, i tekstlesninger, bønner og sanger, er tydelig 
motivert ut fra et ønske om å la flest mulig få oppleve å delta med sitt eget 
språk. At den eritreiske gruppen i Oslo bruker trommer, og at korpset 
i Bergen inkluderer spansk prosesjonsmusikk (internt i korpset omtalt 
som «marsjer i halvt tempo»), er eksempler på at også musikken markerer 

menighetenes mangfold. Alle disse materielle, spraklige og musikalske 
elementene gjør Corpus Christi-prosesjonene til svært komplekse sam- 
menkastetheter. En kunne tenke seg at denne kompleksiteten førte til 
fragmentering og segregering, men når rammen rundt dette mangfoldet 
er så stramt regissert som det er, ser det tvert imot ut til at utendørsprose- 
sjonene har en viktig intern funksjon som samlende prosjekt for menig- 
hetene. Med andre ord, den komplekse sammenkastetheten som Corpus 
Christi-feiringen representerer, ser ut til å være en hendelse, eller et sted, 
som positivt bekrefter det interne mangfoldet i menighetene. 

I tillegg kan det pekes på at Corpus Christi er et godt eksempel på hvor- 
dan steder er åpne og relasjonelle. De viser hvordan de sosiale, kulturelle 
og materielle relasjonene som møtes i konkrete arrangement i Norge, har 
forbindelser til tider og steder langt utover den lokale konteksten. For 
eksempel oppgir flere informanter som en viktig grunn til den økte pro- 
sesjonsaktiviteten at dette er ønsket av og naturlig for store grupper av 
katolske innvandrere. En av prestene sier: «Men først og fremst så er det 
jo fordi vi nå har mange mennesker fra land hvor dette er den naturligste 
ting i verden, og de ville vel nærmest synes det var embetsforsømmelse 
hvis sognepresten ikke la opp til en Corpus Christi-prosesjon.» Samme 
informant kom med en interessant tilleggsbemerkning: «Jeg tror det er 
litt ekstra stas å kunne gjøre det i Norge, at det bringer en viss normalitet i 
tilværelsen, at det å være katolikk i Norge ikke er så rart som de nok ellers 
synes det er.» Det å kunne praktisere kjente skikker fra opprinnelses- 
landet på det nye stedet ser ut til å bidra både til kontinuitet og til ny 
tilhørighet. Her kommer det altså inn en transnasjonal dimensjon i ska- 
pingen av sted (jf. Giskeødegård & Aschim, 2016). 


Misjonale og teologiske steder 

Å bruke sted er en sosial aktivitet som har transformerende kraft (jf. 
Giddens, 1984; Thuen, 2003). Materialet viser at flere av deltakerne har 
spesifikke ønsker om at prosesjonene skal tilføre noe til de konkrete ste- 
dene prosesjonene går gjennom og de relasjonene som inngår der. Det 
er mulig å hevde at dette ønsket gjenspeiles i bruken av sted. Ålesund 
og Bergen har valgt de mest ambisiøse prosesjonsrutene. Det er også her 

vi finner de mest ekstroverte utsagnene fra nokkelinformanter. En av 
prestene omtaler prosesjonen (med et angivelig sitat av den avdøde politi- 
keren Hanna Kvanmo) som «katolikkenes propagandamarsj». Dette er en 
offensiv ordbruk, og Massey (2005) minner om at i og med at hva steder 
er, alltid forhandles, handler steder også om makt. 

Vi finner også andre ytringer som gir misjonale begrunnelser, om enn 
i et noe mindre offensivt språk. I forhåndsinformasjonen til menigheten i 
Bergen finner vi oppfordringen: «Bli med på å bære vitnesbyrd om vår tro 
på byens torg og gater» (Facebook-event og kunngjøringer på hjemme- 
side). På spørsmål om hvordan Corpus Christi-feiringen forklares for 
barna, svarer en lekperson som er aktiv i kateketisk arbeid: «At da kan 
vi treffe Jesus på gata. Bringe Jesus ut til alle mennesker på gata. At en 
kan treffe Jesus overalt.» Med en slik bakgrunn vil synlighet og publi- 
kumsoppslutning være viktige faktorer, noe som understreker hvordan 
materielle og sosiale relasjoner er en viktig del av etableringen av sted. Det 
misjonerende aspektet ved prosesjonen er ikke like framtredende overalt. 
Dette er tydeligst i St. Johannes i Oslo, hvor en av begrunnelsene for den 
begrensede prosesjonsruten er at det «forstyrrer ikke» omgivelsene. 

Som ventet er det hos prestene vi finner de tydeligste teologiske begrun- 
nelsene for utendørsprosesjonene, selv om vi også finner lignende reson- 
nement hos lekpersoner. Ifølge katolsk sakramentsteologi er hostien, det 
innviede nattverdsbrødet, noe langt mer enn et symbol, det oppfattes 
som Kristi legeme i fysisk forstand. Det er altså Kristus selv som kommer 
rundt i byen og velsigner den fra de fire altrene. Dette aspektet er særlig 
tydelig i Bergen, der velsignelsen med monstransen, som avslutter ritualet 
ved hvert alter, ikke er taus (som er det vanlige), men ledsages av en vak- 
ker bønn formulert i verbalspråk: «Må all himmelens og jordens velsig- 
nelse og nåde komme over denne by og alle som bor her, over jordens og 
havets frukter og våre henders arbeid, i Faderens og Sønnens og Den 
Hellige Ånds navn.» Sakramentets ferd utendørs tenkes altså å ha en gun- 
stig virkning for stedet, byen, landet. Og denne virkningen er ikke avhen- 
gig av synlighet eller publikum. Også en informant fra den mer beskjedne 
St. Johannes menighet sier: «Men vi gjør det til velsignelse for hele byen, 
for alle folk som bor her. Vi tror at det kan hjelpe alle. Ja. For vi ber for alle. 
Vi organiserer for katolikker, men vi ber for alle folk, for hele landet.» Etter 

denne forståelsen bringer stedet som skapes, velsignelse. Dette er altså et 
teologisk resonnement om hvordan en religiøs praksis, å frakte sakramen- 
tet ut i gatene, gjør noe med stedet og dem som befinner seg der. 


Konklusjon 


Katolske Corpus Christi-prosesjoner i norske byer er et fenomen som 
setter spørsmål på dagsordenen om religionens rolle i det offentlige rom, 
men fra en ganske annen vinkel enn den som dominerer både i det offent- 
lige ordskiftet og i forskningen. Med grunnlag i seks slike prosesjoner har 
vi gått nærmere inn på hvordan disse prosesjonene forholder seg til sted: 
Hvordan bruker prosesjonene steder? Hvordan skaper de steder? Hvilke 
relasjonelle stedsforståelser kan vi trekke ut av denne bruken av steder? 
Vårt søkelys har vært på prosesjonene som fenomener og som organisert 
trosbasert aktivitet, forankret i katolske menigheter i Norge. Spørsmål 
om forståelsen av prosesjonene hos forbipasserende og om reaksjoner i 
nabolaget er åpenbart viktige, men er utenfor vårt fokus i dette kapitlet. 
Vi framhever prosesjonenes stedsbruk sett «innenfra», slik menigheter 
og sentrale aktører selv forstår den, men også slik den framstår gjennom 
observasjon blant deltakerne. Ved å stille noen enkle spørsmål som krever 
deskriptive svar, oppnår vi innsikt i hvordan prosesjonene bruker sted, 
også ut over de dimensjonene som kan observeres med det blotte øye. 

Vi vil trekke fram tre momenter som samlet sett besvarer forsknings- 
spørsmålene våre. Først, prosesjonenes stedsskaping har en viktig 
tidsdimensjon. På den ene siden (om)skapes steder for et kort tidsrom, 
så lenge prosesjonen pågår, eller kanskje bare idet den passerer ulike 
gatehjørner og torg. På den andre siden er det en lengre tidslinje, både 
bakover - slik vi ser på Hamar, der prosesjonen finner sted på historisk 
grunn, hvor norske katolske røtter gjenfinnes - men også framover, i den 
forstand at steder på norsk jord omskapes på nye måter, på måter som blir 
naturlige for barna som deltar i prosesjonene i dag, og slik blir en del av 
framtidens religiøse uttrykk i norske offentlige rom. 

Det andre momentet dreier seg om forholdet mellom geografi og 
teologi. Prosesjonene skaper steder som på ulike måter gis et religiøst 
innhold. Som vi ser både av prosesjonenes uttrykk (deltakere, musikk, 

språk), av de forskjellige rutevalgene gjennom de ulike byrommene og av 
hvordan de som har ansvar for organiseringen av prosesjonene uttryk- 
ker seg, er det nyanser i oppfatningen av hva slags religiøse steder som 
skapes. På den ene siden kan dette beskrives som misjonale steder, slik 
kapitlets tittel «Når Jesus tar til gatene» antyder. Her vektlegges en utad- 
vendt og misjonerende tilnærming til tilstedeværelse i det offentlige rom. 
Samtidig, i en variasjon over temaet «Når Jesus tar til gatene», finner vi 
en vektlegging av den religiøse tilstedeværelsen som en tjeneste for alle 
mennesker i byen, som en forbønns- og velsignelseshandling. Denne er 
både utadrettet og innadrettet. Det dreier seg om de troendes ansvar for 
byrommet, også som et religiøst rom. Disse to vektleggingene står ikke i 
motstrid til hverandre teologisk, men er like fullt klart ulike med tanke 
på hvordan det snakkes og tenkes om prosesjonenes stedsskaping, særlig 
opp mot spørsmål om religionens rolle i det offentlige rom. 

Det tredje momentet vi finner, som nok også er det aller mest sentrale, 
dreier seg om fellesskap og forskjellighet. Her trekker vi veksler på begre- 
pet sammenkastethet. Prosesjonene framstår som fellesskapsprosjekter 
på ulike måter, enten enhetlig regissert eller med en bevisst delegert form 
for regi. Stedet som skapes gjennom felles prosesjonsdeltakelse, er like- 
vel ett. Dermed er fellesskapsdimensjonen helt sentral, og også teologisk 
forankret i prosesjonens teologiske og liturgiske mening og form. Det er 
derfor interessant å se hvordan ulike former for forskjellighet innlemmes 
i prosesjonenes fellesskapsdannende prosjekt. 

De stedene prosesjonene skaper, mellom eritreiske trommer og dans, 
polske Maria-hymner og urnorske korpstoner, blir i sine ulike sammen- 
kastetheter betegnet av fellesskap. Samtidig er dette relasjonelle steder, 
ulikt erfart av ulike aktører. Men i en utstrekning speiler de katolske 
Corpus Christi-prosesjonene i norske byrom i dag den universelle katol- 
ske kirkes egenart som én i sin mangfoldighet. 

Flyktige rom og tynne steder: 
En transnasjonal og spatial 
analyse av pentekostale 
migrantmenigheter i Norge 


Stian Sørlie Eriksen 
VID vitenskapelige høgskole 


Abstract: This article discusses sociocultural and theological aspects related to space 
and place for Christian migrants and Pentecostal migrant churches in Norway. The 
article addresses how Christian migrants and migrant congregations relate to and pro- 
duce dimensions of place and space within their migratory contexts, drawing from 
contextual examples and theoretical perspectives on space and place. Thus, spatial 
perspectives provide frameworks for discussing issues of belonging, religious discour- 
ses, and spirituality with regard to the migrant communities themselves, in the wider 
religious landscape, and in society. In particular, we ask how experiences of spatial 
and social constraints help shed light on how migrants and migrant churches seek 
to make home in new contexts. This also relates to how these migrants and churches 
navigate within the translocal, symbolic and virtual landscapes of Pentecostal trans- 
national networks. Finally, the article addresses spatial dimensions of these churches 
and networks’ aims to bring about spiritual and societal transformation. 


Keywords: migration, migrant churches, pentecostal spirituality, translocality, 
home, transnational networks, space, place 


Innledning 


Som følge av migrasjon har det etniske, kulturelle og religiøse mangfol- 
det i norske byer og bygder endret seg betraktelig særlig de siste tiårene. 
Tilsvarende kan sies om andre nordiske, europeiske og vestlige land og 
Sitering av denne artikkelen: Eriksen, S. S. (2020). Flyktige rom og tynne steder: En transnasjonal og 
spatial analyse av pentekostale migrantmenigheter i Norge. I K.-W. Sæther og A. Aschim (Red.), Rom 
og sted: Religionsfaglige og interdisiplinære bidrag (Kap. 4, s. 67-92). Oslo: Cappelen Damm Akademisk. 

byer. Til tross for at religion ofte har veert en utelatt dimensjon fra sam- 
funnsanalyser om migrasjon, har nyere forskning økt forståelsen for reli- 
gion i migrasjonsprosesser, identitetsformasjon og integrering (se f.eks. 
Hagan & Ebaugh, 2003; Kivisto, 2014). Dette gjelder ikke minst betyd- 
ningen av tro for kristne migranter i vestlige kontekster. I det norske 
og nordiske kirkelandskapet har migrantmenigheter ofte forblitt nokså 
usynlige virkeligheter, både for nasjonale kirker, i forskning og i samfun- 
net for øvrig, selv om det mer nylig har vært rettet økt oppmerksomhet 
også mot dette (se Aschim, Hovdelien & Sødal, 2016). 

På ulike måter kan denne delvis usynlige virkeligheten knyttes til sted 
(«place») og rom («space»), både i forstand av synlighet i offentligheten, 
geografiske steder, fysiske rom, virtuelle rom og til det imaginære spen- 
net mellom det den franske filosofen og sosiologen Henri Lefebvre (1991) 
kaller sosiale og mentale rom. Sted og rom figurerte også i en rekke his- 
torier til migrantmenighetsledere og migrantmenigheter i Norge. For 
eksempel var søken etter egnede gudstjeneste- og aktivitetsrom et viktig 
anliggende for mange afrikanske, asiatiske og internasjonale pentekostale 
migrantmenighetsmiljøer jeg har vært i berøring med i Norge. Det gjaldt 
også for den enkelte migrant å føle seg hjemme, samt å være koblet opp 
mot transnasjonale nettverk i Europa og globalt. 

Denne artikkelen drøfter sosiokulturelle og teologiske betydninger 
av sted og rom for kristne migranter og migrantmenigheter i Norge. 
Mer spesifikt spør jeg hvordan kristne migranter og migrantmenig- 
heter forholder seg til og skaper sted og rom i en migrasjonskontekst, 
og hvordan betraktninger rundt sted og rom kan bidra til innsikt i 
migranters selvforståelse, religiøse liv og samfunnsvirkelighet. Jeg 
fokuserer særlig på behovet for tilhørighet, trospraksis og transforma- 
sjon i møte med norske og vestlige samfunnsvirkeligheter. Herunder 
spør jeg hvordan den transnasjonale dimensjonen ved migrasjon kan 
bidra til bedre forståelse av hvordan kristne migranter forholder seg 
til ulike dimensjoner av sted og rom, både knyttet til migrasjonsreisen, 
integrering og trospraksis. Ved å peke på kontekstuelle sosiokulturelle 
og teologiske perspektiver spør jeg hvordan vi kan forstå dette, både fra 
migrantenes eget ståsted samt mer overordnet i forhold til sted og rom 
i en migrasjonskontekst som dette. 

Forskningskonteksten 


Denne artikkelen bygger pa intervjuer og feltarbeid i en bredde av 
migrantmenigheter i Norge. I korthet forstar jeg migrantmenigheter 
primært som menigheter som er initiert, ledet og/eller i stor grad består 
av mennesker med migrantbakgrunn. En regner med at det finnes et 
sted mellom 250-300 menigheter i Norge, men dette er i stadig endring, 
og det finnes ikke en oppdatert oversikt over omfang og antall Grovt 
regnes det at rundt halvparten av migranter som kommer til Norge, 
kommer fra en kristen bakgrunn eller fra land/områder der kristen- 
dommen står sterkt. Det finnes et stort mangfold av migrantmenigheter 
både når det gjelder størrelse, karakter, tilhørighet og organisering. Den 
katolske kirke i Norge representerer den desidert største «migrantkirken» 
(se Mæland, 2016), der særlig polske (f.eks. Aschim & Giskeødegård, 2017), 
vietnamesiske, tamilske og filippinske migranter utgjør store deler av kir- 
ken i Norge (Den katolske kirke, 2020). Ulike etnisk orienterte ortodokse 
menigheter har også vært noe synlig i mediebildet. Mange migrantme- 
nigheter er imidlertid ulike typer pentekostale, eller karismatiske (pinse- 
karismatiske), menigheter, og det er disse som er i fokus her. Med pinse- 
karismatiske menigheter mener vi kristne trosfellesskap som ofte 
vektlegger erfaringsdimensjonen av troslivet, uttrykksfull spiritualitet 
og Den Hellige Ånds nærvær. 

Mer konkret intervjuet jeg pastorer og ledere i 18 slike menigheter og 
gjorde dybdestudier av to kirkelige nettverk. De fleste var internasjonale 
eller etnisk orienterte migrantkirker med bakgrunn fra Afrika, Asia eller 
Latin-Amerika og representerte relativt stor kulturell, etnisk og språk- 
lig spredning.” Noen var selvstendige menigheter eller (g)lokale nett- 
verk, mens andre var knyttet opp mot globalt orienterte transnasjonale 
nettverk. Noen av menighetene var tilknyttet norske kirkelige nettverk/ 
kirkesamfunn, særlig Pinsebevegelsen i Norge og Baptistsamfunnet. 
Menighetene representerte en viss geografisk spredning i Norge, med 
hovedvekt på kirker på Østlandet. Flere av menighetene hadde egne 


1 DAWNS (nå Sendt.no) undersøkelser i 2010 og 2012/2013 kartla migrantmenigheter henholdsvis 
i Oslo og nasjonalt. 
2 Med mindre de navngis, er migrantmenighetene anonymisert. 

nettverk pa ulike steder og byer. Hovedvekten av feltarbeidet fant sted 
hovedsakelig mellom 2014-2016, men der jeg til dags dato har fulgt 
mange av disse miljøene tett. Den etnografiske tilnærmingen inkluderte 
også omfattende bruk av digital etnografi, både av praktiske hensyn 
og for å reflektere mange av menighetenes egen praksis. Den utvidede 
forskningskonteksten inkluderte også intervjuer, samtaler og dokumen- 
ter tilknyttet organisasjoner som på ulike måter hadde berøring med 
migrantmenigheter, deriblant ledere av kirkesamfunn, organisasjoner 
og enkeltpersoner knyttet til relevante nettverk. Studien reflekterte en 
tydelig transnasjonal tilnærming til migrantkonteksten og inkluderte 
feltbesøk både i Europa og Afrika (Nigeria) 

Fremveksten av kristne migrantmenigheter i Norge må i en større sam- 
menheng knyttes til ulike sider ved globalisering, ulike bølger av inter- 
nasjonal migrasjon (se Odden, 2018), og ikke minst til oppblomstringen 
av global kristendom de siste tiårene. Økt reisevirksomhet, teknologi og 
globale nettverk av relasjoner og ressurser (se f.eks. Scholte, 2005, s. 86-87) 
gjør at mennesker i større grad enn før kan forholde seg til en global vir- 
kelighet som ikke er begrenset av lokal geografi eller lokale impulser. 
Dette har også betydning for forståelse av sted og rom. I et migrasjons- 
perspektiv er dette aksentuert gjennom fysisk forflytting fra et sted til et 
annet, men også gjennom det Ludger Pries (2001) beskriver som «disrup- 
tion of social and geographical space», der migrasjon ikke bare bidrar 
til å skape brudd i relasjoner og tilhørighet til hjemstedet, men også til å 
skape nye transnasjonale sosiale rom. Dette gjør at migranter ofte forhol- 
der seg til flere sosiale virkeligheter samtidig. Det gjelder også migran- 
ters religiøse tilhørighet og tro (se f.eks. Saunders, Fiddian-Qasmiyeh & 
Snyder, 2016),* noe som også har sammenheng med at den kristne kirkes 
tyngdepunkt i dag ikke ligger i Vesten, men i det globale sor, ikke minst 


3 Artikkelen bygger delvis på materiale fra en avsluttet doktoravhandling om migrantmenigheter 
i Norge (Eriksen, 2019). 

4 Migrasjon kan også forstås som intern-migrasjon, inkludert «intra-urbane» demografiske 
endringer og migrasjon innenfor samme by (se Brown & Longbrake, 1970). 

5 En kan selvsagt også diskutere i hvilken grad «Vesten» i dag - særlig i lys av nyere tids migrasjon 
og økt demografisk og religiøst mangfold — er nyttig som et geografisk (eller demografisk) sted- 
lig begrep, men heller - dog reduksjonistisk - bedre representerer et filosofisk utsnitt av det en 
gjerne omtaler som vestlig tradisjon, verdensbilde, verdier og/eller samfunnsforståelse (se f.eks. 
Chan & Yan, 2007; Massey, 1999; Hall, 2018). 

pinsekarismatisk type kristendom som i dag gar pa tvers av kirkesam- 
funn og andre skillelinjer. Den nå avdøde, men profilerte nigerianske 
historikeren og sosiologen Ogbu Kalu (2009) viser til David Barretts ana- 
lyser om den eksponentielle veksten av antall pinsekarismatiske kristne 
bare i Afrika fra null til anslagsvis 17 millioner fra år 1900 til 1970, og som 
nærmest ble tidoblet i tiårene etter. Dette representerer også den utvidede 
konteksten for pentekostale migrantmenigheter i Norge. 


Migrasjon, sted og rom 


Sted- og romdiskusjonen er en omfattende diskusjon, både filosofisk, 
sosiologisk og teologisk, og representerer en diskusjon med mange faset- 
ter som går utover rammer og intensjoner til artikkelen her. Oddrun 
Sæter og Sissel Seim (2018) beskriver imidlertid kortfattet at «samspillet 
mellom mennesker og de fysiske omgivelsene er mangfoldig, og har ulike 
kvaliteter og konsekvenser», og der begrepet «det romlige» inkluderer 
både strukturer og fysiske rom og i Émile Durkheims forståelse av den 
relasjonelle og samhandlende «romlige dimensjonen ved samfunnsli- 
vet» (s. 19-20). I migrasjonsfenomenet ligger det implisitt et mangfoldig, 
transient og flyktig forhold til sted og rom. For det første representerer 
selve migrasjonprosessen fysisk forflytningen fra et geografisk sted til et 
annet, ofte en route mangfoldige steder. Dette medfører ikke bare geo- 
grafiske brudd («disruption» jf. Pries, 2001), som tidligere nevnt, men 
også brudd med nære relasjoner, minner, nettverk og kultur. I dette ska- 
pes imidlertid også nye måter å forholde seg til verden på slik en kjenner 
den. Det er i dette spennet at migrantmenigheter oppstår. De mang- 
foldige årsaker til at mennesker migrerer forsterker dette; det vil si om 
migrasjonen er fremtvunget av økonomisk nød, sult, krig eller forfølgelse 
eller motivert av aspirasjon og drømmer om et bedre liv. 


Space og place 


Til tross for mangetydige tolkninger av sted og rom (se Knott, 2010) 
er sted- og romdistinksjonen nyttig som utgangspunkt der «sted» ofte 
betegnes av den konkrete og erfarte dimensjonen ved «rom». Sæter og 

Seim peker pa stedet der vi vokste opp som eksempel pa «sted» som en 
gjerne knytter til særskilte erfaringer, opplevelser, personer, objekter 
eller symboler. Gjennom samhandling med mennesker og andre sosio- 
materielle forhold skaper vi minner og mening i tilknytning til stedet, 
ofte utover stedets egne kvaliteter (s. 20-21). I tillegg er det mulig å snakke 
om mentale og imaginære rom (og steder), mentale representasjoner av 
sted eller rom, knyttet for eksempel til virkelighetsforståelse, minner eller 
opplevelser som ikke like fullt trenger kobles opp mot sted (se Tversky, 
2003). Anne Clancy (2019) beskriver at «et sted er mer enn et rødt knap- 
penålshode på en GPS-skjerm eller et pennemerket område på et papir- 
kart; steder er mettet med mening» der «steder kan være fysiske, virtuelle 
og symbolske». Hun utdyper: 


Fysiske steder er konkrete plasser som er synlig for alle, mens virtuelle steder 
ikke finnes i virkeligheten, men i det fiktive virtuelle rommet. Symbolske steder 
er plasser som ikke er synlig for alle. Disse stedene er høyst personlige og har 
stor betydning for den enkelte. De er forbundet med kontinuitet, spiritualitet, 


trygghet og meningsfullhet. 


«Rom» tenkes på den andre siden ofte som rom i mer strukturell eller 
abstrakt form. Selv om Henri Lefebvres romteori er langt mer kom- 
pleks enn som så, oppsummerer Sæter og Seim (2018) Lefebvres tese 
om at rom produseres gjennom institusjoner, strukturer, diskurser og 
symboler der individer og institusjoner forhandler om spillereglene og 
praksis i disse (Lefebvre, 1991, s. 289). De diskursive forventningene til 
bruk av rom (eksempelvis kirkerom) betegnes på sin side som rommets 
representasjoner (Lefebvre, 1991, s. 291). Overskridelse av «stengende 
strukturer» kan for eksempel bidra til at det tvinges frem eller skapes 
nye rom (Sæter & Seim, 2018, 2. 35). Dette kan også gjelde mer abstrakte 
sosiale rom. I tillegg kan en snakke om følte eller erfarte «hverdagslivs 
rom» som beskriver hvordan etablerte symboler eller praksiser brukes 
i slike rom (se Lefebvre, 1991, s. 291). Dette sammenfaller noe med et 
«levd» eller «hverdagsreligions»-perspektiv som tilnærming til studier 
av religiøse praksiser (jf. McGuire, 2008; Ammermann, 2013). 

Dette er tydelig ikke minst i en migrasjonskontekst der funksjoner 
og praksis tilknyttet et kirkebygg representerer et eksempel på romlig 

praksis. Hvordan forholder migrantmenigheter seg til opplevelsen av 
«stengte rom», som antydet innledningsvis, eller til andre sosiale og 
imaginære rom? Det kan også bety hvordan migranter aller andre 
rundt ser for seg migrasjonsdestinasjonen og livet i et nytt land. Gerrie 
ter Haars klassiske tittel Halfway to Paradise (1998) reflekterer ett slikt 
«stedsbilde» som både motiverer og illustrerer ulike migrasjonsnarrati- 
ver. Med utgangspunkt i forskning på sikh-diasporaens forhold til hjem- 
landets konflikter argumenterer Brian Keith Axel (2002) for diasporaens 
imaginære konstruering av diaspora og diasporas forståelse av hjemlan- 
det som sted. I sin forskning på syriske migranter forteller Ingrid Løland 
(2019) om hvordan «paradis» på ulike måter figurerte i migrasjonsfortel- 
linger om hjemlandet. Dette kan ofte knyttes til ulike virkelighetsforstå- 
elser, minner eller opplevelser som ikke like fullt trenger å kobles opp mot 
fysiske steder, men vel så mye den imaginære forestillingen om stedet (se 
Tversky, 2003). Sæter og Seim (2018) peker på at ifølge filosofen Edward 
Casey (1996) (samt Lefebvre) kan kroppen også betraktes som et «sted» 
og noe som konkret og kroppslig knytter steder til erfaringer som preger 
oss (s. 24-25). Kroppen som sted er relevant for senere refleksjoner rundt 
migranter og betydningen av religiøs erfaring i en setting av (pentekostal) 
spiritualitet (se f.eks. Brahinsky, 2012). 


Translokalitet 

Migrasjonsforskning, inkludert min egen, har imidlertid vist at mange 
migranter ofte lever transnasjonale liv (Levitt, 2007). De forholder seg 
altså ikke bare til ett umiddelbart tilgjengelig geografisk sted, men på 
ulike måter til flere steder samtidig der transnasjonalitet ikke minst er 
knyttet til betydningen av migranters transnasjonale kulturelle, sosiale 
og religiøse nettverk. Helen Armstrong (2004) poengterer at migranter 
ofte befinner seg «mellom» steder, noe som ofte er utfordrende og som 
bidrar til å skape nye «steder» i migrasjonsreisen. Dette kan også knyt- 
tes til at både steder og relasjoner lever videre gjennom transnasjonale 
praksiser muliggjort gjennom teknologi og i «kroppen» (jf. Casey) som 
bærer av viktige minner, verdier og erfaringer. Det er ikke minst rele- 
vant med henblikk på migrasjon og religion, der vi med et slikt blikk 

bedre kan forsta migrasjonssosiolog Phillip Connors (2014) utsagn om at 
migranter ikke bare er bærere av sin nasjonalitet, men også sin religiøse 
tilhørighet (s. 19). Dette medfører at migranter ofte ikke bare lever trans- 
nasjonale kultur-hybride liv, men også hybride transnasjonale og trans- 
lokale religiøse liv (se Drønen, 2017). Katherine Brickell og Ayona Datta 
(2011) beskriver her translokalitet som et nyttig begrep som empirisk kan 
vise hvordan migranter bygger transnasjonale migrantnettverk og «dia- 
sporiske rom» gjennom translokal tilhørighet (s. 3). Translokalitet betyr 
ikke bare statiske sted-til-sted-relasjoner (f.eks. mellom nytt hjemland og 
tidligere hjemland), men like fullt «transnasjonale geografier» der det i 
dagliglivet er mulig å forholde seg til ulike lokasjoner på samme tid, selv 
utover det transnasjonale (s. 4). I dette blir rom både materielle og sym- 
bolske, forankret i migrantens sosiomaterielle, økonomiske og kulturelle 
kontekst. Brickell og Datta utdyper videre at det her ikke bare er selve 
migrasjonsreisen som er interessant, men også koblingen mellom steder 
og hvordan relasjonen til ulike steder og rom forhandles både kroppslig 
og imaginært til tross for store fysiske avstander (s. 19—20). Dette gjelder 
også betydningen av religion for migranter, som vil bli drøftet under. 


Migrasjon og pentekostal spiritualitet 


Selv om religion- og spiritualitetsdiskusjonen er en omfattende disku- 
sjon, er det relevant å påpeke at det har vært en økende interesse — ja, en 
«spatial turn» — for religionsforskere så vel som teologer og forskere innen 
andre disipliner å bruke sted og rom som interdisiplinære rammer for for- 
tolkning av religion (se Knott, 2010, s. 30-31). Knott understreker at kon- 
tekst er viktig her (s. 35). Knott (2010) refererer til Thomas Tweeds (2006) 
analyser av transnasjonale migranters religiøse liv i lys av «bevegelse, rela- 
sjoner og posisjoner» (Tweed, 2006, s. 5; sitert i Knott, 2010, s. 37-38; min 
oversettelse), der Tweed forstår religion(er) i spatiale termer: «Religions 
are confluences of organic-cultural flows that intensify joy and confront 
suffering by drawing on human and superhuman forces to make homes 
and cross boundaries» (Tweed, 2006, s. 54; sitert i Knott, 2010, s. 38). Selv 
om vi kan forstå religion også på ulike andre måter, kan Tweeds defini- 
sjon bidra til å belyse hvordan religion i en migrasjonskontekst bidrar til å 

skape sted, for eksempel gjennom religiøse praksiser og relasjoner. Knott 
(2010) oppsummerer Tweeds (2006) konklusjon om at «religions ... enable 
people to make homes (to dwell), whether they are migrants and outsi- 
ders or settled insiders; they also facilitate crossings, as groups and indi- 
viduals reposition themselves in physical, as well as corporeal and cosmic 
terms» (Knott, 2010, s. 38). Det var i dette spennet mange av mine infor- 
manter beskrev seg selv og sine migrantmenigheters søken etter sosiale 
og åndelige «hjem». Relativt mange hadde opplevd eller oppfattet norske 
menigheter som lite attraktive og relevante for både egne sosiale behov og 
spiritualitet, selv i et langtidsperspektiv. 

I forlengelsen av Anne Clancys (2019) beskrivelse av symbolske ste- 
der og rom er dette viktig ikke minst fra et spiritualitetsperspektiv (se 
gjerne Olsen, 2006).* Selv om spiritualitetsbegrepet er et svært mangfol- 
dig, mangetydig og omdiskutert begrep (hvis diskusjon går utover denne 
artikkelens rammer); svært forenklet og med henblikk igjen på Lefebvre 
kan en på noen måter si at spiritualitet representerer både de diskursive 
forventningene (f.eks. tradisjon og rammer for trospraksis) og «det levde 
rom» (hvordan troen faktisk leves ut) på et gitt sted i en gitt kontekst. I 
forhold til en høykirkelig setting kan en i noen grad hevde at i en lav- 
kirkelig tradisjon har strukturer og kirkebygg en underordnet funksjon 
i forhold til å skulle leve ut sin spiritualitet, for eksempel, i form av frem- 
veksten av såkalte «storefront churches» (se f.eks. Boyd, 1998; Hernåndez, 
1999), der menigheter tok i bruk nedlagte forretninger, lagerbygg, kinoer 
og andre atypiske kirkebygg som gudshus. Dette er også relevant for 
norske migrantmenigheter som ofte har tatt i bruk svært ulike typer 
bygg. Ole Riis og Linda Woodhead (2010) peker på hvordan strukturer og 
rammer kan gi særskilte forventninger om religiøse erfaringer og «følel- 
ser». Med kroppen som rom reflekteres spiritualiteten imidlertid også 
i individets egne «indre rom», for eksempel, ved at individer i forsam- 
lingen avsetter tid og rom til personlig bønn, refleksjon, bibellesning og 
annen åndelig praksis i tråd med egne åndelige erfaringer og ambisjoner. 
Rom kan her både henspille på praksis knyttet til faktiske fysiske (eller 


6 Jeg forstår her spiritualitet primært som den indre og praksisrelaterte dimensjonen ved religion/ 
religiøs tro. 

virtuelle) rom eller aktiviteter (f.eks. bønnemøter) der slik spiritualitet 
leves ut, men også i overført betydning av «lonnkammeret» som indre 
rom for refleksjon og erfaring. 

For den gjeldende migrantmenighetskonteksten kan dette ikke minst 
knyttes til betydningen av virkelighetsforståelse. Selv om en ikke skal 
generalisere eller essensialisere en afrikansk (eller andres) virkelighets- 
oppfatning, finnes det i et tradisjonelt afrikansk verdensbilde en tydelig 
forståelse av en ånde(lig) verden som er like virkelig som den fysiske, 
menneskelige sfæren, og der det åndelige speiler det fysiske og motsatt 
(se Kalu, 2008 s. 175-176). Den åndelige dimensjonen er heller ikke ukjent 
i mange andre ikke-vestlige verdensbilder. 

Med en åndeliggjort forståelse av sted og rom er «all the realms of life 
are sacralized; there is no distinction between the sacred and the profane» 
(s. 176). Dette var også perspektiver jeg møtte gjentatte ganger i møte med 
migrantmenigheter, noe som kan gi innsikt til å forstå noen pentekostale 
kristne migranters forhold til sted og rom. I det som følger, vil jeg komme 
med noen flere konkrete eksempler og refleksjoner rundt dette. 


Noen eksempler fra den norske 
migrantmenighetskonteksten 


Søken etter et sted å være 


Til tross for mange unntak og gode partnerskap mellom migrantmenig- 
heter og norske menigheter var mangel på gode og forutsigbare steder 
å være en hovedutfordring for mange migrantmenigheter (Den norske 
kirke, 2020)” Flere ledere uttrykte frustrasjon over å høre om norske 
kirkebygg som står tomme, eller at det kreves høy markedsleie, mens de 
selv var uten faste lokaliteter. Migrantmenigheter har derfor ofte guds- 
tjenester i midlertidige lånte eller leide rom, gjerne på ugunstige tider 
eller med utfordrende økonomiske og praktiske rammer. 


7 Kirkemøtet 2020 har egen sak (KM 10/20) om Kristne migranter der både tilknytning og loka- 
liteter er tematisert; Pinsebevegelsen, Baptistsamfunnet og andre kirkesamfunn har hatt ulike 
tiltak både sentralt og lokalt. 

Mange av migrantmenighetene startet imidlertid som bonnegrupper 
i hjemmene til det som ofte ble menighetens pastorer og ledere — et gjen- 
kjennende narrativ for migrantmenigheter generelt. Samtidig er det en 
stor merkedag når en migrantmenighet innvier sitt eget lokale, et høyt- 
hengende mål som mange strekker seg etter (se Eriksen, 2016, s. 194; The 
Redeemed Christian Church of God, 2020). Behovet for å skape fysiske, 
sosiale og åndelige steder eller «hjem» (se Leung, 2005) reflekterer noe 
av Lefebvres flyktige prosess-tilnærming til sted- og romdannelse og 
påvirket menighetenes aktivitetsnivå og motivasjon. Konsekvensen av å 
kunne «være herre i eget hus» kan for eksempel bety å slippe ukentlig 
rigging, kunne prege egne lokaler med identitetsbærende artefakter, og 
kunne utfolde seg fritt både kulturelt og åndelig. I RCCGs forsamlinger 
globalt er det vanlig å se RCCG-logoen på talerstoler og RCCGs visjon på 
plakater. Den samme logen preget også bygg, busser og lastebiler da jeg 
besøkte RCCGs Redemption Camp utenfor Lagos. RCCGs logo preget 
også streamede hendelser i virtuelle rom. Dette representerer på samme 
tid RCCGs strategiske og åndelige diskurs, og kan illustrere samspillet 
mellom det materielle og symbolske i produksjonen av både sted og rom. 

Lokasjon er selvsagt knyttet opp mot migrantmenighetenes demo- 
grafi, og i stor grad er migrantmenigheter både i Norge og Europa 
primært (men ikke utelukkende) et urbant fenomen som gjenspeiler 
migrasjons- og integrasjonsmønstre, ikke minst i Stor-Oslo. Stedlighet 
er knyttet opp mot migranters behov for identitetsbygging og nettverk, 
men der faren for ghettofisering gjerne tematiseres i forhold til integre- 
ring (Loga, 2012). Det er derfor viktig å forstå migrantmenigheter i lys av 
sine spesifikke stedlige sammenhenger. Hovedkvarteret til RCCG ligger 
for eksempel på Holmlia (i andre etasje av Misjonskirkens lokaler), rett 
ved T-banestasjonen, mens sentrumsforsamlingen bruker KIAs lokaler 
i Ebbelsgate 2 i østlige del av Oslo sentrum. Det reflekterer imidlertid 
også det symbolske rommet skapt av RCCGs globale strategi om å eta- 
blere lokale menigheter nær der mennesker bor i alle verdens nasjoner 
(RCCG Norway, 2020) og at demografiske faktorer har betydning både 
for rekruttering og identitet. I senere år har flere migrantmenigheter 
flyttet ut av sentrum og til drabantbyene i takt med at medlemmer er 
bosatt der. Den filippinsk-dominerte Filadelfia International Church 

(tidligere Filipino Christian Church, Filadelfiakirken i Oslos interna- 
sjonale forsamling) (Filadelfiakirken, 2020) har tatt initiativ til 4 starte 
flere forsamlinger i vestlige deler av Stor-Oslo pa grunn av au pairer 
eller studenter som bor der. Her kan en si at flerstedskirkenes rom sted- 
liggjores av lokale enkelterfaringer. 

Som nevnt opplevde migranter ofte norske menigheter som frem- 
mede, bade spraklig, kulturelt og andelig, og steder der de diskursive 
premissene for trosliv og kirkerom allerede var lagt, uten stort rom for 
innflytelse på hvordan slike rom burde brukes. Geografisk nærhet eller 
sammenfallende kirkesamfunnstilhørighet var ofte heller ikke tilstrek- 
kelige kriterier for at migranter skulle delta i norske menigheter. Til tross 
for en grov forenkling svarte informanter ofte nektende på om de så for 
seg å skulle bli del av en norsk menighet selv om de skulle bli værende 
lenge i Norge. En pastor jeg hadde kontakt med og som opprinnelig var 
overbevist om at kristne migranter burde integreres i norske menigheter, 
startet sin egen migrantkirke for å skape både rom og sted for migrantene 
han hadde nær kontakt med. I en nylig magasinartikkel i Fuller Magazine 
skriver missiolog David Leong (2020) i artikkelen «The Possibilities of 
Place» om betydningen av å bygge gode fellesskap («communities»), noe 
som både relaterer til hvor vi kommer fra og hva vi ønsker å bli en del 
av. Dette er ikke nødvendigvis enkelt da det krever stedlig samhandling 
med andre, men som i noen grad kan bidra til å forstå hvordan migrant- 
menigheter ofte lykkes godt med å nå «sine egne» og andre i tilsvarende 
livssituasjoner. Migrantkirkekonteksten blir da et gjenkjennende sted 
der nye relasjoner, minner og erfaringer skapes. En skal imidlertid ikke 
nødvendigvis overdrive betydningen av religion på bekostning av sosio- 
kulturelle og andre livsaspekter ved integrering og tilpassing og det levde 
hverdagslivet. Stephen Vertovec (2003) peker på betydningen av sosiale 
nettverk for bosted, arbeid og psykologisk støtte i migranters ofte flyk- 
tige tilværelse (s. 650). Mine informanter påpekte for eksempel betydnin- 
gen av menigheten for norskkurs, jobbsøkerkurs, vennskap og kulturelle 
aktiviteter. 

En viktig del av dette bildet var knyttet mot betydningen av trans- 
nasjonale nettverk for både migrantmenighetene og migrantene selv, 
i relasjon til egne familier, men like fullt til betydningen av religiøse 

nettverk knyttet til hjemlandet eller nettverk de hadde vært en del av pa 
migrasjonsreisen. Det å være koblet opp mot det nigerianske pinsekaris- 
matiske kirkelandskapet gjennom RCCG i Norge syntes å ha vel så stor 
betydning som kontakten med lokale nabomenigheter eller norske kirke- 
lige strukturer. Det finnes selvsagt mange eksempler på viktige relasjoner 
med norske menigheter, for eksempel i forhold til felles møteplasser for 
barn og unge. Likevel illustrerer nevnte spenninger strukturer som på 
ulike måter kan oppleves begrensende i forhold til egen spiritualitet og 
mulighet for innflytelse. I lys av Lefebvre (1991) kan vi imidlertid si at 
slike begrensninger av sted har ført til dannelsen av migrantkirker og nye 
former for sosial (og romlig) innovasjon. Sagt folkelig har opplevelsen av 
stengte dører i norske kirkerom bidratt til å åpne nye dører og dannel- 
sen av nye migrantmenigheter. Dette skal vi utdype noe nærmere under 


drøftingen av transnasjonale og virtuelle rom. 


Cyber space, cyber place 

Som allerede nevnt er det vanskelig å beskrive migrantkonteksten i Norge 
uten å forstå betydningen av transnasjonale og virtuelle nettverk. Semi- 
otisk kan en forstå dette som søken etter meningsfulle sosiale og teo- 
logiske steder og rom. I lys av Lefebvres produksjonsforståelse av rom 
er dette selvsagt, men det er også viktig å se hvordan dette gjøres mulig 
gjennom teknologi og i det vi kan kalle virtuelle steder og rom. Dette 
gjelder særlig for hvordan transnasjonal og translokal samhandling ska- 
pes og opprettholdes mellom nettverk i Europa og i det globale sør. I 
samtaler med ledere i RCCG kunne en for eksempel gjerne høre ønsker 
om at «kunne det bare bli som i Nigeria», med tanke på kirkens sam- 
funnsinnflytelse eller åndelig styrke. Andre koblet seg opp mot ulike pro- 
filerte tilbydere av åndelig forkynnelse eller hjelp («ministries») på nett 
når en hadde åndelige behov som ikke ble møtt av den lokale menigheten 
(se Eriksen, Drønen & Løland, 2019). 

Selv om Clancy tar utgangspunkt i en annen forskningskontekst (ung- 
dom og spill), beskriver Clancy (2019) at virtuelle steder er flyktige og 
labile «menneskeskapte liksomverdener vi kan få tilgang til gjennom elek- 
troniske verktøy. Disse elektroniske stedene finnes ikke i virkeligheten. 

Teknologisk utstyr fungerer som et medium for å reise dit. ... [De] for- 
svinner ved et tastetrykk ...». En kan kanskje spørre om Clancy under- 
minerer betydningen av slike virtuelle steder, og om de «forsvinner» ved 
et tastetrykk eller like fullt forblir virkelige i bevisstheten og i virkelig- 
heten til de som tar del. For mange migranter som tar stor del i denne 
virtuelle og transnasjonale virkeligheten, synes dette «å eksistere» vel 
så mye i bevisstheten som fysiske steder eller fungerer som referanse- 
punkt for de fysiske møteplassene. Store kirkesamfunn som Redeemed 
Christian Church of God (RCCG) (Nigeria) opererer for eksempel svært 
omfattende i virtuell virkelighet og er til stede på de fleste større kanaler 
som Facebook, YouTube, Instagram og andre plattformer både sentralt, 
regionalt og lokalt. Det samme kan sies om mange andre kirkesamfunn 
med forgreininger til Europa og andre steder i verden. Innflytelsen til 
Enoch Adeboye (RCCG) og andre kjente karismatiske skikkelser når ofte 
langt utenfor egne rekker. Flere av disse inkluderer bruken av media som 
en del av sine åndelige mandat og globale strategier (se f.eks. Jesus Is Lord 
Worldwide, 2020a). Det er også i disse virtuelle rommene at premisser og 
diskurser for både personlig gudsliv, menighetsliv og misjon deles globalt 
og lokalt, inkludert migrantmenigheter i Norge. 


«Thin places» 


I forlengelsen av eksemplene over var noe av det mest karakteristiske jeg 
fant i møtet med migrantmenigheter betydningen av erfart spiritualitet. 
Det var ikke minst bemerkelsesverdig å lytte til en rekke personlige vitnes- 
byrd om hvordan konkrete åndelige erfaringer i det stedlige hadde vært 
av avgjørende betydning for personlig tro og kallelse til kristen tjeneste 
(se Eriksen, 2015). En pastor beskrev inngående hvordan hans egen kalls- 
opplevelse var knyttet til en åndelig opplevelse der han fortalte at rommet 
han var i (i en setting av bønn), fysisk ristet, noe han tolket som Guds 
inngripen både i hans tid og rom. Andre vitnet om liknende, om ikke 
nødvendigvis like dramatiske, opplevelser, men som de like fullt knyttet 
opp mot for dem sammenliknbare hendelser fra Det nye testamente eller 
kirkehistorien. Betydningen av gudsnærvær i det personlige andaktslivet 
og i gudstjenestefellesskapet var også viktig for både enkeltpersoner og 

menighetsfellesskap. Dette er ogsa karakteristisk for pinsekarismatisk 
kristendom mer generelt. 

I spiritualitetstradisjonen brukes uttrykket «tynne steder» («thin places») 
som et begrep som beskriver «a place in time where the space between 
heaven and earth grows thin and the Sacred and the secular seem to 
meet» (Ellman, 2020). Selv om uttrykket i tradisjonell bruk primeert 
har veert knyttet til monastisk (se Raab, 2016) og keltisk (se Balzer, 2007; 
Morgan, 2009) spiritualitet, brukes begrepet mer generelt for a illust- 
rere personlige erfaringer der det guddommelige føles nær eller en kan 
fornemme guddommelig nærvær (se også Armbrecht, 2009, s. xi). For- 
ventninger til mirakler og guddommelig inngripen var for eksempel for 
RCCGs menigheter i Norge noe som ble oppmuntret både i det personlige 
gudsliv, under vanlige gudstjenester og særskilte arrangement, men sær- 
lig i tilknytning til såkalte Holy Ghost Services i Redemption Camp eller 
konferanser der den globale leder Enoch Adeboye deltok. I det virtuelle 
rommet var dette i noen grad også uavhengig av kronologisk tid, der en 
for eksempelvis også kan erfare «øyeblikket», for eksempel guddommelig 
nærvær og mirakler, mens en ser på et videoopptak av en preken (se Eriksen, 
Drønen & Løland, 2019). Slike forventninger kan i henhold til Lefebvre 
forstås som diskursive premisser for det vi kan kalle karismatiske rom, 
men der den stedlige opplevelsen av forventning, bønn og aktiv deltagelse 
kan bidra til å skape steder for åndelig transformasjon, særlig om for- 
ventningene innfris (eller ikke gjør det). I forkant av både gudstjenester 
og særlig konferanser var det stort engasjement i bønn og faste og andre 
forberedelser for at både det fysiske og virtuelle stedet og rommet skulle 
gjennomsyres av åndelig kraft og nærvær for både bidragsytere og del- 
tagere. Under slike konferanser var det også en viktig (og fast) del der del- 
tagere kunne gi vitnesbyrd om hva Gud har gjort, for eksempel gjennom 
deltagelse på tidligere konferanser (Holy Ghost Service) eller ved å ha lest 
Enoch Adeboyes andaktsbok (Open Heavens). Her kan en legge til forstå- 
elsen av at Adeboye selv blir en kroppslig og stedlig bærer av vekkelsens 
spiritualitet i kraft av sin stilling og «salvelse» som overføres til andre ved 
håndspåleggelse eller proklamasjon. Pastorer og andre har gjerne med 
seg egne flasker med salveolje som de ønsker at Adeboye ber over og som 
de kan ta med seg hjem til sine menigheter og forsamlinger (steder). Dette 

illustrerer hvordan andelige steder og rom skapes gjennom samhandling 
med materialitet og kroppslighet. Dette ma samtidig forstas bade i lys 
av en afrikansk virkelighetsforstaelse der den andelige virkeligheten er 
reell, og en pentekostal teologi som gir rom for guddommelig inngripen. 
Disse perspektivene ble gjentatt både fra talerstolen og i samtaler i flere 
av migrantmenighetene. 

Den stedlige og materielle tilknytningen av åndelig kraft ble sær- 
lig tydelig under besøket i Redemption Camp i Nigeria, RCCGs «pile- 
grimsby» og sted for RCCGs store konferanser (Redemption Camp, 2011; 
Ukah, 2008, s. 256—265; se også Rosen, 2018). Redemption Camp er også 
forbundet med åndelig vitalitet der gudsnærværet kan føles særlig (se 
også Ukah, 2008, s. 257; McLean & Esiebo, 2017). Som forberedelse til 
konferansens kveldssamlinger var det for eksempel intensiv bønn for at 
de fremmøtte skulle erfare gudsnærvær og mirakler. Det var også tyde- 
lig «åndelig krigføring» mot potensielt forstyrrende (onde) krefter. Bøn- 
nen fant særlig sted på «alteret» som regnes som særlig helliget (s. 263). 
I sitt omfattende verk om RCCG skriver den nigerianske historikeren og 
religionssosiologen Asonzeh Ukah (2008) om betydningen av rituell tid, 
der «physical places and locations believed to be mysteriously saturated 
with the presence of the sacred» (s. 256-257). Han utbroderer videre at for 
RCCG er Redemption Camp et viktig religiøst sted der «religious geo- 
graphy is intimately related to the structure of sacred power», som inklu- 
derer en forståelse av at fysiske steder og objekter kan kobles til åndelige 
realiteter (s. 263), og som kan forsterkes ved symbolske og andre forhold 
(s. 263-264). I etterkant av gudstjenestene i Redemption camp prøver for 
eksempel mennesker å fysisk berøre de stedene Adeboye har stått eller 
berørt under gudstjenesten, for om mulig å bli helbredet eller få et mira- 
kel gjennom «salvelsen» som de tror Adeboye er bærer av (Ukah, 2008, 
s. 264; se også Adedibu, 2019). I migrantmenigheters bønnekampanjer 
for Norge bes det gjerne spesifikt for guddommelig «gjennomsyring» av 
steder og institusjoner (se Eriksen, 2018). 


8 Redemption Camp regnes gjerne å være en «model city» som inneholder alt fra banker og syke- 
hus til skoler, kirker og et tivoli med selvforsynte strømaggregater som gjør at elektrisiteten ikke 
forsvinner like ofte ellers i landet. Det bygges også et 3 x 3 km auditorium som skal ha plass til 
flere millioner deltagere på samme tid. 

Samfunnstransformasjon 


Spiritualitetspremissene representert ved Redemption Camp, Enoch 
Adeboye og RCCGs øvrige tjeneste gav også innsikt i den type spiritu- 
alitet som preget mange av de pentekostale migrantmenighetene jeg var 
i kontakt med (RCCG, 2020). Dette var særlig knyttet til disse migrant- 
menighetenes trospraksiser som bønn og forståelsen av betydningen 
av sted for åndelig erfaring og misjon (se Eriksen, 2018). På tilsvarende 
vis som med RCCG hadde flere av kirkesamfunnene og nettverkene til 
migrantmenighetene tydelig territoriale visjoner om samfunnstrans- 
formasjon på ulike nivåer og områder. Ghanesiske Church of Pentecost 
(CoP), kanskje det største og raskest voksende kirkesamfunnet i Ghana, 
har som motto «Possessing the nations», som utfordrer menigheten til 
samfunnsinnflytelse i alle samfunnssfærer, det være seg familieliv, poli- 
tikk, forretningsliv, media eller idrett, gjennom hengiven spiritualitet og 
eksemplarisk livsførsel (Church of Pentecost, 2020; se også Nyamekye, 
2020, S$. 16-17). Et liknende eksempel er den filippinske megakirken Jesus 
Is Lord (JIL) som fremmer en visjon som omfatter både globalt orien- 
tert åndelig transformasjon og JILs leder Eddie Villanuevas (Bro. Eddie) 
politiske engasjement (Jesus Is Lord Worldwide, 2020b). Denne omfatter 
spesifikt både et mikroperspektiv på «all geographical territories within 
the Philippines» og et makroperspektiv på «all geographical territories 
outside the Philippines» (Jesus Is Lord Worldwide, 2020a). 

Slike visjoner og strategier holdes ofte høyt blant migrantmenig- 
heter som er tilknyttet moderkirkenes transnasjonale nettverk i Norge 
og Europa. Disse gir også premisser for personlig trosliv og samfunns- 
engasjement og bidrar til å skape interne transnasjonale diskurser og rom 
med mål om samfunnstransformasjon. I migrantkonteksten jeg fulgte, 
var det territoriale (spatiale) aspektet også synliggjort gjennom deltagelse 
i felles konferanser og tiltak med mål om åndelig vekkelse og samfunns- 
transformasjon som på ulike måter kan beskrives som alternative dis- 
kurser (og rom) til de mer etablerte religiøse landskapene (se f.eks. 
Adogame, 2000, 2007, 2002). I en større sammenheng relaterer mange 
migranter seg også til et globalt pinsekarismatisk landskap, for eksempel 


9 Se for eksempel Awakening Europe, 2020 og Europe Arise, 2019. 


83 


KAPITTEL 4 


representert ved omfattende pinsekarismatiske nettverk som Empowered 
21, der transnasjonal og transkulturell samhandling for andelig fornyelse 
og samfunnstransformasjon står i fokus (Empowered 21, 2020).’° 

I et samfunnsperspektiv er det interessant å se hvordan den nigerianske 
teologen og samfunnsetikeren Nimi Wariboko (20144) reflekterer filoso- 
fisk, teologisk og etisk rundt fremveksten av pentekostal migrantkristen- 
dom i dag, ikke ulikt Thomas Tweeds (2006) perspektiv referert tidligere. 
Med utgangspunkt i global pinsekristendom, komplekse transnasjonale 
og globale økonomiske, kulturelle og religiøse sammenkoblinger, og 
migranters egne historier om personlig forandring og samfunnstrans- 
formasjon i det globale sør, beskriver han visjonen om «den karismatiske 
byen» («The Charismatic City»)." Denne «byen» reflekterer et «deterrito- 
ralt» og egalitært nettverk av samhandlende mennesker der «the spati- 
ality of the Charismatic City is realized and made visible in the mutuality 
that is open to the Spirit's active presence, transformative active, and sur- 
prises» (Wariboko, 2014a, s. 10). Ved å lene seg på den newzealandske 
teologen Elizabeth Jarrell Callenders (2011) distinksjon mellom «space» 
og «place» (ikke ulik den sosiologiske distinksjonen notert tidligere), 
handler dette imidlertid ikke bare om et symbolsk og fiktivt rom (space), 
men steder (place) der dette realiseres lokalt (s. 11). I dette, sier Wariboko, 
representerer «The Charismatic City ... the worldwide network of poli- 
tical, economic, cultural, religious, legal, corporate, and technological 
focuses and places without a controlling center» (Wariboko, 2014a, s. 11). 
Heri poengterer Wariboko også den teologiske betydningen og mulighe- 
tene som gis av det romlige og stedlige til tross for at sted og rom histo- 
risk sett ofte har blitt neglisjert i teologien (s. 16). Den karismatiske byen 
representerer her et filosofisk orientert tolkningsprinsipp som er nyttig 
for å vise hvordan byer og samfunnskontekster endres i dag, for eksempel 


10 Empowered 21-konferansen i 2020 (som på grunn av Covid-19 ble arrangert online) hadde 
en lang rekke profilerte karismatiske ledere på talerlisten, bl.a. Mensa Otabil (Ghana), Paul 
Dhinakaran (India), Paul Adefarasin (Nigeria), Bill Johnson (Bethel Church, Redding, USA), 
Cézar Castellanos (Brasil), Christine Caine (Australia), Yong Hoon Lee (Sør-Korea), Claudio 
Freidzon (Argentina) og Daniel Alm (Sverige). 

11 Den karismatiske byen forstås her som en gryende «arvtaker» til Harvey Cox’ (1965) «sekulære 
by» («The Secular City») og det han kaller «den hellige byen» («The Sacred City»), som i korthet 
representerer etablert og institusjonell religion/kristendom. 

ilys av utfordringer knyttet til marginalisering, fattigdom og strukturelle 
forskjeller i samfunnet (s. 210-211). Den karismatiske byen bidrar til 4 
vise at samfunnstransformasjon allerede skjer rundt oss, om enn ikke 
i stor skala, men i ulike lag og pa ulike mater, for eksempel knyttet til 
pentekostale migrantkirker som ønsker å gjøre en forskjell i samfunnet 
på stedene de er lokalisert og i rommene de har innflytelse. 


Kort oppsummerende refleksjon 


Hva betyr så eksemplene og drøftingene over? Innledningsvis spurte jeg 
hvordan kristne migranter og migrantmenigheter forholder seg til og 
skaper sted og rom i en migrasjonskontekst, og hvordan betraktninger 
rundt sted og rom kan bidra til innsikt i migranters selvforståelse og 
levde religiøse liv og samfunnsvirkelighet. Selv om det er viktig å aner- 
kjenne mangfoldet som migrantmenigheter representerer og unngå å 
redusere og generalisere migrantmenigheter til entydige størrelser, har 
vi sett på noen eksempler som kan bidra til forståelse av noen nyanser og 
fasetter av dette. Med et synoptisk blikk på ulike dimensjoner knyttet til 
sted og rom gir noen av eksemplene over noe innsikt i kristne migranters 
og menigheters hverdag knyttet både til migrasjonsperspektiver, til tro 
og spiritualitet og til samfunnet for øvrig. Ikke minst er dette knyttet til 
behovet for steder å tilhøre, både lokalt og transnasjonalt. Vi har her sett 
betydningen av teknologi og virtuelle steder og rom for dette. Dette er 
igjen knyttet til både identitetsskaping og tilhørighet, men også til misjo- 
nale visjoner om samfunnstransformasjon. I det som følger, vil jeg kort 
drøftende oppsummere noen utvalgte aspekter ved noen av disse i lys av 
tidligere introduserte teoretiske perspektiver på sted og rom. 
Migrasjonsstudier viser at migranttilværelsen er spesiell særlig i det at 
den inkluderer et transient og flyktig forhold til sted og rom. Migranter 
og migrantmenigheters behov for tilhørighet reflekterer både behov for 
å tilhøre stedet som nå er «hjem», men der en samtidig også har et for- 
hold til hjemlandet og det som har vært. Avhengig av årsak til migrasjon 
kan dette også være komplekst å forholde seg til. Sted- og romdiskusjo- 
nen kan fra et samfunnsperspektiv bidra til å spørre i hvilken grad våre 
lokalsamfunn bidrar til å skape både symbolske rom og gode steder for 

ny tilknytning av migranter og som bidrar til 4 hindre marginalisering 
og utenforskap. Til tross for gode intensjoner viser det seg ofte imidlertid 
at strukturer og uskrevne regler for bruk av samfunnsrom ikke er like 
tilgjengelige for andre. 

Dette gjelder også på hvilke måter trossamfunn bidrar til å skape gode 
kirkelige rom for religiøse steddannelser lokalt, men også anerkjenner 
betydningen av migranters egne transnasjonale nettverk, kulturelle 
uttrykk og teologiske preferanser. Ofte viser det seg at geografisk nærhet 
ikke nødvendigvis betyr sosial eller kulturell nærhet. I dette handler det 
også om synlighet eller mangel på synlighet. På hvilke måter inkluderes 
for eksempel migranter i felleskirkelige fora? Hvilken interesse vises det 
for kontakt og samarbeid med migrantkirkers transnasjonale kirkesam- 
funn? Som eksemplene har vist, forholder mange pentekostale migranter 
seg til transnasjonale kirkelige virkeligheter, gjerne tilknyttet større glo- 
bale kirkesamfunn der impulser ikke begrenses til den lokale eller geo- 
grafiske konteksten, men der religiøs tilhørighet skapes og opprettholdes 
i slike nettverk, ikke minst i virtuelle rom. 

Det vil imidlertid her også være av interesse å drøfte videre i hvilken 
grad migranter og migrantmenigheter bidrar til å opprettholde diaspo- 
raens rom til tross for intensjoner om ikke å være ekskluderende etniske 
kirker, men internasjonale fellesskap. I et sted- og romteoretisk perspek- 
tiv representerer dette både geografiske, symbolske og virtuelle steder 
og rom. 

Som flere av eksemplene over også viser, reflekterte mange av migrant- 
menighetene transnasjonale strategier og uttalte ønsker om åndelig, 
kirkelig og samfunnstransformasjon. Dette var også koblet opp mot 
betydning av eksistensielt betydningsfulle erfaringer for personlig trosliv 
og kristen tjeneste. Disse var ofte knyttet opp mot betydningsfulle steder 
knyttet til kall som pastor eller leder av for eksempel en migrantkirke. 
I lys av Nimi Waribokos (2014a) teologiske spatiale visjon om «karis- 
matiske byer» kan vi spørre fra et teologisk sted- og romperspektiv om 
migrantmenigheter her representerer fremveksten av det vi kontekstuelt 
kan kalle karismatiske bygder og byer, ikke minst i globale virtuelle rom, 
men som enn så lenge ikke nødvendigvis er like synlige hverken i det 
kirkelige eller øvrige samfunnslandskapet? 

Abstract: In this article, we explore how children and youth participating in a multi- 
cultural festival in Norway construct space and place. Such events respond to the call 
to action for reducing prejudice and stereotypes, and they aim to promote inclusion, 
participation and community. Nonetheless, researchers have criticized such events 
for instead promoting categorical understandings of cultural identities; as such, 
some researchers regard multicultural festivals as counterproductive to the aim of 
promoting inclusion. However, previous research has directed scarce attention to the 
participants’ perspective, in particular viewpoints of children and youth. Inspired by 
perspectives on spatial justice (Soja, 1996, 2010), we interpret young peoples expe- 
riences and meaning making while attending a multicultural festival. We collected 
data through an app, which allowed us to conduct structured interviews with child- 
ren and youths on site. The findings bring out the significance of space and place 
when interpreting young peoples participation and meaning making at such events. 
We conclude the article by reflecting on the potential of perspectives on space and 
place to nuance an often one-sided criticism of multicultural events. 

Introduksjon 


«Det er sa koselig her at jeg tar av meg skoene.» Utsagnet skriver seg 
fra en av ungdommene som vi intervjuet pa en flerkulturell barne- og 
ungdomsfestival, sommeren 2018. Den unge jenta hadde tatt plass i den 
gule campingvogna var pa festivalomradet og skulle svare pa sporsma- 
lene om festivalen. Kommentaren hennes satte i gang en refleksjon hos 
oss om betydningen som stedet far gjennom ungdommenes deltakelse 
pa festivalen. I kapitlet ser vi neermere pa bade hvordan stedet bidrar til 
a forme ungdommenes opplevelse, og hvordan stedet formes gjennom 
ungdommenes deltakelse. Vi avslutter med å reise spørsmålet hvordan 
oppmerksomheten mot sted kan bidra til en mer nyansert forståelse av 
flerkulturelle arrangement. 

De elleve siste årene har frivillige møttes i begynnelsen av juni på 
Domkirkeodden på Hamar for å arrangere «Stoppested Verden», en 
internasjonal barne- og ungdomsfestival. Festivalen er den største av sitt 
slag i Norge og samler flere enn 11 000 besøkende hvert år. Da syder ste- 
det av besøkende i sommerklær og mennesker i ulike folkedrakter fra 
verden over. Det kjennes lukter av tradisjonsmat fra alle verdenshjørner. 
Fargerike nasjonalboder med vimpler og flagg preger festivalområdet. 
Som besøkende kan man delta i en rekke aktiviteter og workshops, som 
hårfletting med de eritreiske deltakerne, sandkunst med kunstnere fra 
Albania, eller å få «the giant shimmer lady» til å danse, det vil si å trekke 
i tauene til en tjue meter høy sprelledame i glinsende metall, laget av en 
skotsk kunstner. Ett år kan man møte Rajasthan Heritage Brass Band - 
et indisk sirkusorkester i røde og oransje klær som danser seg gjennom 
festivalområdet og spiller indisk raga-musikk på tradisjonelle blåse- og 
strengeinstrumenter. Et annet år spiller lirekasseorkesteret fra Danmark. 
Det er figurteater fra Brasil og verdensrekordforsøk i zumba-dans. 
Fra scenen på festivalområdet kan det lyde arabisk popmusikk, før en 
inuittisk maskedanser fra Grønland med svart ansikt og uttrykksfulle 
bevegelser formidler det skiftende livet i det barske Arktis. Verden har 
kommet til Hamar, samlet på ett sted. 

Navnet på festivalen — Stoppested Verden — kan forstås i sammenheng 
med stedet hvor festivalen er lokalisert. Navnets innebygde paradoks, 
ett enkelt sted som inngangsport til hele verden, er underliggjørende og 

knytter ulike romlige skalanivå sammen. I det konkrete, lokale, arran- 
geres festivalen i parken til Norsk Jernbanemuseum, et område belig- 
gende i strandkanten ved Mjøsa med store grøntområder og furutrær. 
Museumsparken er anlagt med skinnegang, signaler, stasjonsbygninger, 
lokomotivhall og åpen restaurantvogn til bruk for publikum. Gjennom 
parken går det gamle damplokomotivet «Tertitten»' med tilhørende 
vogner fra slutten av 1800-tallet. Under festivalen fraktes publikum 
fra den ene enden av området, til den andre — fra ett stoppested til et 
annet. I tillegg spiller navnet på selve hensikten med festivalen, som 
er å «bygge broer på tvers av kulturer og skaper møteplasser mellom 
mennesker med ulik bakgrunn» (Stoppested Verden, 2018). Festivalen 
skal bringe verden til Hamar, men den skal også vise det flerkulturelle 
Hamar. Ifølge ledelsen gir festivalen «nye impulser, stimulerer til aktiv 
deltakelse og bidrar til å spre kunnskap om og forståelse for vårt fler- 
kulturelle mangfold» (Stoppested Verden, 2018). Slik leser vi inn en 
innebygd spenning i festivalens selvbeskrivelse, mellom det å vise fram 
verdens kulturer og det å løfte fram Hamars mangfold. Begge disse 
dimensjonene er til stede i festivalens materielle uttrykk og i måten fes- 
tivalen framstiller seg selv på. 

I et feltarbeid sommeren 2018 gjennomførte vi app-intervjuer med unge 
deltakere og spurte hvilke opplevelser, minner og erfaringer de knytter til 
festivalen. På denne bakgrunnen stiller vi følgende forskningsspørsmål: 
På hvilken måte får stedet betydning gjennom ungdommers deltakelse 
på en internasjonal barne- og ungdomsfestival som Stoppested Verden? I 
kapitlet belyses spørsmålet både ved å se på hvordan den fysiske lokalite- 
ten er med på å forme ungdommenes opplevelse, og hvordan deltakelsen 
til ungdommene er med på å forme stedet. 

Kapitlet har følgende oppbygning. Først viser vi hvordan flerkulturelle 
festivaler ofte blir kritisert i forskningen, til tross for at de har til hensikt 
å motvirke diskurser som utelukkende reduserer mangfold til et problem 
og en utfordring for samfunnets velferd og levemåte. Videre presenterer 
vi den metodiske rammen for studien der utviklingen og bruken av «My 


1 Navnet skriver seg fra bredden på skinnegangen. Som mange andre steder er banen bygget på 
billigste måte i form av en smalsporet jernbane med 750 mm sporvidde, en såkalt tertiærjern- 
bane. Dette har gitt banen (og toget) tilnavnet «Tertitten». 

Memory App» i intervjusituasjonen beskrives. Deretter blir Sojas (1996, 
2010) teoretiske forstaelse av «space» og «place» presentert. I resten av 
analysen benytter vi Sojas forstaelse i analyse og drofting av betydningen 
som ungdommene tillegger stedet i den flerkulturelle festivalen, og hvil- 
ken rolle sted kan spille i forståelsen av festivalen som sådan. Vi avslutter 
med å reflektere over hvordan oppmerksomheten mot sted kan bidra til 
å nyansere forståelsen av og få fram en større dybde ved flerkulturelle 
arrangement. 


Flerkulturelle festivaler - en kritisert 
motstemme 


Som fenomen kan Stoppested Verden-festivalen tolkes som en motstands- 
fortelling. År etter år gjentar de frivillige denne begivenheten i den hen- 
sikt å redusere og forebygge fordommer og fremmedfrykt, synliggjøre 
kulturelle forskjeller og fremme inkludering. Ved å skape en flerkulturell 
møteplass som skal fremme større forståelse og fellesskap, tar dermed 
festivalen en aktiv stilling til diskurser som på ulike måter bidrar til å 
kategorisere, stemple og plassere det fremmede i kontrast til det etablerte 
majoritetssamfunnet. 

Som et motinnlegg til dette har festivalen til hensikt å løfte fram 
mangfoldet som en positiv ressurs. Det gjør den på to måter. For det 
første skaper festivalen en verden i miniatyr der ulike land og regioner er 
representert gjennom aktiviteter og installasjoner. Denne framstillingen 
av verdens mangfold fortolkes av deltakerne gjennom en reisemetafor, 
der både toget og festivalens geografi gjør det nærliggende å tenke seg at 
deltakerne reiser mellom steder. Reisemetaforen får fram mangfold for- 
stått som interessevekkende variasjon som kan oppleves gjennom reiser. 
Dette kan sies å være en lite utfordrende og konfliktskapende forståelse 
av mangfold, fordi den i liten grad problematiserer spørsmålet om hvem 
«vi» er, og hva som kjennetegner «vårt» land og «vår» by. Den andre 
måten festivalen løfter fram mangfold på, er ved å synliggjøre mangfoldet 
som kjennetegner Hamar og menneskene som lever der. Ved å legge opp 
til en utveksling av kulturelle erfaringer der mennesker møtes, kommer 
i samtale og blir kjent på tvers av språklig og kulturell bakgrunn, retter 

festivalen oppmerksomheten mot mulighetene som ligger i et sammen- 
satt og flerkulturelt lokalsamfunn, ikke begrensningene og problemene. 
I motsetning til den populistiske mangfoldsdiskursen, der kulturelle, 
språklige og religiøse forskjeller betraktes som et problem - noe som bør 
tilpasses til majoriteten eller som skal holdes utenfor nasjonalstatens rene 
grenser - viser festivalen at mangfoldet har kommet for å bli — også til en 
mindre by som Hamar. 

Parallelt med at praksisen med flerkulturelle festivaler, internasjonale 
uker og mangfoldsdager av ulike slag har vokst, har også forskningen i 
større grad interessert seg for fenomenet (Dewilde et al., 2018; Lee, 2015; 
Olsen & Sollid, 2019; Woodward, Bennett & Taylor, 2014). Men til tross 
for de gode intensjonene har forskningen ofte stilt seg kritisk til denne 
typen arrangementer, gjerne fra et perspektiv som problematiserer både 
funksjonen og innholdet i arrangementet. En viktig kritikk har dreid seg 
om festivalenes flyktige preg og mangelen på integrering av det flerkultu- 
relle perspektivet i det dagligdagse. Uten at festivalenes idé om å synlig- 
gjøre mangfold blir integrert i virksomheten for øvrig - for eksempel i 
skolehverdagen eller i kommunens overordnede strategier — vil arrange- 
mentene reduseres til engangshendelser. Som flere har påpekt vil dermed 
den flerkulturelle feiringen kunne fungere mot sin hensikt (Hoffman, 
1996; Watkins & Noble, 2019; Øzerk, 2008). Når arrangementet blir en 
avgrenset hendelse, viser det at mangfoldet ikke er en del av den daglige 
virksomheten. I stedet risikerer man å forsterke kulturelle skillelinjer og 
stå i fare for å etablere en «oss og dem»-tenkning, stikk i strid med det 
som er intensjonen. 

Et eksempel på en slik kritikk finner vi hos Hoffman, som fra en ame- 
rikansk skolekontekst omtaler flerkulturelle tilstelninger som «hallway 
multiculturalism» (Hoffman, 1996, s. 546). Det flerkulturelle står på 
utstilling uten å tas på alvor. Noe tilsvarende ser vi også i omtalen av fes- 
tivaler som «lazy multiculturalism» (Watkins & Noble, 2019), som viser 
til det overfladiske og lettvinne med slike måter å feire mangfold på. Fler- 
kulturelle festivaler vil ofte omgå den kulturell kompleksiteten og blir i 
stedet en feiring av det som i en britisk kontekst har vært en velkjent kri- 
tikk av «saris, samosas, and steel drums» (Troyna, 1987, s. 318). Dermed 
vil flerkulturelle festivaler bidra til å forsterke kulturelle stereotypier og 

overse maktforhold og hierarkier. Som eksotiserende engangshendelser 
vil de nodvendigvis essensialisere spraklige og kulturelle uttrykk. Da 
kan det heller ikke skapes reelle inkluderende fellesskap, slik festivalene 
gjerne onsker. 

Et slaende fraveer ved kritikken er at den i liten grad har rettet blik- 
ket mot deltakerne pa slike festivaler. Ikke minst har ungdomsstemmene 
vært fraværende i denne forskningen, til tross for at de ofte utgjør den 
viktigste målgruppa for slike festivaler. Når man i tillegg tar i betraktning 
at ungdommer fortsetter å delta år etter år, og at mange - som i tilfellet 
med Stoppested Verden - engasjerer seg som frivillige og medhjelpere, 
gir det grunn til å undersøke hvordan ungdommene opplever festivalen 
som sted, hva de ser som viktig og hvilke erfaringer og minner de knytter 
til deltakelsen sin. 


«My Memory App» - metodisk tilnærming 


Som forskerteam hadde vi et ønske om å få tak i ungdommenes stem- 
mer. Den flyktige karakteren til slike festivaler var imidlertid en ny 
forskningskontekst for oss. Forslaget vårt til festivalledelsen om å eta- 
blere en stand, med et bord og bannere fra institusjonene våre, ble fort 
avvist som lite passende for festivalkonseptet. I stedet tok festivalledelsen 
regien og «produserte» deltakelsen vår inn i festivalen. Slik ble vi gjort 
til en del av festivalprogrammet under navnet «Bobla». Navnet viste til 
den gule Poletta-campingvogna som festivalledelsen hadde plassert på 
et sentralt sted på festivalområdet. Utenfor vogna var det rigget til med 
plastikkpalmer, campingbord og stoler, vimpler og rød løper. Hensik- 
ten fra festivalledelsens side var å skape en opplevelse for deltakerne av 
å komme til en «forskerboble» der de kunne ta en pause fra de andre 
aktivitetene, og formidle erfaringer og opplevelser fra festivalen. Som 
forskere ble vi dermed ansvarlige for å skape en av de mange «møteplas- 
sene mellom mennesker» på festivalen, der ungdommer «får muligheten 
til å kjenne hverandre i en ramme som er ufarlig, og der alle i utgangs- 
punktet er nysgjerrige og vil lære noe» (intervju med festivalledelsen, 
22. juni 2018). Rollen vår som forskere kan dermed best beskrives som 
deltakende observatører (Erickson, 1990). 

I forkant av festivalen gjennomførte vi et semistrukturert intervju 
med ledelsen av festivalen (100 minutter). Dette ble gjort for å kon- 
tekstualisere ungdommenes refleksjoner. I tillegg studerte vi nettsiden 
og annet informasjonsmateriell. For å få tak i ungdommenes stem- 
mer utviklet vi i en app (i samarbeid med EngagLab ved Universite- 
tet i Oslo) som vi kalte «My Memory App», et navn som gjenspeilet 
intervjuspørsmålene våre: 1. Hva har du gjort på Stoppested Verden; 
og 2. Hvilke tanker og minner vekker opplevelsen på festivalen? Appen 
gjorde det mulig å gjennomføre lydinnspilling av intervjuer inne i 
campingvogna og hadde til hensikt å samle minner og refleksjon som 
arrangementet vekker hos ungdommene. Appen ble oversatt til flere 
språk, og ungdommene ble bedt om å gjøre opptakene på det språket 
de selv ønsket. 

App-intervjuene kan sammenlignes med formelle, strukturerte inter- 
vjuer (Richards, 2003, s. 51-52). Spørsmålene var faste og designet for å få 
fram deltakernes opplevelser. I motsetning til intervjuer ansikt til ansikt 
eller per telefon var det ikke mulig for oss å stille oppfølgingsspørsmål. I 
stedet ble de åpne spørsmålene nøye diskutert av oss i forskerteamet og 
tilpasset konteksten (Richards, 2003, s. 65). 

I løpet av de to festivaldagene henvendte vi oss til unge som passerte 
forbi og forklarte dem om studien vår. Dersom de samtykket til å delta, 
foretok en fra forskerteamet en førsamtale, der personens kjønn, alder og 
språkbakgrunn, samt andre kontekstuelle feltnotater, ble notert. Perso- 
nen fikk tildelt et nummer, før en fra forskerteamet fulgte vedkommende 
inn i campingvogna, skrev inn nummeret på en iPad som var festet til 
et stativ, valgte språket som vedkommende ønsket, og overlot til delta- 
keren å spille inn svarene sine alene. Campingvogna ble dermed en pri- 
vat innspillingsplass der ungdommene kunne ta opp (eller avstå fra å ta 
opp) sine egne svar uten at forskerteamet hørte på. Dette ga mer makt 
til deltakerne enn det som er vanlig i både strukturerte og semistruk- 
turerte intervjuer. Vi ønsket at metodikken vår skulle være kontekst- og 
deltakersensitiv. Viktige elementer var derfor at campingvogna lignet på 
de andre festivalaktivitetene, og at app-intervjuene gjorde det mulig for 
unge mennesker å kommunisere på et språk de kunne velge, i et privat 
rom. Lengre semistrukturert intervju på stedet ville kanskje gitt oss mer 

utfyllende svar, men samtidig hadde det vært vanskeligere for oss å bygge 
ned hierarkiet mellom forskerne og ungdommene, et tema som ofte pro- 
blematiseres i ungdomsforskning (Richards, Clark & Boggis, 2015; Riele 
& Brooks, 2013). 

I alt deltok 86 ungdommer mellom 12 og 21 år, av disse 60 jenter, 24 gut- 
ter og to deltakere der vi ikke fikk notert kjønn. Av ungdommene valgte 
57 å gjøre innspillingen alene, i sju tilfeller gjorde ungdommer innspillin- 
gen sammen to og to, og ved fem anledninger var de tre sammen. Noen 
valgte å spille inn felles svar, mens andre gjorde opptak etter hverandre 
og hørte på de andre svarene. Selv om flere av deltakerne rapporterte å 
ha kunnskap om flere språk, foretrakk de fleste å spille inn på norsk. Tre 
jenter som gikk inn i campingvogna sammen, spilt inn på arabisk. Én av 
disse ønsket å lytte til spørsmålene på arabisk, mens de andre leste dem 
fra skjermen. Ei jente foretrakk å ha spørsmålene på norsk og spille inn 
på arabisk. To gutter sa at de foretrakk pashtun, som var et språk vi ikke 
kunne tilby. En av disse snakket imidlertid flytende norsk og hjalp den 
andre til å oversette spørsmålene våre. 

Norsk senter for forskningsdata krevde at vi informerte deltakerne 
om studien, men satte ikke krav til skriftlig samtykke verken fra ung- 
dommene eller deres foresatte. Ungdommene som deltok ga dobbelt sam- 
tykke, først ved å gå inn i campingvogna som avtalt, og deretter ved å 
spille inn svarene sine. Av de 86 som gikk i vogna, valgte 3 å ikke regis- 
trere svar på det første spørsmålet, mens 6 unnlot å svare på det andre. Én 
deltaker spilte inn på norsk: «jeg forsto ikke», noe som også kan være en 
grunn til at andre valgte å ikke spille inn. 

Når det gjelder analyse, ble alle lydopptakene transkribert og om 
nødvendig oversatt til norsk. Vi leste gjennom transkripsjonene alene 
og i team gjentatte ganger og genererte større gjennomgående temaer i 
app-intervjuene på bakgrunn av denne prosessen. Sted er et slikt tema. 
I materialet finner vi mange eksempler på konkrete steder og land når 
ungdommene beskriver hvor de kommer fra (Hamar, India, halvveis fra 
Peru), viser til konkrete boder på festivalen som de har besøkt (Spania, 
Grønland, Sri Lanka, scenen), eller erindringer om land de (eller bekjente) 
har besøkt (New York, sydenfølelse, fornøyelsesparker). Henvisninger til 
toget på festivalen er det også mange av. 

«Sted og rom» - et teoretisk perspektiv 


Teoretisk knytter studien an til en forståelse av sted og rom som vekt- 
legger stedet og rommets transformative funksjon. Sted og rom er ikke 
tomme beholdere som fylles med innhold, slik en konvensjonell forstå- 
else av disse begrepene ofte har tatt for gitt (Bergmann, 2012; Soja, 2010). I 
stedet ser vi på rommet og den fysiske plassen som en integrert del av den 
sosiale praksisen. Stedet og rommet bidrar til å forme handlinger, tan- 
ker og refleksjoner, samtidig som den menneskelige aktiviteten er med 
på å forme de fysiske omgivelsene. Dermed er ikke stedet eller rommet 
en kulisse for menneskets tanke og handlinger, men skaper og blir skapt 
i en kontinuerlig interaksjon mellom mennesket og dets omgivelser. Det 
gjør at rommet og stedet overskrider sin fysiske ramme, og eksisterer 
også som mental forestilt størrelse. I denne sammenheng får dette betyd- 
ning for hvordan vi leser ungdommers erfaringer med den flerkulturelle 
festivalen. 

En slik forståelse av sted og rom er ikke ny, men finner gjenklang i en 
rekke tradisjoner og kulturer. Eksempelvis vil forestillingene om hellige 
steder og rom kunne være et uttrykk for en slik tanke: En synagoge, en 
moske, et tempel, en kirke eller et norrønt offersted blir ansett som noe 
annerledes som ikke bare har en særlig posisjon i kraft av sin historie og 
tradisjon, men også bidrar til å forme tanken og praksisen som finner 
sted. Som sted og rom er det både formet og bidrar til å forme mennes- 
kene som bruker det. Som et hellig sted har det både en fysisk eksistens og 
eksisterer som en imaginær størrelse. Ideen om at sted og rom er mer enn 
en nøytral bakgrunn som speiler den menneskelige handling og tanke, er 
altså dypt forankret historisk og kulturelt. 

Fra slutten av 1980-tallet fikk denne bevisstheten om sted og rom en 
renessanse gjennom det som omtales som «the spatial turn», et skifte 
som i særlig grad har vært knyttet til den amerikanske geografen Sojas 
arbeid med samspillet mellom mennesket og dets fysiske omgivelser 
(Soja, 1996, 2010). Soja viser hvordan den romlige vendingen har ført 
til en økt oppmerksomhet mot stedets betydning fra en rekke disipli- 
ner og fagområder, utover tradisjonelle felt som geografi og arkitektur. 
Sojas eget bidrag har nettopp vært å revitalisere den flerdimensjonale 
forståelse av sted, som han i sine senere arbeider har knyttet til etiske 


101 


KAPITTEL 5 


perspektiver, som sosial rettferdighet og inkluderende praksis. Han 
skriver: 


Rather than being seen as a significant force shaping social action (and hence 
influencing the search for social justice), the spatial dimension has traditionally 
been treated as a kind of fixed background, a physically formed environment 
that, to be sure, has some influence on our lives but remains external to the 


social world and to efforts to make the world more socially just. (Soja, 2010, s. 2) 


Det fysiske stedet har altsa blitt sett pa som en noytral bakgrunn og et 
naturskapt scenebilde for a realisere historiske prosesser. For Soja er dette 
imidlertid en endimensjonal forståelse som star i fare for å overse hvordan 
etikken er innskrevet i landskapet. I stedet for utelukkende å fokusere på 
hvordan sosiale prosesser som «class formation, social stratification, or 
racist or masculinist practices shape geographies» (Soja, 2010, s. 4), tren- 
ger vi å spørre «how geographies actively affect these social processes and 
forms» (Soja, 2010, s. 4). Ikke minst er sammenhengen viktige for Soja, 
det vil si at sted og rom både former, og er et resultat av, sosiale prosesser 
og diskursive praksiser. 

Soja er særlig inspirert av den franske filosofen Lefebvre (1991) og hans 
klassiske arbeid The Production of Space, opprinnelig utgitt i 1974. Her 
søker Lefebvre å vise hvordan steder blir til i et samspill mellom ulike 
dimensjoner. Én dimensjon er hvordan rom konstrueres gjennom sym- 
boler og abstrakte framstillinger, som for eksempel kart. I Stoppested 
Verden vil nettsidenes tekster og bilder, søknadene om finansiering og 
avisoppslagene være med på å skape forestillingene om festivalen som et 
sted. Den andre dimensjonen Lefebvre trekker fram, er hvordan produk- 
sjonen, forstått som alle konkrete handlinger, skaper et sted. Festivalen 
blir til gjennom ei uke med rigging, gjennom alle som reiser dit, som 
jobber der, besøker stedet eller rydder opp etter dem som har vært der. 
Den siste dimensjonen, som Lefebvre mener står svakest i moderne for- 
ståelser av rom, er det opplevde rommet, slik det kjennes for de som er 
der, opplevelsene, sansene og minnene som menneskene forbinder med 
steder. Festivalrommet består også av dette, frivilliges minner om rigging 
i regnvær og flis i fingeren, og ungdommers opplevelse av å komme til 
festivalen og være en litt annen enn de var året før. 

Soja (1996; 2010) bygger videre på at Lefebvres teori (1991) om at sted og 
rom har tre dimensjoner, men skaper et tydeligere skille mellom stedets 
materialitet og forestillingene om steder. Det Soja omtaler som «first- 
space», henviser til det fysiske, materielle rommet og som bidrar til å 
muliggjøre og begrense ulike handlinger, tanker og praksiser. Den andre 
dimensjonen («secondspace») henviser til selve forestillingene om rom 
eller sted, altså symbolene og representasjonene som former kvaliteten 
til stedet eller rommet. Innenfor forståelsen av «thirdspace», som er den 
tredje dimensjonen hos Soja, oppløses imidlertid dikotomien mellom det 
materielle og det forestilte. Ifølge Soja vil altså ikke det fysiske og det fore- 
stilte utelukke hverandre, men finne sammen i en forståelse der sted og 
rom er både-og. Som en fysisk realitet bidrar sted og rom til å produsere 
forståelse, men blir samtidig produsert i den menneskelige forestillingen. 
Slik åpner Soja for å stille spørsmål ved hvilke forståelser som stedet og 
rommet skaper og tillegges. Stedet og rommet er altså ikke en nøytral 
bakgrunn for menneskelige handlinger, tanker og følelser. Derimot har 
det en innskrevet etikk som både kan åpne og lukke for fellesskap og 
deltakelse. 


Stedets betydning gjennom ungdommenes 
deltakelse 


I denne delen av kapitlet retter vi oppmerksomheten mot ungdommenes 
deltakelse på festivalen. Nærmere bestemt viser vi eksempler på betyd- 
ningen som det fysiske festivalstedet har for deltakerne, hvordan etikken 
er innskrevet i omgivelsene (Soja, 2010). I tillegg løfter vi fram eksempler 
på ungdommenes fortolkninger av det som skjer på festivalen. På denne 
måten eksemplifiserer kapitlet både hvordan omgivelsene er med på å 
forme ungdommenes opplevelser, og hvordan opplevelsene er med på å 
skape og forme stedet. 


Hvordan omgivelsene former opplevelsene 


Som nevnt innledningsvis har Stoppested Verden en ambisjon om «å 
bygge broer på tvers av kulturer og skape møteplasser mellom mennesker 


103 


KAPITTEL 5 


med ulik bakgrunn» (Stoppested Verden, 2018). For å få til dette ma fes- 
tivalen skape reelle møteplasser. Festivalen bør derfor ikke ses på som et 
nøytralt sted eller som «fixed background» for sosiale prosesser, men i seg 
selv «a significant force shaping social action» (Soja, 2010, s. 4). 

Stoppested Verden profilerer seg tydelig som en internasjonal festival 
der deltakerne skal oppleve en verden i miniatyr. Ungdommene vi motte, 
mange av dem deltakere hvert ar siden de var sma barn, virker innforstatt 
med dette, at Stoppested Verden er et sted der «man har muligheten til 
a gjore alt pa ett sted», oppleve at «det finnes mange og mye rare land» 
og erfare «hvordan andre folk har det i verden», som to av ungdommene 
uttrykte det. Plasseringen pa Norsk Jernbanemuseum og togets sentrale 
rolle i festivalbildet, som det som frakter deltakerne gjennom verden fra 
den ene enden til den andre, bidrar til å forsterke inntrykket av en fes- 
tival som omslutter en verden i miniatyr. Men enda viktigere enn det å 
kjøre «Knertitten» (minitog) og veterantoget «Tertitten», som for mange 
av ungdommene omtales som noe de husker tilbake på som gode barn- 
domsminner, er vandringen på stiene gjennom festivalområdet. For det 
er slik ungdommene beveger seg fra land til land, det er ved de ulike 
bodene de stopper opp, observerer og engasjeres i forskjellige aktiviteter. 
Ungdommenes ytringer tyder på at festivalledelsen har lykkes i sin stra- 
tegi for å rigge festivalområdet for slike punktvise og interaktive møte- 
plasser. At ungdommene ikke bare inntar tilskuerrollen, men smaker, 
spiser, danser, synger, fletter hår, spiller instrumenter osv., er noe av det 
som kommer tydeligst fram i ungdomsmaterialet. En av ungdommene 
(gutt, 16 år) forteller om sin vandring gjennom festivalområdet på denne 
måten: 


På Stoppested Verden i dag har jeg spist forskjellig typer mat fra forskjellige 
kulturer ... prøvd å danse til forskjellig type musikk. ... Så har jeg sett på for- 
skjellig opptredener på scenene som har vært i løpet av dagen og prøvd å styre 
en kjempedukke, en puppet, med tau, som var ganske nytt for meg. Så har jeg 


tatt tog fram og tilbake og hatt en fin dag. 


At festivalen legger til rette for og innbyr til reelle møter, gjenspeiles også 
i mye av materialet. Den samme gutten reflekterte slik over betydningen 
av dette: 


104 


«DET ER SÅ KOSELIG HER AT JEG TAR AV MEG SKOENE» 


Det er veldig interessant å ikke bare få se på TV hvordan musikken, smaken 
og maten, humøret er, men faktisk få oppleve det. Når alle disse kulturene er 
samlet på ett sted og [man] bare kan gå et par meter for å komme til et nytt 
sted, som for eksempel Grønland til Filippinene, det finner jeg ganske lærerikt 


og mye mer interessant og morsomt enn å sitte å se på TV eller lese i en bok. 


Enkelte av ungdommene viser også til at de mange møteplassene og akti- 
vitetene innbød til samtale, til en type sosial interaksjon der deltakerne, 
som festivalledelsen var opptatt av, kunne «bli kjent, få mulighet til å 
møtes og snakke sammen i en setting som er ufarlig, hvor alle i utgangs- 
punktet er nysgjerrige og har lyst til å lære noe.» En av ungdommene sa 
det slik: «Det er ganske spennende å høre om hvordan folk har det, om 
de kanskje har det bra, om de kanskje ikke har det bra» (jente, 12 år). En 
annen hadde observert dette: «Jeg ser folk som snakker med andre folk 
uten at de kjenner hverandre fra før, og uten at de legger merke til hvor- 
dan de ser ut og hva hudfargen er» (jente 19 år). 

Festivalens plassering i et idyllisk rekreasjonsområde ved Mjøsstranda 
forsterker inntrykket av Stoppested Verden som et inkluderende møte- 
sted. Flere av ungdommene uttrykker da også at stedet innbyr til ro og 
avslapning, til et sted der «jeg føler meg hjemme» (jente 12 år), der vi har 
«sittet ute på gresset og hatt litt sånn piknik og ja, kosa oss i finværet» 
(jente, 20 år). Festivalens gratisprinsipp, at det er «en helg i Hamar som 
er gratis og åpen for hvem som helst», der «alle kan komme på uansett 
om man er storfamilie på syv eller om man er med noen venner» (jente, 
20 år), som en uttrykte det, virker betydningsfullt. Også muligheten fes- 
tivalen gir til å møte verden uten å måtte bruke masse penger, ble trukket 
fram som viktig: 


[V]i er her og kan oppleve så mye forskjellig kultur fra forskjellige land uten å 
bruke flere tusen kroner på flybilletter til og fra, at vi får en smakebit av flere kul- 
turer bare ved å være her, prøve forskjellige typer mat som tilhører de forskjel- 


lige kulturene, de forskjellige landene, prøve forskjellige aktiviteter. (jente, 15) 


Analysen fram til nå har vist at festivalens fysiske rammer, selve riggin- 
gen av stedets mange aktiviteter og festivalledelsens uttalte ambisjon om 
å skape interaktive møteplasser setter sitt tydelige preg på ungdommenes 
opplevelser. Eller for å si det med Soja: festivalens «geographies actively 

affect ... social processes and forms» (Soja, 2010, s. 4). Men det virker ikke 
som om festivalens fysiske rammer skaper «hallway multiculturalism» 
(Hoffman, 1996) eller «lazy multiculturalism» (Watkins & Noble, 2019). 
Festivalens aktivitets- og interaksjonsfokus virker å invitere og inspirere 
ungdommene til noe annet. Som fysisk sted - både gjennom festivalens 
rigging av boder og aktiviteter og de naturlige omgivelsene - ser festiva- 
len ut til å skape opplevelse av tilhørighet, deltakelse og økt forståelse. 
Omgivelsene gjør festivalen til et godt sted å være for deltakerne, det vil si 
at de etiske kvalitetene ved stedet kommer til uttrykk (Soja, 2010). 


Hvordan opplevelsene former stedet 


For å komme dypere inn i ungdommenes opplevelser og forestillinger 
om festivalen går vi videre til det Sojas omtaler som «secondspace», til 
ungdommenes «conceived or imagined geographies» og som de har 
«comprehended essentially through thought» (1996, s. 79). Dette igjen gir 
oss tilgang til å si noe om «thirdspace», det vil si at ungdommene, både 
med sin fysiske tilstedeværelse og sine forestillinger og refleksjoner, selv 
er med på å skape stedet, ja, helt konkret produsere stedets materialitet. 

Tittelen på dette kapitlet, «Det er så koselig her at jeg tar av meg sko- 
ene», som ei jente med eritreisk bakgrunn (14 år) uttrykte det, viser en 
ungdom som på sin helt spesielle måte gjør festivalen til sitt sted. Hva 
det å ta av seg skoene handlet om, kan vi bare spekulere i. Kanskje var 
opplevelsen begrenset til det å sitte i Poletta-campingvogna og svare på 
spørsmålene, at det å sitte i det rommet ga henne en følelse av å kunne 
slappe av og være seg selv. Slik vi leser sitatet i sin helhet, var de nakne 
føttene et uttrykk for at festivalen ga henne en opplevelse av å være på 
et helt spesielt sted, et sted hvor hennes tilknytning til Eritrea ikke sto i 
veien for å føle seg hjemme og inkludert. Hun sa: «[J]eg føler meg hjemme 
på en måte når jeg ser Eritrea-kjoler og mat og sånn, da føler jeg det som 
om jeg er tilbake i hjemlandet mitt». 

Mange andre snakker også om at festivalen vekker minner om egne 
reiser og barndomserfaringer fra andre land. Om ikke like emosjonelt 
ladet som eksempelet ovenfor, så vekker utvilsomt festivalen betyd- 
ningsfulle minner. I eksemplene nedenfor kommer det fram hvordan 

ungdommene, sammen med andre, inntar festivalen og gjør den til sitt 
spesielle sted: 


Det er så mange land her som minner meg barndommen min, fordi at mamma 
kommer fra Peru. Da vekker det minner fra meg og mamma, så det er spesielt 
for oss, å komme hit, liksom. Jeg er halvveis fra Peru, så jeg kan jo litt spansk. Så 


det minner meg om Spania, også litt India (jente, 12 år). 


Som vi ser, knytter denne deltakeren sin egen historie sammen med opp- 
levelsene på festivalen. Slik kan man si hun bidrar til å forme stedet ved 
at familiebakgrunnen hennes fra Peru aktualiseres i møte med tradisjo- 
nene fra helt andre land på festivalen. Gjennom deltakelsen og minnene 
konstruerer jenta festivalen som et sted for barndomsminner og familie- 
tilhørighet, noe vi også så hos flere av de andre deltakerne: «Denne fes- 
tivalen minner meg på forskjellige steder jeg har vært, og et par stedene 
minte meg på noen av feriene jeg har vært på» (jente, 14 år). En annen 
deltaker beskrev det som å komme til Syden: «Jeg synes det er ganske fint 
fordi du får en sånn sydenfølelse og du får oppleve mange nye kulturer» 
(jente, 16 år), mens en annen opplevde storbyfølelsen: «Vel, det gir meg 
en god følelse, da. Minner meg litt om New York» (gutt, 13 år). I disse til- 
fellene bringes deltakernes egne erfaringer inn i forståelsen av festivalen. 
Med festivalen skapes det noe på hjemstedet med et internasjonalt preg 
som finner gjenklang i ungdommenes erfaringer. I dette ligger det også 
en overskridelse av skillet mellom mangfold som noe som befinner seg 
der ute, og mangfold som et kjennetegn ved stedet i seg selv. Festivalens 
iscenesettelse av kulturelt mangfold er i seg selv med på å forme stedet 
som mangfoldig. Kanskje vi gjennom dette ser noe av det Soja (2010) og 
Lefebvre (1991) kaller det opplevde rommet, som produseres av de som 
er til stede: Gjennom deltakernes opplevelser konstrueres festivalen som 
sted i form av en global møteplass. 

Et siste eksempel viser hva det mer spesifikt kan innebære for delta- 
kerne at festivalen formes som et globalt møtested. Den samme delta- 
keren som ovenfor løftet fram ferieminner og steder hun hadde vært, 
beskriver det inspirerende, hybride miljøet som festivalen reflekterer: 


[D]enne festivalen var kjempekul fordi det var sånn helt forskjellig. Går du til 


Spania så har du noe helt annet, går man til Sri Lanka er det noe helt annet. 


107 


KAPITTEL 5 


Så man far liksom smak av ulike kulturer. Jeg liker å se andre kulturer for å fa 
min egen unik stil, fordi jeg får inspirasjon fra sjukt mange andre land. Min 
egen stil og min egen personlighet får jeg av ut av så mange forskjellige kulturer 


(jente, 14 år). 


For denne deltakeren blir ikke festivalen et uttrykk for en essensialise- 
rende kulturforståelse og et overfladisk blikk på kulturelle forskjeller, 
slik kritikken hevder (Watkins & Noble, 2019; Øzerk, 2008). I stedet 
gjør deltakeren festivalen til sitt eget sted for forandring og inspirasjon. 
Gjennom sin tolkning av symboler og artefakter på festivalen bidrar jenta 
til å forme festivalen som et «kult» sted for en hybrid identitetsutvikling. 
Det utelukker imidlertid ikke at festivalen likevel vil kunne bidra til å 
objektivere annerledeshet, og at fokuset på «the ethnic other — their food, 
clothes, rituals» (Sharma, 2010, s. 114) forsterker tilskuerrollen til deltake- 
ren, «without exploring how the norms of whiteness remain dominant» 
(Sharma, 2010, s. 114). Men for denne ungdommen produseres altså ste- 
det på en annen måte. I likhet med flere av de andre ungdommene som 
vi møtte, er altså denne jenta med på å forme forståelsen av Stoppested 
Verden som et godt sted å være. 


Konklusjon 


I dette kapitlet har vi rettet oppmerksomheten mot rollen som stedet spil- 
ler i en internasjonal barne- og ungdomsfestival som Stoppested Verden. 
Dette er belyst med eksempler både på hvordan de fysiske omgivelsene 
skaper stedet, og hvordan ungdommenes fortolkninger bidrar til det 
samme. Som påpekt innledningsvis har tidligere forskning stilt kritiske 
spørsmål ved «the festivalization of culture» (Woodward et al., 2014) som 
ofte karakteriserer slike arrangement, enten de finner sted i en skolesam- 
menheng eller som del av et lokalmiljø sin feiring av mangfold. Spørsmå- 
let blir dermed hvordan oppmerksomheten mot sted eventuelt kan bidra 
til å nyansere forståelsen av flerkulturelle arrangement? 

I kapitlet har vi løftet fram eksempler på hvordan det fysiske stedet — i 
dette tilfelle et åpent museumsområde lokalisert ved en innsjø - inviterer 
til aktiv deltakelse, samhandling og velbefinnende. Dette understrekes 

gjennom måten som festivalen tar i bruk området pa, både muligheten 
for å benytte det gamle damptoget og vandringene mellom de mange kul- 
turaktivitetene. I tillegg har vi sett hvordan ungdommer selv er med på 
å tillegge stedet etiske kvaliteter gjennom måten de beskriver opplevel- 
sene sine på. Dette synliggjør den sentrale rollen som integrasjonen av 
omgivelsene spiller for opplevelsen av tilhørighet og deltakelse. Samtidig 
synligjør det spenningen som festivalen står i, ved at den i større grad 
fanger mangfoldet i verden og feirer dette, heller enn å løfte fram mang- 
foldet i hverdagens Hamar. 

Studien gir også grunn til å spørre om ikke ferdigheten til å tolke 
sted og rom kan synliggjøre flere sider ved arrangementet enn det 
kritikerne har vektlagt. Hvis vi med Soja (2010) kan tro at kulturell 
mening oppstår i og gjennom omgivelsene, er det grunn til å ta på alvor 
betydningen som den romlige dimensjonen har. I kapitlet har vi syn- 
liggjort noen sider av hva dette kan bety gjennom ungdommers app- 
fortellinger. Det utfordrer den kritiske forståelsen om at slike arrange- 
ment er uten betydning og snarere virker mot sin hensikt. Kanskje kan 
det inspirere andre til å undersøke mer om hvilke estetiske egenskaper 
ved omgivelsene som får en ungdom til å utbryte: «Det er så koselig her 
at jeg tar av meg skoene». 

Grip kirkes veggmalerier: 
1600-tallskirken som møtested 
og grensepost for teologi og 
kongemakt 


Kristin Hatlebrekke 
Høgskulen i Volda 


Abstract: On the island Grip in Western Norway there is a stave church with wall 
paintings from 1621. The motives are from both the Old and the New Testament, 
and as the paintings were made in the period of Lutheran orthodoxy, their mes- 
sage has been understood to support the central Lutheran ideas concerning grace 
and faith. However, the 17th century was also the period when absolute monarchy 
developed, and some church historians claim that the church was the area where 
this form of government first was realized. Based on the assumption that the church 
can be seen as a meeting place of heavenly and earthly power, this article discusses 
whether it is likely that the wall paintings could be read by the congregation in a 
way that also supported the power of the actual king in Denmark-Norway. If that 
should have been the case, the interpretation would rely on a much older tradition 
of reading, the medieval quadriga. 


Keywords: stave church, orthodoxy, 17th century, wall paintings, place 


Innledning 


En times båtreise nord for Kristiansund ligger det fraflyttede fiskeværet 
Grip på en bitteliten holme. Midt på øya ligger kirken, en stavkirke fra 
1400-tallet (Hauglid, 1976, s. 363), som først og fremst er kjent for sitt vakre 


Sitering av denne artikkelen: Hatlebrekke, K. (2020). Grip kirkes veggmalerier: 1600-tallskirken som 
møtested og grensepost for teologi og kongemakt. I K.-W. Sæther og A. Aschim (Red.), Rom og sted: 
Religionsfaglige og interdisiplinære bidrag (Kap. 6, s. 111-127). Oslo: Cappelen Damm Akademisk. https:// 
doi.org/10.23865/noasp.110.ch6 

Lisens: CC BY-ND 4.0. 

forreformatoriske alterskap tilhorende den sakalte Lekagruppen (Olstad, 
2008; Overland, 1995, s. 58) Kirken har statt gjennom mange kirkehisto- 
riske epoker, og den har jevnlig blitt oppusset og forandret gjennom et 
halvt tusenar. Det siste store renoveringsprosjekt fant sted i 1930-arene 
under ledelse av Domenico Erdmann, da det ble skrapt fram gamle vegg- 
malerier i kor og skip. Disse er yngre enn selve kirken, og stammer trolig 
fra år 1621 (Erdmann, 1940, s. 20). 

Disse maleriene er utgangspunktet for denne artikkelen. I den 
lutherske delen av kirkehistorien er 1600-tallet ortodoksiens tid, og 
politisk er dette opptakten til eneveldets periode. Jeg vil undersøke om 
disse veggmalerienes motiver, som trolig er valgt ut for å forklare orto- 
doksiens tankegang, også har et potensial med tanke på å legitimere 
tiltak satt i verk av kongemakten, som i seg selv også delvis var religiøst 
legitimert. 

For å belyse dette vil artikkelen studere veggmaleriene ut fra to ulike 
perspektiv. Vi begynner med det ortodokse og går dernest videre til 
middelalderens dominerende hermeneutikk, den firfoldige fortolk- 
ningslære. Som navnet sier, åpner denne fortolkningen for en bre- 
dere forståelse av tekster, og det er sider ved denne bredden som kan 
være aktuelle når det gjelder å formidle mer enn luthersk kjernestoff. 
Spørsmålet er om veggmaleriene tolket etter denne metoden rett og 
slett og nokså sannsynlig uforvarende kunne formidle uortodoks lære 
midt i et 1600-talls nyoppusset luthersk kirkerom, og at det er denne 
potensielle «out of place»-lesningen som i tilfelle vil kunne belyse og 
understøtte det som, når det kommer til statsskikk og -styrelse, er helt 
«innafor». 

Dette mulige møtet mellom gammelt og nytt, og mellom «ren» reli- 
giøs religion og religion som legitimerer politikk, vil artikkelen prøve 
å kaste lys over ved bruk av stedsteori. Det er særlig sted forstått som 
møtested, og stedsforståelsens grensedragning mellom det som hører 
til og det som kan oppfattes som malplassert på det aktuelle stedet, 
som er i fokus. Vi begynner med å gjøre rede for hvilke fortellinger 
veggmaleriene illustrerer, før vi greier ut om kirken forstått som et 
møtested og et sted der grenser dras mellom det som er innenfor og 
det som er utenfor. 

Veggmaleriene' 


Pa veggene i Grip kirke er fire bibelske fortellinger framstilt. Pa den ene 
veggen i skipet har vi Matteusevangeliets lignelse om de fem kloke og de 
fem uforstandige brudepikene (Matt 25, 1-13). Her forteller Jesus at him- 
melriket kan lignes med ti brudepiker som skulle vente pa brudgommen. 
Fem av dem var kloke og tok med lampeolje til ventetiden, mens fem var 
uforstandige og lot det være. Da de ti hørte at brudgommen var pa vei, 
gikk de fem kloke for å møte ham, mens de fem uforstandiges lamper var 
slokt, og de måtte derfor av gårde for å kjøpe olje. Slik kom de for seint 
til bryllupsfesten og erfarte at døra var stengt da de endelig kom fram. 
Lignelsen slutter med en påminnelse: «Så våk da, for dere kjenner ikke 
dagen eller timen» (Matt 25, 13). 

I koret minner veggmaleriene menigheten om tre fortellinger fra 
Første Mosebok. Jeg nevner dem etter Bibelens kronologi her. Den første 
fortellingen handler om Abraham som blir satt på prøve av Gud (1 Mos 
22, 1-19). Prøven er av det skarpe slaget; han skal ofre den eneste søn- 
nen, Isak, som et brennoffer. Slik Første Mosebok forteller dette, består 
Abraham prøven fordi han er villig til å utføre denne handlingen. Men 
Gud stopper ham i siste liten. 

Den neste gammeltestamentlige fortellingen handler om Abrahams 
barnebarn Jakob, som i fellesskap med mor Rebekka lurer fra Esau den 
førstefødtes privilegier (1 Mos 28, 10—22). Deretter må han rømme for bro- 
rens raseri. Bildet på veggen i Grip kirke illustrerer en episode fra denne 
perioden i Jakobs liv: En kveld overnatter han under åpen himmel, med 
en stein til hodepute. Han sovner og drømmer om en stige som strek- 
ker seg fra jorda og opp til himmelen med engler som går opp og ned. I 
drømmen møter Jakob Gud, som velsigner ham og lover å ta seg av ham. 
Dette gjør inntrykk på den nokså svikefulle Jakob, han blir både redd og 
klar til å avgi løfter. Mens han lover at Herren skal være hans Gud, setter 
han opp steinen han har brukt til hodepute som en støtte og sier at dette 
skal være Guds hus. 


1 Dette kapittelet er en forkortet og lett forandret versjon av Hatlebrekke, 2019, s. 10-11. 

Ogsa i den siste av de tre illustrerte fortellingene i koret er Jakob 
hovedperson.? Teksten har fått tittelen Jakobs kamp (1 Mos 32, 22-32). 
Denne fortellingen er lagt til en situasjon mange år etter at Jakob har lurt 
og bedradd Esau og gjort seg til uvenns med ham. Nå skal de to treffes 
igjen, og Jakob er urolig for om broren vil drepe ham og hele familien 
hans. Natten før brødrene møtes, er Jakob alene. Det kommer en mann 
og kjemper med ham hele natten, men Jakob gir seg ikke i kampen. Den 
ukjente mannen sier til slutt at nå må Jakob slippe, «for morgenen gryr» 
(v 26). Jakob svarer at han slipper ikke «uten at du velsigner meg» (v 26). 
Og velsignelse får han og et nytt navn attpå: Fra nå av skal han hete Israel, 
«for du har kjempet med Gud og mennesker og vunnet» (v 28). 


1600-tallskirken som møtested og grensepost 
mellom teologi og politikk 


Utgangspunktet for den såkalte «romlige vendingen» i samfunnsfagene 
og humaniora er en innsikt i eller antakelse om at hvor ting skjer, er 
avgjørende for forståelsen av hvordan og hvorfor det skjer. Sted blir slik 
«en måte å forstå verden på» (Aure, Berg, Cruickshank & Dale, 2015, s. 15). 
Flere har forsket på kirker som steder, og at kirkehus og kirkerom har et 
slikt potensial, er en etablert forståelse (se for eksempel Grünberg & Körs, 
2009; Bergmann, 2010). 

Ulike stedsteorier og stedsteoretikere vektlegger ulike aspekt ved hva 
steder er. De norske forskerne Nina Gunnerød Berg og Britt Dale skriver 
om dette. De sier at med utgangspunkt i faget geografi framhevet den 
britisk-amerikanske geografen John A. Agnew tre dimensjoner ved ste- 
der: De har en lokalisering, det knyttes følelser til dem, og de er «kontekst 
for sosial interaksjon» (Berg & Dale, 2015, s. 16). Senere har andre, som 
de danske samfunnsviterne Jørgen Ole Bærenholdt og Kirsten Simonsen, 
komplettert med henholdsvis en hukommelsesdimensjon ved steder og 
med den eksistensielle og den symbolske dimensjonen (Berg & Dale, 


2 Tone Marie Olstad tolker dette motivet som judaskysset i rapport A335 (1995). Jeg følger Erd- 
mann, 1940, og Christie, 1973, som begge går ut fra at dette dreier seg om en framstilling av 
Jakobs kamp. 

2015, S. 16-18). Men, fremdeles ifølge ifølge Berg og Dale, det er særlig det 
relasjonelle stedsbegrepet som ble utviklet av geografen Doreen Massey 
fra 1990-tallet av, som er blitt stående som den dominerende forståelsen 
av begrepet (Berg & Dale, 2015, s. 32-33). 

Masseys relasjonelle stedsbegrep innebærer at steder blir sett på som 
for det første åpne, for det andre dynamiske og for det tredje gjensidig 
avhengig av hverandre. Et fjerde aspekt ved forståelsen av begrepet er 
at steder og mennesker konstituerer hverandre gjensidig. Dette betoner 
også den tyske sosiologen Marina Löw når hun skriver at steder er rela- 
sjonelle arrangementer av «social goods and beings» som blir kontinuer- 
lig konstituert, og at mennesker er integrert i dette i en syntetisk prosess 
via persepsjon og kognisjon (Griinberg & Körs, 2009, s. 82). Med andre 
ord tenker en at også sted, til liks med kunnskap, er sosialt konstruert, og 
at stedet dermed vil kunne skifte karakter over tid. 

På 2000-tallet videreutviklet Massey begrepet og vektla i enda større 
grad sted som møtested i det hun la til begreper som events, thrown- 
togetherness og elusiveness (Berg & Dale, 2015, s. 32). Hun la også til at 
det som står utenfor stedet, og det som har skjedd før stedet ble etablert, 
er viktig for vår forståelse av stedet. I sum innebærer dette at steder ikke 
er noe essensielt som er i seg selv, men noe som stadig blir til ved hjelp av 
sine forbindelser, så å si. 

Dette kan være interessant når det gjelder det syttende århundres kir- 
ker. Kirken var ikke bare preget av teologer, også majesteten hadde noe 
der å gjøre. Forbindelsen til kongemakten var tydelig, og 1600-tallet var en 
periode i europeisk historie da denne instansen i seg selv sto svært sterkt. 
«Kronglete hierarkiske maktstrukturer» (Krefting, 2012, s. 109) fra mid- 
delalderen hadde brutt sammen, og moderne teorier om maktfordeling 
og sekularisering var ikke realisert og bare så vidt påtenkt (Krefting, 
2012). Tilbake sto den eneveldige monarken. Men tross sin suverene 
stilling trengte også han en legitimerende instans og en ideologi i ryg- 
gen. Dette fant tronbesitterne blant annet i gammeltestamentlig konge- 
ideologi, slik de også gjorde i middelalderen. Luthers toregimentslære, 
som iallfall i solid ettertid har blitt viktig for å reflektere over blant annet 
grensedragningene mellom religion og politikk, må på denne tiden ha 
blitt forstått på en annen måte. 

11621, da kirken pa Grip ble dekorert, var Christian IV konge i Danmark- 
Norge. Han satt pa tronen fra 1588 til 1648, og pa disse seksti arene pre- 
get han ikke bare sin egen regjeringstids religionspolitikk, men ogsa mye 
av ettertidens. Dette skyldes for det ene at han satt lenge, men særlig at 
han var en overbevist lutheraner og ikke hadde noe imot at hans person- 
lige synspunkt preget bade religionen og religionspolitikken. Tvert imot 
(Amundsen, 2005, 8. 213). 

Hans viktige devise og overbevisning ble uttrykt i valgspraket: Regna 
firmat pietas - fromhet styrker rikene. Fromhet er en dyd som kan 
uttrykkes på flere måter: ved et kontemplativt liv preget av gudstjeneste 
og bønn, og ved gudfryktig praksis som samvittighetsfull og menneske- 
kjærlig livsførsel. 

Grepene kongen tok for å fremme fromhet og styrke riket, tyder på at 
kongen var oppmerksom på denne tvetydigheten. Han foreskrev et bredt 
spekter av tiltak som omfattet både juridiske forordninger som skjerpet 
straff for trolldom og banning (Amundsen, 2005, s. 217), og kirkelige 
nyordninger som regelmessige bededager. Også det ordinære guds- 
tjenestelivet ble berørt av denne iveren. Det ble det utnevnt personer som 
skulle gå mellom benkene og slå dem som sov under prekenen i hodet 
med en kjepp (Amundsen, 2005, s. 226), et grep som skulle sikre sann 
kristen kunnskap blant folk. 

Kongen så på seg selv som personlig ansvarlig for at riket var sterkt. 
Han var fyrsten og dobbeltmonarkiets «fader» (Amundsen, 2005, s. 233), 
og hans plikt var å fremme troen blant folket og sørge for at de og han 
selv holdt Guds ord. At han på en spesiell måte hadde kontakt med Gud, 
slik kongene i Det gamle testamente, var ingen fremmed tanke, og på det 
premisset ble stat og religion knyttet sammen. Hans sønn og etterfølger 
på tronen, kong Frederik III, ble fra 1660 den første eneveldige kongen i 
Europa, kongen av Guds nåde. Men selv om det monarkiske eneveldet 
ikke formelt var innført på Christian IVs tid og da veggmaleriene på Grip 
ble skapt, var tankegangen bak allerede etablert, skriver Andreas Aarflot 
og legger til at «kirken fikk føle enevoldsstyret før det slo gjennom i det 
politiske liv» (Aarflot, 1967 s. 13). 

Christian IVs regjeringstid var preget av at feidene mellom protestan- 
ter og katolikker ikke hadde lagt seg etter reformasjonen. Utenfor landets 

grenser var flere land herjet av strid mellom fyrster av ulike konfesjoner, 
og kongen sa det som en reell mulighet at ytre krefter ville prove a presse 
landet hans tilbake i den katolske enheten. Han lot seg derfor velge til 
leder for de protestantiske fyrstene i ett av trettiarskrigens mange felttog, 
og tapte grundig (Alnes, 2004, s. 30-31). Det var heller ikke borgfred 
innad i hans eget rike (Laugerud, 2018, s. 211 ff), og folgelig var det viktig 
a vere pa vakt og oppdage det tidsnok om og nar noen oppfordret til 
omkamp. Kongen så seg flere ganger nødt til å stramme inn med tanke pa 
de som måtte ha katolske sympatier, og i 1615 mistet for eksempel de som 
ble avslørt som papister rett til arv og eiendom samtidig som de ble gjort 
fredløse (Amundsen, 2005, s. 217). Kongen hadde altså dennesidige makt- 
midler til rådighet og brukte juss og forordninger for å implementere rett 
kristen fromhet i rikene sine. Det var kongemaktens måte å forkynne på, 
kan en si. 

Men majesteten var ikke den eneste som ivret for rett lære. Ortodok- 
sien var perioden da en fra kirkelig hold ville markere tydelig hva som 
var forskjellen på luthersk kristendomsforståelse og andre konfesjoner, 
og de geistlige var opptatt av å utforme og innprente det lutherske. Der 
staten brukte makt, kunne kirken, med sine prester og teologer, argu- 
mentere med tolkning av bibelske tekster og med frelse og fortapelse i det 
hinsidige. 

Slagordene fra reformasjonen, blant annet «troen alene», ble løftet 
fram for å understreke at gode gjerninger ikke spiller noen rolle i spørs- 
målet om frelse. «Av nåde er dere frelst, ved tro», skrev Paulus i brevet til 
efeserne (Ef 2, 8), og la til at gjerningene ikke spiller noen rolle i denne 
sammenhengen. Akkurat dette var ett av Luthers hovedpoeng. Han kri- 
tiserte sider ved sin tids katolske praksis som gikk ut på at en ved gode 
gjerninger eller kjøp av avlatsbrev kunne gjøre seg rettferdig for Gud 
og få balanse i et tenkt regnskap over gode og dårlige handlinger. Slikt 
strev er helt forgjeves, mente Luther og viste til Paulus. Her kan det altså 
vise seg at kongen og de ortodokse prestene kunne ha ulik agenda når de 
møttes i kirken, iallfall i teorien. Kirken var i prinsippet opptatt av troen 
alene, kongen ville i tillegg promotere en håndfast fromhet som skulle 
styrke rikene. Via rettsvesenet viste den lutherske kongen at også reli- 
gionens praktiske og moralske side hadde betydning. 1600-tallets kirke 

som møtested mellom religion og politikk er dermed ikke vanskelig a få 
øye på. 

Stedsteoriens kriterium grensedragning, at et sted kjennetegnes av at 
noe er innenfor stedets grenser, mens noe annet er utenfor og gir betyd- 
ning for vår forståelse av stedet ved å representere noe annet, er også 
interessant når det gjelder ortodoksiens kirkerom. I artikkelen «Moderna 
kyrkorum» (Nynås, 2010, s. 69-91), som også trekker på stedsteori, skri- 
ver Peter Nynås om bevegelse som tolkning av eksistens. Nynås hevder at 
mennesker trenger å bevege seg mellom ulike rom for å tolke tilværelsen, 
og at grensedragning mellom steder derfor er av positiv betydning. Ved å 
si at noe er hellig, for eksempel, lager en rom for det profane. 

Sammenlignet med nåtiden så 1600-tallet annerledes på forholdet mel- 
lom politisk og religiøs makt. Der vi i dag prøver å skille mellom sivil- 
samfunn og stat, og kaller det maktmisbruk, overtramp og intoleranse 
om staten ikke holder seg til spillereglene når disse domenene møtes, ville 
en i enevoldstiden ikke tenke slik. Staten og kirken var forankret i det 
samme, og grensene mellom dem var porøse. Kongen selv mente at han 
hadde direkte kontakt med Gud på en annen måte enn undersåttene sine, 
og at det «var analogi mellom ham og Kristus» (Amundsen, 2005, s. 234). 
Helt konkret ville en på et sted som Grip ikke ha noe eget sted for kon- 
gen og statsmakten heller. Beskjeder fra kongen ble annonsert på kirke- 
bakken. Grensene er dermed vanskeligere å få øye på enn møtestedet, de 
må forstås på en annen måte. 


Veggmalerienes potensielle mening i 
ortodoksiens forståelsesramme 


Helt fra kirkens første tid har den viktigste hensikten til bildene i kir- 
kerommet vært å forklare hva kristendommen dypest sett handler om, 
og hva gudstjenesten går ut på (Danbolt, 2005, s. 343). Ulike epoker har 
vektlagt ulike sider ved dette. 1600-tallets lutherske gudstjeneste på Grip 
og andre steder hadde to hovedfokus. Den første delen skulle forkynne 
Ordet slik at tilhørerne innså at de var syndere som trengte Guds nåde, 
og at denne nåden var innen rekkevidde for de troende (Danbolt, 2004, 
s. 117). Gudstjenestens andre del var nattverd. Dette liturgiske leddet 

utdyper det forste ved 4 vise til Jesu stedfortredende dod. De nytesta- 
mentlige tekstene som leses, forklarer at Jesus døde nettopp for at men- 
neskene skulle bli frelst ved tro uten selv å måtte ofre, lide eller gjøre gode 
gjerninger. Det er denne kristendomsformen den luthersk-ortodokse 
kirkekunsten skal uttrykke, og bildene på veggene i Grip kirke kan også 
forstås i lys av denne overordnete forståelsen. 

I det følgende, når vi går i gang med spørsmålet om hvordan orto- 
doksien forsto og brukte de bibelske fortellingene i kirkeutsmykningen, 
støtter artikkelen seg særlig på Sigrid Christie, som var kunsthistoriker 
hos riksantikvaren fra 1950 til 1994 (Torvanger, 2014). I avhandlingen 
sin studerte og forklarte hun den lutherske ikonografien på 1600-tallet 
(Christie, 1973, bind I og bind II). 

Lignelsen om de ti brudepikene finner vi i skipet i Grip kirke. Dette er 
kirkens største rom, der presten står på prekestolen og henvender seg til 
menigheten, og frelse ved tro, som nevnt ovenfor, skulle være det viktig- 
ste temaet. 

Christie nevner brudepikemotivet som ett av de vanlige på 1600-tallet 
(Christie, 1973, bind II, s. 76). Også Danbolt skriver i Norsk kunsthistorie at 
dette var et mye brukt motiv på 1600-tallet, ikke minst på vevde tepper til 
brudesenga. I denne sammenhengen antyder Danbolt at motivet kunne 
forstås og tolkes «som ei innlagt åtvaring til bruda» (Danbolt, 2004, 
s. 128). Men teksten har en mer generell advarsel, den oppfordrer tilhøre- 
ren til å være våken og klar til å møte sin skaper. I luthersk sammenheng 
betyr det å holde troen levende. 

De tre gammeltestamentlige fortellingene om Abraham, Isak og 
Jakob finner vi framstilt i koret. Koret er stedet for nattverden, det 
andre høydepunktet i gudstjenesten. Her minnes menigheten Jesu offer 
og den påfølgende seier over døden, og motivene på veggen kan for- 
ventes å kaste lys over dette. Da kan det i vår tid virke rart at det er valgt 
fortellinger som refererer til hendelser lenge før Jesus ble født. Men her 
kommer den typologiske tolkningstradisjonen inn i bildet. Den inne- 
bærer at hendelser og skikkelser i GT blir forstått som foreløpige bilder 
på det som skjer i NT, og betrakteren kan dermed lese et nytestament- 
lig budskap ut av disse fortellingene og bildene som illustrerer dem 
(Seland, 2005, s. 8). 

Den forste av de gammeltestamentlige fortellingene pa veggen hand- 
ler om Abraham som er i ferd med a ofre sonnen Isak. I trad med den 
typologiske lesningen er denne nesten-ofringen forloperen til den vik- 
tige hendelsen der Jesus, Guds eneste sønn, blir korsfestet og ofret. Kors- 
festelsesmotivet ble, sammen med framstilling av nattverden og den 
seirende Kristus, så vanlig på de lutherske altertavlene fram til 1700-tallet 
at Gunnar Danbolt kaller dem obligatorisk (Danbolt, 2000, s. 87). Men på 
Grip, der det gamle og typisk katolske alterskapet med Maria, Olav den 
hellige og Sanka Margarita enda sto framme, var altertavleplassen opp- 
tatt. Likevel, ved å se Isak og Abraham på veggen blir menigheten mint 
om hendelsen på langfredag. 

Når det gjelder de to fortellingene om Jakob, skriver Sigrid Christie 
at den gammellutherske ikonografien spesielt har interessert seg for 
akkurat de to som finnes på veggen i Grip kirke, og hun nevner også 
denne kirken spesielt (Christie, 1973, bind II s. 21). I forbindelse med 
historien om Jakobs drøm referer Christie fra to prekensamlinger fra 
ortodoksiens tid der trinnene på stigen og stigen som helhet er tolket 
som Jesu liv og lidelseshistorie. På disse trinnene kan mennesket møte 
Gud (Christie, 1973, bind I, s. 142). Denne tolkningen forsvarer plassen 
i koret i Grip kirke. 

Men bildets meningspotensial er ikke uttømt med dette. For fortellin- 
gen inneholder også en stein i en påfallende rolle. Begrepet «hovedhjørne- 
steinen» brukes flere steder i NT som en metafor for Jesus. Dette var en 
viktig del av ethvert hus, resten av bygget måtte innrettes etter denne 
hvis helheten skulle falle på plass. Å se Jesus som hovedhjørnesteinen 
som resten av livet skal innrettes etter, er «visdomslærens hovedmetafor», 
skriver den danske litteraturprofessor Erik A. Nielsen (Nielsen, 2009, 
s. 186). Her kan vi altså ha en typologisk stigning som via et begrep fra 
arkitekturen er tenkt å bringe tilhørernes og tilskuernes tanker i retning 
av Jesus som veiviser til det gode liv. 

Et siste aspekt ved denne fortellingen er Jakobs erfaring av Guds åpen- 
baring. Jakob uttrykker at stedet der han har møtt Gud, er skremmende 
og hellig. Alterpartiet i kirken ble i katolsk tid sterkere assosiert med 
Guds nærvær enn resten av kirkebygningen. Dette er kanskje ikke en til- 
siktet mening i ortodoksiens kirkeutsmykning, men Gud som mysterium 

tremendum et fascinans (skremmende og tiltrekkende mysterium) kan 
være det. 

Ogsa motivet der Jacob slass, er kjent i norske kirker fra ortodoksi- 
ens tid. Christie skriver at det eldste kjente eksempel faktisk er fra Grip 
(Christie, 1973, bind II, s. 23). Fortellingen har blitt lest pa flere mater, der 
én tolkning hevder at Jakobs kamp med den ukjente egentlig handler om 
kirkens kamp med synagogen. Men Christie siterer ogsa fra en preken 
av den innflytelsesrike tyske presten Johann Arndt (1555-1621) der han 
bruker bildet til å oppfordre sine lesere til å gjøre som Jakob: Gi ikke 
opp, men stol på Guds løfter og bli velsignet (Christie, 1973, bind I, s. 142). 
Erik A. Nielsen er inne på noe lignende. Han minner om at ortodoksiens 
vektlegging av mennesket som en evig synder uten utsikter til forbedring, 
kunne ta motet fra folk. Når dette motivet dukker opp på 1600-tallet, kan 
det kanskje inneholde en dose kritikk av denne forsiktige og pessimis- 
tiske holdningen, og rett og slett kunne tolkes som en påminnelse til folk 
om muligheten for å ta et «brytetag med Gud», som Nielsen kaller det 
(Nielsen, 2010, s. 340). 

Sammenfattende kan vi si at disse tre gammeltestamentlige fortellin- 
gene kommenterer korsfestelsen og Jesu offer og lidelse fra tre forskjel- 
lige vinkler. Fortellingen om Abraham og Isak fokuserer på offerdøden. 
Fortellingen om himmelstigen formidler menneskets mulighet til å møte 
Gud, og sier at dette møtet vil legge livet til rette som et hus legges til 
rette etter hovedhjørnesteinen. Til sist kommenterer historien om Jakobs 
kamp at mennesket kan stole på Gud også når det ser mørkt ut, og at en 
ikke trenger å være passiv i dette møtet for Gud tåler et «brytetag». 

Denne tolkningen kan finne støtte i tre skriftsteder som er malt på kir- 
kens takbjelker i 1621, altså samtidig med at veggmaleriene ble skapt: «Å 
frykte Herren er opphav til visdom» (Sal 111,10) kommer fra den gammel- 
testamentlige visdomslæren og knytter an til fortellingen om steinen 
under Jakobs hode. «For så høyt har Gud elsket verden at han ga sin sønn 
den enbårne for at hver den som tror på han ikke skal gå fortapt men 
ha evig liv» (Joh 3,16) kalles Den lille bibel og utdyper fortellingen om 
Abraham og Isak og gir den typologiske stigning. Den lutherske vekt- 
legging av nåden finner vi i det tredje bibelordet, som trolig er fra profe- 
ten Sakarja i Det gamle testamente (Sak 12, 10). På moderne norsk lyder 

det slik: «Men over Davids hus og over dem som bor i Jerusalem, øser jeg 
ut en nadens og bønnens and.» 


Veggmalerienes mulige fortolkning utenfor 
ortodoksiens fortolkningsramme 


Tekstgrunnlaget for disse bildene var i bruk i kirkene for reformasjonen 
og ortodoksien. Og Christie skriver ogsa om middelalderens tolkning og 
forstaelse av hva de handler om. For vi gar inn pa dette, skal vi kort skis- 
sere den firfoldige tekstforstaelse som (sa langt) er kirkens lengstlevende 
tolkningstradisjon (Nielsen, 2009, s. 212). Den var godt kjent gjennom 
hele middelalderen, ogsa kjent under navnet kvadrigaen. 

Det er ikke uvanlig 4 mene at kvadrigaen horer middelalderen til. 
Men Nielsen hevder at om så er tilfelle, vil middelalderen, iallfall som 
tankeform og som «poetisk-kristen verdensforståelse», ha vart flere 
hundreår lenger enn vi normalt regner med (Nielsen, 2009, s. 214). Denne 
tolkningstradisjonen har en slektsforbindelse med den typologiske tolk- 
ningen, som vi har vist til ovenfor, der en hendelse, et utsagn eller en per- 
son blir sett som type, eller forløper for en senere hendelse eller skikkelse, 
eller et senere utsagn. Men helt det samme er det ikke. Nielsen hevder at 
begge disse hermeneutikkene var i live og aktuelle på 1600-tallet, og fin- 
ner belegg for det i for eksempel salmediktning fra perioden. 

Den firfoldige tekstforståelsens påstand er at bibelske tekster har 
betydning, sensus, i fire lag (Seland, 2020, s. 9-10). Først kommer sensus 
litteralis, som dreier seg om det konkrete og det historiske, dernest sensus 
allegorica, som handler om tekstens billedlige eller åndelige mening. Det 
er her kvadrigaen nærmer seg typologisk tolkning, når tekster fra GT blir 
forstått som foreløpige bilder på det som kommer i NT. Neste meningslag 
er sensus moralis, som angår etikken, og til slutt sensus anagogica, som 
peker mot den himmelske framtid. 

Denne måten å forstå tekster på, Nielsen kaller det et paradigme (2009, 
s. 201), har ifølge ham satt dype spor i tenking og forståelse og styrt 
«kristne menneskers assosiationsforløb», men likevel ikke i den grad at 
tankegangen har fått «karakter av tvangstanker og svinebinding» (s. 202). 
Selve paragdigmebegrepet bruker han for å synliggjøre bevegelsen i den 

firfoldige tekstforståelsen, slik grammatikalske paradigmer for eksempel 
for verbs vedkommende viser bevegelse i tid. 

Denne paradigmedannelsen fører ifølge Nielsen videre til «den bevids- 
hetaktivitet» (s. 207) vi kaller generalisering. På samme måte som verb av 
samme slag bøyes likt, tilordnes bibelske hendelser og personer samme 
kategori slik at det ene blir et eksempel på det andre. 

Luther var ingen tilhenger av å lese Bibelen på denne måten. Særlig 
den allegoriske tolkningen var han skeptisk til, der poenget ofte var å 
åndeliggjøre GTs vanskelige historier. Men heller ikke resten av kvadri- 
gaen mente han var særlig verneverdig da den kunne føre leseren ut på 
særdeles fantasifulle veier når det gjaldt hva tekstene handler om. Teks- 
ten hadde etter hans oppfatning en mening, og det var den bokstavelige 
eller historiske. Den typologiske tolkningen avskrev han likevel ikke. 
Ortodoksien, som perioden da den lutherske lære skulle settes ut i livet, 
var derfor ikke en tid da typologi var irrelevant, noe kirkeveggene i Grip 
tydelig viser. 

Men sensus allegorica, sensus moralis og sensus anagogica var ikke sær- 
lig aktuelle i de toneangivende kretsene som hadde innflytelse på hvordan 
det skulle forkynnes, og hvordan kirkerom skulle dekoreres. Ettertiden 
ser det iallfall ikke slik, noe gjennomgangen over av veggbildene forstått 
som ortodoksiens uttrykk formidler. Men, som Nielsen påpeker, tenke- 
måten kunne være høyst levende og i bruk likevel. 

Derfor prøver vi oss på en tolkning av hva veggmaleriene kunne tenkes 
å formidle til menigheten på Grip om vi legger den firfoldige tekstfor- 
ståelse til grunn. Med tanke på kongemaktens ønske om fromhet i rikene 
er vi særlig opptatt av sensus moralis, og vi ser da at bildet nesten boksta- 
velig talt blir et annet. 

Veggmaleriet i skipet av de ti brudepikene har en tydelig moralsk 
undertone: Vær våken ellers er du ille ute, også det i bokstavelig mening. 
Som vi så ovenfor kan den folkelige bruken av motivet ha inneholdt en 
moralsk pekefinger særlig til kvinner. Men også resten av menigheten 
kan ha vært pekefingerens mål. For tidligere, i middelalderen, kunne sce- 
ner fra helgenenes liv være malt på kirkeskipets vegger for at dydene deres 
skulle inspirere menigheten til en rett og god livsførsel (Danbolt, 2004, 
s. 88). 


123 


KAPITTEL 6 


Dette var ikke lenger aktuelt i etter-reformatorisk tid. Men likevel, 
skriver Danbolt, hadde ikke forkynnelsen i ortodoksiens tid helt mistet 
interessen for hvordan mennesket skal leve (Danbolt, 2004, s. 117). Kan 
det derfor tenkes at bildet av brudepikene på en mer indirekte måte skulle 
minne kirkegjengerne om både rett tro og rett liv? 

Når det gjelder bildet av Abraham i ferd med å ofre Isak, muliggjør en 
typologisk stigning fra GT til NT at Isak er et bilde på Jesus. Om vi legger 
til kvadrigaens tredje ledd, det moralske, der det slik Nielsen uttrykker 
det spørres etter tekstens «virkning og indgriben» (s. 203) i leserens eget 
liv, er Abrahams lydighet lett å få øye på. Denne holdningen var ikke uten 
relevans i eneveldets tid. 

De to andre veggmaleriene i koret, de om Jakob, hadde i middelalderens 
og kvadrigaens tolkning begge moralske aspekt. Når det gjelder Jakobs 
drøm, forteller Christie at det var vanlig å tenke at de femten trinnene på 
stigen skulle minne tilskuerne om dydene, mens listene som holder trin- 
nene sammen, representerer nestekjærligheten og kjærligheten til Gud. 
Englene som flyr oppover, er bildet på det åndelige livet, mens de englene 
som er på vei ned, symboliserer livet på jorda (Christie, 1973, bind II, s. 21). 

Når det gjelder Jakobs kamp, har middelalderkunsten framstilt 
Jakobs motstander på ymse vis. Den vanligste oppfattelsen som er gjen- 
gitt i bildekunsten, var at Jakob kjempet med en engel, skriver Christie 
(Christie, 1973, bind II, s, 23). Men noen steder er det Jahve som er den 
ukjente, og andre steder er det en demon Jakob må bryte med. Det siste 
kan peke mot mennesket i kamp mot det vonde og en moralsk tolkning 
av teksten. 


1600-tallskirken på Grip, et møtested 
ved grensen? 


Å se kirken som et møtested mellom det kirkelige og det statlige har i 
denne artikkelen dreid seg om å undersøke om begge parters viktige anlig- 
gender kunne bli forstått gjennom stedets formidling via veggmaleriene. 

Om de faktisk ble forstått, er et annet spørsmål. En side ved religio- 
nene og deres hellige hus sies å være at religion under visse betingelser 
gir tilgang til samfunnets kollektive minne (Nynäs, 2010, s. 70; Grünberg 

& Körs, 2009, s. 84-87). Nynäs, som skriver om moderne menneskers 
mote med kirkearkitektur og -dekor, refererer til Ola Sigurdson, som sier 
at kirkebesøkernes forståelse av kirkens ikke-verbale budskap er resultat 
av «förhandling mellan kyrkobesökarens horisont och kyrkorummets 
horisont» (Sigurdson, 2007, s. 250). Slik var det nok også på 1600-tallet, 
og det er risikabelt og utfordrende å analysere noe fra fortiden fra sin 
egen nåtids utsiktspunkt, selv om vi er skrevet inn i fortsettelsen på den 
samme virkningshistorien. Den delen av 1600-tallets kirkebesøkeres 
horisont som denne artikkelen legger til grunn, er at de levde i eneveldets 
tid, at de kjente til kongens makt, og at den firfoldige tekstforståelsen var 
en levende tradisjon som fremdeles hadde kraft og relevans til å levere 
premisser for tekst- og bildeforståelse. 

Slik blir kirken et møtested mellom ortodoks, luthersk formidling som 
legger vekt på tro, og en annen formidling som både aktualiserer og legi- 
timerer kongens ønske om et fromt folk og gode samfunnsborgere, og 
som legger vekt på det moralske. Tekstenes mening kan altså forskyves, 
en erkjennelse som heller ikke var ukjent i tiden (Nielsen, 2009, s. 214). 

Når det kommer til grensedragning mellom det som er innenfor og det 
som er utenfor, blir saken annerledes. Et møte på et møtested forutsetter 
ulike enheter som opererer på samme areal. Grenser, som for eksempel 
mellom sakralt og sekulært, som ut fra dagens utkikkspunkt ville være 
aktuelt når religion og politisk makt er tema, var i mindre grad etablert. 
Fremdeles var den anbefalte tankegangen at når det gjaldt religion, skulle 
folket følge fyrsten, og kongen hadde tilsynelatende ikke noe imot å bruke 
denne makten. 

Makt er et ord som ikke bare har positive konnotasjoner. Makt og 
religion, politikk og religion, blir i vår tid helst størrelser som ikke bør 
blandes, da den ene lett kan korrumpere den andre eller kanskje til og 
med kan ødelegge dens sanne essensielle renhet. Slik tenkte de ikke på 
1600-tallet, og det er heller ikke noe som tyder på at Christian IV var inne 
i slike tankebaner. Stat og kirke ga hverandre drahjelp i et anliggende 
som var viktig for begge parter, folkets kollektive fromhet som ville sikre 
godt liv både i det dennesidige og i det hinsidige. Hverken stat eller kirke 
var tilhengere av pluralisme på religionens område, og det vi dag vil for- 
skrekkes over som både intoleranse, maktovergrep og vilje til totalitær 

undertrykkelse, ble forstatt pa en annen mate pa 1600-tallet. Kongen, 
som var staten, hadde som landsfader apenlys og etter tidens mening helt 
legitim rett til å styre forståelsen av troen hos undersåttene sine. 

Arbeidet med veggmaleriene i Grip kirke viser at renovering ikke er 
en aktivitet som er forbeholdt kirkens fysiske interiør og eksteriør. Den 
kristne kirken, forstått som de troende, blir i Bibelen omtalt som levende 
stener. Det er en rik metafor som peker mot et av stedsbegrepets kjenne- 
tegn, det dynamiske, som igjen viser til at nye møter og nye grenser gir 
utvidete fortolkningsmuligheter. Det kan derfor være temmelig sannsyn- 
lig at veggmaleriene, om de aldri så mye skulle være malt for å innprente 
menigheten kjernen i luthersk teologi, også lot seg forstå som bærere av et 
moralsk budskap som også ivaretok kongens anliggender. 


Litteratur 


Alnæs, K. (2004). Historien om Europa [2]: Besettelse. Oslo: Gyldendal Norsk Forlag. 

Amundsen, A. B. (2005). Mellom bot og fellesskap. I A. B. Amundsen (Red.), Norges 
religionshistorie (s. 213-242). Oslo: Universitetsforlaget. 

Aure, M. Berg, N. G., Cruickshank, J. & Dale, B. (2015). Sted — nye teorier i en norsk 
kontekst. I M. Aure, N. G. Berg, J. Cruickshank & B. Dale (Red.), Med sans for 
sted: Nyere teorier (s. 13-29). Bergen: Fagbokforlaget. 

Berg, G. N. & Dale, B. (2015). Sted — noen nyere teoretiske tilnærminger og debatter. 
I M. Aure, N. G. Berg, J. Cruickshank & B. Dale (Red.), Med sans for sted: Nyere 
teorier (s. 31-46). Bergen: Fagbokforlaget. 

Bergmann, S. (2010). I skårningen: En inledande navigation mellan rum, religion 
och rörelse. I S. Bergmann (Red.), Religion som rörelse: Exkursioner i rum, tro och 
mobilitet (s. 9-23). Trondheim: Tapir Akademisk Forlag. 

Christie, S. (1973). Den lutherske ikonografi i Norge inntil 1800 (bd. 1-2). Utgitt av 
riksantikvaren; Oslo: Forlaget Land og Kirke. 

Danbolt, G. (2000). Det kristne bildet: Tre faser i utviklingen av den kristne 
kirkeutsmykning. I R. B. Eggen & O. Hognestad (Red.), Tempel og katedral: Kunst 
og arkitektur som gudstroens speilbilde (s. 57-88). Trondheim: Tapir Akademisk 
Forlag. 

Danbolt, G. (2004). Norsk kunsthistorie: Bilde og skulptur frå vikingtida til i dag. 
Oslo: Det Norske Samlaget. 

Danbolt, G. (2005). Kunst og oppstandelse: Noen betraktninger omkring kirke og 
kunst. Kirke & Kultur, 110(3), 343-354. 


126 


GRIP KIRKES VEGGMALERIER 


Erdmann, D. (1940). Norsk dekorativ maling fra reformasjonen til romantikken. Oslo: 
Jacob Dybwads forlag. 

Grünberg, W. & Kors, A. (2009). «SYMBOLKIRCHEN» as bridges or boundary 
stones in a merging Europe? I S. Bergmann (Red.), Theology in built environments: 
Exploring religion, architecture, and design (s. 69-108). New Brunswick, NJ: 
Transaction Publisher. 

Hatlebrekke, K. (2019). Veggmaleriene i Grip kirke 1621. I Nordmøre museum årbok 
2019. Kristiansund: Nordmøre museum. 

Hauglid, R. (1976). Norske stavkirker: Bygningshistorisk bakgrunn og utvikling. Oslo: 
Riksantikvaren. Dreyers forlag. 

Krefting, E. (2012). Vestens idehistorie: Modernitetens fødsel 1600-1800. Oslo: Cappelen 
Damm Akademisk. 

Laugerud, H. (2018). Reformasjon utan folk: Det katolske Norge i før- og etterreformatorisk 
tid. Oslo: St. Olav forlag. 

Nielsen, E. (2009). Kristendommens retorik: Den kristne digtnings billedforme. 
København: Gyldendal. 

Nielsen, E. (2010). Thomas Kingo: Barok, enevælde, kristendom. København: 
Gyldendal. 

Nynås, P. (2010). Moderna kyrkorum: Rörelse som existenstolkning. I S. Bergmann 
(Red.), Religion som rörelse: Exkursioner i rum, tro och mobilitet (s. 69-92). 
Trondheim: Tapir Akademisk Forlag. 

Olstad, T. M. (2008). Alterskapet fra senmiddelalderen i Hadsel kirke — et alterskap 
attribuert til Lekagruppen: undersøkelser og behandling av alterskapet: oppmåling 
av fire skap i Lekagruppen. Oslo: NIKU Norsk Institutt for kulturminneforskning. 

Olstad, T. M. (1995). 022 Oppdragsmelding. A335. Grip stavkirke. Grip, Kristiansund 
kommune: Tilstandsbeskrivelse og forslag til konserveringstiltak etter befaring til 
kirka 28. -31. juli 1993. Oslo: NIKU Norsk Institutt for kulturminneforskning. 

Seland, T. (2005). Tekster og tolkninger. Hentet 31. mars 2020 fra https://docplayer. 
me/1174257-Tekster-og-tolkninger.htm 

Sigurdson, O. (2007). Kyrkan som offentligt rum: Om sampling och synkretism. 
Finsk Tidsskrift, (5), 243-253. 

Torvanger, Å. M. (2014). Sigrid Christie. I Norsk biografisk leksikon. Hentet 28. 
september 2020 fra https://nbl.snl.no/Sigrid Christie 

Øverland, O. (1995). Våre altertavler. Oslo: Det Norske Samlaget. 

Aarflot, A. (1967). Norsk kirkehistorie. Bind II. Oslo: Lutherstiftelsen. 


127 


KAPITTEL 7 


Kirkeasyl og kirkebygg som hellig 
rom og tilfluktsted 


Ralph Meier 
Hogskulen i Volda 


Abstract: The article has its starting point in church asylum as a phenomenon in 
Norway in the 1990s. It focuses on police practice related to church asylum and 
the rationale for this practice by state authorities in Norway. It also looks at the 
theological argumentation for church asylum in official church statements at that 
time in Norway. Both state authorities and the Church of Norway agree that church 
buildings do not have a special legal status and that church asylum is not a legal 
right. But the state authorities respect church asylum because of the understanding 
of churches as sacred places and protected areas. To better understand this view, the 
article also looks at the history of church buildings as sacred places. From a theolo- 
gical point of view, church asylum has its foundation historically both in the church 
building as a sacred room (loci reverentia) and in the Christian duty of helping 
people in need (intercessio). But the article also points out that the theological argu- 
mentation of church asylum based on the understanding of churches as sacred and 
protected places is no longer used, neither in Catholic nor in Protestant theology. 
The article concludes that the understanding of churches as sacred and protected 
places has its foundation in a long tradition that still exists in the population. This 
is also regarded as the reason why state authorities in Norway do not enter church 
buildings with police force. 


Keywords: church asylum, sanctuary, holy place, sacred place, asylum seeker 


Innledning 


I mars 2018 søkte en afghansk familie kirkeasyl i Hønefoss kirke og igjen 
i november 2019 etter at utlendingsnemnda på nytt avslo søknaden om 
opphold i Norge. Begge gangene søkte familien kirkeasyl for å forhindre 

utsendelse til hjemlandet (Vart Land, 2019, s. 4). Kirkeasyl ble et kjent 
fenomen i begynnelsen av 1990-tallet med den første «kirkeasylbølgen». 
Men hvorfor og med hvilke formål søker mennesker kirkeasyl? Finnes 
det en teologisk begrunnelse for kirkeasyl, og hvordan håndterer myn- 
dighetene kirkeasyl og begrunner praksisen i Norge med å ikke gå inn 
med makt i kirkebygg? Disse spørsmålene søker artikkelen å svare på. 
I denne sammenhengen skal jeg gi en kort framstilling av kirkebyggets 
historie med søkelys på spørsmålet om hellig hus, og hvordan kirkeasyl 
ble til og blir begrunnet teologisk i katolsk og protestantisk teologi. Dette 
historiske perspektivet har jeg valgt å ta med fordi kirke som hellig rom 
spiller en viktig rolle i tanken om kirkeasyl, både i fortid og nåtid. 


Bakgrunn for kirkeasylbølgen i Norge 


Kirkeasyl som moderne fenomen i Norge oppsto først i februar 1993, og i 
løpet av dette året søkte mange kosovoalbanere kirkeasyl.' Borgerkrigen 
i det tidligere Jugoslavia som startet i 1991, drev mange mennesker på 
flukt, slik at i begynnelsen av 1993 befant ca. 300 000 flyktninger fra dette 
krigsområdet seg i Europa. Både Norge og Sverige gav i 1991 asylsøkere 
fra Kosovo midlertidig opphold på humanitært grunnlag. Sverige opp- 
hevet i løpet av 1992 ordningen om midlertidig opphold for asylsøkere 
fra Kosovo, og av de ca. 2000 kosovoalbanere som i begynnelsen av 1993 
befant seg i Norge, hadde omtrent halvparten fått avslag i Sverige. Av 
frykt for en asylsøkerstrøm av kosovoalbanere fra Sverige bestemte den 
norske regjeringen 08.02.1993 å oppheve tilbakesendingsstoppen i likhet 
med Sverige. Mellomkirkelig råd i Norge tok i en uttalelse dagen etter 
avstand fra regjeringens vedtak og advarte imot å sende flyktningene til- 
bake til et potensielt krigsområde. Holdningen til Mellomkirkelig råd var 
i tråd med flere humanitære organisasjoner.” 


1 Det finnes to enkelthendelser før «kirkeasylbølgen» i 1993, en gruppe asylsøkere fra Iran og Chile 
som søkte asyl i Lambertseter kirke i Oslo i 1987, og et kort kirkeasyl i 1990 (Vetvik & Omland, 


1997, 8. 26). 
2 Se om foranledningen til kirkeasylene i Vetvik & Omland, 1997, s. 28. 

Henrik Broberg, et dansk medlem i Regnbuen Antirasistiske Organi- 
sasjon i Tromsg, reagerte pa regjeringens vedtak ved a kalle inn perso- 
ner fra sin egen organisasjon og SOS Rasisme for å drøfte muligheten 
for kirkeasyl. Grunnen til dette var hans kjennskap til kirkeasylet i Blå 
Kors-kirken i København i 1991 hvor 60-70 libanesiske palestinere fikk 
opphold i Danmark etter et halvt år i kirkeasyl. Formålet med kirkeasyl 
skulle ifølge Broberg være at kirkeasylantene var sikret beskyttelse uten 
tidsbegrensning (Vetvik & Omland, 1997, s. 29). Gruppen rundt Broberg 
tok kontakt med kapellanen i Elverhøy kirke, Tromsø, presenterte situa- 
sjonen for kosovoalbanerne som svært vanskelig og ba om opprettelse 
av kirkeasyl. Etter positiv beskjed derfra tok gruppen kontakt med nær- 
meste asylmottak, og 12.02.1993 ble kirkeasylet i Elverhøy kirke opprettet 
for 14 kosovoalbanere. Dette skjedde under bred mediedekning fra aviser, 
radio og TV, noe som var et uttrykkelig formål for initiativtakerne til 
kirkeasylet fordi de ville lage et offentlig eksempel. Så mange asylsøkere 
som mulig skulle følge dette eksempelet og søke kirkeasyl over hele landet 
for å vise at det ikke var noen politisk begrunnelse for å sende kosovo- 
albanerne hjem (Vetvik & Omland 1997, s. 29f). 

Det er verdt å merke seg den organiserte mediedekningen fra initiativ- 
takerne til kirkeasyl og deres politiske agenda, å forhindre at asylsøkerne 
skulle sendes hjem til Kosovo. Ingen kirkelig organisasjon, kirkesamfunn 
eller menighet hørte til initiativtakerne og må derfor ikke blandes med 
dem. I et brev fra Oslo bispedømme til regjeringen 14.06.1993 ble det pre- 
sisert at det ikke gikk ut en oppfordring fra offisielt kirkelig hold til å 
søke kirkeasyl (Oslo Bispedømmeråd, 1996, vedl. 1 s. 84). Kirkeasylet i 
Elverhøy kirke ble avsluttet to uker etter opprettelsen etter et løfte fra 
myndighetene om at asylantene skulle få 14 dagers skriftlig varsel ved 
fornyet avslag, og asylantene vendte tilbake til asylmottaket. Flere kirker 
og menigheter i hele Norge, også frikirker, fulgte eksempelet fra Elverhøy 
kirke og opprettet kirkeasyl etter innsats fra antirasistiske organisasjoner. 
I november 1993 var omtrent 650 kirkeasylanter registrert i 34 menigheter 
i Norge (Vetvik & Omland, 1997, s. 30-32). 

Kirkeasylsituasjonen førte til flere samtaler mellom representan- 
ter fra kirken og regjeringen for å finne en løsning for asylsøkerne, dog 
uten resultat. Men den 19.11.1993, på siste dagen av kirkemøtet i Bergen, 

presenterte sentrale ledere i Den norske kirke og Justisdepartementet en 
fellesuttalelse for kirkemøtet (Oslo Bispedømmeråd, 1996, vedl. 1 s. 91). 
Under kirkemøtet pågikk, etter ønske fra Justisminister Grete Faremo, 
hemmelige møter mellom disse representantene. Denne uttalelsen kom 
overraskende for kirkemøtet, men ble møtt med stående applaus (Vetvik 
& Omland, 1997, s. 34; Harris-Christensen, 2006, s. 10). I fellesuttalelsen 
lovde regjeringen en fornyet og sjenerøs behandling av alle asylsøknader 
for alle kosovoalbanske asylsøkere i Norge. Som forutsetning for denne 
fornyede behandlingen skulle alle asylsøkerne i kirkeasyl forlate kirkene 
og gå til asylmottak innen 01.12.1993. I den samme uttalelsen oppfordret 
kirkens organer asylsøkerne til å vende tilbake til asylmottakene siden 
behovet for kirkeasyl ikke lenger var til stede. Kirkeasylet i 1993 førte med 
andre ord til en ny behandling av alle søknader fra kosovoalbanerne, uav- 
hengig av om de søkte kirkeasyl eller ikke. Nesten alle kirkeasylsøkerne 
forlot kirken innen fristen, og alle asylsøkere fikk den lovede sjenerøse 
behandlingen. 


Teologiske begrunnelser for kirkeasyl i Norge 


Kirkeasyl-bølgen i 1993 kom uventet og traff kirken og menighetene ufor- 
beredt. Det ble viktig med en teologisk avklaring både for menighetene 
som ble berørt av kirkeasylet, og for myndighetene, som skulle forholde 
seg til dette. Jeg ser i det følgende kort på noen offisielle dokumenter fra 
kirkelig hold, med særlig oppmerksomhet på den teologiske argumenta- 
sjonen om kirkeasyl. 

Det første offisielle kirkelige dokument var et brev fra bispemøtet til 
menighetene, 06.10.1993, «Til Den norske kirkes menigheter» (Oslo Bispe- 
dømmeråd, 1996, vedl. 5 s. 89; Johansen, 2004, s. 65-69). I innledningen 
sies det at kirkeasylet har igjen blitt en realitet uten at dette skyldes plan- 
legging eller beslutning fra kirkens side. Så følger både prinsipielle teo- 
logiske synspunkt og praktiske råd til menigheter angående kirkeasyl. 
Den teologiske begrunnelsen for kirkeasyl er at «vedkommende befinner 
seg på hellig område» (Oslo Bispedømmeråd, 1996, vedl. 5 s. 89). Asylret- 
ten har røtter langt tilbake i tid og finnes også i Det gamle testamente, 
men er ingen skreven lov i Norge etter reformasjonen, heter det. Men 

tanken om asylretten har overlevd i folkets bevissthet fordi kirken opp- 
fattes som et viet sted «hvor Gud alene er herre, et sted bortenfor myn- 
dighetens maktsfære» (Oslo Bispedømmeråd, 1996, vedl. 5 s. 89). Det sies 
at det finnes en allment akseptert respekt for det hellige som også finner 
sitt uttrykk i myndighetenes instruks til politiet om ikke å gå inn i kirker 
med makt. Når mennesker har søkt tilflukt i det hellige rom fordi de føler 
seg alvorlig truet, kan heller ikke menighetene fjerne dem med makt fra 
kirkerommet. Denne teologiske begrunnelsen gir uttrykk for et nærmest 
ubetinget asyl i kirkerommet, basert på kirken som hellig sted og under 
forutsetning av en alvorlig trussel, subjektiv eller reell, for dem som søker 
asyl. I de praktiske råd til menigheter er tanken om barmhjertighet og 
nestekjærlighet framtredende, samtidig som det bes om å finne løsninger 
som sikter mot å kunne avslutte kirkeasylet i de enkelte menigheter så 
fort som mulig. Den praktiske delen bærer preg av de konkrete utfordrin- 
gene med kirkeasyl i året 1993. 

I 1998 kom en veiledning til menighetene fra Mellomkirkelig råd om 
kirkeasyl som oppsummerer erfaringene fra kirkeasyl i Norge fra 1993 
til 1998 under tittelen Kirkeasyl — erfaringer, dilemmaer og veien videre 
(Mellomkirkelig råd, 1998; Johansen, 2004, s. 69-76). Teksten refererer 
til forståelsen av kirken som hellig rom slikt det er presentert i skriv fra 
bispemøtet 1993. Det blir sagt at ut fra protestantisk teologi er det van- 
skelig å si at vigslede hus som kirker får et «spesielt hellig preg» (Mellom- 
kirkelig råd, 1998), men at det er en utbredt og grunnfestet oppfatning i 
folket om kirken som et annerledes hus som skal møtes med ærbødighet 
og respekt. Kirkeasyl som beskyttelse blir knyttet til selve kirkerommet, 
kirkebygningen, som et annerledes rom. Denne tolkningen er i overen- 
stemmelse med bispemøtets brev. I tillegg kommer nødvendigheten av å 
vise barmhjertighet i møte med mennesker i nød, som var og er et hoved- 
motiv for menighetene å gi kirkeasyl. Disse to tilnærmingsmåtene bør 
ifølge veiledningen ikke settes opp mot hverandre, men betraktes som 
supplerende. «Kirkehuset som ‘hellig sted’ er selve forutsetningen for 
kirkeasylet og for at menigheter kan vise barmhjertighet mot dem som 
søker tilflukt der» (Mellomkirkelig råd, 1998). 

Med tanke på norsk lov nevner veiledningen at den gjelder overalt, 
og at det er tvilsomt å kunne betrakte «hellig rom» som et sted utenfor 

myndighetens omrade. Men siden myndighetene har bestemt seg for a 
ikke ga inn med makt i kirker, oppstar et rettslig vakuum, og kirkeasylet 
blir betegnet som et «rettstomt rom» (Mellomkirkelig rad, 1998). Som for- 
svar for myndighetens praksis rundt kirkeasyl blir det anført at det finnes 
mange tilfeller hvor lovlig fattede vedtak ikke blir effektuert, noe som 
også er tilfelle ved kirkeasyl. Når det gjelder definisjonen av kirke som 
hellig og fredet rom, presiserer teksten at det gjelder hele kirkehuset, ikke 
bare gudstjenesterommet i en kirke dersom kirkebygningen har flere 
rom, og slik ble det også betraktet av myndighetene. 

I 2014 gav et utvalg fra Mellomkirkelig råd ut En betenkning om kirke- 
asyl (Mellomkirkelig råd, 2014). Bakgrunnen for betenkningen var noen 
endringer i lovverket med en innstramming av asylpolitikken og regje- 
ringserklæringen fra 2013, hvor det ble nevnt at kirkerommet ikke skulle 
brukes til kirkeasyl. Betenkningen gjentar i stor grad det som ble sagt 
i brevet fra biskopene i 1993 og veiledningen om kirkeasyl fra Mellom- 
kirkelig råd fra 1998. Utover det har teksten en tydelig tredeling om 
begrunnelser for kirkeasyl (Mellomkirkelig råd, 2014, s. 5-7). Den første 
begrunnelsen eller tilnærmingen er en gjentakelse av argumentet med 
kirken som et hellig sted med respekt for kirkefreden som konsekvens. 
Utvalget peker på at også i lutherske kirker i Norge har det vært en århund- 
relang tradisjon med kirkefred og ønske om å skjerme kirkerommet fra 
makt- eller voldsutøvelse, noe som blir synlig med våpenhuset i inngan- 
gen til kirken. Den andre begrunnelsen ligger i menneskeverdet og kir- 
kens diakonale oppdrag. Utvalget argumenterer her for kirkeasyl ut fra 
den kristne kjærlighets- og barmhjertighetstanken som knytter asylsø- 
kere til menigheten og menighetsrådets ansvar, og ikke først og fremst til 
selve kirkebygget. Den tredje begrunnelsen ligger i en økt rettssikkerhet 
ved kirkeasyl. I kirkeasyl kan asylsøkere få hjelp til å bedre forstå sine ret- 
tigheter og selve asylprosessen, hvordan de på rett måte kan søke om asyl, 
få forklart hvordan de skal gå fram og lignende. Betenkningen gjentar at 
kirkeasyl ikke er en kirkelig ordning og at kirkerommet ikke er unndratt 
norsk lov. 

En gjennomgang av de tre presenterte dokumentene, ett fra biskopene 
og to fra Mellomkirkelig råd, viser en tydelig støtte for begrunnelsen for 
kirkeasylet i kirken som hellig rom med en forventning om å respektere 

kirkefreden. Det ble kort sagt begrunnet som en gammel kirkelig og 
forkirkelig tradisjon, men uten lovfestet rett i et moderne demokratisk 
samfunn. Som et viktig grunnlag blir folkets bevissthet om det hellige 
rom med respekt for kirkefreden nevnt. En annen begrunnelse ligger i 
det kristne barmhjertighetsbudet, som ogsa kan kalles nodhjelpsprinsip- 
pet. Begge begrunnelsene blir brukt i argumentasjonen og skal utfylle 
hverandre. Men det er en særlig vektlegging pa det første aspektet, kirken 
som hellig rom, i de nevnte dokumentene. En undersøkelse av KIFO om 
Kirkeerfaring med kirkeasyl i året 1993 støtter denne observasjonen, men 
viser i tillegg at barmhjertighets- eller nødhjelpsargumentet dominerte 
klart i menighetsrådene som argument for kirkeasyl (Vetvik & Omland, 
1997). Det viser en diskrepans mellom begrunnelsen for kirkeasyl i de 
teologiske dokumentene og i menighetene. I denne retningen går også 
vedtaket om kirkeasyl i Hønefoss 2019 for den afghanske familien, at 
menighetsrådet skulle støtte familien til saken var endelig avgjort (Vårt 
Land, 2019, s. 4). 


De norske myndighetenes holdning 
og begrunnelse 


På grunn av bølgen med kirkeasylsokere i 1993 og etter innspill fra kirke- 
lig hold sendte Justis- og politidepartementet den 05.07.1993 et brev med 
retningslinjer om kirkeasyl til politiet. Det heter blant annet: 


Utgangspunktet er at lovlig fattede vedtak skal effektueres av politiet - om nød- 
vendig med makt. At asylsøkere søker tilflukt i kirker reiser særlige problemer. 
I slike tilfeller er det nødvendig med en dialog mellom politiet og de kirkelige 
ansvarlige med sikte på en frivillig avvikling av ordningen. Av respekt for kir- 
ken er det som hovedregel ikke aktuelt for politiet å gå inn i kirker og bedehus 
for med makt å hente asylsøkere som skal sendes tilbake til hjemlandet. Tilsva- 
rende vil i utgangspunktet gjelde hvis asylsøkere har søkt tilflukt i kirkebygg til- 
hørende trosretninger utenfor den norske kirke. (Oslo Bispedømmeråd, 1996, 
vedl. 2 s. 87) 


I samme skriv blir det også nevnt at dersom asylsøkere har søkt tilflukt i 
andre lokaler som er tilknyttet kirken, som menighetshus, kan det ikke 

utelukkes at politiet gar inn i slike bygninger (Oslo Bispedommerad, 
1996, vedl. 2 s. 87). 

Retningslinjene tar utgangspunkt i det faktum at asylsøkere i 1993 søkte 
tilflukt i kirker, bedehus og kirkebygg både innenfor og utenfor Den norske 
kirke, og angir som hovedregel at politiet ikke går inn i slike bygninger for 
å hente asylsøkere med makt. Dette gjelder «av respekt for kirken». Dette 
brevet viser også at bestemte bygninger forstås som kirkerom, men ikke 
alle rom eller hus som er tilknyttet kirken. Forestillingen om kirken som et 
hellig hus som et vernet området ligger bak i denne presiseringen. 

Mens denne forordningen og den noe senere fellesuttalelsen fra regje- 
ringen og kirkeledelsen i november 1993 var tilstrekkelig også de neste to 
årene, kom en ny, mindre kirkeasylbølge i 1996. Den satte i gang en ny 
politisk diskusjon om hvorvidt og under hvilke omstendigheter politiet 
kunne gå inn i kirker for å hente kirkeasylanter. I 1998 kom et forslag fra 
noen stortingsrepresentanter fra Fremskrittspartiet (FrP) om «å avvikle 
systemet med kirkeasyl slik at politiet gis adgang til å pågripe personer 
uavhengig av bakgrunn, lovbrudd og hvilken bygning de oppholder seg 
i» (Stortinget, 1998a; Harris-Christensen, 2006, s. 11f). Om dette forsla- 
get utarbeidet justiskomiteen en innstilling til Stortinget som grunn- 
lag til debatt og vedtak om forslaget i Stortinget. Til komiteen sendte 
justisminister Aud-Inger Aure et brev hvor hun blant annet pekte på at 
kirkeasyl er et begrep som er definert og innført av kirken, og ikke et 
juridisk begrep. Hun presiserte videre at norsk lov gjelder innenfor kir- 
kens bygninger, og at disse derfor ikke er et «rettstomt rom» (Stortinget, 
1998a)? Justisministeren anser kirkeasylet som en uheldig ordning som 
fungerer urettferdig, men at det er kirken som har ansvar for den og at 
«Justisdepartementets ansvar begrenser seg til beslutningen om å respek- 
tere kirkefreden i de tilfeller kirken krever det» (Stortinget, 1998a). Hun 
råder til å fortsette med den gjeldende ordningen. Komiteen slutter seg i 
innstillingen stort sett til justisministerens synspunkt. Ellers viser komi- 
teen til at kirkeasyl er en svært gammel ordning som forsvant i Norge 
med reformasjonen, men som ble aktuell igjen de siste årene på grunn av 


3 Brev til justiskomiteen fra Justisdepartementet v/statsråden, datert 17. november 1998. Stortinget 
1998a. Dette imot Mellomkirkelig råd 1998, som beskriver kirkeasyl som et rettstomt rom. 

asylsøkere. Komiteen peker pa vanskeligheter med å bestemme «hva som 
kan regnes som gudshus, 'det hellige rom” og verdslige bygninger i kir- 
kens eie» (Stortinget, 1998a). Ellers blir det vist til praksisen at av respekt 
for kirkefreden har politiet ikke gått inn i kirker for å hente ut asylsø- 
kere med makt mot kirkens vilje, og at dette bare skal skje etter ønske fra 
kirken selv. Komiteens flertall mener at kirkeasyl hører til kirkens indre 
selvstyre uten innblanding av staten, men savner en avklaring fra kirkens 
side om hva kirkeasyl betyr og innebærer. For øvrig ser komiteens flertall 
ikke grunnlag for en avvikling av systemet med kirkeasyl, siden det ikke 
var innført et slikt system fra myndighetens side fra før. 

I debatten i Stortinget den 14.12.1998 om forslaget var det stor enighet 
om at selve kirkeasylet har ingen plass som en legal ordning i et demo- 
kratisk rettssamfunn.* Men med unntak av representantene fra FrP var 
debattdeltakerne også enige om å vise respekt for kirkefreden og ikke la 
politiet med makt gå inn i hellige rom, og støttet innstillingen fra justis- 
komiteen. En av debattantene, Ane Sofie Tømmerås (Arbeiderpartiet), 
gikk sterk inn for å bevare kirkefreden, og tolket kirkefreden som den 
«spesielle roen og freden som hersker i et kirkerom» som også ikke spe- 
sielt religiøse kjenner når de er i en kirke (Stortinget, 1998b, s. 1220). På 
spørsmålet fra Øystein Hedstrøm (FrP) om også ikke kristne hellige rom 
som moskéer, synagoger eller buddhistiske templer skal ha det samme 
krav på kirkefred, svarte representanter fra de andre partiene positivt 
(Stortinget, 1998b, s. 1223-1226). Kirkefred skulle med andre ord gjelde 
hellige rom fra ulike religioner. Angående politiets innmarsj i et kirkehus 
viste Inge Lønning (Høyre) til okkupasjonstiden 1940-45 som den eneste 
perioden der dette skjedde i moderne norsk historie. Han innrømmet at 
det er inkonsekvent at politiet ikke marsjerer inn i kirkehus når de gjør 
det i alle andre hus, men at denne inkonsekvensen viste at Norge fort- 
satt er en kulturnasjon (Stortinget, 1998b, s. 1231). Under avstemningen 
voterte 81 for komiteens innstilling og 15 for FrPs forslag. 

Debatten og vedtaket på Stortinget om kirkeasyl viser en spenning 
mellom tanken om kirkeasylordningen og praktisk håndtering. Selve 
kirkeasylet blir av alle partier sett på som en gammel ordning som ikke 


4 Denne saken ble debattert og fattet et vedtak over den 14.12.1998, se Stortinget, 1998b. 

hører hjemme i et moderne demokratisk rettssamfunn som Norge, og at 
det ikke finnes rettstomme rom, inklusive kirkelige bygninger. Samtidig 
er alle partiene bortsett fra FrP enige om at kirkeasyl er en kirkelig prak- 
sis som kirken har ansvar for. Med hensyn til kirken som hellig rom og til 
kirkefreden avstår myndigheten i utgangspunktet å gå inn i kirkelige rom 
med makt for å hente ut kirkeasylanter. Debatten viser videre at prak- 
sis med kirkeasyl og tanken om kirkefreden må kunne gjelde for hellige 
rom også fra andre religioner enn kristendom. Hvilke konkrete rom eller 
bygninger som er inkludert i denne forståelsen av kirkefreden, blir ikke 
direkte diskutert. 

Knapt tre måneder etter debatten om kirkeasyl, den 04.03.1999, sendte 
justis- og politidepartementet nye kirkeasyl-retningslinjer til politiet som 
avløste retningslinjene fra 1993. (Det kongelige justis- og politideparte- 
ment, 1999). Dette brevet må ses som en konsekvens av stortingsdebatten 
og hendelser om kirkeasyl i ulike rom. Retningslinjene fra 1999 er en kon- 
kretisering og utvidelse fra retningslinjene fra 1993. Vi finner den samme 
formuleringen om at det ikke er aktuelt for politiet å gå inn i kirker, bede- 
hus og kirkebygg tilhørende trosretninger utenfor den norske kirke, og at 
det ikke kan utelukkes at politiet går inn i andre lokaler tilknyttet til kir- 
ken, som for eksempel menighetshus. I brevet fra 1999 blir det presisert «at 
‘kirkens rom’ er avgrenset og f.eks. ikke gjelder for leiligheter eller aktivi- 
tetsrom utenfor kirken» (Det kongelige justis- og politidepartement, 1999). 
Denne setningen fikk senest i februar 2018 aktualitet da politiet hentet den 
allerede omtalte afghanske familien fra lokalene til Frimenigheten Nytt 
Liv i Fitjar (Sybakmoen, 2018). Politiet selv forsvarte handlingen med at 
lokalene til Frimenigheten ikke kunne defineres som «kirkens rom», men 
som forsamlingshus som ble benyttet til bolig. Diskusjonen gikk etterpå 
ut på om lokalene i Frimenighetens tolkning ble oppfattet som en kirke 
og dermed var beskyttet ved instruksen om kirkeasyl (Sybakmoen, 2018). 

En annen viktig setning i retningslinjene presiserer at personer som 
har søkt asyl i kirker kan pågripes når de oppholder seg utenfor den 
bygningen de har søkt tilflukt i (Det kongelige justis- og politidepar- 
tement, 1999)> En slik hendelse hadde skjedd i september 1993 da to 


5 Barn under 18 år med foreldre i kirkeasyl er unntatt. 

kosovoalbanere ble pagrepet av politiet utenfor Baptistkirken i Oslo, hvor 
de hadde søkt asyl. Denne pågripelsen ble forsvart med at å respektere 
kirkefreden bare gjaldt innenfor kirkens vegger. Både pastoren i Baptist- 
kirken og Norsk Organisasjon for Asylsøkere (NOAS) mente derimot at 
det var et overgrep mot kirkeasylet siden de to personene bare skulle bli 
flyttet fra én kirke til en annen (Aftenposten, 1993). Med retningslinjene 
fra 1999 ble en slik inngripen rettferdiggjort. Noe som ikke ble avklart 
i brevet fra 1999, er om også andre religioner enn kristendom er inklu- 
dert i forståelsen av kirkefred med deres hellige hus, siden retningslinjene 
i 1993 og 1999 taler om kirkebygg av trosretninger utenfor den norske 
kirke. Kan for eksempel en moské eller en synagoge betegnes som «kirke- 
bygg»? Retningslinjene fra 1999 har dessuten en egen del om anmeldelse 
fra kirken eller anmodning om politiets bistand til å hente ut personer fra 
kirkeasyl (Det kongelige justis- og politidepartement, 1999). 

Myndighetenes stilling til kirkeasyl er entydig på at det i norsk lov fin- 
nes intet rettstomt rom, og at alle lover gjelder også for kirkebygninger 
og andre hellige hus. Dermed kunne politiet ifølge loven hente asylsøkere 
fra kirkebygg med makt. Men det betyr ikke at staten er forpliktet til 
å gjennomføre det som er rett og mulig ifølge lovverket. Av respekt for 
kirkefreden og en oppfatning i folket om hellig rom som vernet rom vel- 
ger myndighetene å avstå fra å hente asylsøkere fra kirker og andre hellige 
hus med makt dersom ikke kirken selv ønsker det. Politiinstruksen om 
kirkeasyl viser at myndighetene har valgt en kooperativ linje i forhold til 
kirken med dialog i stedet for å utøve makt. For å se om denne forståelsen 
av kirkebygg som hellig og fredet rom i befolkningen og politiets passive 
rolle i forhold til kirkeasyl er særskilt for Norge, vil jeg kort sammenligne 
det med situasjonen i Tyskland og Frankrike. 

Tyskland er en føderalstat hvor de enkelte delstatene (Bundeslånder) 
har en stor grad av uavhengighet på bestemte områder, for eksempel også 
ved håndtering av kirkeasyl. En omfattende avhandling om kirkeasyl i 
Tyskland på 1980- og særlig på 1990-tallet viser en stor overensstemmelse 
i de tyske delstatene med norsk praksis når det gjelder politiinnsats i kir- 
ker (Morgenstern, 2003). Undersøkelsen viser at politiet hadde en passiv 
holdning i de aller fleste — flere hundre - tilfeller med kirkeasyl i de siste 
to tiår før årtusenskiftet (Morgenstern, 2003, s. 183). Myndighetene i de 

enkelte delstatene avstar prinsipielt fra politiaksjoner i kirkebygg ved kir- 
keasyl (Morgenstern, 2003, s. 247). Dette gjelder pa tvers av partitilhorig- 
het. I de tilfellene hvor politiet hentet asylsokere med makt ut fra kirkelige 
hus, handlet det nesten alltid om bygninger eller leiligheter som ikke var 
«sakrale bygninger», og som dermed ble betraktet som utenfor kirken 
og hellig rom. Det gjelder forst og fremst mindre kristne trossamfunn 
hvor rom eller bygninger ikke var synlige som sakrale rom (Morgenstern, 
2003, $. 178-182). Denne praksisen viser en påfallende overenstemmelse 
med norsk praksis og forståelse av kirkelige eller hellige rom. På spørs- 
målet om begrunnelsen for denne praksisen svarer myndighetene i Tysk- 
land med respekt og ærefrykt for kirkelige bygninger, med å ta hensyn 
til kirkerommets karakter som rom for andakt og tilbedelse, eller med 
en kulturtradisjon om at et gudshus er et annerledes hus (Morgenstern, 
2003, S. 247). Her er det tydelig at det tenkes på sakrale bygg som skiller 
seg ut og er synlige som kirkebygning. Ikke-kristne trossamfunn med 
hellige hus blir ikke tematisert. 

Et kort blikk til Frankrike viser et ganske annerledes bilde. Av de cirka 
2500 kirkeasylantene i Frankrike på 1990-tallet ble rundt 2000 hentet ut av 
kirkene av politiet, rundt 80 prosent. Et spektakulært eksempel var kirke- 
asylet i kirken Saint-Bernard i Paris når politiet hentet omtrent 300 afri- 
kanere ut fra kirken. Kirkedørene var stengt med barrikader, og politiet 
knuste kirkedørene ved hjelp av øks (Morgenstern, 2003, s. 325-325). Selv 
om dette var en ekstremt voldelig episode, viser den at statsmakten bruker 
politiet uten skrupler til å hente kirkeasylanter ut av kirker. En hovedgrunn 
for denne praksisen ligger ifølge undersøkelsen i det strenge skillet mel- 
lom stat og kirke hvor kirken blir sett på som en privat institusjon, og reli- 
gion som et privatanliggende (Morgenstern, 2003, s. 337). Politiaksjonene i 
Frankrike skapte protester og demonstrasjoner, men myndighetene viser 
lite eller ingen respekt for hellige rom i tilfeller med kirkeasyl. Protestene 
viser imidlertid at holdningen i befolkningen er en annen enn i staten. 

For å kunne forstå bedre hvorfor denne tanken om kirken som hellig 
rom og respekt for kirkefreden åpenbart er så sterkt forankret i befolknin- 
gen som en lang tradisjon, skal jeg i det følgende gi en kort gjennomgang 
av hvordan forestillingen om kirken som et hellig hus eller sakralbygg 
utviklet seg. 

Kirken - fra husfellesskap til hellig bygg 


I etableringsfasen av kristendommen, i førkonstantinsk tid, møttes 
kristne i små og ofte forfulgte grupper i private hjem til forsamlinger og 
gudstjenester. Etter hvert som menighetene vokste og en trengte større 
rom, ble det bygd egne gudstjenesterom, domus ecclesiae, gjerne i form 
av ombygde eller utvidede privathus. Selv om disse husene utelukkende 
ble brukt til kristne møter, var slike huskirker utvendig sett helt like med 
de andre husene i området, særlig på grunn av de kristnes situasjon på 
denne tiden. Slike hus i Roma til kirkelig bruk fikk betegnelsen tittel- 
kirke, fordi eierens navn (titulus) ble skrevet på inngangsdøra (Beyer, 
2009, $. 31). Den konstantinske vending på 300-tallet med innføringen av 
kristendom som statsreligion i Romerriket hadde store konsekvenser for 
kirkebygg. Fra nå av skulle kirkene være synlige og markante bygninger. 
Men forbildet for kirkearkitekturen ble ikke religiøse bygg som templer, 
men en romersk administrasjonsbygning, basilikaen. På denne måten 
ville en både markere avstand til hedensk gudsdyrkelse og nærhet til den 
romerske statsforvaltningen (Olsen, 2013, s. 32-34; Schwebel, 2006). Den 
langstrakte basilikaformen ble som kirkebygg tilpasset kirkens behov og 
teologi, med et skille mellom et profant og et hellig område i kirkerom- 
met. Biskopen som statens embetsmann hadde nå samme plassering som 
en keiser eller guvernør i den sekulære basilikaen. En annen byggeform 
fra Romerriket var sentralbygget med en kuppel over rommets sentrum. 
Tidlig ble basilikaen den typiske kirkeformen for den vestlige kirken og 
sentralkirken for den østlige kirken (Olsen, 2013, s. 34-35). 

Ved å ha bygninger som utelukkende var forbeholdt gudstjenester, fikk 
kirkene fra konstantinsk tid av en status som hevet kirkene over «van- 
lige» private hus. Men en annen viktig faktor var kirkebyggets topo- 
grafi, plassering. Allerede under Konstantin ble Jerusalem-området, som 
hørte til Romerriket, en fremragende plass for kirkebygging på grunn av 
Jerusalems og Palestinas betydning for kristne. På sentrale steder som 
var relatert til hendelser i Jesu liv, ble kirker opprettet, først i Betlehem 
(Fødselskirken), så ved Golgata (Gravkirken) i Jerusalem. Også andre ste- 
der som Oljeberget, Betania og flere steder i Jerusalem som var relatert 
til hendelser i Jesu liv, ble kirker bygd. Disse kirkene ble dermed også 
viktige minnesmerker (mnemotop) for kristne pilegrimer (Beyer, 2009, 

s. 26-30). På lignende måte ble kirker i Roma bygd på steder som hadde 
stor betydning for kristne, i første rekke martyrgraver. Kirkens alter ble, 
som nattverdbordet, bygd over martyrgraven, og dermed ble en nær rela- 
sjon mellom martyrgrav og kirkens alter konstitutivt (Tschudi-Madsen, 
Kværne & Groth, 2019). Valg av plasseringen av kirkebygget i nærheten 
av sentrale hendelser i Jesu liv i Jerusalem og over martyrgraver i Roma 
hevet kirkebygget over et kristent forsamlingshus til et «hellig hus». 

I Mellom-Europa i tidlig middelalder ble kirkene bygd i nærheten av 
martyrgraver, men også på førkristne hellige steder, fordi de var kjente og 
ble oppsøkt av folk, og på strategisk viktige steder som i midten av byen 
eller på en godt synlig opphøyet plass. Men hvordan kunne man bygge en 
kirke hvor det ikke fantes martyrgraver? Løsningen var at i slike tilfeller 
«ble noen ben av en martyr, senere relikvier av helgener i alminnelighet, 
lagt under eller inn i selve alteret» (Tschudi-Madsen, Kværne & Groth, 
2019). Fra slutten av 500-tallet var det lovpålagt at hvert kirkebygg måtte 
ha et alter av stein med relikvier i eller under det, og denne praksisen gjel- 
der fortsatt i Den katolske kirke (Beyer, 2009, s. 60)” Med tabernakelet 
og oppbevaringen av hostien som Kristi legeme siden 1400-tallet styrket 
en kirken som hellig rom. Dessuten ble alle kirkene innviet av biskopen. 

Fra tidlig middelalder ble kirkebygget plass for helgentilbedelse, guds- 
tjenester med utdeling av sakramentene, og stedet for ritualer som dåp, 
vigsel, begravelse. Men kirkebygget ble også, og ikke minst, det synlige 
symbolet for kristendommen som statsreligion (Beyer, 2009, s. 33-34). 

Investiturstridens utgang på begynnelsen av 1100-tallet hadde også 
konsekvenser for kirkebygningene i juridisk forstand. Investiturstri- 
den gikk på om keiseren aller paven hadde rett til å utnevne biskopene 
og å utstyre dem med insigniene ring og stav. Etter Worms-ediktet fra 
1122 hadde pavekirken større makt og selvstendighet overfor keiseren 
(Investiturstriden, 2018). Kirkene ble et fredet området hvor keiseren 
eller makthaveren ikke hadde adgang i juridisk forstand, kirken hadde 


6 Av martyrgraver i Roma bør spesielt nevnes de fra Peter, Paulus og Laurentius, se Beyer, 2009, 
s. 31. 
7 Seogsa https://www.kirche-und-leben.de/artikel/was-sind-reliquien. Hentet 22. november 2019. 

immunitet.* Gjennom hele middelalderen star i Den romersk-katolske 
kirke forstaelsen av kirkebygget som Guds hus (domus Dei) (White, 2001, 
s. 1145) sentralt, med alteret med relikvie, sakramentsforvaltning som 
hellig handling og tabernakelet i fokus. Bade kirkebyggets utsmykking, 
storrelse og gjennom tidene varierende byggestil forsterket denne opple- 
velsen av kirkebygget som et hellig hus. 

Med Martin Luthers kritikk av den romersk-katolske teologien og 
gudstjenesten ble ogsa forstaelsen av kirkebygget problematisert og refor- 
mert. Luther var ikke szerlig opptatt av selve kirkebygget, men av kirke- 
byggets praktiske betydning og funksjon, til feiringen av gudstjenester. 
Kirkebygget skulle for han veere et rom hvor Jesus Kristus taler til menig- 
heten ved sitt ord og menigheten taler til han i bonn og lovsang (Beyer, 
2009, s. 83f). Luther kritiserte sterkt et skille mellom presteskapet og 
«vanlige» kristne, og han ville dessuten fjerne alt som kunne formørke 
den rette gudstjenesten, der forkynnelsen av Guds ord var det sentrale. 
Til dette hørte blant annet både kirkeklokker, orgel, bilder, alter, røkelse 
og prosesjoner. Med Luthers vektlegging av kirkerommets funksjon ble 
den nytestamentlige og førkonstantinske forståelsen av kirke som menig- 
hetshus, domus ecclesiae, fornyet. 

Etter reformasjonen ble dermed to ulike forståelser av kirkebygget pro- 
klamert. På den ene siden det katolske synet om kirkebygget som hellig 
hus og på den andre siden det lutherske hvor kirkerommet bare kan kal- 
les hellig gjennom den hellige bruken, selve gudstjenesten.? En «klassisk» 
evangelisk formulering fra 1951 slår fast at evangelisk gudstjeneste kan 
i utgangspunktet bli feiret overalt, i hvert rom og også i naturen. Men 
ut fra praktiske hensyn trenger en menighet et kirkebygg som skal være 
bygd slik at Guds ord kan bli forkynt og sakramentene bli delt ut, og der- 
med skille seg fra andre rom som har profane formål (fra Rummelsberger 
Richtlinien får den Kirchenbau, 1951, i Herbst, 2009, s. 252). Trenden de 
siste tiårene gikk også i evangelisk kirkebygging tilbake mot entydige og 


8 «Für das Mittelalter ist die Auffassung von der Heiligkeit und Unantastbarkeit kirchlicher Ge- 
båude (Immunitåt) grundlegend.» Beyer, 2009, s. 72. Se også Naumann, 2013, s. 37. 

9 «Heilig war eine Kirche fiir ihn [Heinrich Bullinger (1505-1575)], sofern sie durch den heiligen 
Gebrauch - und das heißt durch den gottesdienstlichen Gebrauch der Gemeinde - geheiligt 
wird.» Sahli & Wiithrich, 2007, s. 16, 

gjenkjennelige kirkebygg bare til bruk for gudstjenestelige formal, som 
ogsa kan inkludere andakt, stillhet, meditasjon, kirkemusikk og lignende. 
Kirkerom ble gjenoppdaget som hellig rom ogsa i evangelisk teologi, men 
ikke uten motstand." 


Kirkeasyl og kirken som hellig hus 


Praksisen med kirkeasyl har røtter tilbake til Det gamle testamente og 
den greske antikken, hvor en søkte beskyttelse på et hellig sted (Grefen, 
2001, S. 25-28; Morgenstern, 2003, s. 39-60; Mellomkirkelig rad, 2014, 
s. 4). Pa 300- og 400-tallet ble kirkeasyltanken kirkerettslig utformet og 
vedtatt pa konsilet i Orange i 441. Kirkeasyl ble begrunnet med loci reve- 
rentia og intercessio, som var to opprinnelig selvstendige begrunnelser. 
Loci reverentia, stedets verdighet, hadde sitt grunnlag i antikkens tanke 
om beskyttelsen av det sakrale, av tempelet. Hellige steder ble betraktet 
som fredet omrade med beskyttelse for dem som sokte tilflukt der, og et 
sted med fraveer av vold. Dette ble na overfort til kirkebygg og lovfestet. 
Intercessio, bistandsplikt, var basert på den kristne tanken om nestekjær- 
lighet og barmhjertighet. En asylsøker eller flyktning kunne be kirken om 
beskyttelse, og så var det biskopen som gikk inn for den forfulgte foran 
øvrigheten. Uansett om personen var skyldig eller uskyldig, tok kirken på 
seg ansvaret for å be for vedkommende om en barmhjertig dom. Inntil 
dommen var denne personen under kirkens beskyttelse (Grefen, 2001, 
s. 30-34; Morgenstern, 2003, s. 61-80). Slik var kirkeasyl en mulighet for 
å vinne tid i en prosess både for de beskyldte personer og øvrigheten for 
å komme til en rettferdig dom. I høymiddelalderen ble asylloven videre 
utarbeidet og fastlagt i kirkens kanoniske lov, med beskyttelse både for 
kristne, jøder, hedninger og heretikere, med noen få unntak (Grefen, 
2001, S. 44-46). 

Med reformasjonen ble synet pa kirkens hellighet endret, og den pro- 
testantiske teologien avviste bade prestens og kirkebyggets hellighet, 
slik at kirkeasyl pa basis av loci reverentia (stedets verdighet) ikke lenger 


10 Se for eksempel den tyske teologen Manfred Josuttis (1998, s. 34-43), som karakteriserer 
kirkerommet som hellig rom. Se ogsa Beyer, 2009, s. 17. Kritisk til dette ytrer seg Schwebel, 2006. 
Se også Sendler-Koschel, 2016, s. 139-175. 

hadde noe teologisk fundament. Intercessio, bistandsplikten, ble derimot 
opprettholdt som begrunnelse for kirkeasyl ogsa i de evangeliske kirkene 
og i evangelisk teologi (Reuter, 2003, s. 128-130). Med opplysningstiden 
ble den katolske kirkeloven endret og kirkeasyl bare begrunnet med den 
kristne bistandsplikten (Grefen, 2001, s. 47-51, 141f). I den aktuelle teo- 
logiske diskusjonen avviser bade den evangeliske og den katolske teolo- 
gien tanken om kirkeasyl med begrunnelsen i det hellige rom (Grefen, 
2001, S. 141f). I den katolske kirkeretten (Codex Iuris Canonici) ble i 1983 
bestemmelsen om kirkeasyl basert pa stedets verdighet slettet (Herler, 
2004, 8. 67-79). I en veiledning om kirkeasyl fra 2019 av de katolske bisko- 
per i Tyskland blir også kirkeasyl basert på stedets verdighet avvist og 
bare begrunnet med den kristne barmhjertighetstanken (Sekretariat der 
Deutschen Bischofskonferenz, 2019, s. 9f). 


Oppsummering 


Fenomenet kirkeasyl er kjent allerede fra oldkirken, men fikk fornyet 
aktualitet i Norge og flere andre land i begynnelsen av 1990-tallet med 
mange asylsøkere som søkte tilflukt i kirker. Kirkeasylbølgen med kosovo- 
albanere i Norge i 1993 kom uforberedt på både kirkeledelsen, menigheter 
og myndighetene. Initiativtakerne til kirkeasyl kom fra ikke-kirkelige 
støttegrupper for asylsøkere som initierte kirkeasyl med stor mediedek- 
ning. Etter flere måneder med etter hvert mange hundre asylsøkere i 
mange forskjellige menigheter ble myndighetene og kirkeledelsen i Norge 
enige om en avtale som sikret alle kosovoalbanske asylsøkere en ny og 
sjenerøs behandling av søknadene slik at nesten alle kirkeasylsøkere forlot 
kirkerommene i slutten av 1993. Jeg spurte etter begrunnelsen for og legiti- 
meringen av kirkeasylet fra kirkeledelsen og praksisen med begrunnelsen 
av regjeringen i forhold til kirkeasylanter. Undersøkelsen viste at offisielle 
kirkelige dokumenter brukte som hovedargument for kirkeasyl kirke- 
rommet som hellig hus og fredet område som gir beskyttelse for mennes- 
ker som søker tilflukt der. Det ble slått fast at kirkeasyl er ingen lovfestet 
rett, men har røtter langt tilbake i folkets bevissthet. Barmhjertighets- 
eller nestekjærlighetsargumentet supplerer begrunnelsen for kirkeasylet. 
Denne begrunnelsen sto dessuten sentralt i menighetene som innvilget 

kirkeasyl. Fra regjeringens side ble kirkeasyl sett pa som en uheldig og 
urettferdig ordning uten juridisk grunnlag. Samtidig ble politiet instru- 
ert om av respekt for kirkefreden å ikke gå inn med makt i et kirkebygg 
eller bedehus for å hente asylsøkere dersom ikke menigheten selv ønsket 
det. Både denne instruksen og debatter i Stortinget viste at forestillingen 
i folket om et hellig rom som fredet området fortsatt var så viktig at en 
avsto å anvende norsk lov i kirkelige bygg. Definisjonen av kirkelige eller 
hellige rom som er fredet for inngripen av politiet viste seg å være van- 
skelig i enkelte tilfelle. Entydig er denne forståelsen bare ved kirkebygg 
som står tydelig fram som kirker. Et blikk til Tyskland viste den samme 
politipraksisen og myndighetens forståelse om kirker som fredet område 
som i Norge. Et klart mer distansert forhold mellom stat og kirke viste seg 
i Frankrike, hvor politiet i mange tilfeller hentet asylsøkere med makt ut 
av kirker, men der også med delvis mye protest fra befolkningen og media. 

En historisk gjennomgang av kirken som byggverk har vist at kirke- 
bygninger allerede fra 300-tallet, når kristendom ble statsreligion, fikk 
status som hellige rom, gjerne plassert ved en martyrgrav eller senere 
med relikvier under alteret for å vise kirkens hellighet. Forståelsen av 
kirken som hellig hus ble derimot avvist av de protestantiske kirkene 
etter reformasjonen. Praksisen med kirkeasyl kunne parallelt med denne 
utviklingen aldri ha en teologisk begrunnelse av kirkebyggets hellighet, 
loci reverentia, i evangelisk teologi. I nyere tid ble også i katolsk teologi 
begrunnelsen for kirkesayl med kirkerommets hellighet avvist. Derimot 
sto og fortsatt står begrunnelsen for kirkeasyl ut fra nestekjærlighet med 
bistandsplikt, intercessio, for mennesker i nød sentralt. 

Selv om forestillingen om kirkebygg som et hellig og fredet sted ikke 
kan begrunnes teologisk, står tanken om kirkebygget som et annerledes, 
hellig hus fortsatt sterkt i befolkningen i Norge og mange andre land. 
Denne ærefrykten er også grunnlaget for myndigheter til å avstå å gå inn 
i kirker med politimakt. Observasjonen av en utbredt forestilling om kir- 
ken som hellig rom blir også støttet av praksisen med at kirkebygg i hele 
verden, særlig gamle og ærverdige bygninger, trekker til seg mange men- 
nesker/turister som besøkende, enten på grunn av kunstinteresse eller 
ærefrykt, eller en lengsel etter spiritualitet, fred, ro, besinnelse, andakt 
eller et møte med Gud. 

Fra det religiøse og sekulære til det 
hellige og profane: «Det religiøse», 
«det sekulære» og «det hellige» 
som romlige kategorier sett i 

lys av begrepshistorie og 

filosofisk arkeologi 


Jonas Gamborg Lillebø 
Høgskulen i Volda 


Abstract: The aim of this article is twofold. In the first part, I aim to show how the 
categories ‘religion and ‘secularity’ are separated by being connected to different 
spheres or spaces. The separation of a ‘religious sphere, a ‘secular sphere; a ‘political 
sphere; etc. is the ideological outcome of a period in the history of thought we call 
modernity. Through the tradition of ‘conceptual history’ this separation can, how- 
ever, be deconstructed. The modern break with the premodern past was less radical 
than its ideological representation. As I try to show, the works of Reinhart Koselleck 
and others have demonstrated that the concepts and logics of modernity were partly 
inherited from what modernity rejected. Thus the modern separation of politics 
as a specific ‘secular sphere’ (secularism) was just a reversal of Christian political 
theology. The question is, however, whether beneath the level of conceptual history 
there is another historical strata that conceptual history cannot deal with. In the 
second part of the article, I discuss through the work of Giorgio Agamben and his 
‘philosophical archaeology’ how ‘any’ logics of separation stems from archaic reli- 
gion. The distinction between ‘the religious’ and ‘the secular’ sphere thus seems to 
be a less fundamental one than the archaic distinction between ‘the sacred’ and ‘the 
profane. My claim is then not ony that the separation of spheres in modern thinking 


Sitering av denne artikkelen: Lillebø, J. G. (2020). Fra det religiøse og sekulære til det hellige og profane: 
«Det religiøse», «det sekulære» og «det hellige» som romlige kategorier sett i lys av begrepshistorie og 
filosofisk arkeologi. I K.-W. Sæther og A. Aschim (Red.), Rom og sted: Religionsfaglige og interdisiplinære 
bidrag (Kap. 8, s. 149-166). Oslo: Cappelen Damm Akademisk. https://doi.org/10.23865/noasp.110.ch8 
Lisens: CC BY-ND 4.0. 

is conceptually connected to and dependent on Christian theology, but that it also 
reproduces archaic thought. 


Keywords: religion, secularity, conceptual history, philosophical archaeology, 
Koselleck, Agamben 


Introduksjon 


Denne teksten diskuterer i hvilken grad differensiering av «rom», «steder» 
og «sfærer», karakteristisk for moderne sekulær tenkning (sekularisme), 
egentlig er moderne, og om en slik sekulær tenkning kan skilles fullstendig 
fra religion. Jeg vil prøve å vise hvordan sekularismen kan dekonstrueres 
gjennom begrepshistorisk analyse (Koselleck, 2018) og filosofisk arkeologi 
(Agamben, 2008). Selv om sekularisering ofte er tenkt på som et brudd 
med religion, viderefører den sekulære tenkningen mye av den religiøse 
tenkningen. Hypotesen i tekstens første del er at sekularismens distinksjon 
mellom den politiske og offentlige sfæren, på den ene siden, og den religi- 
øse og private, på den andre, er en videreføring av den kristne teologiens 
distinksjon mellom en religiøs og en verdslig (sekulær) sfære. Denne tesen 
støttes av mange og er ikke oppsiktsvekkende. Spørsmålet er imidlertid om 
den begrepshistoriske tilnærmingen tar oss dypt nok. Med utgangspunkt 
i Giorgio Agamben sitt «filosofisk-arkeologiske» arbeid vil jeg i tekstens 
andre del drøfte i hvilken grad det til grunn for distinksjonen mellom den 
religiøse og den verdslige (sekulære) sfæren ligger en mer arkaisk distink- 
sjon: distinksjonen mellom det hellige og det profane. Spørsmålet er da 
om det å skape separate sfærer, det å danne distinksjoner som holder ting, 
steder, rom separat, er grunnleggende sett en religiøs logikk. 

Motivet for teksten er å kaste et kritisk blikk på tanken om at moder- 
niteten markerer et fundamentalt brudd med fortidens tenkning. Den 
moderne tenkningen som jobber for å separere sfærer og rom, tar nemlig 
ikke bare et oppgjør med fortiden, men knytter seg dypt til den. For å få 
fram ulike perspektiver og ulike historiske lag ved temaet mener jeg det 
også er relevant å drøfte de teoretiske og metodologiske sidene ved det. 
Jeg ønsker derfor også å bruke teksten til å få fram styrker og svakheter i 
begrepshistoriens og den filosofiske arkeologiens tilnærming til tenknin- 
gens historie. 

Innsteg til tematikken 


Siden opplysningstiden og den franske revolusjon har inndeling, sepa- 
rasjon og differensiering av «rom», «steder» og «sfeerer» veert sentralt for 
moderne politisk tenkning. Det «offentlige» er et eksempel pa et «sted» 
der man etterstreber å renske ut det religiøse, eller beskytte fra det religi- 
øse. Disse rommene og stedene er ikke primært fysiske, men metaforer 
som sier noe om hvordan vi skal, må, bør eller kan oppføre oss når vi 
er et sted. Det som gjør at vi bruker ordet «rom» når vi skiller mellom 
det offentlige og det private rom, er at det markerer en grense i den juri- 
diske tenkningen. Selv om det offentlige kan være et fysisk sted, er det 
ikke de fysiske egenskapene ved rommet som gjør det offentlig. Det er 
hva vi tenker om det som skal skje der, som gjør det til et offentlig rom. 
Dette har med sekularisering å gjøre, siden det er gjennom sekulariserin- 
gen at religionens nærvær i det offentlige rom har blitt utfordret. Derfor 
sier vi gjerne at religion tilhører privatsfæren, mens det offentlige rom er 
sekulært. Termene «offentlig» og «sekulært» ser da ut til å nærmest defi- 
nere hverandre: Det offentlige er sekulært og det sekulære offentlig. Det 
offentlige og sekulære rommet skilles fra det private rommet der religiøs 
aktivitet kan foregå. 

Skillet mellom sfærer gjelder ikke bare det offentlige og det private 
rom, det har også å gjøre med en rekke andre sfærer, som vitenskap og 
økonomi. Som religionssosiologen José Casanova skriver, er «differensi- 
ering av sekulære sfærer (stat, økonomi, vitenskap)» ett av de tre viktig- 
ste fenomenene som sekularisering er forbundet med (Casanova, 2006, 
s. 7). Vitenskapelig aktivitet skal ideelt sett foregå i et rom (for eksempel 
laboratoriet) som ikke er påvirket av politiske eller økonomiske hensyn 
(Shapin, 1995; Latour, 1997). Alle disse sfærene, stedene eller rommene 
holdes separert fordi vi tenker at de bør det, ikke fordi de er plassert på 
ulike fysiske steder eller at de i praksis er skilt fra hverandre. Med andre 
ord utgjør dette tenkte skillet mellom det politiske og det religiøse en del 
av modernitetens ideologiske selvforståelse. Som Ragnar Misje Bergem 
skriver i sin bok Politisk teologi, var tanken om det politiske som en sfære 
skilt fra det religiøse en konstruksjon som liberalismen bygde på som 
«gjør det mulig å henvise religiøse overbevisninger til sivilsamfunnet og 
privatsfæren» (Bergem, 2019, s$. 97). 

Den ideologiske arven fra opplysningstenkerne og den franske revo- 
lusjonen er at denne separasjonen og differensieringen av ulike sfærer 
markerer et normativt brudd med fortiden. Som Bruno Latour er inne 
på, blir ofte det å blande sfærer karakterisert som førmoderne, mens det å 
separere dem vurderes som progressivt og moderne (Latour, 1997). Brud- 
det med fortiden er altså ikke bare en beskrivelse av at det nye ikke bygger 
på det gamle, men også en normativ vurdering av at det nye er et steg i 
riktig retning. Det å bryte med det gamle er en måte å legitimere det nye 
på. Denne ideologien kan knyttes til sekularisering ved at sekularismen 
(som skillet mellom det offentlige og det private rom) er progressiv i sitt 
brudd med en religiøs fortid. Men dette er altså den ideologiske arven. 
Om vi undersøker dette begrepshistorisk og kritisk, hvor moderne er 
denne tankegangen egentlig, og kan den sekulære tankegangen skilles 
fullstendig fra religion? 


Begrepshistorie: sfærenes betydning i politisk 
tenkning og teologiens rolle i å skape dem 


Selv om sekularisering ideologisk sett oppfattes som modernitetens 
brudd med fortiden, er det etter hvert mange som har påpekt kontinu- 
itetene mellom det gamle og det nye." Max Weber sine religionssosio- 
logiske arbeider er kanskje de meste kjente (Weber, 1995), men spesielt 
innenfor tysk teologi og filosofi er det mange som tar opp dette på ulike 
måter. Ikke bare kapitalismen er et resultat av etikk arvet fra protestan- 
tisk kristendom, slik Weber hevder, men en rekke andre begreper og 
forståelsesrammer kan sies å ha et teologisk opphav: opplysningstidens 
tids- og historieforståelse (Löwith, 1949), statsvitenskapelige og juridiske 
begreper (Schmitt, 2009) er eksempel på temaer eller fenomener som har 
noen av sine røtter i kristen teologi og tenkning. Et interessant bidrag i 
denne diskusjonen er den begrepshistoriske tradisjonen, med navn som 


1 Selv om det er litt på siden av temaet, vil jeg nevne Quentin Skinner sitt tobindsverk Founda- 
tions of Modern Political Thought som et veldig spennende og gjennomarbeidet arbeid om den 
moderne politiske tenkningens teologiske fundament (Skinner, 1978). 

Reinhart Koselleck, Werner Contze og Otto Brunner.’ Dette vil jeg se 
nærmere pa na. 

Som blant annet begrepshistorikerne Hans Wolfgang Stratz og 
Hermann Zabel viser, stammer begrepene vi i Vesten benytter for a skille 
det religiøse og det ikke-religiøse selv fra kristen teologi utviklet i sen- 
antikken og mellomalderen (Stråtz & Zabel, 2004; Lassen, 2007). Skillet 
mellom det religiøse og det ikke-religiøse korresponderer med en serie av 
motsetninger: regulær-sekulær, himmelsk-jordisk, kontemplativ-aktiv, 
spirituell-verdslig (Marramao, 1994). Eller, som Koselleck selv skriver, 
«får begrepet sekularisering sin konkrete betydning fra motsetningen 
geistlig/verdslig»** (Koselleck, 2018, s. 182). Begrepet sekulær er med 
andre ord innlemmet i et skjema av motsetninger og assosiert med den 
ene siden av disse motsetningene: det verdslige, jordiske og foranderlige. 
Dette skjemaet er for det første teologisk. Mens begrepet «sekulær» har 
en intuitiv (og ideologisk?) betydning som noe som er det motsatte av 
religion, er den begrepshistoriske betydningen religiøs og teologisk. For 
det andre er begrepet knyttet til en hierarkisk fortolkningsramme som 
skulle regulere forholdet mellom religion og politikk i en kristen verden. 
For å få taket på dette må vi kort si noe om forholdet mellom geistlig og 
verdslig makt i antikkens og mellomalderens tenkning. 

Det avgjørende startpunktet har å gjøre med kristendommens rolle i 
Romerriket etter at den ble innført som statsreligion. Var Jesus en hersker 
også på jorden og ikke bare i himmelen? Hvilken rolle skulle kirken spille 
i verden? Hvordan skulle forholdet mellom kirken og keiseren være? Med 
keiserne Konstantin (325) og Theodosius (380) begynte man å stille slike 
spørsmål. Men det var først med pavenes bidrag at det utviklet seg en 
«politisk teologi». 


2 For en fin introduksjon til begrepshistorie på norsk, se Helge Jordheim, Lesningens vitenskap 
(2001). 

3 «In beiden Fållen...bezog der begriff der Säkularisation seinen konkreten Sinn aus der Opposi- 
tion geistlich/weltlich» (Koselleck, 2018, s. 182). 

4 Tyske, franske og italienske sitater er oversatt av meg. 

5 Denne formen for hierarkisk tenkning som «innlemming av det motsatte» er utførlig drøftet 
av Louis Dumont (1971, 1983). Som komparativist er det likevel et viktig poeng at hierarki er et 
universelt og ikke et historisk fenomen. Om vi velger å framheve hierarkiet som betingelse for 
de binære motsetningene, er spørsmålet om vi støter på et paradoks når vi møter Agamben sin 
tenkning. 

Avgjorende er pave Leo den store, som pa 450-60 tallet refortolker 
romerrettens vokabular. Uttrykket plenitudo potestatis (fullkomment 
herredømme) tolkes av ham som å uttrykke den juridiske makten til paven 
som Peters etterfølger, og principatus (ledende stilling) var ifølge ham prin- 
sippet som gav paven primat over keiseren. Videre utvikler pave Gelasius 
(494) det såkalte diarkiske hierarki om at verden er styrt av to prinsipp 
(diarki betyr to-styre), pavens auctoritas (myndighet) og kongens potestas 
(makt). De styrer begge ulike sfærer, men kongens potestas skulle likevel 
innlemmes og underordnes pavens auctoritas i respublica christiana. Seku- 
lær betyr her kongens verdslige makt og står i motsetning til den åndelige, 
men er samtidig deler av den samme åndelige helheten. Det verdslige eller 
sekulære er altså en åndelig størrelse og har på dette tidspunkt ingen egen 
autonomi.‘ Ifølge Giacomo Marramaos bok Die Såkularisierung der west- 
lichen Welt (1994) er det denne binære tenkningen selv som også ender opp 
med å styre forståelsen av begrepet «sekularisering». 

Men om vi går tilbake til det begrepshistoriske. Hva har denne politisk- 
teologiske utviklingen med begrepet «sekularisering» å gjøre? Selv om 
begrepet «sekularisering» sies å først dukke opp i forbindelse med fredsfor- 
handlingene i Westfalen 1648, så er begrepet (secularis) hentet fra kirkeretten 
i mellomalderen. Der uttrykker det to motsetningspar: weltlich — geistlich 
og weltgeistlich - ordensgeistlich (Stråtz & Zabel, 2004). En secularis er med 
andre ord en som lever et liv i verden og karakteriserer nærmere bestemt en 
prest som er fritatt fra en klosterregel” Kort sagt en prest som ikke er munk. 
Altså er ikke bare det institusjonelle forholdet mellom den religiøse og den 
sekulære makten regulert av teologien. Selve begrepet har et kirkerettslig 
og teologisk opphav. 

Hva er det ved forholdet mellom det religiøse på den ene siden og det 
politiske og juridiske på den andre siden? Når Stråtz, Zabel, Koselleck 
og Marramao analyserer koblingen mellom sekularisering som teologisk 


6 Charles Taylor skriver i boken A secular age at den moderne sekulariseringen ser dagens lys nar 
den ene delen frigjør seg denne helheten. Han kaller dette «the immanent frame» (Taylor, 2007). 
Som Marramao er inne på i sin bok Die Såkularisierung der westlichen Welt, så kan man også 
gå inn på investiturstriden på 1000- og 1100-tallet for å forstå sekulariseringens opphav (Marra- 
mao, 1994, S. 26-27). 

7 Begrepet «sekulærprest» er fremdeles brukt i Den katolske kirke for å betegne en prest som 
fortsatt er prest, men som ikke (lenger) er bunden av en klosterregel, altså en munkeorden. 

begrep og som avgjørende trekk ved politiske tenkningen, er de først og 
fremst opptatt av at det er teologiens historie- og/eller endetidsforståelse 
(eskatologien) som er videreført. De er fullstendig klar over at sekulari- 
sering har med juridiske og politiske domener eller sfærer å gjøre, men 
denne videreføringen synes for dem å være så åpenbar at den ikke er 
interessant å gå videre på. Det interessante i forhold til vårt tema om sfæ- 
rer og rom er derimot at «secularisatio» kan forståes som en term som 
skildrer endringen av statusen til en institusjon eller person. For eksem- 
pel var overdragelsen av kirkegods fra kirken til kongen på 1600-tallet, og 
en prests fritakelse fra en klosterregel, juridiske uttrykk for at noe eller 
noen kunne overskride grensen mellom to sfærer. Med andre ord er det 
å overskride sfærer eller «steder» i kjernen av hva sekularisering handler 
om. Det nye med den moderne forståelsen av den sekulære og verdslige 
sfæren er at helheten den opprinnelig var knyttet til, går i oppløsning og 
at den sekulære sfæren nå er frikoblet. 

Om vi da kan godta at det er en historisk, institusjonell og begrepslig 
kobling mellom religion og det ikke-religiøse, blir da det neste spørsmå- 
let hva det er som i utgangspunktet gjør sfærenes separasjon og innde- 
ling mulig. Er det tilstrekkelig å gå inn på begrepet «sekularisering» for 
å avdekke den logikken som setter motsetningen mellom det religiøse og 
det ikke-religiøse? Det vi har avdekket er så langt, er «bare» at det seku- 
lære er innlemmet i det religiøse og at den moderne forståelsen av sekula- 
risering har kristne røtter. Men spørsmålet er om dette tar oss langt nok 
i å forstå røttene til moderne distinksjoner. 

Selv om jeg langt på veg støtter meg til andre med større filologisk sko- 
lering, så ser jeg det som interessant og relevant å se Agamben sitt arbeid 
med «filosofisk arkeologi» som en måte å gå enda dypere” i genesen til den 


8  «Dypere» er kanskje misvisende fordi det indikerer at det er bedre, mer fundamentalt enn filo- 
logien og begrepshistorien. Selv om det på en måte er det, så er det klart at noe av det Agamben 
sier, overskrider grensene for hva en filolog vil føle seg komfortabel med. Agamben viser flere 
steder til det han kaller «ultrahistorie» som beveger seg helt i randsonen av hva skriftlige kilder 
kan fortelle oss. Av det jeg kan se, må en slik «filosofisk arkeologi» også være inspirert av Freud 
og psykoanalysen siden man tar opp den delen av historien vår som er uten dato og som er 
relatert til fortrengning. Agamben bruker selv i et intervju barndom som et eksempel som kan 
analyseres «arkeologisk». Barndommen har funnet sted, og vi kommer på sporet av den fordi 
den fortsetter å påvirke oss. Men vi kan ikke datere barndommens begynnelse og slutt, ei heller 
datere den kronologisk. Se intervju med Agamben (Skinner, 2014). 

moderne tenkematen. Ifølge Agamben er denne tenkemåten ikke bare 
gammel, den er arkaisk. Utfordringen med det er at opphavet til denne 
tankegangen er vanskelig å komme på sporet av. Det begrepshistorien får 
fram, er at moderniteten har arvet sine begreper og forståelsesrammer fra 
noe førmoderne. Dannelsen av en offentlig sfære som en sekulær sfære 
er bare en frikobling av en sfære, et rom eller en del fra en større helhet. 
Konsekvensen av en begrepshistorisk dekonstruksjon av modernitetens 
begreper er at moderniteten i beste fall framstår som paradoksal, i verste 
fall som selvmotsigende. Det begrepshistorien derimot ikke får fram, er 
at den ikke går inn på det jeg vil kalle separasjonens logikk. For det å 
skape separate sfærer, det å danne distinksjoner som holder ting, steder, 
rom separat, er ikke bare språk og begreper, men en logikk, en logikk som 
grunnleggende sett er religiøs. Som jeg vil nå gå inn på, er motsetningen 
mellom det hellige og det profane en mer grunnleggende motsetning enn 
motsetningen mellom det sekulære og det religiøse. Slik jeg ser det er 
målet med historisk-kritiske analyser å la «begrepshistorie» og «filosofisk 
arkeolog» frigjøring av mennesket. Det interessante med å grave bakover 
og nedover i historien for å forstå mennesket er for at det kan frigjøres. 


Filosofisk arkeologi: forholdet og skillet mellom 
religion og sekularitet 


Før jeg går inn på Agamben sin forståelse av begreper som religion og seku- 
larisering, må vi ta opp litt av konteksten for arbeidene hans de siste tiårene. 
Teksten «Profaneringens lovtale» (Elogio della profanazione) fra boken 
Profanazioni (2005) hører til en tankerekke som strekker seg over tjue 
år og en rekke bøker som alle søker å kaste lys over begrepet homo sacer. 
Homo sacer er en figur i romerretten og betegner et menneske som kan 
drepes, men ikke ofres. Biologisk levende, men rettslig død befinner homo 
sacer seg i et slags ingenmannsland. Det interessante med homo sacer er 
for Agamben ikke å ha funnet en obskur historisk referanse, men at homo 
sacer nærmest må forstås som et slags politisk-juridisk-religiøst paradigme» 


9 Agamben forstår paradigme som eksempel og ikke som monster eller vev. Para-deigma betyr 
på gresk det å vise noe ved siden av seg selv, som er det et eksempel gjør. Se «Qu'est-ce qu'un 

som har fortsatt å være virksomt i vår egen samtid. Opprettelsen av 
Guantanamo-fengselet på Cuba og logikken i Bush-administrasjonens 
slagord om «krigen mot terror» er for Agamben ikke resultat av nylige hen- 
delser, men kan forstås med utgangspunkt i den arkaiske homo sacer-skik- 
kelsen i romerretten. 

Sentralt i Agamben sitt prosjekt er å synliggjøre en logikk eller 
tenkning som han kaller «den antropologiske maskin», og få den til 
å stoppe. Kort fortalt er den «antropologiske maskin» den vestlige 
tenkningens besettelse av å skape distinksjoner og skiller: å skille det 
menneskelige fra det guddommelige, det menneskelige fra det dyriske, 
men også det rene og virkelige mennesket fra det blandede og skitne, 
som i rasetenkningen. Homo sacer som del av den «antropologiske 
maskin» fortsetter å reprodusere skillet mellom det menneskelige og 
det ikke-menneskelige. Det Agamben vil ha fram med kategorier som 
homo sacer og den «antropologiske maskin», er å synliggjøre maktfor- 
mer, hvordan de har oppstått historisk, og diskutere hvorvidt de kan 
settes ut av spill. Men for å komme dypt nok er det ikke tilstrekkelig 
å undersøke tradisjonelle historiske kilder og materiale. Vi må både 
diskutere hva som kan gjelde som et historisk materiale, og måten vi 
analyserer det på. 

Det jeg har forsøkt å problematisere med begrepshistorie, er den 
moderne tenkningens antakelse om en absolutt opposisjon mellom reli- 
gion og det sekulære samfunn. Som vi har sett, er begrepene sekularise- 
ring, sekulær, sekularitet begrepslig knyttet til den kristne teologien. For 
Agamben er dette ikke bare knyttet til kristendom eller religion, men til 
«det hellige» og motsetningen mellom «det hellige» og «det profane». For 
å forstå dette må vi først og fremst forstå hvilket fenomen religion er. Og 
for å forstå det må vi gå til romerretten. Ifølge Agamben er det karakte- 
ristiske ved religion, og betydningen av dens latinske rot relegere, å holde 
gudenes og menneskenes domener adskilt: 


paradigme?» i Signatura rerum. Sur la méthode (Agamben, 2008). Denne er også tilgjengelig 
som videoforelesning på engelsk ved European Graduate School og manuset til denne: http:// 
www.maxvanmanen.com/files/2014/03/Agamben-What-is-a-paradigmi.pdf 


157 


KAPITTEL 8 


Religion kan defineres som det som fjerner ting, steder, dyr eller mennesker 
fra vanlig bruk og overfører dem til en egen sfære. Ikke bare finnes det ingen 
religion uten separasjon, men enhver separasjon inneholder eller bevarer i seg 


selv en virkelig religiøs kjerne. (Agamben, 2005, s. 84)!" 


Her, som svært ofte ellers i sitt forfatterskap, baserer Agamben seg på 
den franske lingvisten Émile Benveniste sitt tobindsverk Le Vocabulaire 
des institutions indo-européennes (Benveniste, 1969). Agamben avviser 
eksplisitt den andre roten av religion, religare, som betyr å forene guder 
og det menneskelige. Vi legger her til side diskusjonen om den etymolo- 
giske roten til begrepet og fokuserer på å forstå Agamben sitt resonne- 
ment. Sentralt i Agambens forståelse for religion er det å ofre: «Apparatet 
som påvirker og regulerer separasjonen er offer [...] det sanksjonerer all- 
tid overføringen av noe (il passagio di qualcosa) fra det profane til det 
hellige, fra den menneskelige sfære til den guddommelige» (Benveniste, 
1969). Slik Agamben ser det, er det gjennom ofringen at distinksjonen 
mellom det hellige og det profane blir skapt. Religion er da et fenomen 
som dannes ut av en offerpraksis og som er knyttet til spenningen og 
skillet mellom det hellige og det profane. Agamben ser her ut til å bygge 
på Benveniste og hans henvisning til Hubert og Mauss. I en diskusjon om 
hvorfor må man drepe et dyr for å ofre det, skriver Benveniste at: «For 
å gjøre dyret ‘hellig må det fjernes fra de levendes verden, det må stige 
over denne terskelen som skiller de to universene; det er grunnen til at 
man tar livet av det» (Benveniste, 1969, s. 188). Nå er det voldelige offeret 
sin betydning for å overskride skillet mellom det hellige og det profane 
del av en arkaisk institusjon og ikke nødvendigvis lenger del av moderne 
religiøs praksis. Det vi tar med oss, er at separasjon mellom sfærer er i 
kjernen av religion som urfenomen. Spørsmålet er om en slik form for 
separasjon lever videre (i sekulariserte former). 

Om vi da sier at vi har forstått litt mer om hva religion er for Agam- 
ben, hvordan skal vi da forstå det «sekulære»? Er det noe å hente i dette 


10 «Si puo definire religione cid che sottrae cose, luoghi, animali o persone all'uso comune e le tras- 
ferice in una sfera separata. Nono solo non ce religione senza separazione, ma ogni separazione 
contiene o conserva in sé un nucleo genuinamente religioso» (Agamben, 2005, s. 84). 

begrepet siden han ser ut til å foretrekke begrepet «profanering»? Agam- 
ben fortsetter med å skrive at: 


Sekularisering er en form for fortrengning som lar kreftene være intakte ved 
å bare flytte dem fra et sted til et annet. Dermed gjør ikke den politiske se- 
kulariseringen av teologiske begreper (Guds transcendens som et paradigme 
for suveren makt) annet enn å forflytte det himmelske monarkiet til et jordisk 


monarki, men lar makt være intakt. (Agamben, 2005, s. 88)" 


«Sekularisering» uttrykker altså for Agamben lite nytt i forhold til reli- 
gion. Både begrepet «sekularisering» selv og sekulariseringen av de teo- 
logiske begrepene bevarer religionens makt intakt. Men hvilken makt er 
det? Her er jeg nødt til å introdusere et nytt begrep i Agambens verktøy- 
kasse: «fri bruk». Som vi var inne på i det første sitatet, mener Agamben 
at religion karakteriseres av at noe blir helliggjort gjennom offer. Når noe 
eller noen er ofret til gudene, er det ikke lenger i «fri bruk», men hører 
til i den guddommelige sfæren. Poenget til Agamben er at sekularise- 
ring ikke reverserer denne prosessen. For sekulariseringen bevarer den 
makten som gjør at noe eller noen ikke er i «fri bruk».* Sekularisering 
er med andre ord ikke motsetningen til religion nettopp fordi bruken 
innenfor det sekulære ikke er fri, men fortsatt bundet og begrenset. For 
å forstå dette er det avgjørende at vi ikke snubler i etymologien og tar 
utgangspunkt i roten religare, men i relegere. Det virker som at Agamben 
mener at det er ved å tenke på religion som noe som binder mennesket 
og det guddommelige sammen (betydningen av religare), at vi misforstår 
separasjonen av det menneskelige og det guddommelige (betydningen av 
relegere) som en ekte sekularisering. Med andre ord er Agambens gjen- 
nomgang ikke bare en filologisk eksegese, men en nødvendig begrepskri- 
tisk analyse av sekulariseringens selvforståelse. Å helliggjøre (consacrare) 
som medfører det å fjerne ting, dyr, eller mennesker, er det å ta noe eller 
noen ut av vanlig eller «fri bruk». Og sekularisering er i grunnen bare 


11 «La secolarizzazione è una forma di rimozione, che lascia intatte le forze, che si limita a spostare 
da un luogo alfaltro. Cosi la secolarizzazione politica di concetti teologici (la trascendenza di 
Dio come paradigma del potere sovrano) non fa che dislocare la monarchia celeste in monarchia 
terrena, ma ne lascia intatto il potere» (Agamben, 2005, s. 88). 

12 Rettsfilosofi er ett av Agambens spesialområder. Eksemplene hans er også ofte hentet fra felt eller 
problemstillinger som involverer refleksjoner over lov, regel, rett, juridisk unntakstilstand etc. 


159 


KAPITTEL 8 


en fortsettelse av dette. Men om sekularisering bare er en fortsettelse av 
religion, hva er da religionens egentlige motsetning? 

Det er her begrepet profanering kommer inn. Det a profanere er a ta 
noe som har blir gjort hellig tilbake i «fri bruk» (libero uso). Dette gjøres 
gjennom å neglisjere (negligenza) separasjonen som noe eller noen har 
blitt utsatt for: «Å gjøre profant betyr: å åpne muligheten for en spesiell 
type skjødesløshet, som ignorerer separasjonen eller, heller, som ikke tar 
i bruk på en bestemt måte» (Agamben, 2005, s. 85. Min oversettelse).” 
Å «ikke ta i bruk på en bestemt måte» betyr, av det jeg kan se, å se bort 
fra den bestemte måten som noe eller noen vanligvis blir brukt på. Som 
eksempel på en slik neglisjering er det å leke, enten i form av fysisk akti- 
vitet (gioco di azione) eller i form av fortelling (gioco di parole). Agamben 
åpner her en ny refleksjon der han viser hvordan spill og leker som ring- 
dans, fotball, hasardspill og sjakkbrettet egentlig har sitt opphav i religi- 
øse seremonier, riter og fortellinger. Lek og spill som eksempel på profan 
aktivitet er altså nært knyttet til det religiøse og ikke frikoblet fra det 
religiøse. 

Jeg vil her prøve å trekke dette inn i diskusjonen om begrepet sekula- 
risering, rom og sfærer. Om vi går tilbake til begrepet «sekularisering», 
så vi at begrepet dukker opp i forbindelse med fredsforhandlingene i 
Westfalen i årene rundt 1648. Det ble brukt av den franske utsendingen 
baron de Longueville for å karakterisere overdragelsen av kirkegods til 
den verdslige makten. Om vi nå skal lese dette med utgangspunkt i det 
Agamben har sagt, så er overdragelsen (eller sekulariseringen) av eien- 
dom fra en eier (kirken eller paven) til en annen (fyrste, konge, keiser) 
fortsatt en «bruk av tingene» som forhindrer dem fra å bli brukt fritt. Den 
transcendens kirkens eiendom måtte ha blitt forbundet med før, er ikke 
brutt ved at den har skiftet eier. Eiendommen tilhører en annen sfære, 
men den er fortsatt innenfor en sfære som ikke er for alle. Av det jeg kan 
se, ville derimot en virkelig sekularisering (det vil si å gjøre noe profant) 
være å tilbakeføre kirkens eiendom til en «fri bruk» for alle uten at noen 
eide den. Jeg tar med en refleksjon rundt dette fordi det gjelder skillet og 


13 —«Profanare significa: aprire la possibilità di una forma speciale di negligenza, che ignora la sepa- 
razione o, piuttosto, ne fa un uso particulare» (Agamben, 2005, s. 85). 

forholdet mellom det vi ser på som religiøst og som sekulært. Problemet 
eller utfordringen når vi diskuterer tilbakegang eller tilbakeføring av reli- 
gion i den offentlige sfære, er at diskusjonen er basert på premissene for 
den ideologiske separasjonen av religion og det sekulære samfunn. 
Agambens analyse av leken som eksempel på profanering samt den 
begrepskritiske gjennomgangen av forholdet mellom de to røttene til 
ordet religion kan leses som det Agamben i boken Signatura rerum. Sur la 
méthode (Agamben, 2008) kaller «filosofisk arkeologi». «Filosofisk arkeo- 
logi» er et begrep eller en slags metafor for en måte å filosofere på. Dette 
finner han hos Kant og Foucault og blir beskrevet som en «ruinologi». 
Slik som arkeologen bare har ruiner som utgangspunkt for å forestille 
seg hvordan en bygning en gang så ut, bygger også filosofen på ruinene 
av det andre har sagt, tenkt og skrevet før. For den som bedriver filosofisk 
arkeologi, understrekes det at man utvikler tenkning gjennom å skrive 


«tanken sin historie» (Brekke, 2010, 53): 


På denne måten er arkeologien en vitenskap om ruiner, en «ruinologi» hvis ob- 
jekt, uten noen gang å danne et virkelig transcendentalt prinsipp, aldri virkelig 
kan forekomme som en nærværende empirisk helhet (un tout empiriquement 
présent). Sporene (Les archåi) er det som skulle kunne eller burde ha funnet 
sted (ce qui aurait pu ou då avoir lieu) og som en dag kanskje kan finne sted, 
men som for øyeblikket bare eksisterer delvis eller som en ruiner. (Agamben, 


2008, s. 95)“ 


Dette virker umiddelbart litt kryptisk. Men slik jeg forstår Agamben, 
mener han at for den som vil skrive tenkningens historie, så ligger ikke 
tenkningen der som et empirisk objekt. Dette blir spesielt tydelig når han 
vil prøver å forstå tenkningens urhistorie. Når Agamben da diskuterer de 
ulike etymologiske røttene for begrepet religion, homo sacer og en rekke 
andre fenomener, er det på et mangelfullt grunnlag. Kildene hans er som 


14 «En ce sens, larchéologie est une science des ruines, une «ruinologie» dont lobjet, sans pour 
autant constituer un principe transcendantal au sens propre, ne peut jamais vraiment se présent- 
er comm un tout empiriquement présent. Les archái sont ce qui aurait pu ou dû avoir lieu et le 
pourra peut-être un jour, mais qui, pour l'instant, existe seulment à l'etat d'objets partieles ou de 
ruines» (Agamben, 2008, s. 95). 

ruiner der vi kan komme pa spor av tenkningens historie, men der tenk- 
ningen aldri ligger framfor oss med alle dens sider. 

Filosofen og det lekende barnet er for Agamben eksempler på noen 
som holder tanken om profaneringen i live.” Den begrepslige og institu- 
sjonshistoriske rekonstruksjonen av profaneringens plass i romerretten 
gjør ikke romerretten til et fast fundament vi kan bygge en tenkning på, 
men historien gir oss eksempler på andre måter å tenke på. Vi moderne 
mennesker har glemt hva det vil si å profanere, mens «de romerske juris- 
tene visste godt hva det ville si å profanere» (Agamben, 2005, s. 83). 


Modernitetens opphav eller dens gyldighet? 


Hvorfor er det å vise de teologiske og eventuelt arkaiske røttene til moder- 
nitetens tenkemåte interessant og viktig? Og hva har modernitetens 
begrepshistorie og arkeologiske lag å si når det er modernitetens gyldig- 
het vi heller burde bekymre oss for?” Som flere kritikere av den historisk 
orienterte filosofien har bemerket, er det uklart hva vi skal med dekon- 
struktive arbeider ut over det at de viser fram noe (Marramao, 2005). 
Spiller det noen rolle hvilket opphav kategoriene og tenkemåtene våre 
har så lenge de kan spille den rollen vi ønsker? Den moderne tenkningen 
handler jo først og fremst om å diskutere hva gyldighet og legitimitet er 
(for eksempel: hvem kan bestemme hvilke lover vi skal ha, Gud, kongen 
eller menneskene?). Uten å gjøre et hovedpoeng ut av dette så tenker jeg at 
både det begrepshistoriske og den filosofiske arkeologien har et moderni- 
tetskritisk siktemål som viser at tenkningen om fortiden er avgjørende for 


15 Eksempler på det profane er ikke nødvendigvis å finne utenfor religiøse tradisjoner. Agamben 
henter gjerne eksempler fra den kristne tradisjonen på profan tenkning og livsførsel. Paulus sin 
messianske tidsforståelse og fransiskanerordenens konflikt med paven om privat eiendomsrett 
er eksempler på profaneringer. 

16 Men evner vi ikke, vi som lever i individualismens tidsalder, å profanere? Har vi ikke for lengst 
tatt i bruk postmodernistiske idealer og praktiserer grense- og sjangeroverskridelser når som 
helst på døgnet? Er ikke hybriden vår globaliserte tids paradigme? Og kan vi ikke si at hybride 
uttrykk, begrep, situasjoner, praksiser etc. er profane siden de ser bort fra den opprinnelige 
sfæren de ble plassert i og tilhørte? (Amselle, 2001; Burke, 2009; Pieterse, 2009) Dette er et inter- 
essant spørsmål, men på grunn av tekstens kompleksitet og begrensede plass lar jeg dette ligge. 
Takk til Geir Afdal for framheving av dette tema i teksten. 

17 Takk til Jan Inge Sørbø for kommentar til dette punktet i teksten. 

det moderne menneskets selvforståelse. Vi trenger ikke å ga så langt som 
å si at spørsmålet om gyldighet er irrelevant, men samtidig viser den at 
gyldighet ikke er det eneste målet for tenkning. Formålet er ikke å avvise 
gyldighet på den ene siden eller tradisjonell historie på den andre. Målet 
er, som Øystein Brekke skriver, heller å «opna opp andre måtar å kjenna, 
tenkja og sjå på» (Brekke, 2010, s. 55). Men for å få til dette må vi vise 
grunnmuren vi bygger våre egne tanker på. Den som bare er opptatt av 
tenkningens gyldighet, søker å lukke de spørsmål man stiller seg. «Kraf- 
ten i det beste argument» blir kraften til å lukke spørsmålet. Den som 
derimot er opptatt av tenkningens opphav, søker å åpne det man trodde 
var lukket. 


Fra religion i (det offentlige) klasserommet til 
det religionsfrie klasserommets religiøse logikk 


I religionssosiologien og religionsvitenskapen har man lenge diskutert 
hvilken tilnærming man bør ha til religion. Tre muligheter er vanlige: 
man kan velge en bestemt religionsdefinisjon med alle dens styrker og 
svakheter, det er mulig å bruke funksjonelle tilnærminger som legger 
vekt på den sosiale dimensjonen, eller en dimensjonstilnærming å la 
Ninian Smart som forsøker å gripe religion som et komplekst fenomen 
(Krogseth, 2009). 

Hvilken rolle har Agamben og begrepshistoriske tilnærminger å 
spille i denne sammenhengen? Og hva har det med rom og sfærer å 
gjøre? Selv om Agamben går etymologisk og historisk til verks for å for- 
stå religion, så kan vi ikke betrakte dette som et bidrag til hva religion 
egentlig er. Dette er hverken religionsvitenskap i praksis eller religions- 
vitenskapens vitenskapsfilosofi. Likevel kaster han lys over et aspekt 
ved religion ved å snu det hele på hodet: Religion er ikke et isolert objekt 
som kan studeres, eller som i vestlige samfunn har fått en marginalisert 
plass. Det er derimot en slags arkaisk tenkemåte som fortsetter å virke 
lenge etter at vi tror den ikke lenger virker. Denne tenkningens primære 
funksjon er blant annet å separere sfærer, rom og steder på en slik måte 
at dette stedet ikke er i «fri bruk». Den har en kraft til fortsatt å skape 
forhold mellom mennesker og mellom ting og mennesker. Problemet 

med dette er at vi ikke er bevisst dette og da heller ikke i stand til å gjøre 
noe med det, om det er det vi ønsker. Når jeg sier at denne tenkningen 
er arkaisk, er ikke tenkningens alder et problem i seg selv. Problemet er 
derimot hvorvidt vi kan bli klar over denne tenkningen når den er så 
vanskelig å datere. 

Som Penzi (2008) skriver, er ikke den mest fundamentale motsetnin- 
gen for Agamben mellom det religiøse og det sekulære, men mellom 
det hellige og det profane. Og det er her vi støter på det som ser ut til 
å være en slags ur-historisk logikk der separasjonen mellom det hellige 
og profane så å si er alle andre separasjoners mor. Denne «separasjons- 
logikken» reproduseres i moderniteten, men i ny kledning. Den private 
eiendomsretten skiller ut et objekt eller sfære fra «fri bruk» og begrenser 
bruken. Denne retten er sekulær i betydningen at den ikke viser til noe 
hellig eller religiøst grunnlag. Den reproduserer likevel en arkaisk reli- 
giøs tenkemåte. 

Et eksempel på hvordan sekularisering bare er en omsnuing av den 
religiøse tenkningen, er den såkalte Lautsi-saken. Den italienske stats- 
borgeren med finsk bakgrunn Soile Lautsi reiste i 2010 sak for Den euro- 
peiske menneskerettsdomstolen mot den italienske staten. Bakgrunnen 
var hvorvidt man skulle fjerne krusifiks fra klasserommene. Menneske- 
rettsdomstolens dom var at krusifiksene skulle fjernes fordi de brøt med 
menneskerettene. Den sørafrikanske juristen Joseph H. H. Weilers inn- 
legg i rettssaken framhevet da at domstolen blandet sammen nøytralitet 
og sekularisme: «When one prohibits all religious dress in school, rather 
than allowing all religious dress, is one not making some kind of state- 
ment on religious belief?» (Weiler, 2010b). Ut ifra Agamben kunne man 
sagt at en omsnuing av det religiøse klasserommet til et sekulært klasse- 
rom likevel bevarer den religiøse logikken i forståelsen av hva dette rom- 
met skal være. Forbudet mot religiøse symboler i det offentlige blir da en 
måte å rense det for det religiøse. Men dette forbudet og denne renselsen 
viderefører likevel en religiøs tenkning fordi den hindrer en fri bruk av 
klasserommet. Og det er kanskje også svaret på Weilers spørsmål. Reli- 
gionsfrie klasserom er kanskje sekulære, men ikke profane, siden bru- 
ken av dem ikke er fri. Det er også derfor det religionsfrie klasserommet 
ender opp med å reprodusere religionens tenkemåte. 

Naturen som sted: En eksplorativ 
studie av økofilosofi, økoteologi 
og kristen økospiritualitet 

Abstract: In which sense can we make sense of nature as place? This question is dis- 
cussed in the context of eco-philosophy, eco-theology and Christian eco-spirituality. 
In particular, the article aims to explore how nature as place can be understood in the 
context of Christian eco-spirituality. Both eco-philosophy and eco-theology is prior to 
the latter. They provide resources for how to understand Christian eco-spirituality in 
general and nature as place in particular. However, Christian eco-spirituality develops 
its own distinct character by emphasizing the role of aesthetics. The article identifies 
in two aspects of nature as place for further exploring as they give insight of how to 
understand nature as home. One aspect is the relational and dynamic character of 
nature and the another is nature as home. These two aspects echoe in recent theories 
of place. Underlying both, we find aesthetics as a common ground for coping with 
nature as place in Christian eco-spirituality where bio-centrism, aesthetics, spirituality 
and nature experience are interwoven. 

Part of our connection to nature is the feeling for 
a place where one belongs, perhaps where one is 
born, or had an extraordinary experience. 

—von Essen (2010, s. 50) 


Innledning - bakgrunn og kontekst 


Den første store bevisstgjøringen om økologi og miljø i Norge tok til pa 
1970-tallet. Selv om det allerede fra de første årenes debatter ble brukt 
betegnelser som krise og tap av fremtidstro, er det ingen tvil om at bud- 
skapet har forsterket seg, i en erkjennelse av at jordens tilstand er bety- 
delig forverret, og at en mer dramatisk klimautvikling er dokumentert. 
Gjennom 1970-tallet var miljødebatten preget av spesifikke spørsmål 
og miljøutfordringer, samt hvordan man skulle løse disse. I ettertid så 
ser vi at den miljøkampen ikke fikk den ønskede effekten. En av de som 
engasjerte seg i denne kampen, Harald Olsen, hevder følgende: «Det var 
altså ikke noe galt med vår argumentasjon på 1970-tallet. Men det må ha 
vært noen grunnleggende begrensninger i denne måten å forholde seg til 
saken på, ettersom den ikke var i stand til å forhindre den utviklingen 
som siden har skjedd» (Olsen, 2007, s. 252). Det til tross for at 1970-tallets 
kamp også omfattet en dypere samfunnskritikk. 

Vi kan med rette si at tyngden av alvoret om klimautfordringer er 
større nå enn for bare få år siden. Samtidig registrerer jeg at tidligere 
tema og perspektiver — som vi finner helt tilbake til starten på 70-tallet — 
gjentar seg. Det er nok riktig å si, slik Olsen påpeker, at teologien og kir- 
ken i de senere årene har tatt situasjonen mer innover seg.’ At miljøsak og 
klimakrisen har blitt sterkere betont fra teologisk og kirkelig hold, ser vi 
med f.eks. pave Frans’ Laudato Si’ fra 2015. I vårt eget land har bl.a. Bære- 
kraftsboka kommet, der FNs bærekraftsmål i lys av kristen tro belyses. 
Den ble gitt ut i 2018 som et felles prosjekt med flere organisasjoner. 


1 Samtidig er det faktisk nærmere 30 år siden f.eks. Svein-Olav Thorbjørnsen og Gunnar Heiene 
kom ut med boken Håp for drivhuset? (1991). Likeledes ble tematikken om økoteologi tidlig løftet 
frem i Norge av særlig Roald Kristiansen. Sistnevnte skal jeg vende tilbake til i forbindelse med 
økoteologien. 

2 Dette er bare ett av mange eksempler. Noen eksempler i media på et forsterket fokus fra kirkelig 
og teologisk hold kan vi finne i bl.a. avisen Vårt Land. Det ene (11. okt. 2019) tar for seg hvordan 
den økumenisk orienterte Peter Halldorf i sin siste bok, Dårfor sörjer jorden (2019), tar opp 

Økofilosofien, økoteologien og den senere økospiritualiteten kan bare 
forstås på en saksvarende måte med det historiske bakteppet fra 70-tallet. 
Jeg vil i denne artikkelen vise at både økofilosofien og økoteologien gir 
viktige impulser til forståelsen av naturen som sted til det som senere 
utvikles av økospiritualitet innen en kristen kontekst. Videre vil jeg 
kartlegge og analysere betydningen av naturen som sted i kristen øko- 
spiritualitet. På det grunnlag vil jeg drøfte videre hva som er særtrekket 
ved forståelsen av sted i en kristen økospiritualitet. Det vil jeg gjøre med 
utgangspunkt i bl.a. Harald Olsen og Sigurd Bergmanns tenkning, samt 
med blikk mot nyere stedsteorier. 


Økofilosofien, dypøkologi og sted 


Det er med utgangspunkt i 1970-tallets miljøkamp at økofilosofien og den 
senere dypøkologien må forstås. Økofilosofi, som også gjerne kalles øko- 
sofi, kan betegnes som en vitenskapsfilosofi, forstått som økologiens filo- 
sofi. Økologi i denne sammenheng er å forstå som det tverrfaglige studiet 
av organismers livsvilkår og levemåter, og hvordan disse fungerer i sam- 
spill med sine omgivelser. Økofilosofien søker således å beskrive disse 
forhold. Sentralt i den økofilosofiske tenkning er at alt som lever er deler 
av den samme helheten, og at alle levende vesener har rett til å utfolde 
seg. Videre er det en tenkning om at helheten er mer enn summen av de 
enkelte delene, og at denne helheten har en verdi (en etisk holisme). 
Noen av disse grunntrekkene skal utdypes nærmere. Hans Kolstad 
diskuterer i sin gjennomgang av naturoppfatninger i det 20. århundre 
hva som ligger i begrepet etisk holisme (Kolstad, 2007, s. 125). Han tar 
utgangspunkt i en biologisk forankret naturetikk som fremhever verdien 
til alt liv ut fra to vesentlige egenskaper: selvopprettholdelsesdrift og stre- 
ben etter å utvikle sine iboende muligheter (inkl. formering). Men det 


klimatrussel og Kristus-håp. Det andre med tittelen «Frikirke-pastorer ønsker seg et grønt skif- 
te» (14. okt. 2019) tar opp hvordan pastorer nå ønsker et tydeligere miljøengasjement i menig- 
hetene. Det siste eksempelet fra Vårt Land er et innlegg av Leif Gunnar Engedal som uttrykker 
følgende: «Trådene i den økologiske veven slites i stykker. Det biosfæriske ikonet tilgrises av 
vår grådighet. Og jeg spør meg: Er dette den nye utroskapen? At vi er sanseløst troløse mot den 
jord Gud har gitt oss som hjem?» (30. okt. 2019). Andre eksempler kunne vært anført, men disse 
illustrerer at klimaspørsmål så avgjort er på dagsordenen i ulike menigheter og kirker. 


169 


KAPITTEL 9 


er ikke slik at naturens verdi bare er knyttet til det biologiske grunn- 
lag. Kolstad viser i den forbindelse til Christopher D. Stone, som tilbake 
i 1972 taler om at en naturetikk ikke bare må knyttes til det biologiske, 
men også til naturlige helheter (landskap, daler, hav, skoger etc.), og man 
søker dermed å tilkjenne den økologiske helhet en moralsk status (Kol- 
stad, 2007, s. 124). Slike tanker ble fremsatt av Aldo Leopold allerede i 
1949 i hans utforming av landskapsetikk, der man betoner landskapets 
iboende verdi» 

En etisk holisme får sitt særpreg hos Arne Næss. I hans økofilosofi, 
og mer bestemt dypøkologi, gis liv i vid mening verdi. Liv omfatter hos 
Næss ikke bare biofysisk liv, men alt som bestemte livsprosesser inngår 
i. Kolstad sier om dypøkologien at man der vil «... innrømme eksistens- 
berettigelsen av det døde stoffs uhyre komplekse struktur og ikke minst 
storheten i det totale samspill mellom alle disse partene eller delene, et 
samspill som selv utgjør en stor helhet» (Kolstad, 2007, s. 129). Det Næss 
gjør er å sette opp noen grunnleggende maksimer for etisk handling, et 
slags økologisk normativt system. Det har blitt betegnet som den dyp- 
økologiske plattform. Den ble av Næss formulert sammen med George 
Session i 1984 (Næss, 2008, s. 203ff). 

Slik Kolstad uttrykker det, fremhever dypøkologien at det er mulig 
«... å føre miljørelevante standpunkter tilbake til grunnleggende normer 
og verdier» (Kolstad, 2007, s. 129). Jeg skal ikke her gå inn i selve begrun- 
nelseskjeden, men bare kort nevne en kritisk stemme til dypøkologien 
ved at den, til tross for sitt holistiske sikte, henger fast i en antroposen- 
trisme. Grunnen til det er at det etiske programmet til dypøkologien 
lar i én mening menneskets verdi settes over naturen. Sentralt i Næss’ 
tenkning er at menneskets vitale behov har forrang over alt annet av 
handlingsimperativer i en slik begrunnelseskjede. Dermed er vi «tilbake 


3 Det å identifisere hva landskapets iboende verdi er, innebærer flere utfordringer, sier Kolstad. 
Leopold taler for det første om en stabilitet og skjønnhet ved landskap som vi er pliktig til å 
bevare og, for det andre, om etiske verdier i darwinistisk forstand. I praksis blir Leopolds syn, 
og den senere videreføringen hos J. Baird Callicott, problematisk, mener Kolstad, fordi den for- 
ankrer etikken på et følelsesmessig engasjement. Det er uklart hva som tilskrives iboende verdi, 
og hva som ligger til grunn for denne tilskrivningen. Videre er følelser rettet mot noe konkret og 
ikke en altomfattende, abstrakt helhet, sier Kolstad. Det er et problem hvis man skal utvikle en 
holistisk argumentasjon, mener Kolstad. 

til» mennesket fordi det er jo mennesket som er nødt til å avgjøre hva 
som utgjør menneskets vitale behov. Selv om man i én forstand vil være 
fanget av en antroposentrisme i et slikt resonnement, betoner like fullt 
dypøkologien at man må regulere rammebetingelsene for menneskelig 
utfoldelse. Dypøkologien søker derfor å beskytte naturens vitale behov 
når dette kommer i konflikt med det Næss beskriver som menneskets 
perifere behov. Naturen gis dermed verdi for sin egen skyld. 

Med henblikk på denne artikkelens tema så er det i Ness’ dypokolo- 
giske tenkning en dimensjon ved naturen som skal belyses mer inngå- 
ende: stedets funksjon. Det har svært forenklet blitt sagt at Næss' filosofi 
kan sorteres i to kategorier: en filosofi under tregrensen, den han doserte 
ved Universitetet i Oslo og som er preget av logisk-formalisme, og en 
filosofi over tregrensen, der naturen, økofilosofien, fjellene og Spinoza er 
viktige ingredienser (Sørbø, 2002, s. 41). Det er denne andre filosofiske til- 
nærmingen i Næss” tenkning som er interessant til betydningen av sted. 

Forståelsen av sted er, slik jeg leser Næss, knyttet til hans holistiske 
tilnærming til naturen. For Næss er det nødvendig å problematisere 
den tradisjonelle dikotomien mellom subjekt og objekt, mellom person 
og sted: «A Person-Place occasionally tyrannizes, imposes itself, gives 
orders. To disobey those ‘orders’ creates a feeling of guilt or weakness of 
character. This is unavoidable. Phenomenologically speaking, the orders 
given by the Place and the orders given by oneself are inseparable. Only 
philosophies that impose a sharp subject-object dualism try to trace a 
border between the self and ‘its’ geographical surroundings» (Næss, 2005, 
s. 352). I artikkelen med tittelen «The significance of place: At home in the 
mountain» sier Næss at mennesket tidligere - i en tid med liten mobi- 
litet - hadde et forhold til «hjem». Det var slik at man var hjemme, dro 
hjemmefra og kom tilbake — hjem. Dette hjemmet var ikke nødvendigvis 
en bygning, men mer å forstå som det sted man tilhørte. Tilhørighet for- 
stås av Næss som noe som er en del av en selv. Det uttrykker for ham et 
økologisk selv: «Home was where one belonged. It was part of oneself”, 
that is, it delimited an ecological self, rich in internal relations to what is 
now called environment» (Næss, 2005, S. 339). 

Det er i Ness’ tenkning en nær forbindelse mellom sted og tilhørighet, 
og han hevder at det som utfordrer tilhørighet er mobilitet: «Urbanisering, 

sentralisering, oket mobilitet, avhengighet av varer og teknologi utenfra, 
livets stadig økende strukturelle kompleksitet — alle disse faktorene svek- 
ker eller ødelegger den stabile følelsen av å høre til et sted, eller vil endog 
hindre den i å oppstå» (Næss, 2008, s. 85). Det er i dag et tap av sted, ifølge 
Næss, og derfor kjenner mennesket på lengselen etter sted og tilhørighet. 
Her knytter Næss størrelsene sted, lengsel og tilhørighet sammen, og han 
gir uttrykk for noe fundamentalt i møte mellom mennesket og naturen. 
Sted skaper tilhørighet, og fravær av sted som gir tilhørighet skaper leng- 
sel. For Næss er eksempelet med hans eget unike sted, Tvergastein, et 
uttrykk for et hjem i fjellet som blir til i en dynamisk prosess med ham 
selv og naturen. 

Ness’ tenkning om sted blir videre sammenvevd med emosjonenes 
rolle. Han taler om stedsfølelse og at mennesket har sterke, positive følelser 
for steder der de føler seg hjemme (Næss, 1998, s. 114). I dypøkologien er 
det et poeng å stimulere sansen for det området man selv lever i, og å vekke 
de samme følelsene til stedet for neste generasjon. En slik stedstilhørig- 
het betegner Næss som bioregionalisme. Følelsenes plass i tilknytning til 
sted er derfor viktig fordi følelser kan skape motivasjon for endring, sier 
han. For Næss må følelser i denne sammenheng forstås med Spinoza som 
bakteppe. Det er ikke slik at følelser er i kontrast til eller i motsetning til 
fornuft (Næss, 1999, s. 44ff.). Næss viser til begrepet «ratio» hos Spinoza 
- et begrep som har mange aspekter ved seg også hos Spinoza. Ratio beteg- 
ner fornuftens indre stemme, men gir en bredere tilnærming til fornuft, 
der også emosjonene har en plass. Jeg har i den pågående debatten om 
alternative fakta argumentert for at Næss og Spinoza gir innsikter om at 
rasjonalitet ikke bør tenkes snevert som «kald» og uten følelser, men også 
inneha emosjonelle aspekter. Dette er relevant for en holistisk tilnærming 
til naturen: «... a narrowed rationality will lack a holistic approach to real- 
ity, run a risk for being ethically empty, and thus leads to differentiation 
and fragmentation of knowledge» (Sæther, 2018, s. 76). En vesentlig side 
ved ratio er altså dens emosjonelle side, og det gir tilgang til en dypere 
rasjonalitet. Næss sier det slik at noe kan ikke betegnes som rasjonelt hvis 
det ikke er i overensstemmelse med de dypeste premissene, målene og for- 
målene i våre liv (Næss, 2008, s. 112). Derfor fremstår ratio som en indre 
autoritet: «... pointing out a direction for where to go for acheiving the 

highest goals, that is freedom, being in itself» (Sæther, 2018, s. 75). I dyp- 
økologien fremstår naturen som et sted der man har tilgang til en dypere 
innsikt hvor også emosjonene har sin plass. Denne dypere innsikten har 
en «etisk retning», forstått i en mening som «innenfra og ut», som sti- 
mulerer til etisk handling i overensstemmelse og i pakt med naturen, på 
naturens egne premisser (jf. den dypøkologiske plattform). 


Økoteologi, tilhørighet og sted 


Der økofilosofien og dypøkologien betoner naturens verdi for sin egen 
skyld, så har økoteologien poengtert at naturen har sin verdi fordi den 
er skapt. Det betyr at naturens verdi ikke er å finne i naturen selv, men 
ut fra en instans som har gitt naturen dens verdi. Økoteologien kommer 
primært som en respons på Lynn Whites artikkel i 1967 «The Histori- 
cal Roots of Our Ecological Crisis», der han argumenterer for at noe av 
årsaken til den økologiske krisen er å finne i bestemte oppfatninger om 
mennesket i kristendommen (White, 1967). For White er det en vestlige 
antroposentrisme som er rådende, og den har bakgrunn i kristendom- 
mens herredømme-tanke med referanse til 1 Mos 1,28. White fremmer en 
annen tilnærming der Frans av Assisi fremstår som eksemplarisk modell. 
Nå kan åpenbart Whites bidrag problematiseres, også hans ensidige kri- 
tikk av kristendommen. Det skal jeg la ligge her, men hans bidrag setter 
i gang det som kan betegnes som en økoteologisk tenkning fra kristent 
hold. Ulike aktører fremmer nye bidrag til forståelsen av naturen som 
Guds skaperverk på en slik måte at herredømmetanken blir kritisert og 
erstattet med andre metaforer, som for eksempel forvaltertanken.* 

Med henvisning til Susan Power Bratton hevder Tom Sverre Tomren at 
økoteologi handler om hvordan kirker og teologer nytolker teologien som 
ressurs for den krisen miljøet er i, og dermed bidrar til en aktivisering av 
kristen i miljøarbeidet. I tillegg peker Tomren på at økoteologien er å forstå 
som en tverrfaglig disiplin som spenner over flere teologiske disipliner så 
vel som innsikter fra biologi og samfunnsvitenskaper (Tomren, 2018). 


4 Noen sentrale navn i den første økoteologiske bølgen er Alfred North Whitehead, John B. Cobb, 
Jürgen Moltmann, John F. Haught og Sally McFague (Se Brotton, 2017, s. 6-7). 

Vi kan, slik Kolstad ogsa peker pa, identifisere tre hovedstandpunkter 
i økoteologien. Den første vektlegger at naturen sammen med menneske- 
heten må inkluderes tydelig i kristologien. Den andre er mer forankret i 
forvaltertanken. Her betoner man at jorden med dens ressurser er Guds 
eiendom, og menneskets oppgave er å være forvaltere av denne eiendom- 
men. Naturen har ikke sin verdi ut fra menneskets behov, men ut fra 
gudsrike-tanken, der gudsriket omfatter hele den skapte virkelighet og 
som mennesket er et medlem av (Kolstad, 2007, s. 134). Det tredje hoved- 
standpunktet uttrykker at forholdet mellom natur og menneske må ses 
ut fra en utvidet skapelsesforståelse. Her forstås skapelsen som en pågå- 
ende prosess ved at skaperverket går mot større harmoni, integrasjon og 
helhet. Disse varianter av teologisk tenkning om naturen som skapt gir 
grunnlag for ulike tilrettelegginger av typer økoteologi. 

I Norge har særlig Roald Kristiansen vært sentral for økoteologiske 
synspunkt (Kristiansen, 2007). Ett element han poengterer i utviklingen 
av en økoteologi, er stedets betydning. Økoteologien må ta innover seg 
glokale perspektiver: «Jeg vil hevde at økoteologi i dag i høy grad er et 
spørsmål om å utvikle en forståelse av og en bevissthet om lokalitetens 
betydning for mennesker: at man har en tilhørighet til stedet og at denne 
tilhørighet fører til at man knytter forpliktende relasjoner til ikke bare 
mennesker, men også til andre elementer knyttet til stedet: fisken, havet, 
trærne, fjellet osv. Økoteologi handler for meg om å utvikle en type hel- 
hetsforståelse der mennesket og landskapet tilhører hverandre i en tet- 
test mulig forpliktende relasjon» (Kristiansen, 2007, s. 22). Her innfører 
Kristiansen en «paktsteologi» i betydningen at man må utvikle en teologi 
som vektlegger forpliktelser til sine omgivelser (naturen i vid mening). 

Et neste punkt for Kristiansen er betydningen av topofili, som handler 
om mer enn et sted i geografisk forstand. Det må for Kristiansen forstås 
som et mentalt sted der den enkeltes identitet kobles sammen med stedets 
historiske og kulturelle egenart. I en slik kontekst vil det enkelte menneske 
stå i en gjensidig relasjon til fisken i havet, til oljen under havet, der ens 
felles skjebne er betinget av forholdet mellom mennesket og omgivelsene. 

Så langt fremstår noen felles trekk i både økofilosofiens dypøkologi og 
økoteologien. De betoner begge betydningen av stedet. Stedsforståelsen 
er knyttet til naturen, og to perspektiver som fremstår tydelig. Naturen er 

for det forste et sted for tilhorighet og for det andre et relasjonelt sted, der 
mennesket star i en relasjon til sine naturomgivelser, bade det levende og 
ikke-levende. Videre søker bade dypokologien og økoteologien bort fra 
en antroposentrisk tilnærming til naturen, og de betoner begge et etisk 
utblikk, ved at mennesket er ansvarlig overfor naturen som man er en 
uløselig del av, og må handle i overensstemmelse med denne ansvarlig- 
het. Den grunnleggende forskjellen mellom disse to er i selve begrunnel- 
sen av naturens verdi, der naturen i økofilosofien gis verdi i kraft av seg 
selv, mens i økoteologien gis verdi i kraft av å være skapt. Den forskjellen 
medfører ulike perspektiver til hvordan man utvikler andre deltema, der 
for eksempel økoteologien vil løfte frem skapelsesdimensjonen tydeligere 
i en teologisk helhetstenkning, der andre teologiske tema inngår, som for 
eksempel kristologi og eskatologi. 


Kristen økospiritualitet - et fornyet blikk 
på naturen 


Kristen økospiritualitet slik den er utformes av blant annet Harald Olsen, 
er tydelig interdisiplinær der man kombinerer innsikter fra blant annet 
økologi, spiritualitet og religion (Sæther, 2017, s. 167). I kjernen av økospi- 
ritualitet finner vi også en betoning av særlig naturen og miljøet på en slik 
måte at man søker å distansere seg fra en antroposentrisk tilnærming. 

Jeg skal heller ikke problematisere spiritualitetsbegrepet inngående 
her, det er gjort andre steder (Sæther, 2013) > I denne omgang nøyer jeg 
meg med å legge forholdsvis kortfattet til grunn følgende: (1) Det gir 
mening å tale om kristen økospiritualitet. En slik spiritualitet henter per- 
spektiver fra økoteologi og økofilosofi, men videreutvikler disse. (2) En 
kristen økospiritualitet kan bidra med å tydeliggjøre kristendommens 
relevans for den pågående miljø og klimadebatten og - ikke minst - gi et 
perspektiv for handling. 


5 Nå kan kristen økospiritualitet omfatte mange tilnærminger, men jeg skal primært følge den 
linjen vi finner fra økoteologien og dels økofilosofien til en kristen økospiritualitet. Det kan også 
diskuteres hva som er forskjellen mellom økoteologi og kristen økospiritualitet og om ikke disse 
størrelsene er overlappende. 

For Olsen er det en endring fra den forste fasen av okoteologi og til 
den senere økospiritualiteten. Forskjellen fremstår ved å se nærmere pa 
hva man ikke klarte å løse tilfredsstillende gjennom den første fasen av 
økoteologi. Ifølge Olsen ble det for tung vektlegging av rasjonelle argu- 
menter. Man regnet med at gode argumenter med tilstrekkelig under- 
bygget vitenskapelig dokumentasjon skulle bevisstgjøre mennesket slik 
at man som rasjonelle vesener gjorde det rette (Olsen, 2007, s. 251). Det 
skjedde ikke. Sammenfallet med oljeeventyret i Norge og hensynet til 
arbeidsplasser, velstandsutvikling og økonomisk vekst gjorde at budska- 
pet ikke nådde frem, eller at man ble oppfattet som dommedagsprofeter 
eller virkelighetsfjerne drømmere. Ifølge Olsen ble det derfor en endring i 
argumentasjonen fra en mer ensidig rasjonell tilnærming til en argumen- 
tasjon som åpnet opp for et større bilde. Denne endringen betegner Olsen 
som et skifte fra «rasjonalitet» til «spiritualitet». Det er i denne «overgan- 
gen» vi kan se trekkene av en kristen økospiritualitet vokse frem. For å 
gi en karakteristikk av kristen økospiritualitet må vi ha i bakhodet den 
generelle interessen for spiritualitet sammen med kristen spiritualitets 
kritikk av tradisjonell teologi. 

Det å tale om spiritualitet som en reaksjon på tradisjonell teologi er 
ikke bare et tema «innen» kristendommen, men er å forstå som et gjen- 
kjennelig trekk i tilnærminger til andre religionene. Den nyorientering 
som Olsen beskriver fra teologi til spiritualitet - kan åpenbart problema- 
tiseres og har også blitt kritisert (Aadnanes, 2013). Selv om kristen øko- 
spiritualitet søker å distansere seg fra den tradisjonelle teologien, står den 
uløselig i et forhold og i en avhengighet til teologien, særlig med henblikk 
på den felles historie og det materiale som den henter sine ressurser fra. 
Olsen definerer spiritualitet - generelt - som «... troens ytringsformer 
og manifestasjoner slik den uttrykker seg i menneskers liv, i deres indi- 
viduelle og kollektive handlinger i møte med det omgivende samfunn 
og dets kultur, i søken etter å gi troen autentiske uttrykk i samtiden, og 
slik de gjennom praksis og erfaring er nedfelt i mønstre og tradisjoner 
gjennom tidene» (Olsen, 2007, s. 254). Jeg legger denne definisjonen til 
grunn i fortsettelsen, men mer avgrenset som kristen økospiritualitet. 
Når Olsen karakteriserer hva en kristen økospiritualitet har av kjenne- 
tegn, peker han på fem elementer. For det første er det det han betegner 

som et profetisk element. I dette ligger en avvisning av en livsstil basert pa 
overforbruk og utnytting. For det andre er det et kontemplativt element. 
Man soker a forholde seg til skaperverket for dets egen skyld og ikke for 
menneskets skyld. For det tredje er det et estetisk element. Det betyr for 
Olsen at man ma tilstrebe å se skaperverket, men også forstå skaperverket 
fra «innsiden». Det innebærer en utfordring til både fantasi og innlevel- 
sesevne. Til sist finner Olsen et liturgisk element. Det kan forstås slik at 
alle elementene ovenfor søker sine ulike liturgiske uttrykk i bekjennelse, 
klagesang, takksigelse og lovsang. Disse aspektene finner man også dels 
utmyntet i Olsens spiritualitetstypologi (Olsen, 2013, s. 27ff). 

Et raskt blikk på kristen økospiritualitets interesseområde og de fem 
elementene Olsen skisserer, viser at det er flere overlappende tema med 
økoteologien og dels økofilosofien. De søker alle å løsrive seg fra subjekt- 
objekt-dikotomien ved å tale om en holisme i en bestemt mening og 
betone naturens relasjonelle og organiske karakter. For det andre tilleg- 
ges emosjonene og estetikken en rolle, det kommer særlig til uttrykk i 
formuleringer som «tilhørighet» og «hjem» slik det tenkes som steds- 
følelse/bioregionalisme (Næss), topofili (Kristiansen) og å se skaperver- 
ket på en bestemt måte (Olsen). Til tross for likhetene fremstår særlig et 
par elementer — med relevans til forståelsen av sted — som sterkere betont 
i kristen økospiritualitet: Det ene er den estetiske dimensjonen. Det este- 
tiske i den sammenheng betyr i korthet at man vektlegger persepsjonenes 
betydning ved å se naturen i en bestemt mening. Det handler om, slik 
Olsen uttrykker det, å se både detaljer og sammenhenger i landskapsfor- 
mer, geologi, og plante- og dyreliv. Men det handler også om å gi fanta- 
sien rom, ved å åpne for mulighetene til å se former for mening i natur og 
skaperverk: «Fantasien uttrykker seg i et metaforisk språk, og gir dermed 
naturen mulighet for å gjenvinne sin symbolske funksjon» (Olsen, 2007, 
s. 258). Olsen formulerer det slik at man kan erfare naturen som besjelet. 
Det å ha innlevelse og la fantasien få rom kan åpne opp for en tanke om 
at den «imaginale» naturen er reell, men den er bakenfor den umiddel- 
bart sansbare naturen, sier han. Derfor blir det viktig å se naturen på en 
ny måte og med et indre blikk. En kristen økospiritualitet bidrar til å gi 
opplevelsene i naturen og ens forhold til naturen et nytt og rikere språk 
samt en dypere natursensitivitet. 

I neer forbindelse til den estetiske dimensjonen er det et annet element 
som betones sterkt i en kristen okospiritualitet: at menneskets forhold 
til naturen er relasjonelt og organisk. En relasjonell dimensjon uttrykker 
en motsats til en form for dualisme mellom subjekt og objekt, mellom 
mennesket og natur. Det organiske aspektet peker i samme retning og 
poengterer særlig at mennesket er en helhet av kropp, sjel og ånd (Sæther, 
2017, S. 169), og at mennesket er en del av naturen. Bade det relasjonelle 
og det organiske gir rom for å betone sansene, følelsene, intuisjonen og 
fantasien. En kristen spiritualitet vil vise at man åpner for å se naturen og 
skaperverket på en bestemt måte. Stikkord her er å se helhetlig på natu- 
ren (en bestemt forstått holisme), og at naturen er hellig (i den mening at 
skaperverket er Guds gave og at Gud er til stede i skaperverket). På det 
grunnlag vil - og her kommer den etiske dimensjonen frem - kristen 
økospiritualitet gi et bidrag til miljøetikken.* 

Den kristne økospiritualitet står altså i nær forbindelse med økofiloso- 
fien og økoteologien. Jeg skal ikke problematisere forholdet mellom disse 
tre strømningene mer inngående her, annet enn å slå fast at de står i et 
innbyrdes forhold til hverandre og med overlappende perspektiver. På 
den annen side ser jeg ansatser til at estetikken og det relasjonelle per- 
spektivet får en særegen plass i kristen økospiritualitet. Det ønsker jeg å 
belyse mer inngående med hjelp av Sigurd Bergmanns tenking. 


Bergmann: «Aesth/ethics» og naturen som sted 


Deler av Bergmanns forfatterskap, som omfatter blant annet miljøeste- 
tikk og økoteologiske refleksjoner, har blant annet fokusert på hva den 
romlige vendingen («spatial turn») har av relevans for religionsfaglig og 
teologisk refleksjon. Ifølge ham er det i skjæringsfeltet mellom geografi 
og etikk at religionenes bidrag til miljøvitenskapene kan finne sin plass 
(Bergmann, 2010, s. 48). Bergmann bidrar med innsikter som går utover 


6 Kristen økospiritualitet kan også ivareta et større perspektiv enn «bare» å vektlegge naturen og 
ha biosfæren i fokus. Jeg har i en annen sammenheng vist at en kristen økospiritualitet bør ha 
hele den skapte virkeligheten som sitt gjenstandsområde, ved at biosentrismen heller ikke er 
tilstrekkelig holistisk. I den forbindelse gir det mening å tale om en kristen kosmosentrisk spiri- 
tualitet (Sæther, 2017, s. 173). 

det tradisjonelle økoteologiske fagområdet og som i flere henseender kan 
utvikles innenfor en økospirituell kontekst. 

Rommet vidt forstått, både det fysiske sted og det forestilte sted, er 
sentrale «objekt» i den estetiske opplevelse (Bergmann et al., 2013, s. 71). 
Når objekt brukes i denne forbindelse, er ikke det slik å forstå at den 
estetiske opplevelse finner sted ved at et subjekt betrakter et «uavhengig» 
objekt. Et sentralt poeng for Bergmann er nettopp at vi ikke kan operere 
med en skarp dikotomi mellom subjektet og dets omgivelser. Med refe- 
ranse til den franske poeten Noel Arnauds formulering «I am the space 
where I am» sier Bergmann at det ytre rom («external space») og indre 
rom («internal space») står i et forhold til hverandre: «... our surrounding 
world and our inner world represents a common continuum» (Bergmann 
et al., 2013, s. 39). Det har, ifølge Bergmann, betydning til forståelsen av 
landskap. Hvis det er slik at jeg er det rommet hvor jeg er, sa uttrykker 
det at jeg ikke er et uavhengig, konstruert selv, men at jeg alltid inngar i 
en dypere virkelighet som «... grounds, anchors and embraces the living» 
(Bergmann et al., 2013, s. 39). 

Bergmann presenterer tre ideer som viktige tilnærminger til forstå- 
elsen av det han betegner som en «eco-theological aesth/ethics of the 
Spirit in lived space» (Bergmann, 2011, s. 32). Det ene betegner han som 
«inhabitation». På norsk betyr det i retning av «bebodd sted». For Berg- 
mann uttrykker dette det guddommeliges tilstedeværelse i verden. Det 
betyr ikke at verden er Gud, men at Gud er til stede i en bestemt mening: 
«Inhabitation is an ongoing dynamic process where God goes into and 
beyond the world and transfigure it from within» (Bergmann, 2011, s. 32). 
Det innebærer at en økoteologisk aesth/ethics kan gi teologien en fornyet 
fokus på persepsjonen av rom og liv, sier han. 

Det andre perspektivet er atmosfære. Atmosfære bidrar til en annen 
måte å forstå relasjoner på enn i det dualistiske subjekt-objekt-skjemaet. 
Bergmann hevder at atmosfære handler om det som forbinder det indre 
og det ytre, det legemlige og det spirituelle, omgivelser og det iboende. 
For Bergmann blir det viktig at vi har en bevissthet om oss selv og den 
virkelighet som omgir oss og som vi uløselig er en del av. Åpenhet og 
bevissthet («awareness») om hvem vi er og hvordan vi er sammenvevd 
med naturen, er derfor avgjørende: «A lack of awareness creates alienation 

and awareness is a skill to be nourished and developed» (Bergmann & 
Eaton, 2011, s. 3). For Bergmann er oppmerksomhet et aspekt ved hvordan 
vi pa en bestemt mate sanser verden. I neste omgang er maten vi ser ting 
pa, forut for hvordan vi agerer. Derfor har apenhet a gjore med sanser, 
persepsjoner og hvordan vi faktisk er oppmerksomme. Det setter i sving 
alle våre sanser: hva vi ser, smaker, hører og berører, og en slik åpenhet 
og bevissthet «... influences the kinds of questions we ask, how and what 
we reflect upon, and ultimately how we answer our queries» (Bergmann 
& Eaton, 2011, S. 3). 

Det tredje perspektivet til Bergmann med betydning til forstaelsen av 
sted uttrykkes gjennom den tyske termen «Beheimatung». Dette uttryk- 
ket er noe vanskelig å oversette til norsk. Bergmann formulerer det på 
engelsk som «making oneself at home». Uttrykket er utvilsomt sammen- 
satt og kan dreie seg om det sted man er knyttet til, forstått i retning av 
røtter og tilhørighet. Men det har også noe formativt ved seg, i retning av 
å gjøre noe til sitt hjem. All religion, sier Bergmann, kan fortolkes som et 
dypt uttrykk for «making oneself at home». For Bergmann må vi derfor 
i dag stille et spørsmål med økospirituell relevans: Hvordan skal vi gjøre 
jorden - den jorden som vi er i ferd med å ødelegge - til vårt hjem (igjen)? 

Med henblikk på en kristen økospiritualitet vil «Beheimatung» som 
tilhørighet, både historisk som røtter og dynamisk som en skapende nåti- 
dig prosess, gi en interessant tilnærming til mennesket og naturen som 
sted. En slik tilhørighet kan skapes gjennom estetiske opplevelser som 
finner sted i naturen. I forskning gjort på friluftslivstudenters opplevelser 
i naturen, argumenteres det for en nær sammenheng mellom estetiske 


7 Ifølge Bergmann handler atmosfære om hvor Ånden virker. Han henter dels ressurser fra fe- 
nomenologien for å åpne for en teologisk tolkning av Åndens virke i verden gjennom ulike 
«interspaces» og på ulike nivåer i skaperverket. Hva betyr så Ånden i denne sammenheng? Berg- 
mann anfører en teologisk-filosofisk beskrivelse av Ånden som: «... the being of the one at or 
with the other» (Bergmann, 2011, s. 33). Hvem er «the others» som Ånden virker med? Bergmann 
sier: «The question in the driving force of the Christian classical tradition is not whether the Spirit 
dwells in us or not, whether the Spirit liberates in the Church or even outside. What is important 
is to ask how and where the Spirit is at work who blows wherever s/he wants to and who liberates 
through the truth» (John 14:16ff., 8:32, 2 Cor. 3:17, cf. Gal. 5:1). (Bergmann, 2011, s. 34). Poenget, 
fortsetter Bergmann, er at Ånden kan arbeide i, med og gjennom alle steder, rom og målestokker 
i skaperverket. Mennesket kan ikke begrense dens virksomhetsområde. Derfor kan mennesket 
møte Ånden — som liv-giveren — på de mest overraskende steder og vi bør være åpne for å møte 
den i atmosfærene som forbinder våre omgivelser med vår menneskelige «embodied mind». 

opplevelser i naturen og det a fole seg hjemme i naturen (Lovoll, Seether & 
Graves, 2020). Den sammenhengen korresponderer med Bergmanns til- 
rettelegging av estetikk og tilhørighet. Følelsen av å være hjemme og - i en 
mening - tilhøre naturen, er en følelse som finner sted i og med estetiske 
opplevelser i naturen. Med referanse til Gernot Böhme sier Bergmann at 
en estetisk opplevelse også omfatter en «... self-aware human reflection on 
one’s living-in-particular-surroundings» (Bergmann, 2006, s. 336). 
Estetiske opplevelser kan skape hjemfolelse og tilhørighet. Et liknende 
perspektiv kan vi finne hos Garcia-Rivera (2009). Ifølge Garcia-Rivera 
må vi på bakgrunn av miljøkrisen adressere spørsmålet om mennesket 
er «hjemme i kosmos». Ved å vektlegge betydningen av sted vil Garcia- 
Rivera bidra til en forståelse av hva det vil si å være hjemme i kosmos. I 
tråd med Bergmann mener Garcia-Rivera at sted omfatter både en indre 
og ytre dimensjon. De erfaringene av naturen som sted for tilhørighet 
innebærer en «intimate immensity actual in space and time» (Garcia- 
Rivera, 2009, s. 105-106; Sæther, 2013, $. 121ff). Det betyr at estetiske opp- 
levelser i naturen kan skape følelser av tilhørighet og tilknytning. 


Kristen økospiritualitet i lys av nyere 
stedsteorier 


To av særtrekkene ved kristen spiritualitet er derfor betoningen av det 
relasjonelle og organiske i naturen, samt estetikkens rolle. Med bakgrunn 
i Olsens og Bergmanns innsikter kan vi tydeliggjøre hva naturen som 
sted innebærer i en kristen økospiritualitet. 

I tilknytning til Olsens definisjonen av spiritualitet er stedsdimensjo- 
nen implisitt. Når han benytter formuleringen «... troens ytringsformer 
i møte med det omgivende samfunn og dets kultur» (jf. definisjonen) så 
ligger stedsdimensjonen innbakt i dette. I min kontekst med naturen som 
sted så kunne nok også Olsens definisjon tatt inn «den omgivende natur» 
for å gi et mer kompletterende bilde. Går vi mer inn i Olsens tilnærming 
til spiritualitet, blir naturen som sted tydelig ved at han poengterer at 
nettopp menneskets forhold til natur og miljø blir en vesentlig del i kris- 
ten spiritualitet (Olsen, 2007, s. 255). Likeledes ser vi at stedsdimensjo- 
nen er innbakt i Bergmanns tilnærming, med fenomenene «det bebodde 

sted», «atmosfære» og «Beheimatung». Videre er Bergmanns bidrag ved å 
sammentenke estetikk, sted og tilhørighet perspektiver som har relevans 
til forståelsen av naturen som sted i kristen økospiritualitet. 

De ovennevnte perspektivene kan utvikles noe videre i lys av nyere 
stedsteorier. På den måten får vi frem den tydelige «romlige vendingen» 
som er sentral i kristen økospiritualitet. Et bidrag til nyere stedsteorier 
og ulike dimensjoner ved sted finner vi hos Aure et al. (Aure et al., 2015, 
s. 13ff). De skisserer, med utgangspunkt i særlig samfunnsgeografien, 
flere dimensjoner ved sted. Jeg vil derfor på bakgrunn av det analyserte 
materialet ta for meg to dimensjoner med særlig relevans for naturen som 
rom i kristen økospiritualitet: at naturen som sted må forstås dynamisk 
og relasjonelt, samt at naturen som sted har med tilknytning å gjøre. 


Naturen som sted: relasjonell og dynamisk natur 


I nyere stedsteorier står den konstruktivistiske tradisjonen sterkt. Det 
innebærer blant annet at opplevelser av sted står sentralt, og at stedsbe- 
grepet må forstås relasjonelt og dynamisk (Aure et al., 2015, s. 19). Steder 
er erfarte og opplevde, og det er mennesket som skaper en identifikasjon 
av steder. Den dynamiske stedsforståelsen, som søker bort fra en essensi- 
alistisk tilnærming til sted, står tilsynelatende i motsetning til sted som 
tilknytning, der stedsidentitet og sted som hjem betones (jf. Nyseth & 
Ploger, 2015, s. 47ff). Når jeg betegner det som tilsynelatende er det for 
å poengtere at det kanskje ikke er motsetninger, men snarere utfyllende 
perspektiver, fordi sted som tilknytning også kan relateres til en dyna- 
misk stedsforståelse. Det skal jeg vende tilbake til om litt. 

Det at steder må forstås dynamisk, omfatter flere perspektiver. I 
nyere stedsteorier handler det blant annet om at steder må forstås som 
tilblivelse, endring og prosess. Det handler også om at steder uttrykker 
mobilitet og at steder har en relasjonell dimensjon i betydningen at de 
er gjensidig avhengige av hverandre og står i et gjensidig konstituerende 
forhold til mennesker (Berg & Dale, 2015, s. 32). Det at steder tenkes dyna- 
misk, står for f.eks. Nyseth og Pløger i kontrast til en statisk forståelse av 
sted. Nyseth og Pløger hevder følgende: «Det er et problem dersom steder 
ontologiseres i stedet for å ses pa som tilblivelse. Begreper som ‘hjem’, 

‘sjel’ eller ‘stedsidentitet’ forsøker å essensialisere noe som bygger på sta- 
dig nye identifikasjoner av aktualiserte virkende krefter som for eksempel 
sosiale forhold, natur, landskap eller bruk av stedet» (Nyseth & Ploger, 
2015, S. 61). For Nyseth og Pløger er det slik at individer skaper sosiale 
konstruksjoner av stedet, og her medvirker mennesket med sin kropp pa 
ulike mater. Derfor er steder ogsa «... i prosess, fordi det er levd, relasjo- 
nelt, opplevd og erfart innenfor nye konfigurasjoner og konstellasjoner av 
krefter» (Nyseth & Ploger, 2015, s. 61). 

Vi gjenkjenner elementer av det relasjonelle i naturen i kristen økospi- 
ritualitet. Olsens beskrivelse av naturen som besjelet peker i den retning, 
likeledes finner vi en organisk forståelse ved å se naturen som en hel- 
het: Man søker med andre ord bort fra dikotomien mellom menneske og 
natur. Hos Bergmann trer det relasjonelle tydelig frem i tilretteleggingen 
av det ytre og det indre rom og at vi inngår i en dypere virkelighet i nær 
relasjon til naturen. Bergmann tar det relasjonelle et skritt videre, ved å 
poengtere at det ikke bare handler om menneskets forhold til natur, men 
også om Guds forhold til naturen («inhabitation»). Forbindelseslinjene 
mellom det relasjonelle og det dynamiske ved sted ser vi hos Bergmann i 
hvordan han utvikler atmosfære og «Beheimatung». Her blir det spiritu- 
elle (pneumatologiske) fremtredende, og det gjør at Bergmanns tenkning 
kan sies å være nettopp et bidrag til en spesifikk kristen økospirituali- 
tet. Estetikken vil være en inngang her fordi den estetiske opplevelse i 
naturen - og kanskje særlig der — dreier seg om en «self-aware human 
reflection» og kan åpne for naturetisk bevissthet. 


Naturen som sted: Å føle tilknytning 


Det at steder kan forstås dynamisk, blir gjerne sett på som motsetning 
til at steder har essens og uttrykker noe stabilt. Slik trenger det ikke å 
være. Sted som uttrykk for noe stabilt blir gjerne knyttet til fenomenene 
tilknytning og tilhørighet. Tilhørighet i nyere stedsteorier har særlig to 
aspekter som er relevante med henblikk på naturen som sted for kris- 
ten økospiritualitet. Man kan uttrykke tilhørighet til et sted, der sted 
er forstått som en lokasjon hvor opplevelsen av å føle seg hjemme er til 
stede. Det korresponderer med Nyseth og Pløger, som peker på at sted 

i ontologisk forstand som en plass for en gitt tilhørighet er noe vi ikke 
ønsker å miste. (Nyseth & Pløger, 2015, s. 51). Men tilhørighet til et sted 
kan også skapes av mennesket som gjør noe til sitt hjem i betydningen 
skaper tilhørighet til et sted. Denne aktive skapende prosessen, slik vi 
også finner den uttrykt i f.eks. Næss" betraktninger om Tvergastein, er et 
vesentlig element i Bergmanns «Beheimatung» og er hos Garcia-Rivera 
uttrykt i metaforen «garden of God». 

Det gir derfor mening å hevde at kristen økospiritualitet søker å 
gjenvinne en tro på (eller kjærlighet til) naturen som sted. Slik Garcia- 
Rivera uttrykker det: «We must fall in love with the earth if there is to 
be a heaven» (Garcia-Rivera, 2009, s. ix). En kristen økospiritualitet vil 
betone naturen som hjem i den forstand at naturen (og jorden) er Guds 
skaperverk og at mennesket hører til i dette skaperverket. Tilhørighet og 
det å føle seg hjemme har derfor både en gitt ontologisk kontekst - den 
skapte virkelighet - men er også å forstå som en dynamisk skapende nåti- 
dig virksomhet ved at mennesket må (re)skape naturen som sitt hjem, 
slik Bergmann formulerer det med «Beheimatung». I det inngår også de 
estetiske opplevelsene, fordi naturen sanses og oppleves, og i den estetiske 
sansingen er det en verdisetting av det som sanses som videre kan akti- 
vere en naturetisk bevissthet (Sæther, 2019, s. 117ff.) 


Utblikk 


Kristen økospiritualitet som betoner estetikkens rolle, åpner for beri- 
kende innsikter i tilknytning til naturen som sted. Noen av disse er 
naturens dynamiske og relasjonelle karakter, samt at naturen er et sted 
for tilhørighet. I så måte kan kristen økospiritualitet være et bidrag til å 
møte det Albrecht beskriver som solastalgia: «... the homesickness you 
have when you are still at home» - der ditt hjemlige miljø endrer seg 
på en slik måte at det gir uro og frykt (Albrecht, 2007, s. 95ff). Denne 
uroen trenger ikke bare være et privat, subjektivt anliggende, men kan 
tenkes inn i en større relasjonell helhet. De økologiske utfordringene som 
vi i dag står overfor, må man møte med en økologisk rettferdighet, sier 
Bergmann: «Kravet på ekologisk råttvisa skall garantera att alla levande 
varelser, som år berörda, åven får röst och plats i denne praktiska diskurs. 

En viktig utmaning til religionerna ar dermed att utveckla en ekologisk 
estetik pa ett sått som gör den ekologiska spiritualiteten kroppsligt erfar- 
bar och meningsfull» (Bergmann, 2010, s. 51). Pa en slik mate kan man 
veve sammen biosentrisme, estetikk, spiritualitet og erfaring. En kristen 
okospiritualitet som betoner naturen som rom, gir oss nettopp ressurser 
til en slik gjennomtenkning. 

Naturen som rom: Filosofisk 
samtale gjennom erfaring i natur 


Helga Synnevåg Løvoll 
Høgskulen i Volda 


Abstract: In this text, nature is explored as a space for recognition, seen from an 
outdoor pedagogical perspective. Through guidance in outdoor living (friluftsliv) 
in small groups, a working form is presented that aims to inspire nature-friendly 
value orientation. This method of work is primarily known as an experience-based 
practice and is only partially articulated as a philosophical project. Inspired by Arne 
Johan Vetlesen’s demand for a paradigm shift in environmental ethics (Vetlesen, 
2015), outdoor recreation pedagogical practice may be an answer to an interpreta- 
tion of how “experiential ecocentric ethics” may be an alternative to exceeding the 
recognition of nature’s inherent value. Special qualities in the perception of place 
and space are central to understanding the uniqueness of outdoor living for the 
philosophical conversation. By analysing various characteristics of outdoor peda- 
gogical practice, the value of this practice is discussed to develop a philosophical 
conversation. Finally, a proposal for virtues is presented to bridge the gap between 
philosophy, psychology and know-how. 


Keywords: outdoor didactics, meaning, values, philosophical conversation, ecocen- 
tric ethics, virtues 


Introduksjon 


Med et tverrfaglig perspektiv utforskes bade hvordan filosofisk didaktikk 
kan lene seg pa en pedagogisk friluftslivstradisjon, men ogsa hvordan 
man innenfor en pedagogisk friluftslivstradisjon kan utvikle mer filoso- 
fisk bevisstgjøring. I dette møtet mellom teori, praksis og tradisjon ligger 


Sitering av denne artikkelen: Løvoll, H. S. (2020). Naturen som rom: Filosofisk samtale gjennom erfa- 
ring i natur. I K.-W. Sæther og A. Aschim (Red.), Rom og sted: Religionsfaglige og interdisiplinære bidrag 
(Kap. 10, s. 189-206). Oslo: Cappelen Damm Akademisk. https://doi.org/10.23865/noasp.110.ch10 

det i selve måten å være sammen på i natur muligheter for dype erkjen- 
nelser som forbinder tanker, følelser, mening og kanskje til og med trans- 
cendens? En dyp erkjennelse er på ingen måte gitt. Et ønske om å støtte 
en slik sterk sammenkopling mellom filosofi og levd liv krever en dobbel 
tilnærming: både filosofisk drøfting om hvordan naturen kan erkjennes, 
og en kjennskap til hvordan friluftslivets praksis gjennom opplevelse av 
sted og rom kan ha en relevans for dette. 

Å være med på en tur over flere dager i naturen som ledd i et undervis- 
ningsopplegg innebærer en fysisk, så vel som mental reise, med opplagte 
erfarings- og læringsmoment som er planlagte og regisserte inn i orga- 
niserte rammer fra morgen til kveld. I Norge er denne praksisen formet 
gjennom institusjonaliseringen av friluftsliv i høyere utdanning. Særlig 
har Arne Næss sine økofilosofiske og økosofiske bidrag i samfunnsdis- 
kursen på 70-tallet (Næss, 1976), dannet grunnlag for en forestilling om 
at friluftsliv kan være en erkjennelsesvei for å komme nærmere natu- 
ren, der en egen praksisteori vokser fram, beskrevet som «vegledning» 
(Faarlund, 1974), eller «veiledning» (f.eks. Horgen, 2009). Mens dannelse 
og tydelig verdiorientering står høyt i tradisjonen fra 1970-tallet (Breivik, 
1995; Faarlund, 2015), er den kulturelle og sosiale praksisen nedfelt gjen- 
nom erfaring, og den er i stor grad tradert og videreført som et mønster 
gjennom opplæringen til friluftsliv (Løvoll, 2020). 


Økosentrisme og non-dualisme 


Sentralt i prosjektet med å fremme dypøkologiske innsikter er forestil- 
lingen om at naturen har en egenverdi (Drengson & Devall, 2008; Næss, 
1976, 2001). Tolkningen av at naturen har en egenverdi oppstår som en 
motsats til en forestilling om at å sette mennesket i sentrum innebærer en 
fraskrivelse av at naturen er etisk relevant, ofte presentert som et antropo- 
sentrisk perspektiv (Jakobsen, 2005). Det antroposentriske perspektivet, 
slik som vi kjenner det fra opplysningstiden og framover til i dag, repre- 
senterer et syn der mennesket ser på naturen først og fremst som en res- 
surs, men perspektivet om at vi har et forvaltningsansvar blir mer og mer 
tydelig, ettersom naturen tydelig trues av menneskeheten med effektiv 
utryddelse av artsmangfoldet på jorda, ødeleggelser av store landområder 

og en forurensning som akselerer global oppvarming. En kritikk til synet 
om at naturen er en ressurs som kan forvaltes etter menneskets beste, lig- 
ger i en forestilling om at naturen har en egenverdi eller en iboende verdi, 
som gjør naturen etisk relevant. 

Det ikke-antroposentriske synet med non-dualisme blir videreført i 
nyere nordisk økofilosofi, forklart gjennom kritisk teori (Bhaskar, Høyer 
& Næss, 2012). I det filosofiske prosjektet ved å erkjenne non-dualisme 
problematiserer Vetlesen nettopp begrepet «iboende verdi» som miljø- 
etikkens kanskje største teoretiske feilsteg, ved å si at spørsmålet som 
stilles er feil stilt? (Vetlesen, 2015, s. 2). Hvordan kan vi forstå naturens 
partikularitet, som et tres unikhet, samtidig som det tilhører gruppen av 
trær i skogen? Kan vi erkjenne treets iboende verdi? Kan det være slik at 
når vi tolker iboende verdi som en teoretiserende tilnærming, så bidrar 
det til å distansere oss til naturen? Ingen trær i skogen er like, men snek- 
keren (f.eks. båtbyggeren) vil ha et annet blikk enn en industriell tøm- 
merhogger. Forholdet mellom mennesket og natur utfordres. Gjennom 
abstraksjonen til en industriell tømmerhogger forlater vi vår forståelse av 
hvordan treets unike form, lokasjon, alder og utseende en gang har vært, 
og vår forståelse blir i stedet erstattet med en abstraksjon (materialet tre), 
som ikke lenger er sansemessig og fysisk opplevd (Vetlesen, 2015, s. 149). 
Vetlesen foreslår at for å få en dypere forståelse for naturen trenger vi en 
erfaringsbasert tilnærming, som alternativ til en ren kognitiv, teknologi- 
basert og akademisk tilnærming til å erkjenne natur. 


Vegledning som unikt erfaringsrom 


Veglederrollen framstår som en kompleks lederrolle der praktiske 
ferdigheter innenfor et bredt spekter av aktiviteter er utgangspunktet 
for erfaring, læring og refleksjon. For å lykkes i en god læringsprosess 
vektes erfaringslæring høyt. Veglederen må håndtere situasjonsbetinget 
lederskap: å kunne la gruppemedlemmer finne ut av ting på egen hånd 
når rammene er trygge for det, men også kunne gripe raskt og effektivt 
inn når det oppstår fare i situasjonen på grunn av tidsbruk, værforhold, 
eksponering, gruppepsykologi eller andre årsaker. Praksisen har ele- 
menter av en syklisk forståelse av læring, ved først å forstå et problem, 


191 


KAPITTEL 10 


og deretter soke svar gjennom erfaring til refleksjon og ettertanker, der 
det praktiske elementet også handler om dyktighet. Friluftslivets prak- 
sisteori som helhetlig teori er lite utviklet. Det faglige nedslagsfeltet er 
stort, der det kan handle om opplæring til skolens læreplan og barne- 
hagens rammeplan, om avanserte ansvarsforhold slik som for eksem- 
pel naturguiding i vinterfjellet, men også mykere tilnærminger ved å 
fremme friluftsliv som lavterskelaktivitet inn mot folkehelsearbeid. 
Likevel er det min tolkning at til tross for mange dellæringsmål er den 
viktigste oppgaven til en vegleder å inspirere til naturbevissthet, gjen- 
nom en praksis der en legger vekt på å fortelle stedsspesifikke og natur- 
spesifikke historier (kontekstuelt betinget), tolke landskapskvaliteter og 
fremme bevisstgjøring om dypøkologi (Løvoll, 2020). Gjennom person- 
lige erfaringer knyttes naturbevissthet til en følelsesmessig erfaring, noe 
som gir friluftsliv som arbeidsfelt en helt spesiell posisjon for læring og 
erkjennelse. 

For studenten vil det være en modningsprosess å forstå sin egen rolle 
og hvilke komplekse kunnskapskvaliteter som ligger til grunn for å bli 
en god vegleder. I denne tilnærmingen kan vi finne en pedagogikk som 
fremmer natur- og miljøetikk, som oppstår som et mulighetsrom og som 
gir verdien av det pedagogiske arbeidet en tydelig retning og mening. 
Friluftslivet, gjennom erfaringer i sted og rom, blir dermed en arena for 
å skape et engasjement for natur når følelser og tanker integreres gjen- 
nom opplevelser og filosofisk refleksjon. Men praksisen kan eventuelt 
også oppfattes som ønsketenkning om å erkjenne sammenhengene mel- 
lom følelser og engasjement for natur, der et følelsesengasjement også kan 
fremme antroposentrisk framfor økosentrisk tenkning. For eksempel 
kan et sterkt friluftslivsengasjement føre til større utstyrsforbruk og mer 
reising (Aall, Klepp, Engeset, Skuland & Støa, 2011). Alternativt kan prak- 
sisen også være en arena for dogmatisme og moralisme når løsningene 
blir presentert framfor den filosofiske samtalen. Skillet mellom en filoso- 
fisk samtale og en verdiorientert diskusjon blir dermed en balansegang, 
på bakgrunn av ulike tilnærminger til erkjennelser og filosofiske reflek- 
sjoner. Ikke minst trengs en utforskning om hva som kan peke framover 
som gode kontekstuelle tilnærminger i møte mellom natur og mennes- 
ker, fra et mulighetsperspektiv. Gjennom en tolket praksis reises dermed 

spørsmålet om grunnlaget for det filosofiske prosjektet, bade ved å iden- 
tifisere egenskaper ved denne praksisen og som muligheter for å utvikle 
praksisen videre. Dette leder fram til forskningsspørsmålet: 


Hvordan best mulig fremme en filosofisk samtale gjennom rammene av pedago- 


gisk friluftsliv? 


Friluftslivspraksiser blir her tolket som praksiser i høyere utdanning. 
Med utgangspunkt i en muntlig tradisjon om hvordan natur kommuni- 
seres i en allerede eksisterende praksis, utforskes hvordan dette støtter en 
filosofisk samtale, men også hvordan en filosofisk samtale kan vokse fram 
bygget på den allerede eksisterende praksisen. 


Teoretisk tilfang og tolkning 


Tolkningen baserer seg på økosentriske bidrag til etikken, med særlig 
Arne Næss' (Næss, 1976, 1977, 1986; Næss & Haukeland, 2005) og Arne 
Johan Vetlesens (2015) bidrag. Imidlertid er det det teoretiske tilfan- 
get til didaktisk økofilosofi noe begrenset, så nyere tolkninger av disse 
bidragene vil kaste lys over friluftslivets erfaringsbaserte, økosentriske 
filosofi. I denne tilnærmingen legges en ny-aristotelisk og dydsetisk tolk- 
ningsramme til grunn (MacIntyre, 1984; Vetlesen, 2015; Kristjånsson, 
2017, 2020), og til slutt hvordan filosofi (verdi, epistemologi), psykologi 
(evidens, strategier) og utdanningskunnskap (know-how) både kan og 
bør forenes i en type dypere erkjennelse, forklart som «kritisk følelse» 
(Reber, 2016). 

Presentasjonen av vegledning i friluftsliv baserer seg på 25 års prak- 
sis. Tolkningen er dermed basert på subjektiv og normativ erfaring, men 
elementer av denne tolkningen kan også leses i studieplaner, pensum og 
forskning. Som aktiv vegleder i friluftsliv er min tolkning en del av en 
virkningshistorie (Gadamer, 1998), der mine tidligere erfaringer smelter 
sammen med et ønske om å skape mening. Dette er også et dydsetisk 
prosjekt, for gjennom å fortelle en historie om erfaringsbasert frilufts- 
livspraksis som en mulighet til å realisere noen muligheter, eller dyder, 
bygger dette på noen historier som allerede var der fra før, og der en hand- 
ling blir en episode i en mulig historie, ut av flere alternativ (MacIntyre, 

1984). Presentasjonen av praksis blir dermed en ekspressiv fortelling, som 
en av flere mulige praksisfortellinger. 

Forst og fremst representerer vegledning en muntlig overlevert tra- 
disjon mellom vegleder og student, der studenten gradvis lærer kjenne- 
tegnene ved vegledning som arbeidsmåte. Kunnskapen som presenteres 
på denne måten, kan oppfattes som «taus kunnskap», der det skjer en 
troverdig kontrakt som overføres mellom generasjoner (Rolf, 1991), eller 
som her mellom vegleder og deltaker. Kulturoverføringen kan reprodu- 
sere seg selv relativt raskt der deltakeren på en vegledet tur selv går ut i 
sin vegledningspraksis etter endte studier. Artikuleringen av det tause 
i kunnskapsoverleveringen er dermed et bidrag til å løfte fram frilufts- 
livets praksisteori, men også å berike filosofien med en erfaringsbasert 
didaktikk av typen «hvordan undervise i filosofi?», gjennom å utforske 
en erfaringsbasert tilnærming. 

I framstillingen tematiseres bare den delen av veglederrollen som opp- 
fattes som relevant for det direkte forholdet mellom menneske og natur. 
Andre relevante veglederdiskurser, slik som vurdering av sikkerhet, 
praktisk ferdighet, ansvar, motivasjon, lederskap, jus, helse osv., ikke vil 
drøftes videre her. Noen overordnede temaer tolkes som relevante, karak- 
teristiske og mer eller mindre tause eller traderte i en praksisfortelling 
om friluftsliv i høyere utdanning. 


Karakteristikker av vegledning 


Sanseopplevelser. Naturen stimulerer alle våre sanser. Det å tilbringe 
mye tid utenom den hverdagslige erfaringen der vi bor i hus, åpner oss 
gradvis til å ta inn flere og flere sansestimuli. En vegledet tur bør der- 
for innebære mer enn én overnatting, for med bare én overnatting er 
det fort å få det mentale fokuset over på hjemreise og hverdagsliv. Med 
minst to netter ute kommer man inn i en tilstand der en åpner seg mer 
for naturen og er mye mer til stede. Det er derfor viktig å sørge for gode 
rammer for den vegledede turen, både når det gjelder tid, men også i 
valget av naturkvaliteter, der steder med mest mulig «urørt» eller «fri» 
natur gir mindre distraksjoner enn steder nær bebyggelse og sivilisasjon 
(Faarlund, 1992). Støy fra menneskelig aktivitet, slik som veier, flytrafikk 

og industrianlegg, tar fokuset vekk fra det å være i natur som en total san- 
seopplevelse. Lukt, smak, naturens egne lyder og de taktile variasjonene 
byr på rike og multistimulerende opplevelser. 


Erfaring. Gjennom vegledning i friluftsliv vektlegges sterkt individets 
egne erfaringer som grunnlag for å utvikle praktiske ferdigheter, men 
også teoretisk refleksjon. Gjennom erfaringsdimensjonen blir frilufts- 
liv ikke bare en akademisk kunnskap, men en levd erfaring og livsstil. 
Læring i friluftsliv går dermed hele sirkelen i det som oppfattes som 
«experiential learning» (Hoffman, Rolland, Rafoss & Zoglowek, 2018), 
fra det å begripe en oppgave, utforske svar gjennom praktisk erfaring for 
så å løfte refleksjonene om erfaringen opp til et akademisk nivå og belyse 
den med videre med teori. Den norske tradisjonen har mer vekt på den 
tette sammenkoplingen med natur, framfor en type erfaringslæring som 
også kan være mer frikoplet fra natur. Læring i friluftsliv veksler mellom 
individuelle erfaringer i natur, gruppeerfaringer og akademisk refleksjon, 
der denne vekselvirkningen er essensiell for fagets egenart. Gjennom en 
dags syklus med vegledning har man gjennom ferdrådet på morgenen 
lagt planer for hva som skal læres ut ifra vær- og gruppeforhold. Etter 
dagens erfaringer og aktiviteter tematiseres disse gjennom artikulering 


og diskusjon i gruppa. 


Poesi. For å understreke naturens mystikk, eller finne dybde i formidlin- 
gen, er det vanlig praksis at veglederen har skrevet ned et dikt eller flere 
på en lapp eller en notatblokk, lett tilgjengelig i for eksempel kartmappa. 
Veglederen har ofte en yndlingslyriker, gjerne en som tematiserer natur 
direkte. Lyrikk som ikke assosierer til natur, der det å møte natur eller 
søke en dypere mening ikke kan tolkes inn, blir på en måte litt upassende 
ettersom det er en egen stemning i å være i en gruppe i natur. En kommer 
tettere på naturen, og «sivilisasjonens» temaer blir fjernere. Hans Børli er 
mye deklamert i de norske fjell og skoger, men også nyere lyrikere, som 
for eksempel Kolbjørn Falkeid. Sentralt står Henrik Ibsen, med diktet 
«Paa vidderne» (Ibsen, 1871), der friluftsliv blir presentert i ett, sammen- 
hengende ord, også uten bindestreker. Gitt den komplekse beskrivelsen 
Ibsen gir av sin vandringsmann på sin eksistensielle søken etter mening 

i tilværelsen, vender stadige tolkninger av friluftsliv tilbake til dette dik- 
tet. Det er også en utbredt fascinasjon over at vår store nasjonale dikter 
artikulerte en mental reise i natur med så mange tolkningsnivå. Det lig- 
ger til veglederens dannelse å ha et reflektert forhold til friluftsliv som et 
litterært tolkningsprosjekt, ikke bare som en definisjon på en moderne 
aktivitet i natur. 


Historiefortelling. For å skape et mer engasjerende forhold til natur hvi- 
ler praksisen på en tolkningstradisjon der fortellinger om natur beriker 
opplevelsen. I et slikt perspektiv er naturvitenskapelige historier som for- 
teller noe om landskap, økologi, botanikk, vær og vind osv. relevante, men 
også kulturhistoriske fortellinger om hendelser, levemåter, myter, sagn og 
eventyr. Veglederen har utviklet en metodikk for rik kunnskapsinnhen- 
ting før turen, der både naturvitenskapelige kilder og kilder fra huma- 
niora og samfunnsvitenskap er relevante, og særlig de kildene som også 
er stedsspesifikke. I dette arbeidet er fylkeskommunale og kommunale 
skjøtselsplaner, verneplaner, forvaltningsplaner og lokalhistoriske skrif- 
ter gode kilder. Målet med den rike kunnskapsinnhentingen er å kunne 
bruke av kunnskapen når interessante situasjoner oppstår. Det kan være 
ved å observere spesielle arter, når det oppstår endringer i vær eller når 
en snubler over kulturminner, at veglederen finner gode anledninger til 
å stoppe opp og fortelle en historie. Det er også vanlig praksis å smette 
inn en liten historie i situasjoner der gruppa likevel må stoppe på grunn 
av tekniske behov, slik som omkledning eller drikkepause. Da er det greit 
at veglederen på forhånd har et repertoar av interessante og relevante 
innganger til historier, slik at «pausen» blir fylt med faglig og engasje- 
rende påfyll. Jo mer engasjement, jo sterkere tillit oppleves til veglederen. 
Tanken med historiefortelling er å kunne formidle noe nytt, og kanskje 
med noen uventede eller et spesielt interessant perspektiv som kan bidra 
til å åpne øynene for stedet spesielt og naturen generelt. Kunnskap som 
involverer sanser, slik som å smake på, spise eller utforske med fingrene, 
er særlig interessant, men den må være kvalitetssikret gjennom natur- 
vitenskapelige kilder, slik at ikke veglederen tar noen sjanser i forhold 
til forgiftning (sopp, planter, lav), og heller ikke framstår som uopplyst, 
basert på muntlige kilder. 

Denne praksistradisjonen har gjerne et eget tema i opplæringen som 
heter «naturkjennskap», der det er forventet at studenten lærer seg å finne 
relevante fortellinger som har ulike former for autentisitet, men som også 
mestrer fortellingskunst med å engasjere deltakerne, gjerne også med 
humor. Selv om opplæringen først og fremst fokuserer på rikdommen 
i kunnskap og kunnskapsinnhenting om natur og kultur, er forteller- 
kunsten også forventet, selv om det normalt ikke brukes egen drama- 
faglig ekspertise i denne opplæringen. Dette framstår mer som en «taus» 
dimensjon, som en forventet kompetanse i det å kunne fungere som veg- 
leder. Veglederens dyktighet kan vurderes ut ifra både rikdom og detal- 
jering i kunnskapsinnhentingen, men ikke minst også i veglederens evne 
til å fengsle deltakerne gjennom sin fortellerkunst og sitt kroppsspråk. 


Gruppesamtalen. Gjennom vegledning som arbeidsform er gruppe- 
størrelsen ideelt sett alltid liten. Dette er av både sikkerhetsgrunner og 
gruppepsykologiske grunner, i muligheten til å ha gode gruppeproses- 
ser og sette fokus på læring. I læringssituasjoner samles gruppen til en 
liten sirkel eller «krets»/«krins» som mønster for samtale. Særlig er sam- 
talen på kvelden viktig, etter at middagen er fortært og leiren er kommet 
i orden. I løpet av denne samtalen tematiseres ofte dagens opplevelser 
og erfaringer, læringsmoment bringes opp, og neste dag planlegges, men 
samtalen bærer også med seg ansporinger til en filosofisk samtale der 
egne opplevelser og læring knyttes til store spørsmål om mening, sam- 
funn og verdier. Det vil være store forskjeller mellom den enkelte vegle- 
ders personlige bidrag i en slik retning, men det ligger en forventning om 
at kveldens samtale skal gi noe å tygge på mentalt. Kanskje et dikt eller et 
litterært utdrag for å underbygge mystikk, følelser eller undring? 


Naturens egenverdi. Implisitt i ideen om vegledning i friluftsliv kan det 
ligge et brennende engasjement om en økosentrisk livsanskuelse og at 
friluftsliv oppstår som en meningsfull arena for å påvirke til samfunn- 
sendring i en grønnere retning. Tidlig ble friluftsliv oppdaget som økope- 
dagogikk (Kårhus, 1978). Metoden er vegledning, slik vi har blitt opplært 
til gjennom tradering, og erkjennelsen bygger på en forestilling om at 
naturen har en egenverdi. Imidlertid har en del av praksisen etter 70-tallet 

dreiet fra en oppfatning om at vegledning handler om samfunnskritikk 
til at vegledning handler mer om sterke og dype opplevelser der frilufts- 
livet oppstar som et rom for 4 komme i kontakt med seg selv og sine 
følelser, og der en søken etter et godt liv også handler om å søke etter 
en dypere mening eller retning, eller kanskje også en livsstil i tråd med 
egne verdier. Den gode vegleder sjonglerer dermed menneskelige behov 
i gruppa gjennom å inspirere til en bevisstgjøring om tanker og følel- 
ser fra erfaringene i natur i løpet av dagen sammen, samtidig som det er 
en ambisjon å bringe samtalen over i en filosofisk samtale om mening, 
natur og framtid. Det er en tradisjon for å stille grunnleggende spørsmål 
om mening med og i livet rundt bålet utover kvelden, men også rom for 
småprat og hygge. Det er noe med at når man sitter rundt bålet og har 
hverdagen på lang avstand kommer man tettere på andre mennesker, og 
det er lettere å samtale om de store spørsmålene i livet. 


Drøfting 


Felles for en del av tilnærmingene gjennom vegledning i friluftsliv er en 
ambisjon om å skape et følelsesmessig engasjement for og i natur, der 
en legger merke til mange detaljer knyttet til tolkningen av selve ste- 
det. Ulike perspektiver for å forvalte dette er utviklet og tradert gjen- 
nom vegledning i friluftsliv. Gjennom vegledning finnes en distinksjon 
mellom «kunnskap» og «kjennskap», der betegnelsen «kunnskap» har 
en teoretisk og akademisk tolkning, mens «kjennskap» har en mer erfa- 
ringsbasert og følelsesmessig tolkning. Praksistilnærmingen hviler på en 
anerkjennelse om at følelser er viktige i en helhetstilnærming til å for- 
stå natur. Erfaringstilnærmingen har dermed allerede før den filosofiske 
samtalen starter, elementer av en før-teoretisk, kroppslig og sanseliggjort 
naturerfaring. 

På mange måter tilsvarer friluftslivspraksisen den erfaringstilnærmin- 
gen Vetlesen beskriver som en nødvendighet for å nærme seg en erfa- 
ringsmessig økosentrisk etikk (Vetlesen, 2015). Vetlesen argumenterer for 
at en slik tilnærming kan forklares ut ifra deiktisk diskurs, inspirert av 
Albert Borgmann. Vetlesen tolker at «den deiktiske diskursen, slik den 
framstår hos Borgmann, utstyrer oss med en måte å framvise naturen 

pa i sin partikularitet og dermed som en motpart til den teknisk-viten- 
skapelige avdekkingen hvorigjennom den samme naturen bare framstar 
som et middel til våre eksterne mal» (Lundestad & Antonsen, 2019, 8. 7). 
Ifølge Vetlesen (2015) tillater den deiktiske diskursen naturen å være selv- 
tilstrekkelig, noe som vi som mennesker kan erfare som meningsfullt 
der naturens iboende verdi kommer til syne som en rikholdig virkelig- 
het. Den deiktiske diskursen gir oss ikke tilgang til tingene «slik de er», 
i deres partikularitet, men i stedet blir spørsmålet snudd ved å legge til 
grunn at naturen har iboende verdi gjennom det faktum at verdien av 
natur er unektelig for oss, uavhengig av mennesker (Vetlesen, 2015, s. 121). 
Vetlesen mener at det er en større feil å tro at verdien ligger i den subjek- 
tive opplevelsen. Naturen eksisterer uavhengig av oss. 

Imidlertid er det grunn til å stille seg spørsmål om denne naturer- 
faringen, kommunisert gjennom vegledning i friluftsliv, har filosofiske 
implikasjoner eller om deltakeren dreier denne naturerfaringen mot et 
ikke-filosofisk og kanskje til og med et individuelt prosjekt, som det å 
jakte etter store opplevelser, styrt av adrenalin, endorfiner og dopa- 
miner i mye urørt natur? I et slikt perspektiv kan det handle om å ha 
sterke positive følelser gjennom ulike faser, fra engasjementsfølelser og 
konsentrasjon i øyeblikket til ekstrem lykkefølelse og hedoniske følelser 
i etterkant (Hetland, 2016). Et ønske om stadig emosjonelt påfyll for å 
være tilfreds kan knyttes til teorien om hedonisk adopsjon (Brickman 
& Campbell, 1971). Men en glede over å være i natur kan også romme 
andre dimensjoner, slik som kontemplasjon og tilstedeværelse, som kan 
ha med livstilfredshet å gjøre, men ikke nødvendigvis hedonisk adopsjon 
(Howell, Dopko, Passmore & Buro, 2011; Vittersø & Søholt, 2011; Wolsko 
& Lindberg, 2013). Ut ifra et praksisdrevet perspektiv kommer vi her til 
en overskridelse, der en erfaringsbasert tilnærming til natur, med en 
følelsesmessig tilknytning til natur, møter en begrensning som filosofisk 
forankring. En før-teoretisk og kroppsliggjort naturerfaring fører ikke 
nødvendigvis fram til filosofisk bevisstgjøring. 

Ifølge Lundestad og Antonsen løser ikke Vetlesen det erkjennelsesmes- 
sige problemet med å forstå naturens iboende verdi gjennom å henvise 
til en før-teoretisk erfaring (Lundestad & Antonsen, 2019). Den deik- 
tiske diskursen viser fram naturen som betydningsfull, men det er ikke 

tilstrekkelig å betrakte natur. Det er først gjennom vårt praksisbaserte 
virke at vi kan komme til å verdsette og kjempe for å ivareta natur (s. 20). 
Gjennom tolkningen til Lundestad og Antonsen løftes den praksisbaserte 
tilnærmingen til erkjennelse av natur ytterligere gjennom å hevde at det 
ikke bare er en sansemessig, følelsesmessig og kanskje assosiativ tilnær- 
ming til natur, slik som beskrevet i den deiktiske diskursen, som kan løse 
vårt erkjennelsesproblem, men at vi gjennom en praksisform der vi fak- 
tisk bruker naturen, kommer tettere på en erkjennelse av verdsetting og at 
vi dermed bryr oss mer om natur som verdi. Det er altså ikke de følelsene 
som assosierer til sterke opplevelser gjennom friluftslivsaktiviteter i seg 
selv som framstår som viktige, men følelser knyttet til praktisk arbeid i 
natur, slik som vi finner i beskrivelsen av naturliv, som naturbasert livs- 
stil der en tur ikke bare er «overskuddsliv», men også har et preg av over- 
levelse, f.eks. gjennom høsting, jakt, fiske og tradisjonelt håndverk der det 
brukes naturmaterialer (Godal, Hauge & Lid, 1985). Dersom vi tar disse 
innsiktene med i det pedagogiske arbeidet med friluftsliv, kan dette være 
argument for ikke bare å drive med aktiviteter uten bestemte formål, men 
også legge inn praksiser som knytter seg til naturbruk og håndverk basert 
på naturmaterialer. 


Opplevelse av mening 


En radikal tolkning ligger i en vekting om at naturen står over mennesket 
i rang, noe som medfører et biosentrisk perspektiv. Vi finner dette synet 
for eksempel hos Peter Wessel Zappfe, der menneskeheten blir drøftet til 
å være overutviklet til å bo på jorda, siden vi har så mye kreativitet til å 
utvikle teknologi at vi kan utarme ressursene (Zappfe, 1941/2015). Mens 
Zappfe avviser at det finnes en mening med livet, kritiserer Næss dette 
synet ved å hevde at Zappfe forveksler mening med livet med mening i 
livet, der Næss skiller mellom et autotelisk og heterotelisk meningsbe- 
grep (Vinje, 2017). Et autotelisk meningsbegrep forklarer spørsmålet om 
mening som at denne har et mål i seg selv, mens et heterotelisk menings- 
begrep forklarer spørsmålet om mening som at denne har et mål utenfor 
seg selv, som en subjektiv versus objektiv tilnærming til meningsbegre- 
pet. Zappfe framstiller her et svært dystert perspektiv på tilværelsen, med 

avvisningen av en objektiv mening, men ifølge tolkningen til Hilde Vinje 
innebærer en anerkjennelse av nederlag ikke at den må betraktes som 
et nederlag alene, men som en nødvendig innsikt for seier i møtet med 
metafysikken (Vinje, 2017). Dermed er spørsmålet om mening fortsatt 
relevant. 

Vi finner også et ikke-antroposentrisk perspektiv hos Næss, med drøf- 
tingen av nødvendigheten av å ta et gestalt- eller holistisk perspektiv på 
tilværelsen, med en grunnleggende forståelse for at alt henger inderlig 
sammen og prinsippet om «likestilling i biosfæren» (Næss, 1977). En 
grunn økologibevegelse innebærer i kontrast til dette et antroposen- 
trisk perspektiv, for eksempel tolket i dag som nødvendigheten av å sette 
opp vindmøller eller solceller i urørt natur for å produsere mer fornybar 
energi, mens den dype økologibevegelsen legger et ikke-antroposentrisk 
og et holistisk perspektiv til grunn, der menneskets behov for økt energi 
må settes inn i erkjennelsen av likeverdet mellom alle skapninger og sam- 
menhengene i naturen. Næss drøfter behovet for å utvikle en personlig 
filosofi, der man må regne med forskjellige økologiske løsningsforsøk. 
Næss sin personlige filosofi kaller han Økosofi T. Som filosofisk system 
innebærer dette alt, fra erkjennelsesfilosofi til etikk, der alle de filosofiske 
delene henger sammen. Som et ledd i å erkjenne at alt henger inderlig 
sammen, legger Næss vekt på det å identifisere seg med alt liv og selvre- 
alisering ut ifra tanken om et økologisk selv (Næss, 1976), understreket 
ved ordet Selvrealisering med stor S, som inkluderer det økologiske selv 
(Næss, 1986). I senere arbeid legger han mye vekt på følelsenes betydning 
i dette prosjektet (Næss & Haukeland, 2005). 


Awe og emergens 


Gjennom den erfaringsbaserte inngangen til å erkjenne natur er det et 
annet element som også trenger filosofisk oppmerksomhet, og det er 
betydningen av spesielle følelser, som mer enn affekt er knyttet til natur- 
erfaringen. I utforskningen av det som kan kalles komplekse, positive 
følelser, utforskes særlig følelsen «awe», som en moralsk følelse, rettet 
mot dyder, som stekker seg mot forestillinger om det gode, det sanne og 
det vakre (Kristjånsson, 2017). Etymologisk har ordet «awe» historisk sett 

beveget seg fra å være negativt ladet, noe fryktelig, til å bli noe fantas- 
tisk, ladet med positive følelser. Den direkte oversettelsen av «awe» fra 
engelsk til norsk, «ærefykt», har ikke gått gjennom samme endringsreise, 
eller er ikke like mye brukt i dagligspråket. Gjennom egenskapene til 
denne følelsen kan vi bedre forstå innholdet i dette begrepet. En tidlig 
utforskning av denne følelsen peker på at to vurderinger må være til stede 
samtidig: 1) persepsjonen av storslagenhet (vastness) og 2) behovet for å 
tilpasse våre mentale strukturer for å forstå noe nytt, som vi ikke kan 
forstå alene gjennom våre tidligere erfaringer (accomodation) (Keltner 
& Haidt, 2003). Denne følelsen har dermed store likheter med følelsen 
av interesse (Izard & Ackerman, 2000), som igjen knyttes til både moti- 
vasjonsprosesser (Hidi & Renninger, 2006) og personlig vekst (Vittersø, 
2013). I møtet med natur er det store muligheter for å bli kjent med denne 
følelsen gjennom møter med nye landskap og horisonter, men også i 
møtet med kompleksitet, som uventede eller nye måter å løse oppgaver 
på. Dimensjoner i denne følelsen ble identifisert hos en gruppe studenter 
som var på vintertur i storm, og som måtte endre turplanen til å opp- 
holde seg under tregrensa (Graves, Løvoll & Sæther, 2020). 

Gjennom følelsen av «awe» blir vi dypt berørt av følelser som gjør noe 
med oss: De har en høy affektiv aktivering, noe som gir oss intense følel- 
ser, men samtidig vekkes en interesse for å forstå noe nytt. Dermed er 
veien fra følelse til undring kort, der den estetiske opplevelsen av natur 
framstår som en kjerneegenskap (Løvoll, Sæther & Graves, 2020). Gjen- 
nom en vegledet friluftslivspraksis inviteres deltakerne til å utforske ulike 
rom, som ulike landskap og ulike oppgaver. Deri ligger også muligheter 
for å lete fram denne følelsen og bli mer bevisst. I en søken etter mening 
kan en utforskning av «awe» peke på flere nivå av verdier på en gang: 1) 
en verdi for meg som menneske som en følelse av beriket innsikt/rikere 
virkelighet og 2) en verdi for kosmos som en erkjennelse av tilhørighet i 
forholdet mellom mennesket og natur. Gjennom en slik erkjennelse kan 
en etisk bevisstgjøring vokse fram som et «ønske om å forandre noe» 
gjennom et økofilosofisk engasjement. Opplevelser av «awe» kan kanskje 
lettest fanges opp i beskrivelser av estetiske opplevelser. Dermed peker 
disse opplevelsene på aspekter som har mindre å gjøre med tankeassosi- 
asjoner til natur, slik som historiefortelling, ferdighet og ledelse, og mer 

å gjøre med aspekter som handler om estetiske innganger til å erkjenne 
natur, som også kan ha mer typisk kontemplative og dvelende tilnærmin- 
ger. Aktiviteten kan leses som en dyd om en søken etter det gode liv: 


The good life for man is the life spent in seeking for the good life for man, and 
the virtues necessary for the seeking are those which will enable us to understand 


what more and what else the good life for man is. (MacIntyre, 1984, s. 219) 


Sammenfatning og konklusjon 


Gjennom erfaringen i tid og rom på en vegledet tur ligger noen mulig- 
hetsperspektiver for en filosofisk samtale. Gjennom det å være sammen 
over tid i en liten gruppe, på et sted preget av minimale menneskelige 
inngrep og gjennom arbeidsformen med erfaringslæring, er det mange 
forhold som ligger til rette for at det å søke mening kommer tettere på, og 
at vi forstår hvilke verdier som er nødvendige for at vi kan erkjenne hva 
det gode liv er. Mens friluftslivet i seg selv langt på vei har kvaliteter som 
inviterer til en slik filosofisk bevisstgjøring, er det ikke sikkert at disse 
kvalitetene blir bevisstgjort uten en artikulering om nettopp dette. 

Den identifiserte praksisen bærer på mange likheter med den deiktiske 
diskurs, trukket fram som et ideal av Vetlesen (2015). Utover dette vil det 
finnes moment som ytterligere kan fremme en dypere erkjennelse, som 
også tilnærmer seg nyere økofilosofiske bidrag. Særlig er det tre moment 
som peker seg ut gjennom den hermeneutiske analysen, som kan oppfat- 
tes som dyder for å fremme den filosofiske samtalen gjennom vegledning 
i friluftsliv: 


1) Å gjøre praksiserfaringen mer knyttet til (naturvennlig) virksom- 
het i natur (Lundestad & Antonsen, 2019) 

2) Å stille spørsmål om meningen med livet og utforske hva som er 
verdifullt gjennom å overnatte og bo i natur i en liten gruppe 

3) Å oppsøke natur med rike naturkvaliteter og gi rom for kontem- 
plasjon og utforskning av moralske følelser (Kristjånsson, 2017; 
2020), gjerne gjennom en utforskning av estetiske opplevelser i 
natur (Graves et al., 2020; Løvoll et al., 2020) 

Disse tre dydene kan leses inn i en ny-aristotelisk tolkning i utforsknin- 
gen av det gode liv, der en dyp naturerkjennelse som at vi er nodvendig 
sammenbundet med kosmos, til dels har andre komponenter enn det 
filosofiske dilemmaet med «iboende verdi», og der erfaring ser ut til 4 
være essensielt for å kunne nærme seg denne dype erkjennelsen. 

En støtte for en nær kopling mellom livserfaringen og en filosofisk 
bevisstgjøring ligger i utforskningen av spesielle følelser, der «awe» i den 
internasjonale litteraturen har vunnet stor plass de siste årene. Dette 
samtidig med at det framføres en kritikk av at tenkning ligger forut for 
følelser (Reber, 2016). Følelser som møter motstand med tenkning, kan 
utvikles og brukes strategisk til å utvikle seg som menneske. En person 
som har det bra, som lever i tråd med sine egne verdier og som utvikler 
de gode sidene ved seg selv, er en person som bygger sin karakter (Krist- 
jånsson, 2020). Det er dermed en rød tråd fra det å oppleve sterke følelser i 
natur til en mulig filosofisk bevisstgjøring over egne verdier og utvikling 
av moralske følelser. For at en slik prosess kan støttes, legger vegledning 
i friluftsliv til grunn et unikt erfaringsrom gjennom naturen som stedet 
hvor slike sterke følelser kan oppstå. Ved å være bevisst på hvordan disse 
kan forsterkes gjennom erfaringer knyttet til naturvennlig virksomhet i 
natur, kan disse følelsene knyttes til en økosentrisk tolkning. Sted og rom 
gir mulighet for erkjennelse, men for at en slik prosess skal støttes, er det 
nødvendig at veglederen gir plass til den filosofiske samtalen. 

Rommet for interaksjon 
om eksistensielle spørsmål 
i barnehagen 


Ragnhild Fauske 
Høgskulen i Volda 


Abstract: This article is a contribution to empirical practice research in the field of 
kindergarten, studying how a part of the subject area Ethics, Religions and Philosophy 
in the Framework Plan for Kindergartens - Content and Tasks plays out in the field of 
practice. In this article the concept “space” will - in addition to being a concept of 
different social practices that take place in kindergartens — be an expression of the 
space created in interaction between agents acting with different artefacts, in this 
case a book about birth rites connected with births in different religions. The data 
is established through video recording of a planned conversation between a kinder- 
garten teacher and four children in a multicultural kindergarten. Sociocultural the- 
ory is used for the analysis of the conversation, interpreted as a trialogical process. 
The interactions and negotiations between children and staff create “a space of pos- 
sibilities”. The preschool teacher’s use of tools seldom creates “a space of wondering” 
that leads to dialogue about existential questions, which was the initial purpose of 
the planned conversation. Religion in kindergarten is in this article understood as 
part of the social practice in kindergartens and in this context it belongs to the field 
of education, as opposed to religious practice in for example churches and mosques. 


Keywords: kindergarten, existential questions, space, artefacts, sociocultural 
learning theory, trialogical learning process 


Innleiing 


Forsking på stad, rom og det sosiomaterielle har gjort sitt inntog i barne- 
hageforskinga (Gulløv & Høilund, 2005; Seim & Sæther, 2018; Nordisk 
barnehageforskning, 2015). I denne konteksten kan det vere greitt å skilje 


Sitering av denne artikkelen: Fauske, R. (2020). Rommet for interaksjon om eksistensielle spørsmål i 
barnehagen. I K.-W. Sæther og A. Aschim (Red.), Rom og sted: Religionsfaglige og interdisiplinære bidrag 
(Kap. 11, s. 207-228). Oslo: Cappelen Damm Akademisk. https://doi.org/10.23865/noasp.110.ch11 

Lisens: CC BY-ND 4.0. 

mellom rom og stad, sidan rom-omgrepet ogsa omfattar ein abstrakt 
dimensjon. Ifølgje sosiologen og filosofen Henri Lefebvre blir rom pro- 
duserte på ulike måtar, t.d. gjennom institusjonaliserte ordningar. Han 
opererer med ein tredelt prosess: romleg praksis, rommet sine representa- 
sjonar og det representative rommet (Lefebvre, 2000). Det første leddet i 
prosessen, romleg praksis, vil i denne artikkelen vere representert ved den 
eine av måtane eg ønskjer å nytte barnehagen som rom for sosiale praksi- 
sar pa.' Barnehagen som institusjon er skild frå andre institusjonar i det 
norske samfunnet. Han består av mange svært ulike bygningar og ute- 
område. Barnehagen har blitt utvikla over tid, og sikrar samfunnskonti- 
nuiteten, men har ei kort historie i Noreg samanlikna med skulen (knapt 
200 år). Som institusjon har han sikra velferdssamfunnet sin framvekst 
(Korsvold, 2005), og vi ser at institusjonen krev meir og meir av profe- 
sjonell kompetanse og særskild praksis (Lefebvre, 2000, s. 38; Seim & 
Sæther, 2018, s. 32; Kunnskapsdepartementet (heretter KD), 2018). Frå 
2005 kom barnehagane inn under Kunnskapsdepartementet, og frå 2009 
fekk alle barn rett til barnehageplass. I dag går 92,2 % av alle norske barn 
frå eittårsalderen av i barnehagen, 97,1 % frå 3 år (Statistisk sentralbyrå, 
2019). Derfor har også barnehageforskinga fått auka verdi for det norske 
samfunnet. 

Forskinga mi skjer innanfor den romlege, institusjonelle og kulturelle 
praksisen som heiter barnehage, med spesielt søkelys på kva som skjer 
innanfor praksisane i fagområdet Etikk, religion og filosofi, heretter ERF 
(KD, 2017, s. 54-55). Men for meg er det ikkje det fysiske og konkrete 
rommet som er viktigast i måten eg bruker omgrepet «rom» på i denne 
artikkelen, men rommet som blir skapt ved interaksjon knytt til at ein 
reiskap (artefakt) blir brukt av aktørane eller subjekta og inngår i ein ska- 
pande praksis eller performativ aktivitet (Afdal, 2013b, s. 198). Reiskapen 
er i dette tilfellet eit semiotisk-materielt objekt, ei bok om fødselsritual i 
ulike religionar. Reiskapar eller objekt som blir sette i bevegelse, meiner 
eg har ei eiga stemme. Dei må settast i rørsle av subjekta, men kan så 


1 Lefebvre seier at kyrkja ikkje kunne ha eksistert utan kyrkjene (Seim & Sæther, 2018, s. 32), og 
slik er det også med barnehagen som institusjon, den kunne ikkje ha eksistert utan alle dei små 
og store, private og kommunale barnehagane. 

vere med og utvide subjekta si erfaring og skape og utvide verkelegheita i 
barnehagen sin sosiale og kulturelle praksis. 

Når eg i denne artikkelen vil analysere ein transkripsjon av ein samtale 
om «dei store undrings- og livsspørsmåla» mellom ein barnehagelærar 
og fire barn, skjer denne samtalen i ein spesiell barnehage og i eit konkret 
rom der barna liker seg godt: i spelerommet i andre etasje i ein barnehage 
som er bygd som eit vanleg bustadhus. Her bruker dei største barna å 
kose seg med spel, musikk og eventyr. Ein kvalitativ analyse av ein slik 
samtale kan vise om barnehagen som sosial og kulturell praksis har mog- 
legheitsrom for samtalen om eksistensielle spørsmål. 

Problemstillinga mi er: Kva ulike rom kan bli skapte for samtalar om 
eksistensielle spørsmål i interaksjonen og forhandlingane mellom barn 
og barnehagelærar gjennom bruken av ei bok om fødselsritual i ulike 
religionar? 

Forskingsspørsmåla mine er: Kva reiskap blir sette i spel i interaksjo- 
nen og forhandlingane? Korleis legg barnehagelæraren til rette for positive 
moglegheitsrom og heilskapleg læring om temaet? 

På grunnlag av funna vil eg nytte tre ulike nemningar for dei nye 
romma som kan dannast i interaksjonen mellom barnehagelærar og barn 
som handlar med reiskapar: moglegheitsrom, undringsrom og destruk- 
tive rom. Funna syner at mange moglegheitsrom blir skapte, nokre 
blir opna, men fleire blir lukka eller avgrensa av måten reiskapane blir 
brukte på. 


Barnehagen som praksis innanfor 
fagområdet ERF 


Det er lite nyare empirisk forsking på korleis samtalen om eksistensielle 
spørsmål skjer i barnehagen (Østrem et al., 2009; KD, 2018, s. 127). For- 
skinga mi kan derfor bidra til å seie noko om kva som skjer i praksisfeltet 
på dette området. Gjennom ein analyse av interaksjonen og forhandlin- 
gane i samtalen mellom barn frå ulike kulturar og ein barnehagelærar 


2 Med dette meiner eg ikkje at det går an å generalisere ut frå denne eine samtalen, men at ein slik 
analyse kan gi djupare forståing og kaste lys over problemstillinga. 

der dei bruker ein materiell artefakt, ei bok om fodselsritual i ulike religi- 
onar, kan ulike rom bli skapte. Fokuset mitt er kva leering’ om eksistensi- 
elle spørsmål som blir skapt i interaksjonane og forhandlingane gjennom 
reiskapar som ritual, bod og truvedkjenning, kva moglegheiter reiskapen 
skaper, og kva læring som blir lagt til rette av barnehagelæraren. Funna 
mine tyder på at barna kan oppleve både å bli tatt inn i positive mog- 
legheitsrom, men også i destruktive rom. Eg vil nytte eit sosiokulturelt 
perspektiv på læring og kunnskap som teoretisk inngang. 

Eg har i breva mine til foreldre og barnehagepersonale i forskings- 
prosjektet kalla eksistensielle spørsmål for «dei store undrings- og livs- 
spørsmåla». Dette kan vere ulike spørsmål som m.a. kan innehalde både 
undring, spiritualitet og ulike spørsmål som har med religion og livs- 
syn å gjere (Sjå Fauske, 2019, s. 226-229; Amundsen, 2013, 2018; Brekke, 
2014, S. 194-195). Ingrid Pramling og Eva Johansson, som representerte 
eit forskingsmiljø om eksistensielle spørsmål ved Universitet i Gøteborg 
på 90-talet, nytta denne definisjonen: «When we talk about existential 
questions, we mean the experiences children work on, express and try to 
understand in relation to themselves and life as such. Existential ques- 
tions focus both on everyday living and on fundamental human life, that 
is, small or large, local or global questions» (Pramling & Johansson, 1995, 
s. 126). Denne definisjonen er vid, og gir uttrykk for at barn er aktive 
subjekt i arbeidet med å finne meining (James, Jenks & Prout, 1999, 8. 13; 
Bae, 2007; Sommer, 2012). Dette barnesynet er også det gjeldande i den 
nordiske barnehagetenkinga (Bae, 2007; Korsvold, 2008; Kjørholt & 
Winger, 2013). 

Datamaterialet til prosjektet mitt om eksistensielle spørsmål er m.a. 
etablert på grunnlag av studenttranskripsjonar av videofilming og deret- 
ter transkribering av 23 planlagde samtalar mellom ein barnehagelærar 
og eit barn eller ei barnegruppe om eit stort undrings- og livsspørsmål. 
Denne artikkelen er basert på ein av desse transkripsjonane. 

Det finst forsking på eksistensielle spørsmål, eller livsfrågor, m.a. frå 
Sverige, der Sven G. Hartman har forska på temaet gjennom førti år 
(Hartman, 1986; Hartman & Torstenson-Ed, 2007; Hartman, 2018). Barn 


3 — Sjå refleksjon over læringsomgrepet i fotnote 5. 


210 


ROMMET FOR INTERAKSJON OM EKSISTENSIELLE SPØRSMÅL | BARNEHAGEN 


i skulealder har vore mest i fokus. I Noreg har Sturla Sagberg vore ein 
forkjempar for å sette søkelys på barns spiritualitet i barnehagesaman- 
heng (m.a. Sagberg, 2001, 2012, 2016). Desse forskarane har ikkje hatt eit 
sosiokulturelt perspektiv på temaet. Noko av det eg kan hente kunnskap 
om frå forskinga på andre fagområde, er bruken av det sosiokulturelle 
perspektivet, t.d. i forskinga på språk (Gjems, 2009, 2011; Matre, 1997). 
Læringspraksis i skule og barnehage er svært forskjellige, men kan også 
ha likskapstrekk, og fleire forskarar har nytta eit sosiokulturelt perspek- 
tiv på religionsfaget i skulen der artefaktar er vektlagde teoretisk og/eller 
empirisk (Afdal, 2013a, 2013b, 2015; Leganger-Krogstad, 2014; Haakedal, 
2012).* 

Funna mine viser at moglegheitsrom for å undre seg og lære noko om 
eksistensielle spørsmål, i dette tilfelle m.a. om religionar, kan opne seg 
ved hjelp av ulike reiskapar> Desse romma for skaping av kunnskap kan 
nyttast, men kan også bli stengde av dei som bruker reiskapane. 

Teorien om mediering ved hjelp av reiskapar er henta frå den russiske 
psykologen Lev Vygotsky og vidareutvikla av James Wertsch. Det finst 
både materielle reiskapar, som ei bok, men også symbolske reiskapar, der 
språket er mest sentralt. Romma for kunnskap blir skapte i ein dynamisk 
relasjon mellom barna, barnehagelæraren og reiskapane, der analyse- 
eininga er interaksjonen mellom menneska og reiskapane, som også har 
ei eiga stemme (Wertsch, 1998, s. 25; Afdal, 2013a; Paavola & Hakkarainen, 
2005). Den primære analyseeininga mi er tre samtaleutsnitt mellom 
barnehagelæraren og barna. 


4  Ogsaiartiklar om trusopplæring har ein nytta eit sosiokulturelt perspektiv, og har vore opptekne 
med artefaktane, t.d. i kyrkjerommet (Johnsen, 2012, 2013; Kaufmann, 2018). Det same gjeld 
Marianne Rodriguez Nygård si forsking på diakoni i praksis, som ser på kva moglegheitsrom og 
kunnskap som blir danna i interaksjon med ulike reiskapar (2014). 

5 — Nokre meiner at det blir feil å nytte ordet læring og kunnskap i samband med undring og ek- 
sistensielle spørsmål. Rammeplanen (KD, 2017) og framstillinga av læring i Barnehagelærarrolla 
i eit profesjonsperspektiv legg vekt på læring som ein prosess: «Det pedagogiske læringsmiljøet 
skal realiseres ved hjelp av pedagogiske verdier og føringer som ikke er begrunnet i foreskrevne 
utbytteformuleringer og læringsresultater» (KD, 2018, s. 47). Dette inneber læring og utvikling 
som både her og no-opplevingar og langtidseffekt av erfaringar (Gjems, 2002, s. 214). 

Ein sekulzer barnehage i eit 
fleirkulturelt samfunn 


Utgangspunktet for dei 23 student-transkripsjonane av samtalar mellom 
barnehagelærar og barn eller ei barnegruppe var ei praksisoppgave for 
barnehagelærarstudentar innanfor kompetanseområdet SRLE. Barne- 
hagelærarane som skulle utføre samtalen, kunne i lag med studentane 
velje tema innanfor paraplyen «Dei store undrings- og livsspørsmåla». 
Samtalen som ligg til grunn for denne studenttranskripsjonen, er den 
einaste samtalen der barnehagelæraren heilt medvite har valt eit fleir- 
religiøst tema og også gjennomfører samtalen med ei gruppe barn frå to 
ulike religionar. 

Tittelen «En sekulær barnehage i et samfunn preget av religions- og 
livssynsmessig diversitet» (Hovdelien, 2019, s. 139) gir etter mi meining 
ein god karakteristikk av barnehagefeltet.* Barnehagen skal gi kunnskap 
om tru, livssyn og religionar, men er ikkje ein arena for påverknad til 
tru (KD, 2017). Rammeplanane har sidan 2011 lagt vekt på at det skal 
vere plass for ein åndeleg dimensjon i barnehagen «som må brukast som 
utgangspunkt for dialog og respekt for mangfald» (KD, 2017, s. 9). 

Religionen blir ifølgje Afdal ikkje brukt som heilskap, men som bitar 
og delar i eit postmoderne samfunn. Det religiøse flyt inn i det sekulære, 
og omvendt (Afdal, 2013a). Mange som arbeider i barnehage og skule har 
ein sjenanse, kanskje eit tabu-forhold eller ei kritisk haldning, til religion. 
Dei er redde for ikkje å vere nøytrale nok, og identifiserer nøytralitet med 
eit sekulært livssynsperspektiv, sjølv om religionar finst i alle kjende kul- 
turar, og det finst ingen teikn på at religionar er i ferd med å forsvinne 
(Brekke, 2014, s. 184, 188; Fauske, 2013; Stabell-Kulø, 2005, s. 29). Dette 


6  Konteksten for religion i norsk barnehage og skule er det fleirkulturelle og fleirreligiøse mang- 
faldssamfunnet. Eit fleirtal i Noreg er tilslutta Den norske kyrkja, men eit fåtal er aktive kristne. 
Hovdelien (2019, s. 105-106) refererer til ei oversikt frå Pew Research Center (2018, s. 7) som 
syner at i Noreg er 14 % kyrkjegjengarar, 38 % ikkje-praktiserande kristne, 43 % utan religiøs 
tilhøyrsle og 6 % tilhøyrande andre religionar eller veit-ikkje. Ifølgje Hovdelien er dei ikkje- 
praktiserande kristne det vi kan kalle kulturkristne (Høeg, 2009). Eg er samd med han i at mange 
i denne gruppa kan nemnast som belonging without believing heller enn den gruppa som sosi- 
ologen Davie kallar believing without belonging. (Hovdelien, 2019, s. 107; Davie, 2007, s. 39-40), 
samstundes som det truleg er fleire som trur enn det som synest i statistikkane. 

kan vere ein av grunnane til at fagområdet ERF er minst arbeidd med av 
fagområda i barnehagen. 

I artikkelen blir teorigrunnlaget presentert før metode og utval. Funn, 
analyse og tolking med basis i problemstillinga og forskingsspørsmåla 
blir presenterte før drøftinga. Pedagogiske implikasjonar av funna kjem 
til slutt. 


Teori 


Til analyse og tolking av den transkriberte samtalen vel eg å nytte sosio- 
kulturell læringsteori med utgangspunkt i Lev Vygotsky sin læringsteori 
der læring alltid blir sett inn i historiske, kontekstuelle eller situerte og 
sosiale rammer (Wertsch, 1998, s. 24). I skulesamanheng har søkelyset ofte 
vore på individuelle læringsprosessar, men i denne artikkelen blir læring 
sett på som ein prosess som finn stad i samspelet i ulike sosiale praksisar 
(Vygotsky, 1978; Lave & Wenger, 1991; Wertsch, 1998). Vygotsky meinte 
at inga læring skjer direkte, men indirekte ved hjelp av mediering (1978). 
Mennesket har ikkje direkte og umiddelbar kontakt med verda som omgir 
det, men forstår og handlar i verda ved hjelp av ulike reiskapar og teikn 
(«tools and signs») som høyrer til i ulike sosiale praksisar (Vygotsky, 1978; 
Såljö, 2002). Vil ein seie noko om korleis menneske tenkjer og handlar, 
må ein derfor inkludere desse reiskapane i analysane. I alle historiske og 
sosiale kontekstar høyrer nokre av desse reiskapane med, dei er situerte 
og distribuerte i den sosiale konteksten (Wertsch, 1998; Lave & Wenger, 
1991; KD, 2018, s. 47-48). Læring finn stad i romma og relasjonane mel- 
lom menneske som nyttar ulike reiskapar eller artefaktar (Wertsch, 1998). 
Desse prosessane kan karakteriserast som trialogiske. Sjølv om reiskapane 
er maktlause til å gjere noko om dei ikkje blir sett i spel av aktørar, er dei 
ikkje nøytrale, men har ei eiga stemme i prosessane. Ny kunnskap kan bli 
skapt i rommet mellom deltakarane og deira bruk av artefaktane. Dialo- 
gen er såleis utvida til trialog (Paavola & Hakkarainen, 2005; Afdal, 2013a, 
2013b, 2015; Leganger-Krogstad, 2014). I prosessane er det ikkje berre bar- 
nehagelærar og barn som handlar med reiskapane, men språklege reis- 
kapar som aktørane nyttar, bruker stemma si på måtar som kan kome 
overraskande på aktørane. Å lære noko er å delta i kunnskapskulturar, og 

såleis kan vi seie at reiskapane er epistemiske. Reiskapane handlar i sosi- 
ale praksisar, og ved å bli brukte på kreative måtar kan ny kunnskap heile 
tida bli skapt i romma mellom aktørane. 

Reiskapane kan vere materielle, som bøker og datamaskiner, eller 
kulturelle, som språk eller andre symbol. Dei kan opne opp eller sten- 
gje samhandlinga, og såleis vere med og påverke læringsprosessane 
(Wertsch, 1998; Afdal 2013a, 2015; Såljö, 2002). Vi kan seie at ein gjenstand 
er ein artefakt eller reiskap når han får symbolsk meining ved å bli brukt 
i menneskelege praksisar (Afdal, 2013a, s. 152; Cole, 1996, s. 117). Språk er 
den viktigaste symbolske reiskapen, og språk og andre kulturelle reiska- 
par er med på å forme og omforme måten vi tenkjer på, slik også med 
barna sin tenkjemåte (Afdal, 2013, s. 152, 112). Såleis oppfattar eg boka 
som barnehagelæraren bruker, som ein kulturell og symbolsk artefakt, 
sjølv om ho uopna og ulesen vert oppfatta som ein materiell artefakt. I 
boka er det både bilde og tekst, det vi no kallar ein multimodal tekst. 
Wertsch nyttar omgrepet «mediational- means» (medierande middel) for 
reiskap, og analyseeining er ifølgje han «agent(s)-acting-with-mediational- 
means» i slike læringsprosessar (Wertsch, 1998, s. 25). 

Det ein ifølgje Wertsch må vere spesielt merksam på, er at det er ei 
spenning, «an irreducible tension», (Wertsch, 1998, s. 27) mellom aktøren 
og den medierande artefakten. Reiskapane er berarar av kulturell meining 
som kan vere innarbeidd gjennom lang tid, og dei kan såleis gjere mot- 
stand mot måten aktøren vil bruke dei på. Aktøren kan akseptere reiska- 
pen, men også motsette seg å bruke han, eller avvise han (Skodvin, 1997, 
s. 18). I min analyse kjem dette spesielt til syne i bruken av bodet” Bodet 
har vore i bruk i fleire tusen år, og i mange kulturar, og det er ikkje så lett 
for barnehagelæraren å modifisere krafta i det. Bodet har si eiga stemme. 

Wertsch set fram ti pastandar om «medierande middel», men eg vel 
å konsentrere meg om nokre få. Den medierande reiskapen kan både 
mogleggjere og avgrense den medierte handlinga («constraint and 


7 — Wartofsky opererer med ei tredeling av artefaktane, der primære artefaktar er reiskapar ein kan 
sjå på som ei utviding eller forlenging av kroppen, som t.d. økser, symaskiner eller datamaski- 
ner. Sekundære artefakar er reglar og normer for korleis dei primære artefaktane skal nyttast, 
som bruksrettleiingar, men også reglar for korleis vi skal oppføre oss i bestemte situasjonar. 
Dei tertiære artefaktane er artefaktar som kan skape eigne verder, også fiktive (Wartofsky, 1979, 
s. 201-209). 

affordances», Wertsch, 1998, s. 38-42). Afdal omset dette med «relasjo- 
nelt handlingsrom» eller «mulighetsbetingelser» (Afdal, 2013a, s. 154, 
2013b, s. 190). Reiskapane i bruk kan vere transformerande. Dei kan også 
endrast gjennom bruk. 

Avgrensingane til artefaktane er derfor gjenstand for forhandlingar, 
men ein reiskap kan ikkje nyttast til alt. Nokre moglegheiter opnar seg, 
andre vert stengde (Wertsch, 1998, s. 42—46; Afdal, 2013a, s. 34-35). Dette 
kjem svært godt til syne i bruken av bodet som reiskap. Kva ei mediert 
handling kan skape, er heilt avhengig av om agenten eller aktøren meist- 
rar den medierte reiskapen (Wertsch, 1998, s. 46-53), og har gjort reiska- 
pen til sin eigen, har appropriert han (Wertsch, 1998, s. 53-58). Dette er 
uavhengig av om aktøren er barn eller vaksen. Det å meistre ein artefakt 
kan medføre makt eller autoritet (Wertsch, 1998, s. 64-72). Den dyktige 
og kreative aktøren kan gjere seg nytte av reiskapen på ein annan måte 
enn dei andre fordi han ser potensialet i han. Dette kan skape kulturelle 
undrings- og handlingsrom som ikkje alle som er til stades oppdagar, og 
kan såleis skape konfliktar mellom aktorane (Afdal, 2013a, s. 155). 


Metode og utval 
Metode, reliabilitet og validitet 


Datamaterialet til dei 23 planlagde samtalane vart etablert som eit arbeids- 
krav i kompetanseområdet Samfunn, religion, livssyn og etikk (SRLE) på 
arbeidsplassbasert barnehagelærarutdanning på ein høgskule på Vestlan- 
det. Praksisbarnehagane kunne vere kommunale eller private.’ Metoden 
studentane nytta til etableringa av datamaterialet, var video-opptak av 
samtalen og deretter transkripsjon. Studentane innhenta informert sam- 
tykke, anonymiserte materialet og sletta det etter transkripsjonen. Studen- 
trettleiaren i barnehagen var også ansvarleg for at dette vart gjort på korrekt 
måte. Materialet var fullstendig anonymisert då eg fekk det.’ Eg har halde 


8 Studentane hadde på førehand fått undervisning i temaa «Barns undring og spørsmål» og «Filoso- 
fisk samtale med barn» og synt stor interesse for desse. Bruken av materialet var på førehand avtalt 
med studentane, som hadde med NSD-godkjende brev frå meg til foreldre, styrarar og rettleiarar. 

9 — Egveit heller ikkje kva barnehagar samtalane stammar frå, bortsett frå at samtalane er utforde i 
praksisbarnehagar til ein høgskule på Vestlandet. 

meg til Forskningsetiske retningslinjer for samfunnsvitenskap, humaniora, 
juss og teologi (NESH, 2016). Det å nytte materiale som andre har samla 
inn, er ikkje uvanleg verken i kvantitativ eller kvalitativ forsking.” 

Det er ikkje uproblematisk at eg vel å ikkje sjå videoane, og stolar på 
studentane sine transkripsjonar, og også deira skildring av ulike gestar. 
Eg har ikkje vore i rommet der samtalane går føre seg og kjent på stem- 
ninga. Dette kan senke validiteten noko. Ein transkripsjon er også ei 
tolking av samtalen, og denne første tolkinga er det barnehagestudenten 
som gjer (Kvale & Brinckmann, 2015; Tilley, 2003). Samstundes ville eg 
hatt problem med å få inn eit så breitt materiale som dette utan ein slik 
metode. Dei dataa eg har fått er komplekse, men varierte og spanande, og 
syner ulike syn på barnet, ulike vaksenroller og ulike måtar å nærme seg 
samtalar om eksistensielle spørsmål på (Fauske, 2019). 


Utval 


Av dei 23 samtalane er 22 analyserte i ein eigen artikkel (Fauske, 2019). 
Samtalen som ligg til grunn for denne artikkelen, er om fødselsritual i 
ulike religionar, og er atypisk både i tema og lengde innanfor dei 23. Det er 
den lengste samtalen det blir referert til i dette materialet (30 min.), trans- 
kribert til 7,5 A4-sider. Ifølgje Flyvbjerg (2001, s. 78) kan atypiske tilfelle ofte 
innehalde informasjon som kan gi meir forståing og kaste lys over djupare 
årsaker til eit gitt problem. Dette er den einaste samtalen som tydeleg pre- 
senterer tema frå ulike religionar, og der samtalen også tydeleg skjer i ei 
fleirreligiøs gruppe. Samtalen skjer medan barnehagelæraren blar i boka 
av Anita Ganeri: «Et liv begynner. Fødsel og dåp», ei bok på 30 sider med 
foto, tekst og religiøse symbol som halvmånen, korset osb. Boka, omsett frå 
engelsk, er den første i serien Reisen gjennom livet, truleg skriven for barn 
i skulen. Kvar side har både tekst og bilde. Teksten i boka refererer til ulike 
religiøse reiskapar som t.d. fødselsritual, bod og truvedkjenning, og gjer 
desse nærverande gjennom språket. Tema for samtalen er valt fordi barna 
er spesielt interesserte i graviditet og fødsel, sidan ein assistent er gravid. 


10 Dome kvantitativ forsking: Nordisk database: NB - ECEC. Døme kvalitativ forsking: Gjems, 
2011, og Afdal, 2015. 

Barna sit nær barnehagelæraren, og både ho og barna er opptekne med 
at alle skal få sjå. Ho les delvis direkte opp frå boka, og forklarer enkelte 
omgrep, andre gongar tilpassar ho teksten til barnegruppa. 


Forskingsdesign og analysestrategi 


Framstillinga er deskriptiv, ein forsoker 4 fange samtalen slik han gar 
fore seg i barnehagen som sosial praksis, men ein kvar analyse startar 
med ein strategi. Ifølgje Hansson er fakta «alltid teoriladdade» (Hansson, 
1958, s. 63, i Alvesson & Sköldberg, 2008). Sosiokulturell teori, spesielt 
slik han er framstilt av Vygotsky og vidareutvikla av Wertsch, meinte 
eg kunne utdjupe samtalen eg hadde fått transkripsjon av. Eg vandra 
heile tida mellom empiri og teori. Analysemetoden eg nytta, er abduk- 
tiv (Alvesson & Sköldberg, 2008, s. 55-56; Thagaard, 2011, S. 194-195; 
Danermark et al., 2002, s. 89-91). 


Analyse, funn og tolking 


Ifølgje Afdal kan ein for artefakt- og praksisanalyser nytte fellesomgrepet 
medieringsanalyse (Afdal, 2013a, s. 153, 233). Ein fokuserer på prosessane 
og dynamikken i prosessane: Kva artefaktar som er i bruk, korleis dei 
som deltek bruker artefaktane, kva som blir skapt i prosessen, og på kva 
måte dette skjer. Eg har gjengitt tre samtaleutsnitt for å analysere denne 
praksisen. Det finst avsnitt i transkripsjonen der barnehagelæraren les 
direkte frå boka utan innspel frå barna. Fleire av desse er ikkje tatt med 
i utsnitta. På storbarnsavdelinga er det åtte femåringar der foreldra har 
røter i India, Russland, Tyskland og Noreg. På denne avdelinga arbeider 
ein pedagog og ein assistent. Den pedagogiske leiaren har sjølv valt ut fire 
av barna til samtalen, tre jenter og ein gut. Ifølgje studenten høyrer tre 
av barna til Den norske kyrkja, og den fjerde er muslim. Pedagogisk leiar 
har fire års erfaring og er namngitt med PL, dei fire femåringane har fått 
fiktive namn. Gruppa sit no på rommet på loftet der dei likar å vere. Både 
PL og barna er opptekne med at alle skal sjå bilda godt. Direkte tale er 
gjengitt i kursiv, kroppsrørsler, ansiktsmimikk o.1. er gjengitt med vanleg 
skrift. Lange samtaleavsnitt som ikkje går direkte på problemstillinga, er 

forkorta av meg. Pa framsida av boka er det bilde fra ulike religionar: ein 
muslim med ein baby (det storste bildet), ein hindu med ein baby og ein 
prest som døyper eit barn i ei ortodoks kyrkje i Moskva. 


Samtaleutsnitt 1 og 2 
To samtaleutsnitt som handlar om å høyre til innanfor ein religion. Rei- 
skapar som skaper religion i mellomrommet på to ulike måtar. 


Samtaleutsnitt 1 


PL (peikar på boka): Ser de bilda? 


Alle i kor: Ja. 

PL: Har de sett slikt før? 

Alle i kor: Nei. 

PL: Er det nokon som har vore i barnedåp? 
Trine: Ja, eg. 

PL: Har du vore i barnedåp? 

Siv: Ja. 

Trine: Eg også. 

Pål (stolt): Eg har vore i barnedåp. 

Aisha: Ikkje eg. 

PL: Kva med dykk sjølve? Har de vorte døypte? 
Pål og Trine: Ja. 

PL: Skal vi sjå korleis dei gjer det i ulike kulturar? 
Alle i kor: Ja. 


Samtaleutsnitt 2 

Barnehagelæraren held fram med boklesinga på same måten som tidlegare. 
Etter jødedommen kjem kristendommen, så islam. Ho fortel og les om islam 
på same måten som med dei andre religionane. Aisha tilkjennegir stolt at 
ho er muslim. Då barnehagelæraren har fortalt korleis truvedkjenninga/ 
bøna adhan lyder, og at det blir kviskra inn i høgre øyra til det nyfødde 
barnet, nærmar Aisha seg pedagogen med øyra til munnen hennar. 


PL (smiler): Skal eg gjere det på deg? 
Aisha nikkar: Ja. 
PL kviskrar adhan inn i øyret på Aisha. 

Barnehagelæraren kombinerer ulike målsettingar med boka (Wertsch, 
1998, S. 32-34), og valet av bok tek omsyn til at barna kan vere medver- 
kande sidan dei er interesserte i graviditet og fødsel (Fennefoss & Jansen, 
2012). Spørsmål er ein velkjent reiskap for å engasjere. Barnehagelæra- 
ren forsøker ved hjelp av reiskapen, bildet på framsida av boka, å skape 
religion som sosial praksis i barnehagen ved gjenkjenning (Afdal 2013a, 
s. 233), men bruken av reiskapen fører ikkje fram. Kanskje kunne barne- 
hagelæraren skapt eit moglegheitsrom ved å fortelje litt om ulike ritual 
ved å vise til bilda slik at barna frå dei to religionane kunne kjenne seg 
inkluderte, men det blir ikkje gjort. Bruken av artefakten her skaper ikkje 
eit rom som er ope for alle. Rommet for felles erfaring blir lukka ved at 
barnehagelæraren prioriterer den tradisjonen ho truleg kjenner best sjølv, 
dåpen i den protestantiske kyrkja.” Her er ingen forsøk pa å skape noko 
form for eksistensiell undring. Barnehagelæraren tar initiativ, barna gir 
responsar som så blir evaluert eller det blir gitt ei tilbakemelding. 

Barnehagelæraren er oppteken med å spørje alle om dei kjenner att 
noko av det dei ser på bilda. Ho prøver å inkludere alle, men måten ho 
deretter spør barna om dåpen på, verkar lite reflektert og kan skape to 
ulike grupper gjennom ein «vi» og «dei andre»-diskurs. Det største bildet 
på framsida er av ein muslimsk mann og eit barn. At ho ikkje tek utgangs- 
punkt i bildet som er mest dominerande, kan oppfattast som diskrimi- 
nering av den muslimske jenta. Ifølgje transkripsjonen er Pål stolt over å 
ha vore i barnedåp, og dette kan vere med på å styrke ei slik oppfatning. 
I så fall gir barnehagelæraren definisjonsmakt til asymmetri mellom Pål 
og Aisha. Religion i samfunnet blir ofte oppfatta som eit privat forhold, 
så frå eit vaksensynspunkt kan det kanskje oppfattast som upassande å 
spørje barna direkte om religiøse spørsmål (Brekke, 2014, s. 184). 

I samtaleutsnitt 2 handlar det også om å høyre til. Når dei kjem til 
islam, oppfattar den muslimske jenta andre moglegheitsrom ved reiska- 
pen, den islamske truvedkjenninga, enn barnehagelæraren og dei andre 
barna. Reiskapen har ei eiga stemme og har skapt eit moglegheitsrom for 
inkludering for dei som høyrer til den verdsvide islamske fellesskapen, 


1 Slike normer og reglar kallar Wartofsky sekundære artefaktar, sidan dei ikkje er direkte for- 
lengingar eller utvidingar av kroppen, men gir retningslinjer for vidareføringar av bruken av 
primære artefaktar i kulturen (Wartofsky 1979, s. 201-202; Afdal, 20134, s. 152-153). 

ummaen. Aisha har appropriert reiskapen og meistrar han. Sjolv om den 
vaksne berre les opp fra boka, identifiserer Aisha seg med orda i truved- 
kjenninga/bona som har sin plass i den islamske umma. Det synest som 
at det er reiskapen som har betydning for Aisha, ikkje at det verken er 
imamen eller faren som seier bona. Dei andre barna ber ikkje om at bar- 
nehagelæraren skal kviskre det same til dei. Rituala viser bade til tale, til 
rørsler med kroppen og til sansane. Moglegheitsrommet som reiskapen 
skaper for Aisha, gjeld både kroppen og sansane (Merleau-Ponty, 1962). 

Religion er skapt i rommet mellom artefakten og aktørane. Barne- 
hagen er ein dannings- og utdanningsarena, ikkje ein arena der det er 
vanleg at truvedkjenningar høyrest. Vi må derfor rekne reiskapen som 
hybrid i denne samanhengen Han kjem frå ein praksis og let seg høyre i 
ein annan praksis der han eigentleg er framand (Afdal, 2013a, s. 22, 230). 
Det synest som at barna har forstått at truvedkjenninga er spesifikk for 
Aisha og den religionen ho høyrer til. Barnehagelæraren kjem i ein mel- 
lomposisjon, på den eine sida er ho kulturformidlar, på den andre religi- 
onsformidlar. Dette kjem eg attende til i drøftinga. 

Om vi ser begge desse læringsprosessane i eit trialogisk perspektiv, 
og spør kva kunnskap som blir skapt i prosessen, synest det for meg at 
det som skjer i det første samtaleutsnittet er ei læring til ekskludering 
og inkludering, til å plassere nokre i sentrum i rommet medan andre 
blir perifere. Eg trur ikkje dette blir gjort medvite, men barnehagelær- 
aren ser ut til å bruke reiskapen utan å reflektere over at eit barn blir 
utestengt frå rommet reiskapen skaper, ved måten ho bruker språket på. 
Dei språklege og visuelle reiskapane som blir sette i spel, blir ikkje brukte 
til å skape eit undringsrom. I samtaleutsnitt 2 er det på sett og vis ikkje 
barnehagelæraren, men reiskapen si stemme som skaper ulike rom ved å 
bli uttalt og tilslutta av Aisha, som kjenner truvedkjenninga. Dette kunne 
ha skapt undring i barneflokken, men blir ikkje kommentert av barneha- 
gelæraren. Barnehagelæraren viser ved måten ho handlar støttande på i 
samtaleutsnitt 2 at ho aksepterer minoritetsbarnet og barnet sin religion. 


Samtaleutnsnitt 3. Eit moglegheitsrom for moralsk praksis? 
Barnehagelæraren fortel om jødedommen og vel å stanse ved nokre av 


dei ti boda. 


220 


ROMMET FOR INTERAKSJON OM EKSISTENSIELLE SPØRSMÅL | BARNEHAGEN 


PL: Her står: «Du skal ikke stjele». Synest de at det er ein 
bra regel? 

Aisha: Hmm. 

Siv, Trine og Pål i kor: Ja. 

PL: Er det ein regel som de også har? 

Pål: Mm, nei. 

PL: At ein ikkje skal stele? 

Pal: Nei. 

PL: Skal du stele, da? 

Pal: Nei. 

PL: Da er det ein regel som du har, kanskje eller... 

Trine: Ho Lina ho hadde stole akkurat no. 

PL: Hmm? 

Trine: Veit du kva, ho Lina, ho stel litt, ho stal akkurat og vil 
ikkje gi han tilbake. 

PL: Trur du at det går an å gløyme seg? 

Trine Hmmm. (Med veldig alvorleg stemme) Ho Lina, ho 


(med tommel i munnen): tok eit hjarte frå meg (truleg eit smykke). 
PL (ein gong til): Trur du at nokon kan gløyme seg? 


Siv: Eg har blod, men eg kjenner ingenting. 


Barna ser ut til å oppfatte spørsmåla til barnehagelæraren som kontroll 
og prøver å tilfredsstille den vaksne.” Den vaksne konkretiserer og inn- 
skrenkar reiskapane, boda, frå det generelle, «reglane», til det spesifikke 
bodet: «Du skal ikkje stele.» Barnehagelæraren har sett reiskapen, bodet, 
i spel ved å spørje om dei har internalisert regelen, og bruker ikkje min- 
dre enn sju spørsmål på å ville tvinge fram ein respons. Pål svarar i hytt 
og ver, men får respons frå barnehagelæraren. Trine meistrar reiskapen, 
og presenterer eit døme på ei i barnehagefellesskapet som ikkje held 
bodet. Ho ventar nok spent på barnehagelæraren sin reaksjon på det ho 
fortel. Det er eit asymmetrisk forhold mellom vaksne og barn i barneha- 
gen, men Trine blir ein likeverdig interaksjonspartnar med den vaksne i 


12 Strukturen med eit initiativ av læraren, respons frå barnet eller eleven og evaluering eller feed- 
back frå læraren blir i faglitteraturen kalla IRE eller IRF-struktur. Sjå t.d. Wittek, 2012, s. 161-162. 


221 


KAPITTEL 11 


situasjonen ved at ho har appropriert reiskapen, bodet, og meistrar det. 
Bodet har ei eiga stemme skapt av historie og kultur. Trine ser at reiska- 
pen har andre moglegheiter, «affordances», ut over det å vere samd eller 
usamd med det barnehagelæraren seier (Wertsch, 1998, s. 38-42; Afdal, 
2013a, S. 154-166). Det er skapt eit moglegheitsrom for ein undringssam- 
tale om reglar og moral, om skuld og tilgjeving og om kvifor samfunnet 
treng etiske levereglar og verdiar, og kunnskap om kva som er rett og 
gale. Også andre av dei viktige omgrepa i formålsparagrafen til barneha- 
gen, som nestekjærleik, kunne her ha vore nemnde. 

Barnehagelæraren har gjennom sin bruk av bodet gjort det til ein kol- 
lektiv regel som gjeld for samfunnet. Reiskapen, bodet, har ei eiga og 
tydeleg stemme inn i interaksjonen og forhandlingane mellom barna og 
barnehagelæraren. Rommet for å internalisere bodet inn i barnehagen 
sin sosiale og moralske praksis er skapt. Når barnehagelæraren slår om 
og vil forhandle om å modifisere bodet og avgrense det, heilt sikkert for 
å ta omsyn til eit barn, viser det seg vanskeleg å endre ein fleire tusen- 
årig reiskap med mykje kulturell bagasje. Det er «an irredusible tension» 
(Wertsch, 1998) mellom brukaren og reiskapen. Artefaktar i spel er uføre- 
seielege og kan verke transformerande. Trine meistrar han og set han inn 
i eiga livsverd. Det gir henne også makt, og ho nyttar barnehagelæraren 
sin reiskap, gjentakinga, når ho skildrar lovbrotet. Rommet som kan 
skape læring og kunnskap ligg der, men vert lukka av barnehagelæraren. 
Tilgjeving kan vere med å gjenopprette forhold etter negative handlingar 
(Mørreaunet, 2013), men den vaksnekjem ikkje med forslag om at problemet 
kan snakkast om seinare. Interaksjonen synest her å skape eit destruktivt 
rom heller enn eit moglegheitsrom for undring og samtaleom eksistensielle 
spørsmål (Afdal, 2013b, s. 201). 


Drøfting 


Ifølgje rammeplanen skal det vere rom for ein åndeleg dimensjon i bar- 
nehagen (KD, 2017, s. 9). Temaet barnehagelæraren og studenten har valt 
ut for samtale, høver godt innanfor ERF med tanke på dei store undrings- 
og livsspørsmåla, men også med tanke på høgtidsmarkeringar, mangfald- 
stema og barns medverknad (KD, 2017). Barnehagen er ein pedagogisk 

arena. Barna skal lære om religionar og livssyn, men opplæring til tru 
er heimen si oppgåve. Men skal det skapast ny kunnskap i prosessane, 
krev det at barnehagelæraren er trygg på dei reiskapane ho nyttar som 
aktør. Barnehagelæraren ønskjer truleg å skape gjenkjenning og få barna 
til å henge med, men skaper med måten ho strukturerer samtalen på, 
med press til å svare rett og manglande oppmuntring om deltaking, lite 
eksistensiell undring. Ho set Aisha utanfor i starten då ho ønskjer å få 
dei til å kjenne att bilda av dåpen. Samstundes vel ho å inkludere Aisha 
i hennar religion på ein, etter mi meining, naturleg måte når ho kjem til 
islam. Den ekskluderande interaksjonen i starten synest såleis å botne i 
manglande førebuing og refleksjon, ikkje i uvilje. 

I samtaleutsnitt 3 ligg det til rette for samtale om eksistensielle etiske 
spørsmål, og undringsrommet kunne ha vore opna og læringsprosessen 
utvidande og kunnskapsskapande. Men undrings- og utforskingspro- 
sessen blir stoppa av barnehagelæraren. Døra som er opna på gløtt, blir 
stengd. Mi tolking er at stemninga er så spent at eit av dei andre barna, 
Siv, vel å avleie det heile. At det skjer læring i prosessen er heilt klart, 
men det kan vere vanskeleg å vite kva det enkelte barnet sit att med. Kan 
vaksne vere til å stole på når dei snakkar så mykje om boda, men ikkje vil 
ta dei på alvor i praksis? Det er kanskje tilliten til den vaksne meir enn til- 
liten til artefakten, bodet, som har fått seg ein knekk. Omgrepet «tronge 
samtalemønster» (Bae, 2004) kan kanskje nyttast her. 

Kva som er utøving av tru kan diskuterast med tanke på det som skjer 
i samtaleutsnitt 2. Her er det artefakten som skaper grupper, og barna 
lærer truleg i prosessen at ulike religionar har ulike artefaktar, bøner og 
truvedkjenningar som kjenneteiknar religionen. Likevel kan det disku- 
terast kvar grensene går. Dersom eit barn spurde om barnehagelæraren 
kunne be Fadervår i lag med det, korleis hadde barnehagelæraren reagert? 
Hadde dette blitt definert som utøving av religion, sjølv om det var bar- 
net som foreslo det? Dette er noko av det som gjer faget vanskeleg, men 
også spanande. Dei som arbeider i barnehagen, må ikkje vere så redde 
for å gjere feil at dei får det Brekke karakteriserer som «berøringsangst» 
for ulike menneske og røyndomsoppfatningar. Han gir to gode førebyg- 
gjande råd mot ein slik angst: god kunnskap om området, og samtalar 
med dei det gjeld (Brekke, 2014, s. 196). 

Barnehagelzraren som tilretteleggjar av 
moglegheitsrom og heilskapleg læring i 
barnehagens praksis 


Det er viktig at barnehagelærarar strekkjer seg langt for å støtte foreldre- 
retten til religiøs oppseding av barna, og at barnehagelærarar støtter og 
stimulerer barna i slike spørsmål, men ho/han må sjølvsagt også ta vare 
på eigen integritet. 

For å kunne skape gode moglegheits- og undringsrom må barnehage- 
lærarane ha vore i gode læringsprosessar sjølve og vere opne for å undre 
seg saman med barna. Det stiller krav til barnehagelærarutdanninga sin 
bruk av ulike artefaktar i læringsprosessane. Spiritualitet, undring og reli- 
gion har også omgrep og språklege artefaktar som må få lov til å vere med 
og skape moglegheitsrom mellom representantar frå ulike religionar og 
livssyn. I desse erfaringsromma ligg også moglegheita til løysing av kon- 
fliktar og god sameksistens med kunnskap om kvarandre. Ein barnehage 
som ikkje opnar opp for å samtale om eksistensielle, filosofiske, spirituelle 
og religiøse spørsmål, står i fare for ikkje å våge å skape moglegheitsrom 
for undringa til barnet. Forsking syner at mange barnehagar arbeider for 
lite med fagområdet ERF i dag. Då blir det truleg heller ikkje rom for heil- 
skapleg læring i gode læringsprosessar om eksistensielle spørsmål. 

Abstract: This article aims to discuss the key notions ‘critical thinking’ and ‘ethi- 
cal consciousness’ in the new national curriculum in the light of the philosopher 
Hannah Arendt's work The Life of the Mind. Much has been said about being criti- 
cal, but not so much about thinking. It is the claim of the author that it is unclear 
in both the national curriculum and some of the pedagogical literature as to what 
characterizes thinking, and that this stems from a theoretical deficit for understand- 
ing the activity of thinking. The consequence is that concepts such as thinking and 
judgement are confused and thinking is instrumentalized. Hence the article pro- 
poses to see Arendt’s use of the metaphor ‘space’ and other spatial metaphors to 
determine hallmarks of the activity of thinking. A vital hallmark of Arendt’s work is 
the radical autonomy of thinking partly detached from judgment and instrumental 
purposes. The author thus attempts to give a critical but constructive contribution 
to the national curriculum’s description of thinking as ‘giving room for uncertainty 
and unpredictability’ which could be understood in light of Arendt’s thought. 

Introduksjon 


Denne teksten handler om hvordan «rom» som en metafor for a forsta 
tenkning er avgjørende for å kaste lys over begrepene «kritisk tenkning» 
og «etisk bevissthet» i den generelle delen av den nye læreplanen. 

Kritisk tenkning er et begrep som favner bredt i læreplanen. Å tenke 
kritisk handler på den ene siden om å tilegne seg, ta i bruk og vurdere 
vitenskapelig metode og teori. Men kritisk tenkning handler også i lære- 
planen om å gi «rom for usikkerhet og uforutsigbarhet», og dermed åpne 
for det kreative og utforskende i undervisningen. 

I denne teksten skal vi ta for oss nettopp det usikre og uforutsigbare 
ved tenkningen. Dette aspektet ved tenkning er lite behandlet i littera- 
turen på kritisk tenkning i klasserommet. Grunnen til dette kan være at 
denne siden ved tenkningen ikke har noen konkret metode, kunnskap 
eller vitenskap å vise til. Det usikre og uforutsigbare er kanskje nett- 
opp forbundet med fraværet av et rammeverk. Likevel er, som vi skal 
se i sidene som følger, en tenkning som beskjeftiger seg med det usikre 
og uforutsigbare, en forutsetning for «ny innsikt», en dømmekraft og å 
tenke annerledes enn det vi gjør. 

For å danne oss et begrep om hva tenkning er, må vi gå til filosofien. 
«Kritisk tenkning» og «etisk bevissthet» er begreper som er forankret 
der og krever derfor en filosofisk bearbeiding for å få fram dybden og 
kompleksiteten i hva de betyr og innebærer. Vi skal hovedsakelig se på 
den tyske filosofen Hannah Arendt (1906-1975) sin avhandling The Life 
of the Mind (1978), som tar for seg fenomenet tenkning, og som nettopp 
karakteriserer dette som et møte med det usikre og uforutsigbare. Gjen- 
nom Arendt sin utforsking av fenomenet tenkning finner vi derfor en 
problematisering og en begrepsliggjøring av hva tenkning er, hvorfor vi 
skal drive med det, og hvordan tenkning kan la seg gjøre. Teksten vil med 
andre ord fokusere på hva noe av det grunnleggende ved tenkning er, og 
hvordan vi kan gjøre det. 

Sentralt i Arendt sitt språk for tenkning står romlige metaforer. Å tenke 
er en aktivitet som er både lydløs og usynlig. Likevel er tenkningen noe vi 
gjør i verden og som ofte handler om sistnevnte. Men måten dette skjer på 
og måten tenkningen forholder seg til verden på, kan være både kompleks 
og vanskelig å gripe. For å sette ord på hva tenkning er, og dets forhold til 

verden bruker Arendt ofte romlige metaforer. «Tilbaketrekning», «rom» 
og «sted» blir alle brukt for å sette ord på sentrale aspekt ved hva vi gjør 
når vi tenker, og kvaliteter ved tenkningen. 


«Kritisk tenkning» og «etisk bevissthet» 
i den overordnede delen av læreplanen 


Den overordnede delen av læreplanen handler om verdigrunnlaget i 
den norske og samiske grunnskole og videregående opplæring. Denne 
overordnede delen betegner «grunnsynet som skal prege pedagogisk 
praksis i hele grunnopplæringen» (Utdanningsdirektoratet, 2020). 
Hovedmålet i utdanningen går ut på å utvikle forståelse og respekt for 
enkeltmenneskets frihet, selvstendighet og ansvarlighet (Utdannings- 
direktoratet, 2020). Følgelig skal opplæringen gi elevene «et godt grunn- 
lag for å forstå seg selv, andre og verden, og for å gjøre gode valg i livet» 
(Utdanningsdirektoratet, 2020). I denne teksten skal vi ta for oss $ 1.3 i 
læreplanen, som har overskriften «Kritisk tenkning og etisk bevissthet». 
I denne paragrafen står det at opplæringen skal gi forståelse av «kritisk 
og vitenskapelig tenkning» og at dette innebærer å bruke fornuften på 
en «undersøkende og systematisk måte i møte med konkrete praktiske 
utfordringer, fenomener, ytringer og kunnskapsformer» (Utdannings- 
direktoratet, 2020). Læreplanen legger med andre ord vekt på at elev- 
ene skal bli kjent med ulike vitenskapelige metoder og lære hvordan 
valg av teori påvirker vårt inntrykk av virkeligheten, og motsatt. Videre 
innebærer kritisk tenkning også at man kan problematisere og stille 
spørsmål ved etablert kunnskap, vitenskap og etablerte sannheter, både 
på individuelt og kollektivt nivå. Målet med dette er at vi skal avdekke 
«ufullstendige» og feilaktige antakelser og på bakgrunn av dette lar «ny 


innsikt» vokse fram: 


Hvis ny innsikt skal vokse fram, må etablerte ideer granskes og kritiseres med 
teorier, metoder, argumenter, erfaringer og bevis. Elevene skal kunne vurdere 
ulike kilder til kunnskap og tenke kritisk om hvordan kunnskap utvikles. De 
skal også kunne forstå at deres egne erfaringer, standpunkter og overbevisnin- 


ger kan være ufullstendige eller feilaktige. (Utdanningsdirektoratet, 2020) 

Innsikt og kunnskap om vitenskap og vitenskapelig metode er, som lere- 
planen understreker, en viktig del av a lere 4 tenke kritisk nettopp fordi 
kunnskap er en betingelse for dette. For eksempel kan kunnskap om ny 
forskning og nye data være det som gjør det mulig å utfordre gjeldende 
ideer og oppfatninger i vitenskapen og i samfunnet. Men samtidig er ikke 
kritisk tenkning det samme som ren vitenskap eller kunnskap. Og her er 
vi også inne på det som gjør kritisk tenkning til en kompleks aktivitet. 
For hvis kunnskapen ikke er nok, så må vi gjøre noe annet enn bare å 
tilegne oss kunnskap når vi skal lære å tenke kritisk. Vi må med andre 
ord tenke på en annen måte. Vi legger merke til at læreplanen anerkjen- 
ner dette når den sier at kritisk tenkning i tillegg til kunnskap åpner for 
«usikkerhet og uforutsigbarhet», og at undervisningen derfor må være 
«utforskende og kreativ»: 


Kritisk refleksjon forutsetter kunnskap, men gir samtidig rom for usikkerhet 
og uforutsigbarhet. Opplæringen må derfor søke en balanse mellom respekt 
for etablert viten og den utforskende og kreative tenkningen som kreves for å 


utvikle ny kunnskap. (Utdanningsdirektoratet, 2020) 


Når det kommer til etisk bevissthet, står det at dette er viktig for å utvikle 
og være et «reflektert og ansvarlig menneske» (Utdanningsdirektoratet, 
2020). Derfor skal opplæringen «utvikle elevenes evne til å foreta etiske 
vurderinger og gjøre dem fortrolige med etiske problemstillinger» 
(Utdanningsdirektoratet, 2020). «Kritisk tenkning» og «etisk bevissthet» 
henger nøye sammen. Som vi skal se, trenger vi kritisk tenkning for å 
utvikle en etisk bevissthet. Videre er etikk et sentralt spørsmål innenfor 
den kritiske tenkningen. Læreplanen understreker at både «kritisk tenk- 
ning» og «etisk bevissthet» er viktig i et læringsperspektiv og «bidrar til 
at elevene utvikler god dømmekraft» (Utdanningsdirektoratet, 2020). 
Når vi nå har sett på hva læreplanen sier om «kritisk tenkning», legger 
vi merke til at det i hovedsak er to aspekt ved kritisk tenkning. På den 
ene siden er det å ha kunnskap om, kunne anvende og problematisere 
vitenskapelig metode en forutsetning. Mange av skolens fag er knyttet til 
kunnskapsområder som har metoder, modeller og teorier. Kritisk tenk- 
ning går som vi har sett ut på å forstå hvordan disse forholder seg til den 
virkeligheten de beskriver. Et annet aspekt ved kritisk tenkning, som er 

langt mer diffust, er den kritiske tenkningens forhold til «uforutsigbarhet 
og usikkerhet». Det vil alltid være mulig, og ikke minst viktig og nødven- 
dig, å stille spørsmål som strekker seg videre enn det en teori tar høyde 
for. Tenkning handler også om en mulighet vi har til å stille filosofiske 
spørsmål og åpne for andre ideer enn det vi forventer. Rom for «usikker- 
het og uforutsigbarhet» handler, slik jeg ser det, om å utforske dette. 

Tenkningen som en fri og eksperimenterende aktivitet er nødvendig 
å gå nærmere inn på av flere grunner. For det første vektlegger de nye 
læreplanene og, som vi har sett, den nye overordnede delen av lærepla- 
nen «kritisk tenkning» og «etisk bevissthet». Det er altså et uttalt mål 
at elevene skal utvikle denne evnen. For det andre skriver den pedago- 
giske litteraturen som handler om kritisk tenkning, lite om nettopp dette 
aspektet ved tenkningen. I bøkene Kritisk tenkning i klasserommet (2012), 
Kritisk tenkning i samfunnsfag (2019) og artikkelen «Kritisk tenkning i 
klasserommet» (2019) finner vi først og fremst et begrep om tenkning 
som er direkte knyttet til problemløsning og handling. Problemet med 
dette er at det «usikre og uforutsigbare» aspektet ved tenkning ikke blir 
tatt høyde for. Slik jeg ser det, er det derfor nødvendig å gå nærmere inn 
på dette aspektet ved «kritisk tenkning», noe som tar oss over i filosofien. 

Vårt spørsmål blir dermed hva denne delen av det læreplanen kaller 
tenkning går ut på: Hva vil det si å tenke i den forstand at vi åpner for det 
usikre og uforutsigbare, og hvordan gjør vi det? Og hva er det dette kan gi 
oss? 

Selv om det finnes flere tilnærminger til dette, så mener jeg at Hannah 
Arendt sine refleksjoner omkring hva det vil si å tenke, hjelper oss til å 
komme et stykke på vei i å identifisere og uttrykke avgjørende kvaliteter 
ved hva vi gjør når vi tenker, og hva dette innebærer. Vi vil først ta for oss 
Arendt sin tanker om hvorfor tenkning er viktig, så går vi videre til hva 
som kjennetegner tenkning og hva tenkning er. Romlige metaforer står 
her helt sentralt for å forstå hvordan vi tenker og hva tenkning er. 

Når teksten presenterer Arendts ideer om tenkning, er ikke poenget 
at disse er direkte anvendbare i et klasserom. Det handler snarere om 
å få fram at begrepet tenkning også handler om «det uforutsigbare og 
usikre». Å åpne for «kreativitet og utforsking», som læreplanen skriver, 
inviterer til en dybde og mening som impliserer mer enn å gjøre ting på 

en mer fantasifull mate eller stille noen sporsmal som er apne. Denne 
teksten forsoker 4 si noe om grunnlaget og forutsetningene for den kri- 
tiske tenkningen og etiske bevisstheten, men uten at den frikobler seg fra 
skolens malsettinger. 


Tenkningens rolle hos Hannah Arendt 


Verket The life of the mind av Hannah Arendt er en undersokelse av om 
det å skille mellom det vonde og gode kan være forbundet med tenkning 
(Arendt, 1978, s. 5). Én av grunnene til at hun var opptatt av dette, var 
rettssaken mot nazisten Adolf Eichmann i Israel på 60-tallet. Adolf Eich- 
mann hadde en sentral rolle i utryddelsen av jøder under andre verdens- 
krig. Han sto bak identifiseringen og organiseringen av transporten av 
mennesker som skulle til konsentrasjonsleirer. Arendt fulgte rettssaken 
mot Eichmann som korrespondent for The New Yorker. 

Den vanlige oppfatningen av hvordan Eichmann kunne være med på 
massemordet, var at han gjorde det i kraft av å være en veldig ond per- 
son. Å ta noens liv blir vanligvis karakterisert som en ond handling, og 
ved drapet på millioner av mennesker er det naturlig å tenke at en må 
besitte en helt spesiell type ondskap. Men rettsaken mot Eichmann fikk 
Arendt til å stille spørsmål ved ondskapens natur. For Eichmann fram- 
sto ikke som demonisk eller fanatisk slik aktoratet ønsket å framstille 
han (Benhabib, 2000, s. 67). Selv om handlingene var grusomme, vir- 
ket mannen bak dem å være påfallende ordinær og overflatisk. Han viste 
ingen tegn til å være drevet av en spesiell demonisk natur eller fanatisk 
antisemittisme. Og dette gjorde det vanskeligere å forstå motivene bak 
handlingene (Arendt, 1978, s. 4). Spørsmålet ble da hvordan vi skal forstå 
ondskap hvis ikke denne er knyttet til spesielle egenskaper. 

I sin analyse av Eichmann og ondskap stiller Arendt derfor spørsmålet 
om moralsk adferd kan være knyttet til andre aspekt enn natur. Eich- 
mann var selv opptatt av å framstille seg selv som en pliktoppfyllende 
og ansvarsfull arbeidstaker. Han gjorde bare som han hadde fått beskjed 
om og fulgte, ifølge egne ord, lydig lovene og direktivene han ble bedt 
om (Eichmann i Bernstein, 2000, s. 286). Han hadde hatt samvittig- 
hetskvaler angående utryddelsen av jøder da denne ideen ble forelagt på 

Wannsee-konferansen i 1942. Men denne stilnet fort da han la merke til 
at alle andre reagerte med entusiasme, og at ingen autoriteter eller enkelt- 
personer markerte noen motstand mot dette (Øverenget, 2001, s. 141). 
Fraværet av motforestillinger og kritikk gjorde at Eichmann følte at han 
ikke kunne sette seg til doms over den tyske stats politikk (Øverenget, 
2001, $. 141). Dette gjorde også at Eichmann mente han ikke hadde skyld 
eller ansvar for det som skjedde. Han hadde i egne øyne bare fulgt loven. 
I rettssaken sa han faktisk at han ville ha hatt dårlig samvittighet om han 
ikke hadde utført arbeidet sitt (Øverenget, 2001, s. 139). 

Problemet med Eichmann var derfor ikke at han ikke hadde samvit- 
tighet. Det problematiske ved Eichmann var at han kunne overse denne. 
Som vi så kunne han også innsette helt andre standarder for samvittighet 
når samvittigheten overfor staten ble viktigere enn samvittigheten over- 
for medmennesker. Et helt sentralt poeng her er at det vi regner som ond- 
skap, ikke framstår som dette lenger, men har blitt en akseptert handling 
innenfor et større system. Med andre ord framstår handlingen som «van- 
lig», rasjonell og ble sosialt akseptert. Innenfor dette systemet var ikke 
problemet at Eichmann var ond i klassisk forstand, dum eller irrasjonell, 
men at han godtok nye standarder uten å stille spørsmål eller lytte til 
samvittigheten. Men hvordan kunne han leve med dette og godta en slik 
ny måte å tenke menneskeverd på? 

Arendts svar på dette er at han sluttet å tenke. Lydigheten til staten 
og evnen til å rasjonalisere handlingene som ble utført, gjorde at Eich- 
mann og mange andre ikke trengte å reflektere kritisk over det de var 
med på. Det var ikke en demonisk natur, dumskap, eller fanatisme som 
gjorde Eichmann kapabel til dette, det var tankeløshet (thoughtlessness) 
(Arendt, 1978, s. 4). Han stoppet ikke opp og problematiserte statens rolle 
og regler, og kunne derfor ikke ta noe moralsk ansvar. For Eichmann 
var det lettere å følge ordre og la andre tenke for seg. Han gir uttrykk for 
denne tanken i sine egne notater: «Now that I look back, I realize that a 
life predicated on being obedient and taking orders is a very comfortable 
life indeed. Living in such a way reduces to a minimum one’s need to 
think» (Eichmann i Bernstein, 2000, s. 286). 

Arendt sitt utgangspunkt i The life of the mind er derfor om tenkning 
kan være forbundet med det å skille mellom det gode og onde (Arendt, 


235 


KAPITTEL 12 


1978, s. 4). Med dette mener ikke Arendt at tenkningen her er direkte 
forbundet med handling, men at den er en forutsetning for at vi, for vi 
tar et moralsk ansvar og handler, ma kunne skille rett fra galt og godt fra 
vondt. Og selv om Eichmann tilhørte et totalitært samfunn som utførte 
ekstreme handlinger, har Arendt sin teori om ondskap og tankeløshet 
likevel en overføringsverdi til tiden etterpå. For tankeløshet er ikke bare 
noe som preger noen få, den preger oss alle og er en sterk drivkraft hos 
oss (Arendt, 1978, s. 71). Et viktig tema i denne sammenhengen er nor- 
mene, verdiene og reglene vi har i samfunnet. Disse kan på den ene siden 
hjelpe oss til å organisere samfunnet og skape orden. Men en fare ved 
disse er at vi ikke nødvendigvis har et bevisst eller aktivt forhold til dem. 
De kan bli vaner vi ikke problematiserer og tenker noe videre over, og 
derfor kan de også ha skyggesider vi er ubevisste. Vi kan med andre ord 
skape sosial aksept for urett. Arendt var derfor skeptisk til at vi kunne 
stole på vaner, normer og moralen i samfunnet (Arendt, 1978, s. 5). En 
som tar opp Arendt sin filosofi i arbeidene sine er sosiologen Zygmunt 
Bauman. I boken Moderniteten og Holocaust (2006) drøfter han hvordan 
Arendt sine tanker om plikt, handling og moral har hatt betydning for 
vår moralteoretiske forståelse: «Etter Holocaust har juridisk praksis, og 
derfor også moralteorien, måttet vurdere muligheten for at moral kan vise 
seg som ulydighet mot sosialt aksepterte prinsipper, og i handlinger som 
åpent trosser solidaritet og tilslutning» (2006, s. 244-245). 

Det Arendt og Bauman tar opp her, er at etisk bevissthet ikke bare 
handler om å lære om og kjenne til ulike verdisyn og etikker, drøfte tra- 
disjonelle etiske problemstillinger og formulere sentrale verdier. Etisk 
bevissthet handler også om å se det problematiske i våre egne verdier, 
praksiser og antakelser. Derfor er ikke undervisning i etiske modeller, 
argumentasjon og ulike former for problemstillinger tilstrekkelig, selv 
om disse også har en helt sentral plass. Det handler også om hvordan vi 
lærer å forholde oss til det vi er vant med, det vi antar er sant, rett og godt 
på en selvstendig måte. Og for å gjøre dette må vi, som Arendt viser oss, 
tenke kritisk. Arendts håp er at tenkningen skal hjelpe oss å skille mellom 
det gode og det onde. Men hva vil det si å tenke? Det skal vi nå gå nær- 
mere inn på, og vi begynner ved å se at Arendts begrep om tenkning trer 
fram gjennom metaforer om rom og sted. 

Tenkning, sted og rom 


Som vi var inne på ovenfor, er tenkning en lydløs og usynlig prosess. Vi 
kan ikke gripe den og studere den som et vanlig fenomen i verden, og 
vi kan heller ikke planlegge og garantere noe resultat av tenkningen. En 
annen særegenhet ved tenkning er at den ikke er stedbunden. Når vi ten- 
ker, befinner vi oss fysisk sett på et bestemt sted, men med tankene kan 
vi reise over avstander og i tid. Vi kan også drømme og bruke fantasien 
og reise til steder som ikke finnes. Hva tenkning er, blir derfor vanskelig 
å beskrive og forklare med et språk som referer til noe i verden, for tenk- 
ning er ikke i verden på samme måte som andre fenomen. Derfor bruker 
Arendt et metaforisk språk når hun reflekterer over tenkning. Og disse 
metaforene er romlige. Det vil si at hun setter ord på tenkning gjennom 
et språk som viser til rom, sted og tilbaketrekning. Hva tenkning er og 
hvordan vi tenker, kan derfor delvis besvares gjennom spørsmålet: Hvor 
er vi når vi tenker? 

Ordet «tilbaketrekning» (withdrawal) blir av Arendt brukt gjennom- 
gående for å beskrive aktiviteten tenkning. Dette er, slik hun legger det 
fram, en viktig karakteristikk ved det å tenke: «We have been looking at 
the outstanding characteristics of the thinking activity: its withdrawal 
from the common-sense world of appearances» (Arendt, 1978, s. 88). Vi 
kan ikke fysisk forlate verden når vi tenker, men vi kan trekke oss vekk 
fra de direkte sanseerfaringene og omgivelsene som hele tiden påkaller 
oppmerksomheten vår. Arendt understreker dette flere ganger i The Life 
of the Mind: «when thinking withdraws from the world of appearances, 
it withdraws from the sensorily given and hence also from the feeling 
of realness, given by common sense» (Arendt, 1978, s. 52). Det er når vi 
«trekker oss tilbake» fra alt som krever oppmerksomheten vår og ikke 
er dratt inn i en aktivitet, gjøremål, sanseopplevelser eller distraksjon, 
at vi kan få følelsen av «realness» på avstand. Å trekke seg tilbake hand- 
ler derfor ikke om å forlate verden fysisk, men om å ikke la seg distra- 
here av omverdenens krav, avledninger, forventninger eller det som er 
nærværende. 

For å belyse dette kan vi bruke dagdrømmen som eksempel. Når vi 
drømmer oss bort, er vi fortsatt fysisk til stede i den samme situasjo- 
nen som vi var i før vi forsvant inn i dagdrømmen. Men bevisstheten og 

oppmerksomheten var er rettet mot noe helt annet enn omgivelsene. Vi 
legger kanskje ikke engang merke til det som blir sagt eller gjort rundt oss. 
Det er denne overgangen fra å være til stede i verden til å vende oppmerk- 
somheten og bevisstheten mot noe helt annet, som er grunnleggende for 
tenkning hos Arendt. Det er som om verden er fraværende (absent) for 
oss. Tenkning er derfor forbundet med et fravær: «... these oddities of the 
thinking activity arise from the fact of withdrawal, inherent in all mental 
activities; thinking always deals with absences and removes itself from 
what is present and close at hand» (Arendt, 1978, s. 199). Dette fraværet 
av omgivelsene er helt sentralt nettopp fordi det er når vi ikke retter opp- 
merksomheten mot og lar oss opptas av det rundt oss, at vi faktisk danner 
grunnlaget for noe nytt. Her bruker Arendt en ny spatial metafor, «rom». 
Når ikke noe krever oppmerksomheten vår, gir det plass til at tenkning 
kan finne sted: «If thinking establishes its own conditions, blinding itself 
against the sensorily given by removing all that is close at hand, it is in 
order to make room for the distant to become manifest» (Arendt, 1978, 
s. 84). Dette rommet, som er et annet enn det sanselige rommet vi 
befinner oss i til daglig, tillater oss en annen måte å se verden på. Slik 
tenkning er ikke først og fremst opptatt av det som er nærværende, men 
kan beskjeftige seg med som er på avstand, både med tanke på tid, rom og 
virkelighet. Minner og drømmer kan framtre som om det er nært for oss: 


While thinking I am not where I actually am; I am surrounded not by sense- 
objects but by images that are invisible to everybody else [...] Thinking annilhi- 
lates temporal as well as spatial distances. I can anticipate the future, think of it 
as though it were already present, and I can remember the past as though it had 
not disappeared. (Arendt, 1978, s. 85) 


I dette utdraget blir «sted» og tenkning et tema fordi tenkningen ikke 
er stedbundet. Dette blir et tema på flere nivå, men det vi kan si her er 
at vi når vi tenker, kan vi forflytte oss både temporalt og spatialt. Vi kan 
skape forbindelser mellom fenomen, hendelser og ideer og, som Arendt 
er inne på, se for oss framtiden. I tenkningen har vi mulighet og frihet 
nettopp til å løsne på båndene til det som binder oss til det fysiske stedet 
vi er på, med alle de føringene det innebærer. Og det er nettopp her vi 
kan reflektere over verden på en ny måte. Det vi si at vi får en frihet når 

vi tenker, som vi ikke har når vi forholder oss til det sosiale og materi- 
elle livet. 

Men dette rommet som tenkningen stiger ut, av åpner også for det at 
vi kan være nettopp kritiske. For å forstå dette må vi inn på begrepet 
pluralisme, som er et annet sentralt begrep hos Arendt. Begrepet plura- 
lisme hos Arendt går ut på at ulikhet er det som definerer den menneske- 
lige eksistens. Dette er en tanke vi finner i både The Human Condition 
(1998) og i The Life of the Mind (1978). Alle mennesker er forskjellige, og 
erfarer og ser verden på ulike måter. Pluralisme innebærer derfor at det 
ikke finnes bare én sannhet, men at denne er mangfoldig. Pluralisme er 
imidlertid ikke bare et begrep om perspektivmangfold og ulikhet. Plu- 
ralisme er også, som Arendt-forskeren Helgard Mahrdt understreker, en 
nødvendighet for handling, politisk liv og tenkning (Mahrdt, 2019, s. 23). 
Når pluralisme er en forutsetning for tenkning, er det fordi tenkning er 
en form for dialog. Arendt viser til Sokrates sitt begrep om «two in one» 
for å beskrive dette. Når vi tenker, gir vi rom for at nettopp ulikheter 
og forskjeller kan tre fram, og vi får ro til å ta disse innover oss. Vi ser 
tilværelsen fra ulike perspektiv og inntar derfor en indre dialog mellom 
disse. Denne indre lydløse dialogen er for Arendt et viktig aspekt ved 
tenkningen fordi vi stiller spørsmål til oss selv om tilværelsen og åpner 
for en handling som er både dialektisk og kritisk: 


Nothing perhaps indicates more strongly that man exists essentially the plural 
than that his solitude actualizes his merely being conscious of himself, which we 
probably share with the higher animals, into a duality during the thinking acti- 
vity. It is this duality of myself with myself that makes thinking a true activity, 
in which I am both the one who asks and who answers. Thinking can become 
dialectical and critical because it goes through this questionning and answering 


process. (Arendt, 1978, s. 185) 


I dette sitatet legger vi merke til at det er det at vi er alene, som muliggjør 
dialogen. Det å føre en indre dialog krever at vi ikke er distrahert av ver- 
den rundt oss. En forutsetning for denne dialogen er at vi får en avstand 
til verden slik at vi får «rom» til å la inntrykk, motstemmer, ideer og min- 
ner tre fram og gå i dialog med oss. Dette rommet for tenkning favner 
bredt. Her kan vi analysere, problematisere og analysere argumentasjon, 

teori, holdninger og verdier. Med andre ord kan vi her bruke rasjonalite- 
ten til å bedømme og drøfte. 

Men slik jeg ser det, åpner dette rommet også for at vi samtaler med 
oss selv om noe som ikke nødvendigvis står klart for oss. Inntrykk, intu- 
isjoner, følelser på grunn av noe vi har sett eller hørt som vi ikke forstår 
og som gjør oss foruroliget eller uenig med oss selv, krever også en indre 
dialog der vi søker en form for forståelse av det vi står overfor. I denne 
dialogen kan vi prøve å gå til bunns i dette gjennom å samtale med oss 
selv, spørre oss selv om hva det er og hvordan vi skal forstå det. Slik jeg 
ser det, er et sentralt poeng her at denne dialogen ikke bare foregår mel- 
lom allerede etablerte argument eller ideer, men at vi også kan ta tak i 
følelser, ideer, bekymringer og søke å artikulere dem for oss selv. Denne 
dialogen aktualiserer med andre ord det Arendt kaller «the difference 
within our identity» (Arendt i Bernstein, 2000, s. 285), og for Arendt er 
tanken at dette er med på å danne samvittigheten vår (Arendt i Bernstein, 
2000, S$. 285). Tenkning er dermed noe som angår saker både i og utenfor 
oss selv. Vi kan drøfte problemstillinger og dilemmaer i verden, men det 
er i oss selv at våre individuelle motsetninger kan tre fram, og at vi kan 
utvikle en samvittighet. 

Vi skal nå forsøke å reflektere litt over hva de romlige metaforene bely- 
ser med tenkningen. Som vi har vært inne på, stiller Arendt spørsmålet 
om hvor vi er når vi tenker. Det vi har sett så langt er at vi, når vi ten- 
ker, trekker oss tilbake fra verden. Men vi trekker oss ikke tilbake til et 
bestemt sted, vi trekker oss inn i oss selv og vekk fra omgivelsene. Vi er i 
verden, samtidig som bevisstheten og oppmerksomheten vår er et annet 
sted. Som vi har sett er også tenkningens sted et uspesifisert sted. Med 
tenkningen kan man forflytte seg i tid og rom og er derfor ikke knyttet 
til en bestemt «plass». Tenkningenn foregår både overalt, «everywhere», 
og ingensteds, «nowhere» (Arendt, 1978, s. 199). Denne stedløsheten og 
friheten som ligger i tenkningen, handler ikke bare om hvordan en tanke 
kan forflytte seg. Den sier også noe om vårt og tenkningen sitt forhold 
til verden på et dypere plan. Når vi trekker oss tilbake, er det følelsen av 
virkelighet «sense of reality» som vi tar en avstand fra for å slippe inn 
andre stemmer og andre perspektiv. Å gjøre dette er ikke nødvendigvis 
en enkel eller problemfri handling. Å tenke vil si at vi trekker oss tilbake 

og står i et litt løsere forhold til tilværelsen enn den vi er i når vi er aktive 
og handlende. 

Fra Arendts perspektiv er vi sosiale vesener som søker fellesskap. I den 
moderne verden er vi derimot også opptatt av og søker en identitet. Men 
når vi trekker oss vekk for å tenke, setter vi fellesskapet og identiteten 
til en viss grad på spill. For idet vi trekker oss tilbake, åpner vi også opp 
for det som potensielt er motstridende og truende til egen identitet. Det 
vil si at vi åpner for perspektiv og ideer som kan stille spørsmål ved det 
vi kjenner og hvem vi er. En forutsetning for tenkning er derfor at vi 
tør å utfordre det som knytter oss til tilværelsen. Det vil si at vi i stedet 
for å identifisere oss med omgivelsene, med normer, tanker og verdier, 
må tørre å stille spørsmål ved dem. Når vi tenker, er vi derfor ikke et 
sted som i en kultur, en plass, et fellesskap. Tenkningen er «ingen steder» 
(nowhere): 


The thinking ego, moving among universals, among invisible essences, is, strict- 
ly speaking, nowhere; it is homeless in an emphatic sense - which may explain 
the early rise of cosmopolitan spirit among the philosophers. (Arendt, 1978, 
s. 199) 


Nowhere eller hjemløshet (homeless), som også beskriver tenkningens 
sted, understreker at tenkningen foregar utenfor common sense. Vi ma 
vere villige til 4 stige ut av det kjente, var identitet, og apne oss for det 
som er ukjent for 4 tenke. Her ligger en radikalitet ved Arendt sitt begrep 
om tenkning. A tenke vil si 4 bevege seg ut av komfortsonen og stille 
krevende spørsmål. Dette handler ikke bare om personlig tilhørighet. 
Tenkningens stedløshet eller hjemløshet tar også opp forholdet til etablert 
vitenskap og kunnskap. Tenkning, slik det blir beskrevet hos Arendt, 
hører ikke hjemme i en bestemt diskurs eller miljø. 


Tenkning og fornuft 


Som vi så i de innledende sidene, favner begrepet om «kritisk tenkning» 
i læreplanen både vitenskapelig tenkning og tenkning som noe kreativt 
og utforskende. Det er selvfølgelig ikke mulig å skille disse to helt fra 

hverandre, men jeg vil likevel trekke fram en viktig kvalitativ forskjell 
mellom dem, noe som er viktig for 4 kunne se hva de tilforer oss. 

Det som kjennetegner fornuft og vitenskap, er en kontinuerlig soken 
etter kunnskap om og svar pa det som vi opplever som relevant i det dag- 
lige livet. Utvikling av vitenskap, praktisk visdom, sannhet og kunnskap 
er alle viktige for vart virke i verden. Arendt kaller var evne til 4 bruke 
fornuften til å søke og etablere begrep om sannhet, kunnskap og viten- 
skap, og å løse problem, for «common sense reasoning». Dette er selvsagt 
også en form for tenkning i den forstand at vi vurderer og bruker fornuf- 
ten. Men den typen tenkning Arendt hovedsakelig er ute etter er noe mer 
og noe annet enn denne. Denne sistnevnte typen for tenking plasserer 
hun utenfor vitenskapen og kunnskapen, og innsetter et klart skille mel- 
lom hva det vil si å tenke og å vite (Arendt, 1978, s. 61). En av grunnene 
til dette er at tenkningen stiller andre typer spørsmål enn de vi finner 
innenfor tenkningen i «common-sense reasoning». Innenfor den sist- 
nevnte er det overliggende målet å utvikle vitenskapen og løse problemer. 
Denne har sannhet som mål og stiller spørsmål som kan besvares enten 
gjennom fornuften, erfaringen eller kunnskapen. Relevans blir dermed et 
kriterium for tenkningen. Vitenskapen krever også en tenkning, men det 
er en annen type tenkning: 


Thinking, no doubt, plays an enormous role in every scientific entreprise, but it is 
the role of a means to an end; the end is determined by a decision about what is 
worthwhile knowing, and this decision cannot be scientific. [...] Cognition and 
the thirst for knowledge never leave the world of appearances altogether; if the 
scientists withdraw from the world to «think» it is only in order to find better, 
more prommising methods, toward it. Science is in this respect is but an enour- 


mously refined prolongation of common sense reasoning. (Arendt, 1978, s. 54) 


Den tenkningen som preger vitenskapen, er instrumentell i den forstand 
at hva man skal tenke over og hva som betyr noe, allerede er bestemt. Det 
ligger tenkning i hva vitenskapsmannen gjør, men dette er konkret pro- 
blemløsning. Det er viktig å presisere at det ikke er noe definitivt skille 
mellom det å vite og det å tenke, eller mellom vitenskap og tenkning. 
Arendt var også tydelig på at disse er forbundet med hverandre (Arendt, 
1978, s. 61-62). Men et særtrekk ved tenkningen, som gjør den annerledes 

fra vitenskapen, er at den fremmer spørsmål som søker bakenfor det vi vet 
og kan vite. Disse spørsmålene har ikke nødvendigvis svar, men vi stiller 
dem likevel fordi vi som mennesker søker meningen eller betydningen til 
et fenomen. Spørsmålene tenkningen stiller, vil ofte ikke være relevante i 
en vitenskapelig sammenheng da de stiller spørsmål om mening (Arendt, 
1978, s. 58-59). Og det som karakteriserer denne søken er at den ikke har 
noen ende eller mål utover det å søke mening (Bernstein, 2000, s. 283). De 
spørsmålene som retter seg mot mening og ikke har faste svar, er ifølge 
Arendt viktige fordi de bekrefter en viktig dimensjon ved mennesket: det 
at vi er spørrende vesener. Vi har med andre ord evnen til å søke bakenfor 
sannheten og kunnskapen, med andre ord beskjeftige oss med det usikre 
og det uforutsigbare. For Arendt er spørsmålet om hva denne evnen betyr 
for oss viktig: 


By posing the unanswerable questions of meaning, men established themselves 
as question-asking beings. Behind all the cognitive questions for which men 
find answers, there lurk the unanswerable ones that seem entirely idle and have 
always been denounced as such. It is more than likely that men, if they were 
ever to loose the appetite for meaning we call thinking and cease to ask unans- 
werable questions, would lose not only the ability to produce those though- 
t-things that we call works of art but also the capacity to ask all the answerable 


questions upon which every civilization is founded. (Arendt, 1978, s. 61-62) 


Det at vi som mennesker er opptatt av spørsmål som ikke har et gitt svar 
eller resultat, viser at vi også forholder oss til noe uforutsigbart og usik- 
kert. Vi kan vite noe, men vi har også evnen til å stille spørsmål ved og 
problematisere det vi vet. Det usikre og uforutsigbare som ligger i tenk- 
ning, er helt nødvendig, for dette gir frihet til å tenke nytt. Her kan vi 
prøve oss fram, feile og assosiere uten å binde oss til normer, regler eller 
metode. Som vi ser ovenfor, er det takket være denne evnen at vi kan lage 
kunst. Et viktig skille mellom «common sense reasoning» og det Arendt 
kaller tenkning her, er derfor at tenkningen er autonom i den forstand 
at den ikke har problemløsing eller kunnskap som et overliggende mål. 
Men vi legger også merke til at den autonome tenkningen, også ifølge 
Arendt, er viktig for å stille spørsmålene som bidrar til å utvikle kunn- 
skap og sannhet. Øverenget tar opp dette: 

Som tenkende er ikke mennesket en del av en instrumentell kjede hvor alt blir 
midler til 4 oppna noe annet. Tenkningen avbryter ethvert malrettet virke i ver- 
den. Dens oppgave er ikke å finne ut hvordan man skal løse en bestemt oppgave 
eller nå et bestemt mål. Tenkningen sier noe om hvilke mål vi bør ha, den åpner 
opp og skaper nye alternativer. Den vurderer ikke om en aktivitet er nyttig, men 
setter mennesket i stand til å tre ut av hele den instrumentelle kjeden og vurdere 


helheten. (Øverenget, 2001, s. 240-241) 


Det er viktig å understreke at «common sense reasoning» ikke er et nega- 
tivt begrep for Arendt. Sammenlignet med mange andre filosofer har hun 
et positivt syn på common-sense (Peeters, 2009, s. 2). Som vi har sett er 
denne en forutsetning for at vi kan ha et begrep om kunnskap og sann- 
het. Det betyr heller ikke at jeg mener at dette ikke skal være en viktig 
del av innholdet i skolen. En «common-sense reasoning», i den forstand 
dette er kunnskap, vitenskap, ulike former for analyse, er det som faktisk 
preger læreplanene mest. Men når jeg trekker fram distinksjonen mel- 
lom «common-sense reasoning» og tenkning, er det likevel fordi den kan 
hjelpe oss til å belyse flere problemstillinger knyttet til måten man driver 
med «kritisk tenkning» i skolen. For det første tillater denne distinksjo- 
nen oss å problematisere hva tenkning egentlig er. Slik jeg leser lærepla- 
nen og slik vi leser Arendt sitt begrep om tenkning, er begge disse inne på 
at tenkning er knyttet til usikkerhet og uforutsigbarhet. Med andre ord 
er ikke «kritisk tenkning» det samme som «common sense reasoning», 
fordi den kritiske tenkningen også åpner for mer enn konkret problem- 
løsing og utvikling av vitenskapen. Den søker også bakenfor og proble- 
matiserer de etablerte rammene. Videre legger vi merke til at Arendt sitt 
begrep om tenkning er autonomt. Det vil si at tenkning er en selvlovgi- 
vende aktivitet. Den styres ikke av ytre faktorer. 


Kritisk tenkning og dømmekraft 


Som vi var inne på tidligere, er denne utforskende delen en vanskeligere 
del av den kritiske tenkningen. Ikke bare er den uklar, den er, av det jeg 
kan se, lagt lite vekt på i den pedagogiske litteraturen. Den pedagogiske 
litteraturen som fortolker den overordnede delen av læreplanen, ser for 

det første ut til å sette søkelys på kritisk tenkning som en analyserende og 
rasjonell virksomhet. Tenkning framstår ofte som en evne vi skal utvikle 
for å kunne ta rette valg. I boken Kritisk tenkning i samfunnsfag vises det 
til Robert Ennis definisjon av kritisk tenkning: «reflective and reasonable 
thinking that is focused on deciding what to believe or do» (Ferrer & 
Wetlesen, 2019, s. 13). Det samme sitatet finner vi i artikkelen «Kritisk 
tenkning i klasserommet» (2019). Det som er interessant å legge merke 
til, er at tenkning blir sett på som forløper til beslutning. Både artikkelen 
og boken framhever dette perspektivet ytterligere når de påpeker etymo- 
logien til ordet «kritisk»: 


Opprinnelsen til ordet «kritisk» finner vi i det greske krinein, som betyr «å 
skjelne», og det er nettopp dette kritisk tenkning handler om; ved å trene opp 
elevene til å bruke rasjonaliteten på en selvstendig, undersøkende måte, vil de 
kunne identifisere premissene bak påstander og ta stilling til og vurdere disse 


på eget grunnlag. (Jegstad, Jøsok, Ryen & Sandvik, 2019) 


Kritisk tenkning vil her si å trene på å bruke rasjonaliteten til å differen- 
siere informasjon, analysere argument og ta stilling til disse. Ferrer og 
Wetlesen bygger også på Dewey sin distinksjon mellom kritisk og ukri- 
tisk tenkning. Her er den ukritiske tenkningen en passiv tilstand der vi 
«aksepterer ideer fra andre eller trekker raske konklusjoner uten over- 
veielse», mens i den kritiske tenkningen har vi «en aktiv og vurderende 
tilnærming» (Ferrer & Wetlesen, 2019, s. 12). Videre er den kritiske tenk- 
ningen vi finner hos Dewey, knyttet til handling. Man skal ifølge forfat- 
terne «omsette kritiske tanker i handling» (Ferrer & Wetlesen, 2019, s. 12), 
løse problemer og «skape endring» (Ferrer & Wetlesen, 2019, s. 12). Dette 
er ifølge forfatterne «mandatet til danning og kritisk tenkning» i dagens 
skole» (Ferrer & Wetlesen, 2019, s. 12). En liknende definisjon på tenk- 
ning finner vi i Anne Schjeldrup sin bok Kritisk tenkning i klasserommet 
(2012). Her blir tenkning definert som: «en prosess med undersøkelser». 
Hun viser også til Dewey og hans begrep om bevisst tenkning og hvordan 
man gjennom denne blir «bevisst betingelsene til, og konsekvensene av, 
din egen tenkning». På bakgrunn av dette kan du «selv bestemme hvor- 
dan du vil tolke egne erfaringer, og hvordan du vil handle på bakgrunn 
av disse» (Schjelderup, 2012, s. 51). 

Det jeg vil problematisere i denne sammenhengen, er nettopp dette 
direkte forholdet litteraturen om den kritiske tenkningen i skolen inn- 
setter mellom tenkning pa den ene siden og beslutning og handling pa 
den andre. For hvis tenkningen er det som skal hjelpe oss med 4 finne 
de rette losningene pa et problem og det rette grunnlaget for handling, 
sa kan ikke tenkningen vere autonom, det vil si at den er bundet og pro- 
blemet er gitt. Men tenkning dreier seg ogsa om 4 stille andre sporsmal. 
En tenkning som går ut på å finne en bestemt løsning, er styrt av målet, 
og legger derfor stor begrensning på hvordan man kan tenke. Som jeg 
skrev ovenfor, er det å løse problemer en stor del av aktiviteten i skolen. 
Det er selvsagt også relevant for kritisk tenkning. Men en slik definisjon 
åpner ikke for tenkning som en utforskende aktivitet der vi stiller nye og 
andre spørsmål eller setter opp helt andre alternativ. Det er dette som er 
det usikre og uforutsigbare. Faren ved å sette et direkte forhold mellom 
handling og tenkning er at man ikke utvikler tenkning som en utfor- 
skende aktivitet. Siden problemløsende tenkning er rettet mot et mål, vil 
den aldre bli fri. Den blir dermed instrumentell. 

Hos Arendt er, som vi så ovenfor, ikke tenkning direkte forbundet 
med handling. Og grunnen til dette er nettopp at spørsmålene vi stiller 
oss når vi tenker, og det vi forestiller oss når vi tenker ikke, nødven- 
digvis kan brukes i en praktisk situasjon, og det er heller ikke menin- 
gen. For det som ifølge Arendt skal ligge til grunn for beslutninger 
og handlinger, er nemlig ikke den kritiske tenkningen, men dømme- 
kraften. Det er gjennom dømmekraften at vi kan avgjøre hvordan vi 
skal beslutte og handle i det praktiske politiske livet. Dømmekraften 
trekker på tenkning i den forstand at den bruker perspektivene, fore- 
stillingene og ideene vi får fra tenkningen. Disse kan hjelpe oss til å 
frigjøre dømmekraften (Bernstein, 2000, s. 285). Men siden dømme- 
kraften handler om beslutninger som angår det praktiske og politiske 
livet, må den også forholde seg til denne virkeligheten og kommunisere 
innenfor disse rammene. «Common-sense» er derfor et kriterium for 
at vi skal kunne utøve dømmekraften (D’Entréves, 2000, s. 252). Det er 
den praktiske verden vi skal foreta valg i, vi må derfor forholde oss til 
denne. Det er derfor dømmekraften som skal få oss til å foreta de rette 
valgene og som skal ligge til grunn for handling. Den overordnede 

læreplanen er, slik jeg ser det, inne på dette når den skriver at kritisk 
tenkning og etisk bevissthet bidrar til at elever «utvikler dømmekraft» 
(Utdanningsdirektoratet, 2020). 

På bakgrunn av Arendt sin distinksjon mellom tenkning på den ene 
siden og dømmekraft og «common sense» på den andre siden kan vi da gå 
tilbake til det som blir sagt i den pedagogiske litteraturen. Det vi ser her, 
er at disse begrepene blandes sammen, og at kritisk tenkning til syvende 
og sist egentlig blir forstått som det å utvikle dømmekraft. Problemet 
med dette er at begrepet om tenkning blir mangelfullt og redusert. Det 
kan, slik jeg ser det, ikke åpnes et rom for «usikkerhet og uforutsigbar- 
het» om tenkning i utgangspunktet er et middel for å foreta en beslutning 
eller handle rett. 


Avslutning 


I hvilken grad vi forstår dette skillet mellom handling og tenkning, står og 
faller, slik jeg ser det, delvis på om vi vet å verdsette de romlige metaforene 
Arendt bruker for å få fram tenkningens egenart. Metaforene «rom», 
«sted», «tilbaketrekning» og «ingensteds» setter alle ord på nødvendige 
forutsetninger for å kunne tenke, og for hva tenkning er. De understreker 
behovet for avstand til omgivelsene og alt som stjeler oppmerksomheten 
vår. Å trekke oss tilbake og tenke er en individuell prosess vi gjør alene. 
Vi kan få innspill og utfordringer som får oss til å tenke gjennom sam- 
taler, undervisning og gjennom opplevelser og uttrykk. Men til syvende 
og sist er tenkningen det vi gjør når vi er for oss selv. Når tenkningen 
er «tilbaketrukket», «hjemløs» og «ingensteds» i forhold til verden, set- 
ter Arendt ord på radikaliteten som ligger i tenkningen. For hvis vi vil 
utvikle en etisk bevissthet der vi greier å se bakenfor og problematisere 
normer, regler og moralen vi har etablert i samfunnet, må vi våge å tre ut 
av rollene og identiteten som knytter oss til det samme samfunnet. For å 
gjøre dette er vi avhengig av en avstand. 

Samtidig skal vi være etisk bevisste og handlende mennesker i den ver- 
den vi lever i. Når vi skal forstå og foreta de gode etiske vurderingene, 
skjer dette i verden og i relasjon til noe i verden. Derfor er dommekraften 
et sentralt begrep i denne sammenhengen. Dømmekraften avhenger av 

innsikt og kunnskap om verden, men blir frigjort gjennom tenkningens 
avstand til den. 

Hva er det med Gilead? 
Det bibelske navnet Gilead 
i moderne romaner 


Bente Afset 
Hogskulen i Volda 


Abstract: Two famous contemporary novelists, the Canadian writer Margaret 
Atwood and the American writer Marilynne Robinson, both use the biblical name 
Gilead in their novels. Atwood names the dystopian republic in The Handmaid's 
Tale (1985) and The Testament (2019) Gilead, and Robinson uses Gilead both as 
title for her 2004 novel as well as a name for the little Midwestern town depicted 
there. Why Gilead? What possible meaning is gained in these modern texts by using 
this biblical name? To try to answer these questions the article first investigates 
texts associated with the toponym Gilead in the Hebrew Bible to elucidate possible 
meaning attached to it there, and secondly the meaning attached to Gilead in the 
novels. Inspirational for this investigation is the new subject curriculum for KRLE 
in Fagfornyelsen 2020 where learning outcome is described in very general terms. 
This means that for instance future Norwegian students’ biblical knowledge may be 
unequal throughout the country and most likely weaker than at present. Does that 
matter when it comes to appreciating such novels as the ones discussed here? 


Keywords: cultural competence, biblical knowledge, Gilead, Margaret Atwood, 
Marilynn Robinson, The Handmaid's Tale, Northrop Frye 


Sitering av denne artikkelen: Afset, B. (2020). Hva er det med Gilead? Det bibelske navnet Gilead i 
moderne romaner I K.-W. Sæther og A. Aschim (Red.), Rom og sted: Religionsfaglige og interdisiplinære 
bidrag (Kap. 13, s. 249-266). Oslo: Cappelen Damm Akademisk. https://doi.org/10.23865/noasp.110.ch13 

Why does this huge, sprawling, tactless book sit 
there inscrutably in the middle of our cultural 
heritage like the «great Boyg» or sphinx in Peer 
Gynt, frustrating all our efforts to walk around it? 

—Frye (1982, s. XiX) 


Innledning 


Denne artikkelen skal handle om Gilead. For mange er navnet trolig noksa 
ukjent, om man ikke hører til de mange som har sett seg igjennom x antall 
episoder av TV-serien The Handmaid’s Tale (2017)'. Serien bygger på en 
roman med samme tittel fra 1985 av den kanadiske forfatteren Margaret 
Atwood der handlingen foregår i det dystopiske framtidssamfunnet Gilead 
i Nord-Amerika. Andre med kjennskap til nyere amerikansk skjønnlittera- 
tur kan kjenne igjen Gilead som tittel på en roman fra 2004 av Marilynne 
Robinson. Noen vil kanskje også huske navnet fra bibelhistorien. Der var 
Gilead navnet på et landområde i det gamle Israel. Denne bruken av et 
bibelsk navn i moderne fiksjonstekster gjør meg nysgjerrig. Hvorfor bruker 
Atwood og Robinson akkurat dette bibelske navnet i sine verk, og hvil- 
ken mening tilfører de dermed det litterære universet som de skaper i sine 
tekster? Hvordan kommuniserer det til leserne? Går mening tapt for lese- 
ren dersom han eller hun ikke kjenner til de bibelske referansene i teksten? 

Skolen og kristendomsfaget, eller religionsfaget etter 1997, har sørget 
for at norske barn har fått grunnleggende opplæring i bibelkunnskap. L97 
hadde svært detaljerte læringsmål, mens Kunnskapsløftet (LKo6) hadde 
langt mer generelle målformuleringer. Denne tendensen er forsterket i 
læreplanen for KRLE-faget i Fagfornyelsen 2020. Ifølge KRLE 2015 skulle 
eleven etter fullført 4. trinn kunne fortelle om innholdet i sentrale tekster 
fra1. og 2. Mosebok. Tilsvarende læringsmål i KRLE 2020 sier at eleven skal 
kunne samtale om og presentere sentrale fortellinger og trosforestillinger i 
kristen tradisjon. Dette vil kunne sikre at elevene vil få noe bibelkunnskap, 
men hvilke fortellinger og trosforestillinger, og hvor mange, vil være opp 
til lærer, skole eller like gjerne ulike lærebokforfattere. Et felles kunnskaps- 
stoff - en kanon - av fortellinger fra både Det gamle testamente og Det nye 
testamente kan vi derfor ikke forutsette at elever i skolen vil ha kjennskap 


1 N.o. Tjenerinnens beretning, 1987. 

til framover. Er det bra eller ikke bra? Hensikten med denne artikkelen er 
ikke først og fremst å svare nei eller ja pa det, men å ha dette spørsmålet 
som en bakgrunn for å utforske hvilke betydninger som knyttes til nav- 
net Gilead innenfor det bibelske tekstuniverset, og deretter hvordan dette 
eventuelt spiller med i romanene til Atwood og Robinson. 

I bibelsk tid var Gilead både et personnavn og et stedsnavn, men først og 
fremst refererte det til geografi, landområdet øst for Jordanelven. Gilead er 
ikke det bibelske navnet som er mest populært i gjenbruk. Men et Google- 
søk viser for eksempel at et stort amerikansk, kommersielt bioteknologi- 
firma, som utvikler, produserer og selger medisin, kaller seg Gilead Scien- 
ces. Svært aktuelt i skrivende stund, under koronakrisen, siden firmaet også 
jobber med å utvikle medisin mot covid-19 (Gilead Science, u.å.). Hvorfor 
det gir mening å kalle et slikt firma opp etter et bibelsk landområde, vil bli 
klart etter hvert — for den som ikke umiddelbart gjør den koblingen. 


Teoretisk perspektiv 


Hvordan handler dette om sted og rom, bortsett fra det åpenbare at 
Gilead en gang var navn på et faktisk landskap tilbake i bibelsk tid? Lenge 
etter at Gilead-landet har fått andre navn i tidens løp, bærer dette navnet 
minne om fortellinger og hendelser som de bibelske tekstene har tatt vare 
på og former på ulike måter. Slik som andre større kjendiser fra det bibel- 
ske navnegalleri, som Babel, Sion, Jerusalem mfl., lever Gilead videre som 
retorisk størrelse, et topos, i bibeltekstene og i den kulturen som er preget 
av disse tekstene. 

Dette er vi klar over ikke minst på grunn av den kanadiske litteratur- 
viteren Northrop Frye. I boka The Great Code: The Bible and Literature 
(1982) har han demonstrert hvordan vestlig litteratur er påvirket og for- 
met av Bibelen. Til forskjell fra en historisk kritisk lesing som vil trenge 
ned til bibeltekstens «egentlige», dvs. referensielle, mening, hevder Frye at 
Bibelens primære mening er dens metaforiske mening (Frye, 1982, s. 64). 
Dette er en like tvilsom påstand for den bibelske fundamentalisten som 
for den moderne historiekritikeren, som begge er like ivrige etter å eta- 
blere «historien bak teksten», om enn med forskjellige virkemidler og med 
ulike målsettinger. Frye rehabiliterer på sin egen måte middelalderens 

Quadriga, den firfoldige bibellesning. Han viser hvordan bibeltekst reso- 
nerer med bibeltekst og tekster med leseren pa flerfoldige mater, tekstene 
er mangetydige. Vi lever i et mytologisk univers, et univers av antagel- 
ser og tro formet ut av vare eksistensielle anliggender, hevder Frye. Mye 
av dette er ubevisst, men fantasien og forestillingsevnen var kan kjenne 
igjen deler av dette i kunst og litteratur uten at vi er oss det bevisst nar vi 
eksponeres for det (Frye, 1982, s. XVIII). 

Forfatteren Karl Ove Knausgård, som deltok som skjønnlitterær radgi- 
ver i arbeidet med Bibelselskapets siste bibeloversettelse til bokmål, deler 
en tilsvarende innsikt i essayet Hjelpemann på Bibelen (Knausgård, 2011). 
Her forteller han om hvordan han som syttenårig gymnasiast i Kristi- 
ansand foraktet kristendommen, «siden den der var forbundet med en 
særegen småborgerlig moral som handlet om hva man kunne gjøre og 
ikke gjøre.» Som mann midt i livet - et skandinavisk midtlivskrisemen- 
neske — frastøtes han av 


pengenes korrumpering av kulturen og den sirkusaktige underholdningsmanien 
som fyller alt, også hver og en av oss, fra innsiden ... i tillegg til vitenskapens gro- 
teske overskridelse, som ingen ser ut til å bry seg om, og industrialiseringen av 
jordbruket og dyreholdet. Og i det skingrende lyset er det nettopp arbeidet med 
vår kulturs gamle, hellige skrifter, som ingen tjener penger på, som ingen blir 
underholdt av, og som forgår langsommere og nennsommere enn noen arkeo- 
logisk utgraving, hvor de eksistensielle spørsmålene, så livsviktige for oss, siden 
det er eksistenser vi er, ikke blir diskutert, ikke tatt opp til debatt, ikke reflektert 
over, men utfoldet i bilder og scener og handlinger som stanser tiden og som har 


stanset tiden i snart tre tusen år, hvor motstanden ligger. (Knausgård, 2011, s. 36) 


Det er altså verken historie, teologi eller geografi som interesserer meg i 
denne artikkelen, men heller hvordan bibelsk topografi blir til topologi — 
for å sitere Jan Inge Sørbø, som viser til Arnulf Øverlands skildring av 
hvordan norske bedehus under vekkelseskristendommen fikk navn som 
Saron, Salem og Betlehem: «(den bibelske topografien) er blitt skriftstader, 
der dei symbolske nemningane overvinn dei geografiske» (Sørbø, 2005, 
s. 147). Før vi går til de skjønnlitterære tekstene til Atwood og Robinson, 
skal vi nå undersøke hvilke fortellinger og forestillinger som er knyttet 
til det bibelske Gilead. 

Gilead i Bibelen 
Fjellandet Gilead 


Gilead nevnes 122 ganger i Det gamle testamente. Det opptrer bade som 
bynavn (Hos 6,8; 12,12; Num 32,39)? og som personnavn (Dom 11-12). 
Men det betegner først og fremst landområdet mellom elvene Arnon 
og Yarmok i Transjordan (Jos 22,9,15; 2 Kong 10,33), oftest det fjellrike 
landområdet mellom Yarmok i nord og byen Hesbon i sør (Finkelstein, 
Kock & Lipschits, u.å., s. 132). Navnet Gilead har trolig betydningen 
«fjell-land» - forståelig ut fra topografien. Men betydningen «vitnerøys» 
er også knyttet til navnet, der Jakob og Laban gjorde en pakt seg imel- 
lom (Gen 31,47). En av de sentrale internasjonale handelsrutene mellom 
rikene i øst og Egypt i sør i oldtiden - innlandsruten øst for Dødehavet 
og Jordan - gikk gjennom Gilead. Her dro handelskaravaner forbi med 
sine varer. Men de farende var ikke alltid fredelige handelsfolk, tidvis var 
det fiendtlige krigsherrer som assyrerkongen Tiglat-Pileser III (745-727 
f.Kr.) som i sin tid herjet landet helt ned til Egypt, eller babylonerkongen 
Nebukadnesar II som et halvt århundre senere inntok og ødela Jerusalem 
i Juda (597/87 f.Kr.). I nord grenset Gilead til Basan, i sørøst til Ammon 
og i sør til Moab — naboriker som israelittene ofte var i strid med. Etter 
delingen av landet under Moses og Josva ble det sentrale Gilead-landet 
gitt til Gad stamme og til Makir, etterkommer av Manasse, Josefs sønn 
(Deut 3; Jos 17). 


Fortellinger knyttet til Gilead-landet 

Tidlig i den bibelske fortelling møter vi, som nevnt, Gilead-fjellet som 
åsted for konfrontasjonen mellom Jakob og svigerfaren og arameeren 
Laban (Gen 31). Etter tjue års tvungen tjeneste hadde Jakob rømt fra Laban 
oppe i Paddam-Aram med hustruer, barn og eiendom for å komme til- 
bake til «sin fars hus» i Kanaan. Laban innhentet ham på Gilead-fjellet, 
men de ender opp med å inngå en pakt og bygger en steinrøys til vitne om 


2 At det fantes en by med navnet Gilead, bekreftes i beskrivelser av Tiglat-Pileser IIIs kampanjer 
(Finkelstein, Kock & Lipschits, u.å., s. 137). 
3. Arameer-land i øvre Mesopotamia, ved Harran og den internasjonale handelsruten. 

det. Denne far navnet Gal Ed (vitnerøys) og Mispa (vakttarn)*, som også 
er navnet pa en by i Gilead, der paktskisten, ifolge Dommerboken, kan 
ha vært en tid (jf. uttrykket «foran Herren» i Dom 11,11 og 20,1). Mispa er 
ogsa helligsted og domssete i profeten Samuels tid (1 Sam 7). 

Kong Saul, med tre av sonnene, er ogsa knyttet til Gilead. Saul og son- 
nene, mellom dem Jonatan, Davids venn, faller i krig med filistrene og 
likene henges opp på bytorget i Bet Sjean, men begraves på andre siden av 
Jordan i byen Jabesj i Gilead (2 Sam 21,12). En annen viktig by nordøst i 
Gilead-landet er byen Ramot, en av seks tilfluktsbyer for drapsmenn. Den 
som i vanvare hadde slått noen i hjel, kunne rømme dit og slik unngå å dø 
«for blodhevnerens hånd» uten lov og dom (Jos 20,8-9). 

Kong Ahab (871-852), som ifølge deuteronomistene er en av de ver- 
ste kongene i Israel, kommer stadig i klammeri med Jahve-profeter, ikke 
minst med profeten Elia. Elia var fra Tisjbe i Gilead. Elia utfordret Israels- 
kongen da han spådde tørke over landet, og for å unngå kongens vrede 
dro han på Herrens ord bort og gjemte seg ved bekken Kerit, øst for Jor- 
dan (1 Kong 17). Der overlever han ved hjelp av ravner som skaffer ham 
brød og kjøtt, helt til tørken setter inn. Gilead-landet blir ulykkesvangert 
for Israels-kongen Ahab. Han får med seg kongen i Juda på et raid mot 
arameerne i Ramot i Gilead imot profeten Mikas råd, men oppmuntret 
av om lag fire hundre av sine egne profeter. Ahab faller til tross for at han 
kler seg ut for å skåne seg i slaget. En pil skytes på måfå og treffer ham 
midt mellom brynjeplatene (1 Kong 22). 

Slett ikke bare hyggelige fortellinger knyttes altså til Gilead-landet. 
Fortellingen om dommeren Jefta fra Gilead er en av de mindre trive- 
lige (Dom 11). Han var førstefødt sønn til Gilead, sønn av Makir, sønn 
av Manasse, som var Josefs sønn. Moren var imidlertid en prostituert 
kvinne. Gilead fikk også sønner med konen sin og da de ble voksne jaget 
de halvbroren Jefta hjemmefra fordi de ikke unte ham del i arven etter 
faren. Jefta flyktet og drev rundt som bandeleder. Men så kom invita- 
sjonen fra folket hans om å lede dem i krigen mot ammonittene som 
truet. Jefta slo til, men krevde å bli sjef etter en eventuell seier. Da krigen 


4 Galed knyttes til navnet Gilead. 

kom gav han et løfte til Herren: Dersom du gir seier, skal den’ første som 
kommer ut av huset mitt når jeg kommer hjem, ofres som brennoffer til 
deg. Det ble seier. Men det var hans eneste datter som møtte ham da han 
kom hjem. Hun protesterte ikke, men bad om tid til å sørge over sin ung- 
dom og jomfrudom. Så oppfylte Jefta løftet sitt til Gud. 

En fortelling som skjer i Gibea - på vestsiden av Jordanelven - 
kaster også skygge inn over Gilead. I Bibelen 2011 har fortellingen fått 
overskriften «Ugjerningen i Gibea» (Dom 19). Det handler om en levitt 
fra Efraim-fjellene som var på veg fra Betlehem i Juda sammen med med- 
hustruen sin. Reisen kom slik i stand: Kvinnen hadde nok ikke trivdes 
særlig godt i sitt nye hjem, for etter en tid rømte hun fra Efraim-fjellene 
og hjem til faren i Betlehem. Etter noen måneder dro mannen dit for å 
hente henne hjem igjen. Etter å ha nytt stor gjestfrihet i Betlehem hos 
svigerfaren legger han så i veg nordover med medhustruen. Sent på kvel- 
den kommer de til byen Gibea i Benjamin, men får ikke husly. Til slutt 
inviteres de inn av en gammel mann fra Efraims-fjellene som bor der. 
Men ut på kvelden dundrer noen gudløse menn på døra og vil ha gjesten 
ut så de kan «få viljen sin med ham». Verten tilbyr dem datteren sin, som 
er jomfru, og gjestens medhustru, men det avviser de. Da leier levitten 
medhustruen sin ut til dem, de ligger med henne og mishandler henne til 
døde i løpet av natten. Dagen etter reiser levitten hjem med liket, deler det 
opp i tolv stykker og sender stykkene ut i hele Israel. Dette skaper stor for- 
skrekkelse mellom israelittene. «Slikt har aldri hendt og aldri blitt spurt 
fra den dagen israelittene dro opp fra Egypt og til nå» (Dom 19,30). Isra- 
elittene og alle høvdingene for alle Israels-stammene samles så i Mispa 
i Gilead «for Herrens åsyn», og de beslutter å gå mot Gibea i Benjamin. 
Men folket i Gibea vil ikke gi dem de skyldige. Det fører til krig mel- 
lom brødre, mellom benjaminstammen og de andre stammene i Israel og 
ender med at israelittene slår i hjel folk og fe i Gibea og setter alle byene 
i benjaminlandet i brann. I Mispa hadde israelittene sverget på at ingen 
av dem skulle gi datteren sin til en mann av Benjamin. Men dette blir et 
problem - skal en av de tolv stammene virkelig dø ut? 


5 Hebr. «den/det» som kommer ut av huset. 

Folket mønstres så i Mispa og stammeforsamlingen finner ut at repre- 
sentanter fra Jabesj i Gilead mangler. De drar da pa straffetokt dit og hog- 
ger ned menn, kvinner og barn. Men fire hundre unge jenter, «jomfruer 
som ikke hadde vært sammen med eller ligget med noen mann», tok de 
med til Sjilo i Kanaan. Mennene i Benjamin som ennå var i live og hadde 
flyktet til Rimmon-berget, fikk nå løfte om fred og kom straks tilbake. 
De fikk kvinnene fra Jabesj, men det ble likevel ikke nok kvinner til alle 
mennene i Benjamin. Israelittene kunne ikke hjelpe, for de hadde sverget: 
«Forbannet er den som gir datteren sin til en mann i Benjamin!» (Dom 
21,1.18). Løsningen er et lureri, der stammeforsamlingen oppfordrer men- 
nene fra Benjamin om å legge seg i bakhold og røve seg en kone mellom 
ungjentene i Sjilo, som danser ringdans under en høytid for Herren. De 
så gjør. Når brødre og fedre til ungjentene kommer til stammeforsamlin- 
gen for å klage over dette kvinnerovet, ber israelittene om nåde for ben- 
jaminmennene: «For vi fikk ikke tak i en kone til hver i krigen!» (21,22). 
Forsamlingen beroliger også mennene i Sjilo om at de selv ikke har noen 
skyld i det som har hendt - de har jo ikke gitt fra seg døtre og søstre 
(frivillig) og slik brutt eden de hadde sverget. Så er det fred mellom stam- 
mene, og byene i Benjamin bygges opp igjen. Fortelleren i Dommerboken 
gjentar til slutt innsikten som innledet denne fortellingen: «I de dagene 
var det ingen konge i Israel», og føyer til: «Hver mann gjorde som han selv 
fant for godt» (21,25). 


Gileads balsam 


«Finnes det ikke balsam i Gilead? Er det ingen lege der?» Spør profeten 
Jeremia? (8,22). Han formidler Herrens anklage over Israel, «min datter», 
for svik og frafall. Gileads balsam var etter sigende en legende balsam 
som man utvant fra en buskvekst i Gilead i bibelsk tid.* Hos Jeremia er 
den bilde pa den legedom som folket trenger - ikke for kroppen, men 
for at deres forhold til Herren skal kunne leges. Gileads balsam dukker 
opp i flere tekster i GT. At den var en ettertraktet vare i bibelsk tid, viser 


6 Mulig et tre eller busk Commiphora gileadensis. Noen mener det dreier seg om et terebintetre 
(genus Pistacia). Se Groom (1981). 

følgende episode fra fortellingene om Josef og brødrene hans (Gen 37,25). 
Brødrene til Josef er, med god grunn, sjalu fordi han nyter farens gunst 
mer enn dem, og er innstilt på å ta livet av ham. Ruben, den eldste, ber 
for ham og de kaster Josef levende ned i en tom brønn. Mens de tenker 
over hva de skal gjøre videre, setter de seg til for å ete. Da kommer det 
en karavane fra Gilead forbi som er på veg til Egypt. Kamelene frakter 
gummi, harpiks og balsam. Brødrene overtales av Juda til å selge Josef til 
handelskaravanen heller enn å drepe ham. Så selges Josef for tjue sjekel 
sølv til karavanen og ender i Egypt. Prisen er ifølge loven (Lev 27,5) den 
sum som man må betale om man skal løse inn et menneske (her en gutt 
mellom fem og tjue år) som er lovet til Herren. 

Balsam opptrer også senere i fortellingen om Josef. Kornmangel herjer 
«all verden» (Gen 41,57), og Jakob sender sønnene til Egypt for å kjøpe 
korn av Josef, som forvalter rikets store kornlagre. De vender hjem med 
korn, men må snart til Egypt igjen når kornet er brukt opp. Jakob vegrer 
seg for å sende med dem yngstesønnen Benjamin som Josef hadde befalt 
dem, men gir seg og ber dem ta med gaver til «denne mannen (...) noe 
av det beste som finnes i landet, litt balsam og litt honning, gummi og 
harpiks, pistasjnøtter og mandler!» (Gen 43,11). Balsam var altså en vik- 
tig eksportartikkel. Ifølge Esek 25,17 tok handelsmenn fra Juda og Israel 
med seg kveite, hirse, honning, olje og balsam til markedene i Tyros. Men 
den var også tydelig en velkommen og kostbar gave. Da dronningen av 
Saba gjestet kong Salomo, kom hun med dyre gaver, balsamoljer, store 
mengder gull og edelstener, sies det i 1 Kong 10,2. 

I profetlitteraturen er Gilead bilde på legedom (Jer 46,11) og på frukt- 
bart beite (50,19; Mika 7,14). Men Gilead blir også brukt som representant 
for hele folket i nidviser mot andre folk, som mot Damaskus i Amos 1,3, 
og i en voldsom domstekst mot ammonittene som «skar opp gravide i 
Gilead og utvidet grensene sine» (Amos 113). Motsatt vender profeten 
Hosea Herrens dom mot det egne folket, representert ved Efraim, Israel 
og byen Gilead — «en forbryterby, full av blodspor» (Hos 6,8). Hos pro- 
feten Sakarja blir Gilead-landet veien tilbake til hjemlandet for folket i 
eksil: «Jeg skal lede dem til Gilead-landet og Libanon» (Sak 10,10). I Sal- 
mene nevnes Gilead på linje med de andre stammeområdene når salmis- 
ten på Herrens vegne klager over sitt folk (Sal 60,9), eller tvert om taler vel 

om dem (Sal 108,9). I Høysangen 6,5 sammenlignes den elskedes har med 
geiteflokkene som strømmer ned Gilead. 

I fortellingene om stammetiden og tidlig kongetid i Det gamle tes- 
tamente finner vi Gilead-landet som stedet for sentrale institusjoner og 
hendelser. I byen Mispa, minnestedet for pakten mellom Jakob og Laban, 
stod paktskisten - symbolet på Herrens nærvær, der stammene samlet 
seg til domsavgjørelser. Mispa var også hjembyen til dommeren Jefta, 
som gav sin eneste datter til Herren som brennoffer. Ramot var tilfluktsby 
og Jabesj ble siste hvilested for Israels første konge, Saul. Fjellandet Gilead 
knyttes altså til mange sterke og dramatiske fortellinger i Israels tidlige 
historie. Dramatikken handler ikke minst om kvinner og, etter vår måle- 
stokk, uhyrlig behandling av dem. Men navnet Gilead har også andre og 
mer hyggelige assosiasjoner, særlig i den poetiske litteraturen. Gilead var 
det grøderike fjellandet med gode beiter for småfeet og produksjon av 
legende og kostbar balsam. 


Gilead i moderne litteratur 


Hvilke betydninger fra dette bibelske meningspotensialet kan vi spore i 
de to forfatterskapene som vi har valgt å utforske? 


Atwood: Framtidssamfunnet Gilead 


Navnet Gilead har blitt svært aktuelt i den senere tid gjennom romanene 
til Atwood og Robinson. Mest kjent for allmennheten er nok Margaret 
Atwoods The Handmaid’s Tale (n.o. Tjenerinnes beretning), særlig på 
grunn av TV-serien. Atwood mottok Nobelprisen i litteratur i 2019, og 
samme år kom oppfølgeren til The Handmaid's Tale, The Testament (n.o. 
Gileads døtre, 2019), her møter leseren tre stemmer som forteller sine his- 
torier ca. femten år etter hendingene i The Handmaid's Tale. 

The Handmaid's Tale er lagt til et dystopisk framtidssamfunn, repub- 
likken Gilead i Nord-Amerika. En sekt av kristenfundamentalister har 
massakrert de lovlige styresmaktene gjennom et blodig kupp og har 
opprettet et brutalt og totalitært samfunn, etter sigende bygd på bibel- 
ske prinsipper. Stater som California er fortsatt frie, men er i krig med 

Gilead. Bade Texas og Canada har erklert noytralitet, men Canada 
har en «slappere nøytralitet» (Atwood, 2019) som innebærer at man for 
eksempel ikke utleverer mennesker som har flyktet fra Gilead. Republik- 
ken Gilead er en stat der angiveri, tvungen omskolering av visse grupper 
og et nettverk av spioner, «Eyes», kontrollerer befolkningen. Atwood har 
fortalt at hun bodde i Vest-Berlin mens hun skrev romanen, og det er 
tydelig at republikken Gilead speiler totalitære regimer slik som DDR. 
Men modellen for fiksjonssamfunnet Gilead finner vi ikke minst i den 
patriarkalske kulturen i Det gamle testamente. 

Atwood er tydeligvis godt kjent i Bibelen, og vi finner svært mange 
referanser, sitater eller også ironi - som der en av karakterene omformer 
en sangtittel til «Gileads bombe» i stedet for «Gileads balsam» (enda litt 
mer treffende på engelsk - Gilead’s bomb vs. Gilead's Balm). Det er særlig 
kvinnerollen i dette samfunnet styrt av menn og fundamentalistisk reli- 
gion som er tema i romanene. Men omskriving av salmetittelen er også en 
peker til borgerrettighetsbevegelsen i Amerika. There is a Balm in Gilead’ 
var tittelen pa en kjent Negro Spiritual knyttet til hvites utnyttelse av 
svarte (Petit, 2010, s. 140). Moraloppløsning i det amerikanske samfunnet 
og økende klimaproblemer var en viktig bakgrunn for det kuppet som 
opprettet republikken Gilead. Ikke minst var fertiliteten i befolkningen 
katastrofalt lav. Gilead-samfunnets løsning er et brutalt kontrollregime 
som går ut over alle som måtte være i opposisjon til de nye myndighetene, 
men særlig kvinner. 

Religionen utspiller seg så å si på kvinnekroppen, idet det er kvinnene 
som får skylden for manglende reproduksjon. Fruktbare kvinner er der- 
for ettertraktet, og mange kidnappes av myndighetene for å «tjene staten» 
gjennom å føde barn for barnløse ektepar innen eliten i Gilead. De kan 
da få en kvinne i fruktbar alder i hus som kan føde på vegne av husfruen. 
Disse kvinnene kalles tjenerinner (handmaids). The Handmaid's Tale for- 
teller historien til en slik kvinne i form av dagboknotater. Etter at de nye 
styresmaktene hadde tatt kontroll i Gilead mister fortelleren, June, både 
jobb og tilgang til egen bankkonto. Pengene overføres til mannen uten at 


7 — Bibeltekstens spørsmål er i hymnene omformet til en påstand eller et løfte: There is a balm in 
Gilead. 

hun har noe hun skal ha sagt. June og samboeren, Luke, prover etter hvert 
a flykte fra Gilead til Canada, men flukten blir avslort. June blir tatt, og 
etter omskolering blir hun tjenerinne hos en høytstående kommandør 
(såkalt Jakobssønn og en av lederne i republikken). Hun fratas sitt eget 
navn og identitet og kalles nå Offred (en som tilhører Fred) og har kun 
til oppgave å føde barn for ham og hustruen. Sin egen mann og barnet 
deres mistet hun kontakt med da hun ble fanget, og aner ikke hva som 
har hendt dem. 

Gilead-samfunnets påståtte bibeltroskap får Atwood fram på mange 
måter. For eksempel i en spesiell navnepraksis som alluderer til Bibelen, 
kalles de lokale butikkene Melk og honning (matbutikk som oppkalt etter 
løftelandet som ble lovet Moses og hebreerne 2 Mos 3,17), Lijene på marken 
(klesbutikk med referanse til Matt 6,28) eller Alt kjøtt (All Flesh) (marked 
trolig med referanse til 1 Kor 10,25). Til og med bilparken får bibelske over- 
toner, et bilmerke kalles Behemot, en fryktinngydende skapning omtalt 
i Job 40. Tjenerinnenes oppdragere og voktere, tantene, representert ved 
tante Lydia, krydrer sine belæringer med bibelstater. «Dere vil ikke alle 
klare dere», advarer hun de ferske tjenerinnene sine. «Noen av dere har 
grunne røtter» sier hun med henvisning til Jesu lignelse om såmannen.* I 
Offreds hus heter husfruens parfyme «lily of the valley» (Liljekonvall), en 
blomst som ifølge legenden ble formet av Evas tårer da hun ble utestengt 
fra Edens hage.” 

En kvinnes verdi i Gilead handler i stor grad om fertilitet. Seksuali- 
teten hennes er imidlertid farlig, for menn kan nemlig ikke styre sin. 
Derfor må kvinner dekke seg til med hodeplagg og med fotside og lang- 
ermede kjoler,” en praksis vi kjenner fra konservative religiøse kulturer 
i vår tid også. Atwood griper helst til gammeltestamentlige fortellinger. 
Der noen av karakterene i Gilead siterer Det nye testamente, er det oftest 


8 Atwood, 2019, s. 29. Min oversettelse. Mark 4,3; Matt 13,3 og Luk 8,5. Lignelsen handler om frøet 
som havner i dårlig jord. Tante Lydia synes å antyde at tjenerinnene har en viss skyld i at de har 
grunne røtter - kanskje slik man ofte oppfatter lignelsen; at man ikke bærer frukt skyldes at man 
har sørget for å havne i grunn og dårlig jord. 

9 _ https://www.townandcountrymag.com/leisure/arts-and-culture/g2041/lily-of-the-valley-facts/ 
Ogsa en vanlig parfyme pa 1950-tallet. 

10 Antrekket til tjenerinnene i TV-serien ble brukt politisk i demonstrasjoner mot innskrenking av 
kvinners rettigheter, også i Norge: NRK Kultur (u.å.). 

for 4 understreke kvinners underordning under mannen, som 1 Korinter- 
brev: Kvinner skal ikke tale i forsamlinger, men er det noe de vil lære, kan 
de spørre mennene sine hjemme, skrev Paulus (1 Kor 14, 34-35). 

Kunnskap og hvem som har den, er et sentralt tema i romanene om 
Gilead. Lese- og skrivekunnskap er forbeholdt den mannlige eliten, 
bare noen få betrodde kvinner — husfruer" og tanter” — tillates å lese og 
skrive. Selv Bibelen er forbeholdt noen få, andre får kun høre utvalgte 
sitater. Bibelen er nemlig farlig for dem som ikke er fullt og helt over- 
beviste Gilead-troende: «Bare den som har et sterkt sinn og en urokkelig 
karakter, kunne få adgang til de[n], og det utelukket kvinner - bortsett 
fra Tantene.» «Det står ikke det de sier at det står i den», forklarer en av 
tante-aspirantene og advarer venninnen om «Dommerne nitten til enog- 
tyve» (Atwood, 2019, s. 347). Advarselen gjør henne nysgjerrig, og hun 
skynder seg å bla opp i Dommerboken. Fortellingen om medhustruen 
som ble skåret opp i tolv stykker, er hintet til tidligere i romanen der 
fortelleren lurer på om hva som vil skje henne om hun prøver å rømme 
hjemmefra for å unngå et arrangert ekteskap. Vil hun påføre andre lidelse 
«slik som Medhustruen som ble skåret i tolv stykker?». Men når hun nå 
får anledning til å lese hele fortellingen, oppdager hun at den tolkningen 
hun ble servert da, at medhustruen hadde ofret seg i stedet for eieren sin 
fordi hun var lei seg for å ha vært ulydig, slett ikke kunne være riktig. 
Medhustruen ble «rett og slett dyttet ut av døren og voldtatt til døde, før 
hun ble partert som en ku av en mann som hadde behandlet henne som 
et kjøpt dyr mens hun levde. Ikke rart hun hadde rømt i utgangspunktet», 
resonnerer den blivende tante (Atwood, 2019, s. 260). 

På denne måten tar Atwood i bruk bibelfortellinger, hun stiller spørs- 
mål ved hvordan de tolkes, og ved hvem som tolker. Det generelle lese- og 
skriveforbudet, med unntak av eliten, gir ekstra betydning til dagboks- 
notatene til June/Offred i The Handmaid's Tale og vitneskriftene til stem- 
mene i Gileads døtre. Offred/June og de tre kvinnestemmene i Gileads 
døtre fortolker og dokumenterer sin egen historie i det skjulte og i skrift. 


11  Hustruer til ledene menn i Gilead. 
12 Ugifte kvinner i ledende posisjoner som tar seg av opplæring og bl.a. kontrollerer tjenerinnene. 

En praksis i Gilead, knyttet til kvinner og reproduksjon, har sitt for- 
bilde i fortellingen om Rakel og Jakob i 1 Mos 30, 1-4. Jakob har fått flere 
barn med Rakels søster, Lea, men Rakel forblir barnløs: 


Da Rakel så at hun og Jakob ikke fikk barn, ble hun misunnelig på søsteren sin 
og sa til Jakob: «Gi meg barn! Ellers dør jeg.» Jakob ble rasende på Rakel og sa: 
«Er jeg i Guds sted? Det er han som har nektet deg livsfrukt.» Da sa hun: «Her 
er slavekvinnen min, Bilha. Gå inn til henne! Hun kan føde på mine knær, så jeg 
også kan få barn ved henne.» Så ga hun ham Bilha, slavekvinnen sin, til kone, 


og Jakob gikk inn til henne. 


Teksten er utgangspunktet for det ritualet som tjenerinnene må gjen- 
nomgå månedlig til de er så «heldige» å unnfange og føde et levedyktig 
barn. Slik som Bilha føder på Rakels kne, skal Offred føde på husfruen 
Serena Joys kne (kommandør Freds kone). Like lite, ja mindre, enn 
slavekvinnen Bilha har Offred noe krav på å få et forhold til barnet hun 
føder. 

Offisielt er det kun kvinner som kan være sterile, men som i alle 
undertrykkende regimer lever hykleriet og sannheten parallelt. Det fins 
alternative ‘markeder for menn innen eliten der de morer seg med pro- 
stituerte på hemmelige nattklubber, og tjenerinner sørger i skjul for å bli 
gravide på andre måter enn ved sin kommandør, som gjerne er steril og 
årsak til ekteparets barnløshet. Alle ekteskapsinngåelser innen eliten av 
Jakobs sønner (grunnleggerne og de øverste makthaverne i Gilead) er 
arrangerte ekteskap. Betegnelsen Jakobs sønner har åpenbart et bibelsk 
forbilde i stammesamfunnet som ble opprettet i Kanaan etter forfader 
Jakobs sønner, slik det fortelles i Josvas bok og i Dommerboken. I Gileads 
Døtre avsløres det at tantene fører regnskap over det biologiske opphavet 
til alle barn som blir født i Gilead, for å unngå innavl. Religionen og ide- 
ologien krever én sannhet, mens virkeligheten krever at man i praksis 
innretter seg for en annen. 

The Handmaid's Tale og oppfølgeren, The Testament, øser av bibelske 
fortellinger og forestillinger. Bibelen, og særlig Det gamle testamente, har 
gitt forfatteren Atwood et stort reservoar av fortellinger å spille på når 
hun konstruerte det dystopiske framtidssamfunnet Gilead, og hun synes 
å ha stor tiltro til at leseren hennes er med på ferden. 

Robinson: Gilead i lowa 


I likhet med Atwood har Marilynne Robinson mottatt mange priser 
for sitt skjønnlitterære forfatterskap, mellom annet den ettertraktede 
Pulitzer-prisen for Gilead i 2005. Fortellingen er lagt til den fiktive små- 
byen Gilead i Iowa i Nord-Amerika på midten av 1900-tallet. Etter Gilead 
har Robinson fulgt opp med to romaner, Home (2008) og Lila (2014), der 
fortellingene også knyttes til byen Gilead. I motsetning til Gilead, der 
fortelleren er en mann, er det i disse bøkene kvinner som forteller. Jeg 
drøfter den første roman i serien. 

Robinsons roman er svært ulik Atwoods. Atwoods roman er drama- 
tisk på det ytre plan, mens i Robinsons tekst foregår dramatikken mer 
på et indre plan, teksten er assosiativ og meditativ. I Gilead er fortelleren 
den aldrende John Ames, prest i en kongregasjonalistmenighet i småbyen 
Gilead, som skriver dagbok til sin unge sønn fra ekteskap nummer to. 
Ames første kone og lille datter er døde for mange år siden. Etter flere år 
som barnløs enkemann gifter han seg på nytt med en langt yngre kvinne, 
og de får en sønn som nå er 7 år. Selv er han midt i syttiårene og har 
dårlig hjerte. Romanen får form av å være et testamente til sønnen. I dag- 
boksnotatene reflekterer presten John Ames over sin egen historie, over 
faren og farfaren, som begge var prester i Gilead, og begge het John Ames. 
Faren var pasifist, mens farfaren var en aktiv abolisjonist under borger- 
krigen som deltok i geriljaaksjoner og «preket unge menn i forsamlingen 
inn i krigen» (Robinson, 2004, s. 100, min oversettelse). Ett sentralt tema 
i Ames fortelling er vennskapet med Boughton, prest i en nabomenighet 
som, i motsetning til ham selv, har en stor familie. Til Ames overraskelse 
kaller han opp den ene sønnen etter ham. Forholdet til gudsønnen, John 
«Jack» Ames Boughton, blir imidlertid problematisk. Jack skikker seg 
ikke vel, og Ames er alltid på vakt overfor ham. Etter å ha vært mange år 
borte vender Jack hjem til Gilead igjen, og Ames er redd gudsønnen vil 
bety problemer for den lille familien hans når han selv er borte. 

I skildringen av forholdet til disse nære personene i livet sitt berører 
Ames små og store hendinger i livet til mennesker i fire generasjoner i en 
liten by i Midtvesten, stadig i dialog med bibel, teologi og filosofi. Gjen- 
nom selvransakelse og bønn skylder han ofte feil og mangler på seg selv. 
Teksten er både dypt alvorlig og samtidig livsbejaende. I Ames’ lange brev 

til sonnen veksler tema innenfor ett og samme avsnitt fra hverdagslige 
refleksjoner, via teologiske tema til filosofiske funderinger, som nar han 
kommenterer Feuerbachs «dapssyn»: 


Ludwig Feuerbach sier vidunderlige ting om dapen. Jeg har streket under. Han 
sier: «Vann er den reneste, klareste av væsker; på grunn av denne sin naturlige 
karakter er det et bilde på den lytefrie naturen til Den hellige ånd. Kort sagt så 
har vann en betydning i seg selv, som vann; det er på grunn av dets naturlige 
kvalitet at det er utvalgt til å være Helligåndens redskap. Slik er det en vakker, 
dypt naturlig mening i dåpen.» Feuerbach er en berømt ateist, men han er så 
god som noen når det gjelder de gledelige aspektene ved religion, og han elsket 
verden. Selvfølgelig mente han at religionen bare kunne tre til side og la gle- 
den eksistere ren og utilslørt. Det er hans feil, og den er signifikant. Men han 
er vidunderlig når det gjelder temaet glede, også dens religiøse uttrykksmåter. 


(Robinson, 2004, s. 27, min oversettelse) 


På spørsmål om hvorfor hun har brukt navnet Gilead på byen og romanen, 
har Robinson sagt at det var fordi det bibelske Gilead kunne knyttes til så 
ulike ting, både mørke og lys. En passasje i romanen setter ord på dette: 


Det har vært helter her, og helgener og martyrer, og jeg vil at du skal vite det. 
Fordi det er sannheten, selv om ingen husker det. (Robinson, 2004, s. 198, min 


oversettelse) 


Det Gilead Robinson beskriver, ble grunnlagt av mennesker som så det 
som sin kristne plikt å kjempe mot slaveriet. Byen var en av tilfluktsby- 
ene for hvite slaverimotstandere og sentral i en undergrunnsjernbane som 
hjalp rømte slaver til frihet. Denne historien er nesten glemt na av Ames’ 
samtidige, men dukker opp i hans fortelling om aktivist-bestefaren og gud- 
barnet Jack, som viser seg å ha et forhold til og barn med en svart kvinne. 
Gilead er ikke noe hjem for dem (Lear, 2012). Sentrale tema i romanen er 


menneskeverd, uavhengig av farge, alder eller til og med tro. 


Oppsummering 


Bøkene til Atwood og Robinson har det til felles at de er dagbøker eller 
vitneerklæringer og spiller på betydningen vitnested i det bibelske navnet 

Gilead. Tross stor ulikhet i historier og fortellerteknikk er altså skrift og 
skriftens betydning et felles tema. Skriften blir stedet for selvrefleksjon, 
refleksjon over egen historie og over betydning, så vel som farer, ved arvet 
eller vedtatt tradisjon. Menneskeverd, uavhengig av kjønn eller farge, er 
et annet tema. Atwood spiller i stor grad på fortellinger og forestillinger 
knyttet til det bibelske Gilead i skildringen av den dystopiske republikken 
Gilead. Hykleri og maktmisbruk i fundamentalistiske og patriarkalsk 
religion skildres med forbilder i Bibelen, men også fra undertrykkende 
regimer i vår tid. Byen Gilead i Robinsons roman er langt mer tvetydig, 
et sted for helter så vel som det motsatte - men ikke minst for vanlige 
sammensatte mennesker. På ulike måter både utnytter og utvider forfat- 
terne det bibelske materialet. Navnet Gilead tilføres nye assossiasjoner i 
og med disse tekstene. Responsen på romanene viser at moderne lesere 
har glede og utbytte av bøkene, med eller uten kjennskap til den bibelske 
bakgrunn de spiller på. Men slik kjennskap gir utvilsomt en rikere klang- 
bunn for tekstene. 

Hva skjer med religion i Schatzkis 
‘tidrom’-aktivitet? 


Geir Afdal 
MF vitenskapelige høyskole 


Abstract: Social space has received increased interest in the social sciences and 
in study of religion. Studies of religion frequently use theorists like Lefebvre, 
Harvey, Foucault, de Certeau and Massey. Schatzki's theory of ‘timespace activity’ 
has received attention in the social sciences, less so in research on religion. This arti- 
cle gives an interpretation of timespace activity and discusses possible implications 
for the understanding of religion. 

Schatzki understands time and space as interwoven with social practices or 
activities. This means that social practices are not only the ‘doing-mode’ of society 
and religion, but a social ontology that understands the social as nexuses of social 
and material practices. Social practices are stretched out in time and space, and 
simultaneously, social practices do or produce time and space. Schatzki understands 
time and space not as separate and relating, but as intertwined. This interwoven 
character is expressed in the concept ‘timespace activity. Furthermore, timespace 
activity has a teleoaffective structure. Practices and actors have drives towards 
something that is emotionally valuable. 

The paper argues that timespace activity can contribute to the understanding 
of religion, in the sense that religion is fundamentally everyday, impure practices, 
often in nexuses with numerous other practices. On this account religion is not 
practiced, religion is practice. Religion as practice produce timespaces and realities 
and affective drives which constitute the active positioning and negotiation of the 
participating actors. 

Innledning 


Rom og romlighet har fatt okt oppmerksomhet i religionsforskningen. 
En del av denne forskningen er empirisk orientert, det vil si at interessen 
er forst og fremst hvordan religion gjores i ulike rom og steder. En annen 
del er mer teoretisk innrettet, og diskuterer forståelsen av rom og romlig- 
het, samt hva disse teoretiske perspektivene betyr for religionsforståelsen. 
Mange av de siste bidragene drar veksler på teoretikere som Lefebvre, 
Harvey, Foucault, deCerteau og Massey. Denne artikkelen diskuterer en 
teoretiker som er svært lite brukt i religionsforskning, men som opple- 
ver økt interesse i andre samfunnsvitenskaper, Theodore Schatzki. Ulikt 
mange andre forener Schatzki rom og tid teoretisk i begrepet tidrom 
(timespace), og forstår tidrom som aspekter ved sosiale aktiviteter og 
praksiser (timespace activity). 

Artikkelen stiller to spørsmål: Hvordan kan man forstå sosialt tidrom, 
og hvilke konsekvenser får en slik forståelse for religion? For å svare på 
det første spørsmålet søker jeg hjelp hos Schatzki og hans omfattende 
teori om tidrom-aktivitet. Hans perspektiver vil legge grunnlaget for å 
diskutere konsekvensene for forståelsen av religion. 

Artikkelen har fire hoveddeler. Etter kort å ha plassert denne artik- 
kelen i annen forskning om religion, tid og rom redegjør jeg for den 
praksis-teori tradisjon som Schatzki er en del av og bidragsyter til. Dette 
vil gi en kontekst til tredje og mest omfattende del, som er en fortolk- 
ning av tidrom-aktivitet. Til slutt spør jeg hvordan religion ser ut som 
tidrom-aktivitet. 


Situering 


Interessen for rom og romlighet har økt betydelig i samfunnsvitenska- 
pene generelt de siste tiårene. En sentral bidragsyter har vært Lefebvre, 
først og fremst gjennom hans The Production of Space (1991). Harvey 
(1989) og Massey (2005) teoretiserer rom ut fra senmoderne geografi- 
perspektiver, begge beslektet med Foucault (1986, 1991) sine poststruktu- 
ralistiske anliggender. de Certeau (1984) forstår romlighet i lys av sosiale 
praksiser, og er således beslektet med Schatzki. 

Schatzkis teori om tidrom-aktivitet er i familie med alle disse, han 
diskuterer mange av disse perspektivene eksplisitt. Likevel skiller hans 
prosjekt seg fra de andre ved å integrere tid og rom mer radikalt og ved 
å knytte tidrom til sosiale praksiser, altså praktisert rom og tid. Ved å 
knytte tidrom til sosiale praksiser blir emosjoner, materialitet, språk og 
kognisjon knyttet til bevegelse og sosiale aktiviteter. 

Det finnes mange spennende bidrag som reflekterer hva teoriene om 
rom og romlighet betyr for forståelsen av religion. Blant de mest sen- 
trale er Knott (2008) og Tweed (2006), som begge er inspirert av Lefebvre 
og de Certeau. Tweed utarbeider en egen religionsteori ut fra begrepene 
«dwelling», «crossing» og «confluence» og «flow», mens Knott først og 
fremst bidrar metodologisk ut fra begrepene «location» og «space». Det 
finnes også norske bidragsytere, for eksempel Bergmann (2008), ut fra 
teologiske perspektiver, og Kleive (2018), som analyserer unge hinduers 
religiøse praksis blant annet ut fra teorier om romlighet. 

Lefebvre og andre er mye brukt i disse arbeidene, men svært få har dis- 
kutert hva Schatzkis teori kan bety for forståelsen av religion. Et unntak 
er Holmqvist (2015), som analyserer konfirmantleir som sosial og materi- 
ell praksis i lys av Schatzkis tidrom-begrep. 

Schatzkis teori er svært omfattende, i den betydning at den innlem- 
mer mange sentrale sosiale aspekter og elementer inn i en teori. Videre 
er perspektivene hans uløselig knyttet til praksisteori. I det følgende 
vil jeg derfor bruke en del plass til å forklare den videre konteksten til 
tidrom-aktivitet, det vil si praksisteori, for deretter å forklare hovedtrek- 
kene i tidrom-aktivitet. 


Praksisteori 


Schatzki hører hjemme i, og er en betydelig bidragsyter til, den viten- 
skapsteoretiske tradisjon som kalles praksisteori. Begrepet «praksis» i 
praksisteori skiller seg ut fra en hverdagslig bruk og fra hvordan begre- 
pet brukes i mange faglige sammenhenger. Praksis forstås ofte som et 
gjøre-modus, som hvordan et fenomen blir utført i handling. Praksis 
forstås ofte som motsetning til teori. Man kan dermed skille mellom teo- 
retisk kunnskap og praktisk kunnskap, for eksempel slik at man kan lære 

pedagogisk og faglig teorii en lererutdanning, uten at det har en nodven- 
dig sammenheng med lererpraksis. Det kan fore til diskusjoner om klof- 
ten mellom teori og praksis. Flere papeker at et moderne kunnskapsideal 
favoriserer teoretisk, abstrakt og generell kunnskap, og det er avgjørende 
å oppvurdere praktisk kunnskap og refleksjon i praksis og handling (for 
eksempel Schön, 1983). 

En oppvurdering av praktisk kunnskap og praksis slik Schön foreslår, 
bryter likevel ikke med skillet mellom teori og praksis. Den praksis- 
teori som Schatzki tilhører, forstår praksis annerledes og som mye mer 
grunnleggende enn et gjøre-modus. Teoriproduksjon gjøres i praksiser, 
enten det er snakk om forskning eller undervisning i høyere utdanning. 
Forskning er en sosial og materiell praksis, i den forstand at det er snakk 
om kunnskapsproduksjon i samarbeid mellom ulike aktører, med ulike 
redskaper, regler, standarder og konvensjoner, arbeidsfordeling og ruti- 
ner, og som er preget av ulike maktrelasjoner og ulike motiver, drivkref- 
ter og formål. Høyere utdanning er også en praksis, med ulike aktører, 
redskaper, formål og så videre. 

Praksis er ikke bare et aspekt, modus eller del av samfunnet — det er 
en måte å forstå samfunnet på. Forskning og undervisning er praksiser — 
men så er også det å pusse tenner, kjøre bil og romantisk kjærlighet. Å 
pusse tenner, kjøre bil og romantisk kjærlighet er der som sosiale prak- 
siser for det enkelte individ begynner å utføre det - og delta. Aktører 
trer inn i, eller innrulleres i, sosiale praksiser — der det allerede finnes 
ulike standarder, metoder, regler, formål og meningsdannelser. Roman- 
tisk kjærlighet er ikke kun den individuelle, frie, ekte følelse - det er en 
praksis vi kjenner igjen med en gang vi ser den; preget av måter å handle 
og snakke på, og av materialitet — roser, levende lys og musikk. Roman- 
tisk kjærlighet er et sosialt og materielt skript (Reckwitz, 2002). Det betyr 
ikke at det ikke er rom for valg, individualitet og aktørskap. Det er ulike 
måter å være romantisk på, ulike kjørestiler og måter å pusse tenner på. 
Sosiale praksiser er «open-ended» og ikke-kausale, hevder Schatzki (2001, 
s. 46). Det betyr at sosiale praksiser konstituerer menneskelig handling. 
Det vil være vanskelig å forstå hvordan og hvorfor mennesker børster 
tenner, kjører bil og handler romantisk, uten å dra veksler på de sosiale 
praksisene som er der forut for de individuelle handlingene. Samtidig 

kan ikke en analyse av de sosiale praksisene forutse og determinere indi- 
viduell handling. Å forstå samfunnet som sosiale praksiser betyr at man 
ikke kan forstå menneskelig handling som resultat av sosiale strukturer 
eller som resultat av individuelle rasjonelle valg. Konstituerende sosiale 
praksiser blir alltid aktivt forhandlet av aktører. 

Med fare for å etablere en ny dikotomi kan det være fruktbart å 
skjelne (ikke skille) mellom et svakt og et sterkt praksisbegrep (tabell 1). 
Begrepsparet svak/sterk henspiller på det vitenskapssosiologiske begre- 
pet «strong programme», der all forskning forstås som sosiale og materi- 
elle praksiser. 


Tabell 1. To forståelser av praksis 


Svak Sterk 

Empirisk Sosial ontologi 

Individer eller grupper Forståelsen av samfunn og agentskap 
Gjøre-modus Alt bør analyseres i prosess 

I motsetning til teori og språk Teorier og språk er praksiser 
Dikotomier Hybriditeter 

Renhetsskapende Urenhet 


En sterk forståelse av praksis er altså noe mer enn empiriske «praksi- 
ser», det er å se samfunnet med nye øyne, med en ny sosial ontologi, som 
befolket av sosiale praksiser: 


From a strong perspective, the practice idiom is therefore much more than a 
theoretical lens that one can adopt in response to the latest academic fashion 
or can retrofit to the usual way of doing research. Rather, the practice idiom is 
an ontological choice, a recognition of the primacy of practice in social matters 
as well as the adoption of the idea that practices (in one way or another) are 
fundamental to the production, reproduction, and transformation of social and 
organizational matters. As a new vocabulary, practice populates the world with 
new and different phenomena, objects of inquiry, questions and concerns. It 
introduces a new ontology and alternative truth values (...). (Nicolini, 2013, 


s. 13-14) 

Det betyr at også språk og mening er en del av praksisene - ikke noe som 
er forut for eller utenfor. Språk er et abstrakt, meningsdannende aspekt 
ved sosiale praksiser. Det betyr at språk forstås i bruk og er noe som «gjø- 
res» i kollektiv interaksjon. Det er ikke slik at først har aktører et språk 
som gir forståelse, og så handler det. Aktører hives inn i sosiale praksiser 
der det handles og snakkes, og der deltagelse i samtale henger sammen 
med samhandling. Fotball er et godt eksempel. Spillerne spiller, samtidig 
som de deltar i samtaler med trenerne og medspillerne som gir mening 
til det de gjør. Det er ikke slik at spillerne lærers seg et fotballspråk de 
kan handle på grunnlag av. Samtidig gir den språklige interaksjonen og 
utviklingen på treningen muligheter for å forstå spillet bedre og forandre 
handlingsmønstre. 

Praksisteori forstår altså praksis som en sosial ontologi. Schatzki (2016, 
s. 30) hevder at denne ontologien kjennetegnes ved at den er «flat». En flat 
ontologi betyr at det sosiale ikke på forhånd er delt inn i ulike nivåer, i et 
overordnet nivå med strukturer, systemer og institusjoner og et lavere nivå 
med aktører, individer, handlinger og interaksjoner. En slik forståelse av 
virkeligheten betyr at man ikke gir noen nivåer a priori forklarende kraft. 
Verken sosiale strukturer eller individers rasjonelle valg kan i utgangs- 
punktet forklare sosiale fenomener. Analysene må starte i fenomenene 
slik de foreligger, helt flatt, og så nøste derfra for å spore sammenhenger 
og relasjoner. Relasjoner er viktige, fordi enkeltdeler ikke har betydning i 
seg selv, men gjennom de relasjonene de står i. Et beger kan ha mening i 
relasjon til vin, nattverdsritualet, kroppsbevegelser, kirkerom, musikk og 
sang, de som går til alters og de som blir sittende — og så videre. Det sosi- 
ale er videre noe som gjøres mer enn noe som er. Nattverd er ikke et gitt 
fenomen, men en prosess. Praksiser er åpne, dynamiske og i forandring. 
Nattverd er ikke noe gitt som praktiseres, men noe som blir til i praksis. 

I noen teologiske sammenhenger er praksisbegrepet brukt i betyd- 
ningen praksisfellesskap (Wenger, 1998) og dermed en måte å forstå en 
menighet på. Det kan fort ende i en for isolasjonistisk forståelse. Et viktig 
poeng i praksisteori er at sosiale fenomener alltid kjennetegnes av bun- 
ter eller sammenvevinger av ulike praksiser. Religiøse praksiser forstås 
dermed som sammenvevinger av ulike politiske, økonomiske, sosiale og 
meningsdannende praksiser. 

Så langt har jeg argumentert at praksisteori forstår praksis som sosial 
ontologi. Det betyr at praksis er en grunnkategori i forståelsen av det 
sosiale, og i forståelsen av tid og rom. 


Timespace activity 


Schatzkis bidrag til forståelsen av tid og rom står i kontrast til en objek- 
tiv konseptualisering. Slik sett er hans prosjekt beslektet med en rekke 
tilsvarende bidrag fra geografi, samfunnsvitenskap og filosofi, som han 
er i dialog med i boken The Timespace of Human Activity (2010). Hans 
spesifikke bidrag, der han skiller seg fra de andre, er at han teoretisk sam- 
menfletter tid og rom. Det gjør han i begrepet timespace, og teoretisk 
gjennom å hevde at tid og rom integreres i deres teleoaffektive struktur: 


It differs from other works belonging to it in attributing to human activity unfa- 
miliar and unified kinds of time and space and in arguing that the resulting uni- 


fied time and space are crucial to society and to history. (Schatzki, 2010, s. ix) 


Samtidig ligger hans bidrag ogsa i det at han kobler tid og rom tett til 
sosiale praksiser, og til en eksplisitt teori om sosial ontologi. Utover det 
Schatzki selv papeker, vil jeg ogsa hevde at han bidrar til forstaelsen av 
forholdet mellom tidrom og sosiale praksiser, nemlig at aktivitets-tidrom 
(«activity timespace») er dimensjonaliteten ved sosiale praksiser (Schatzki, 
2010, S$. ix). Tidrom og sosiale praksiser er dermed ulike størrelser, men sa 
sammenvevd at de ikke kan forstås isolert fra hverandre. 

Denne korte presentasjon av Schatzskis prosjekt skal utfoldes i det 
følgende. Først diskuteres noen kontraster til tidrom-aktivitet, først 
og fremst objektiv tid og rom. Deretter skal jeg redegjøre for hvordan 
Schatzki knytter menneskelig eksistens til handling i tid og rom og til 
kollektiv samhandling. For det tredje skal jeg forklare den teleoaffektive 
strukturen til tidrom-aktivitet og til emosjoners og materialitetens rolle. 


Objektiv og subjektiv tid og rom 
Schatzki kontrasterer sosial tid og rom med objektiv tid og rom. Ambi- 
sjonen hans er ikke å erstatte teorier om objektiv tid, men bidra til 

utformingen av et sosial tidrom som et tilleggsperspektiv, som en paral- 
lell mate a forsta tid og rom pa. Objektiv tid og rom forstas uavhengig 
av mennesker og menneskelig aktivitet: «By ‘objective’ time and space I 
mean time and space conceived of as persisting independently of human 
perception, understanding and action» (Schatzki, 2010, s. 25). Objektivt 
rom er «reelt» rom, til forskjell fra persipert, erfart, konstruert og subjek- 
tivt rom. Objektivt rom er ikke det samme som fysiske eller naturgitte 
rom, det kan være objektive samfunnsrom, som for eksempel i en organi- 
sasjon. Et tempel eller en moské kan forstås som objektive, og gitte, rom, 
uavhengig av de sosiale praksiser som finner sted «innenfor» rommet. 

Schatzkis forståelse av tid og rom er heller ikke subjektivt, i den for- 
stand at teorien hans handler om hvordan mennesker subjektivt erfarer 
og konstruerer tid og rom. Subjektive tidrom forutsetter ofte objektive 
forståelser, et opplevd rom forutsetter et gitt, objektivt rom. Man kan for 
eksempel snakke om læreres subjektive opplevde og erfarte handlings- 
rom versus deres objektive og faktiske, gitte handlingsrom på den andre. 
Schatzkis aktivitets tidrom kan forstås som et brudd med dikotomien 
mellom objektivt og subjekt rom. Det er sosialt tidrom i den forstand 
at det produseres «objektivt» i kollektive praksiser. Praksisen i klasse- 
rommet og på skolen produserer rom og tid. Det betyr at klasserommet 
ikke er en gitt ramme for undervisningen — klasserommet gjøres til rom 
i aktiviteten mellom elever og lærere. Det rommet som produseres i klas- 
sen, er for øvrig ikke begrenset til klasserommet. Digital teknologi, kart, 
fortellinger og så videre kan skape et rom utover klasseromsveggene. Det 
samme gjelder tid. Klassen er der i nåtid, men hendelser tilbake i tid er 
der også, og aktiviteten er innrettet mot leirskole eller livet etter utdan- 
ning. Tid produseres i klasseromsaktiviteten. Det rom og den tid som 
produseres, er ikke noe subjektivt, det er ikke snakk om den enkeltes 
indre opplevelse. Men tidrom er heller ikke objektiv i den forstand at den 
er uavhengig av menneskelig aktivitet. 

Schatzki posisjonerer seg videre i forhold til sosialkonstruktivisme. 
Hans teori er ikke sosialkonstruktivistisk i den forstand at tidrom er en 
sosial språklig konstruksjon. Tidrom skapes i sammenvevingen av reelle 
og empirisk tilgjengelige handlinger og interaksjoner, materielle gjen- 
stander og språk i bruk. Tidrom er ikke kun eller primært en språklig 

konstruksjon. Sprak er et aspekt ved sosiale praksiser, og tidrom er et 
produkt av alle deler av praksisene; handlinger, materialitet og sprak. 
Samtidig er aktivitet tidrom i bevegelse, mangfoldig og gjenstand for 
fortolkning. Dermed sprenger aktivitetsrom ogsa dikotomien mellom 
«reelt» rom og «sosialt konstruert» rom. 

Schatzskis forståelse av tid illustrerer hans posisjon som et tredje alter- 
nativ til objektive og sosialkonstruktivistiske utkast. Han knytter objek- 
tiv tid til suksesjon, det vil si et skille mellom fortid, nåtid og fremtid, og 
de følger etter hverandre: «Almost all modern conceptions of objective 
time, the time of objective reality, treat succession — before and after — as 
essential to it» (Schatzki, 2010, s. 28). På den andre side står forståelser av 
tid som sosiale språklige konstruksjoner. Schatzki forstår, i tråd med Hei- 
degger, tid verken som konstruksjon eller objektiv suksesjon, men som 
dimensjoner i menneskelige liv og aktiviteter: 


[T]he time involved are not successions. (...) Heidegger treated temporality 
as marked, not by succession, but by dimensionality: past, present and future. 
Spatiality, moreover, is not objective, but instead composed of regions: array of 


places and paths near to and far from activity. (Schatzki, 2010, s. 31) 


På samme måte produseres romlig i menneskelig aktivitet - ikke som 
rom langs tre dimensjoner, men som de ulike steder og stier aktiviteten er 
etablert av og knyttet til. Denne forståelsen av tid og rom knytter Schatzki 
til Lefebvre og hans teori om rom, tid og rytmer: 


Note that this claim entails that everyday life and social phenomena are stret- 
ched over past, present and future. Because they are composed of rhythms, they 
are never fully present at a given moment; they are never a set of once and for 
all formed things and images. The state of things at any moment is simply an 


abstraction from a temporally extended reality. (Schatzki, 2010, s. 35) 


Hverdagslivet og sosiale praksiser forstas ikke som natidige fenomener, 
som etterfølger fortid og skal etterfølges av fremtid. Fortid, nåtid og frem- 
tid er til stede samtidig, alle aktiviteter strekkes ut i tid på ulike måter. 
Fortid er til stede i nåtid, ikke som «ren» fortid, men som en fortid som 
slår inn i og transformeres av nåtid. På samme måte transformeres nåtid 
av fortid. Det samme gjelder fremtid. Det finnes ingen ren fremtid, men 

fremtid slik den transformeres av nåtid - og omvendt. Disse transforme- 
ringsprosessene er dynamiske, de er i konstant bevegelse, som rytmer og 
bølger. Et øyeblikksbilde får ikke tak i rytmene og bølgene, de fryses fast. 
Tid gjøres og produseres i sosiale praksiser — tid er ikke eksterne, objek- 
tive rammer for menneskelig virksomhet. Samtidig kan ikke menneskelig 
virksomhet forstås uten hvordan den strekker seg utover i tidsdimensjo- 
ner og er konstituert av tid. 

For igjen å ta klasserommet som eksempel, strekker klasseromsaktivi- 
teten seg utover i tid. Ulik fortid og fremtid slår inn og blir hentet inn, og 
tid transformeres og produseres i klasseromspraksisen. Samtidig konsti- 
tuerer tidsdimensjonene klasseaktiviteten på ulike måter — den får ulik 
karakter alt etter hvilken tid som skapes. Det betyr at skal man forstå 
det som skjer i en klasse, må man få tak i tidsbevegelsene, rytmene og 
bølgene, i praksisen. Tid og rom er ikke ytre rammer for klasseromsakti- 
viteten — de er ikke «rammefaktorer», som kan bestemmes uavhengig av 
praksisen. Tid og rom produseres i sosial aktivitet, samtidig som tid- og 
rom-prosesser konstituerer aktiviteten. 


Heidegger, existence, acting 


For å utvikle denne forståelsen av tidrom tar Schatzki utgangspunkt i 
Heidegger: 


Existence, in turn, centrally consists in being-in-the-world. The idea that hu- 
man life is being-in-the-world contrasts with the so-called Cartesian concep- 
tions of human being as something encapsulated in an inner sphere standing 
over against the world: these conceptions largely dominated Western philos- 
ophy and human intellectual work more broadly until the work of Heidegger 
and his contemporaries Ludwig Wittgenstein and John Dewey. (Schatzki, 2010, 
s. 48) 


Her skisseres to hovedforståelser av menneske og verden, en kartesi- 
ansk som skiller mellom mennesket som et indre i motsetning til en ytre 
verden - og en heideggersk tanke om at menneskelig eksistens er en 
eksistens i verden, uten noe skille. Being-in-the-world betyr at man som 
menneske kastes inn i en allerede eksisterende verden. Å bli kastet inn i 

verden betyr at ens eksistens ikke er gitt på forhånd og uavhengig av der 
man plutselig er, men at der man er, gjør man til det man er. Det er ikke et 
absolutt skille mellom menneskets indre og en ytre verden, hvilket betyr 
at det ikke finnes et atskilt, ytre rom og tid for indre eksistens. Dewey 
(1986) og andre bruker det litterære uttrykket «in medias res» om det 
samme. En fortelling kan starte midt i handlingen (saken), og det er der 
mennesker befinner seg. Det starter ikke i starten, i et nullpunkt — nei, 
mennesker kastes inn, vilkårlig og betinget, midt i livets handling. 

Og for å bli i disse metaforene; i en innkastet tilstand begynner man 
å røre på seg, bevege kroppen og handle. Eksistens begynner ikke med 
tenkning, kognisjon og the mind: «... human existence, being-in(-the- 
world), is, centrally, acting ... Heidegger treated human existence as, 
above all, acting in wordly contexts» (Schatzki, 2010, s. 49). Dermed for- 
skyves tyngdepunktet fra kognisjon, meningsdannelse og erfaring til 
handling og aktivitet. Det betyr ikke at handling og erfaring er uavhen- 
gig av hverandre, Schatzki kaller forholdet «experiential acting». Men det 
er ikke slik at tanke, mening og erfaring kommer forut for handling og 
menneskelig aktivitet: 


[A] persons experience occurs within the ken of his or her activity. What I 
mean by experiences occurring within the ken of activity is also twofold: first, 
that experiences occur while people are performing actions and, second, that 
what people are up to in performing actions lays down lines of relevance that 
inform the general progression of experience as they act. These lines of relevan- 
ce inform experience without dictating what is experienced. (Schatzki, 2010, 
s. 50) 


Handling og aktivitet er reaksjoner på verden, man er kastet midt inn 
i ting, og reagerer kroppslig på det. Å gi handling og aktivitet primat 
betyr at mennesket er dypt situert i og konstituert av den verden man 
befinner seg i, og at tenkning og erfaring er like situert og konstituert. 
Samtidig er ikke menneskelig eksistens determinert, menneskelig aktivi- 
tet er ikke kun en automatisk eller passiv respons. Her kommer Heideg- 
gers ide om «being-ahead-of-itself-already-in-the-world» (Schatzki, 2010, 
s. 48-51). Menneskers handlinger er på den ene side dypt situert der de 
er, og responderer på det. På den andre side kan mennesker være foran 

seg selv — de kan projisere hvordan livet og ting kan være, og handle pa 


grunnlag av disse projiseringene: 


[T]hrownness is interpreted as already being-in-the-world. Whenever a per- 
son acts, she is already immersed in particular situations, in the context of 
which she acts. What she does is sensitive to, responsive to, and reflective 
of those situations, or rather of particular aspects of them. These aspects are 
given, from which she departs acting. Projection, meanwhile, is being ahead 
of oneself. It is putting ways of being before oneself and acting for their sake. 
Whenever a person acts, she acts for the sake of some way of being. (Schatzki, 
2010, s. 50) 


Dermed er det synlig hvordan tidsaspekter er grunnleggende i menneske- 
lig eksistens. Mennesker har muligheter for 4 handle pa grunn av fremtid, 
fortid og natid: 


The future dimension of activity, coming towards something projected, is act- 
ing for an end. The past dimension of activity, departing from something given, 
is reacting to something or acting in its light, i.e. being motivated. The present 
activity is, thus, acting amid entities towards an end from what motivates. It is a 


phenomenon of teleology and motivation. (Schatzki, 2010, s. 51) 


Tid forstas fortsatt som dimensjoner, ikke som atskilte epoker. Det betyr 
at min handling er innrettet bade fremover og bakover her og na. Hand- 
lingen er innrettet mot et projisert gode, noe ønskelig - samtidig som den 
er en reaksjon pa, og motivert av, noe jeg kommer fra. Schatzki forstar 
dermed menneskelig aktivitet som noe som drives av bade fortid og frem- 
tid, som aspekter ved natid. 

Igjen kan utdanning brukes som eksempel. En lerer starter i jobb 
pa en ny skole og et nytt sted. Hun har sin utdanning, faglighet, profe- 
sjonalitet og sine pedagogiske prosjekter. Men forst og fremst blir hun 
kastet inn i den bestemte skolen, hun er der plutselig. Hun handler ikke 
på grunnlag av sitt «pedagogiske grunnsyn», men forsøker å navigere i 
forhold til timeplan, rom og materielle ting, elever, kolleger, foreldre og 
ledere. Hun forsøker å holde aktiviteten i gang, og i alt hun gjør, forsøker 
hun å finne ut av hvor hun er, hva slags skole og kultur dette er, hva som 
tas for gitt og hva man skal tro på — og ikke. Etter hvert danner hun seg 

bilder av hvordan ting kan bli, og ønsker å handle slik at det kan bli slik. 
Samtidig handler hun ut fra hvordan ting har vært, hennes egne opple- 
velser som elev og student, som lærer ved en annen skole - og ikke minst 
ut fra hvordan hennes nåværende skole har vært. 

Tid er avgjørende i lærerens eksistens, men så er også rom. Hun kastes 
ikke bare inn i skolens tid, men også skolens rom. Som tid er rom noe 
som gjøres - ikke noe som innrammer aktiviteten. Skolens sosiale rom 
gjøres i interaksjon mellom elever, lærere, foreldre og ledere — og data- 
maskiner, bøker, klær, skolegård og bygninger. Det er et felles, sosialt rom 
den nye læreren kastes inn i, og som hun er med på å gjøre og forandre. 
Læreren involveres i aktiviteten og romliggjøringen: 


Being-in-the-world is not a matter of, say, a persons body being entirely sur- 
rounded by the entities that make up a given world. The in concerned is, inste- 
ad, the in of involvement. To be-in-the-world is to be involved in a world, to 
proceed within it with, toward, and amid the entities that compose it. (Schatzki, 
2010, s. 53) 


Rom gjøres pa tvers av fysiske avstander — et skolerom kan innlemme 
fjerne steder — og fjerne tider. Det fjerne kan gjøres nært og det nære 
fjernt — i tid og rom. Det betyr at tid og rom er vevd i hverandre, og at 
gjøringen av tid og rom er i konstant bevegelse: 


He (Heidegger) thought of human life, instead, as happening. Yet, movement, 
in the guise of being on the move, is a crucial aspect of this happening: the ha- 
ppening of life is being on the move, i.e. being-on-the-move is lifes happening 
character. Movement is, if you will, the operation by which temporality tempo- 


ralizes, human existence happens. (Schatzki, 2010, s. 58) 


Dette betyr at sosial aktivitet, rom og tid ma forstas og analyseres i beve- 
gelse. Bevegelse forstas her ikke noe som er atskilt fra fenomenet, som 
en bil i fart, forstått slik at det er den samme bilen, som kan analyseres i 
ulik fart. Bevegelse er uløselig knyttet til sosiale aktiviteter og aktivitets 
tidrom. Det er ikke den samme undervisningen som foregår to steder 
til ulike tider. De ulike undervisningsaktivitetene skaper ulike tids- og 
romvirkeligheter som deltagerne kan bevege seg i — hvilket igjen gir ulike 
kunnskaps- og læringsprosesser. 

Poenget her er at tidrom og aktivitet ikke kan skilles fra hverandre, 
de har en symbiotisk relasjon. Schatzki er ikke helt klar når det gjelder 
spørsmålet om hvordan tidrom og aktivitet henger sammen. Jeg leser 
han slik at tidrom er noe som gjøres og produseres i aktiviteter, men at 
det ikke et produkt forstått som noe annet. Tidrom er et konstituerende 
trekk ved sosiale aktiviteter. Menneskelig aktivitet finner sted i sosiale 
tidrom, samtidig som ulike tidrom gjøres og produseres i aktiviteter. Det 
er mulig å forstå dette slik at sosiale praksiser strekkes ut i tidrom i gene- 
rell forstand, og samtidig får tid og rom konkrete og empirisk spesifikke 
utforminger i praksiser. 

En annen dikotomi som brytes av Schatzki er individ-samfunn: 


Individual human existence, the subject matter of Being and Time, is not me- 
rely being-in-the-world, but being-in-the-world with others — it is essentially 
social. Another way of saying this is that existence is intrinsically coexistence. 


(Schatzki, 2010, s. 69) 


Eksistens er grunnleggende sameksistens. Handling er alltid en del av 
en sosial praksis — slik at handlinger er sosialt konstituerte og samtidig 
resultat av aktivt agentskap. Handling forstås i lys av kollektive aktivite- 
ter, som igjen forstås i lys av sosiale praksiser. Sosiale praksiser kjenne- 
tegnes av handlinger, men også av språk i bruk og av materielle redskaper 
og aktører. 


Teleoaffektiv struktur 


Sosiale praksiser kjennetegnes også av det Schatzki kaller teleoaffektive 
strukturer. Praksiser er som nevnt strukket ut i tid og rom, og tid og 
rom er i bevegelse. Denne bevegelsen er ikke tilfeldig, den har en bestemt 
struktur og noen bestemte kjennetegn. Bevegelsen er teleologisk, det vil 
si at den er formålsrettet. Samtidig kjennetegnes bevegelsen av et emosjo- 
nelt driv, et ønske om en fremtidig tilstand, om noe verdifullt. 

En stor del av Schatzkis bok handler om det teleologiske aspektet ved tid 
og rom og sosiale praksiser. For Schatzki handler det teleologiske aspektet 
om at menneskelig handling verken er kausal eller resultat av individuelle 
valg. Det er ikke slik at det som skjer i et klasserom er determinert eller 

bestemt av visse årsaker. Handlingene — og bevegelsene i aktivitetene — er 
åpne, ikke lukket. Samtidig er de konstituert av både fortid og fremtid, 
og de er sosialt og kollektivt konstituert. De aktivitetene og praksisene 
personer er deltagere i, er medvirkende og medbestemmende når perso- 
nen handler. Begrepet konstituert er viktig — det indikerer innflytelse og 
medvirkning, men ikke determinering eller betinging. Teleologisk betyr 
at handlinger må forstås som noe som munner ut av forestillinger om 
noe verdifullt, en ønsket tilstand, en driv mot noe. Denne driven er en 
blanding av et personlig og et kollektivt prosjekt. 

Teleologi er ikke det samme som instrumentalisme. Dette henger 
sammen med Schatzskis forståelse av tid som dimensjoner. Fremtid er 
ikke atskilt fra nåtid og fortid. Mål og formål hører ikke til en atskilt 
fremtid. Målene er en del av nåtid, av aktivitene og praksisene her og nå — 
men som fremtidsaspektet ved nåtid: «Acting for the sake of some way of 
being, however, is a feature of the activity itself; it does not entail that the 
end, or even that a person acts for an end, is settled prior to the activity» 
(Schatzki, 2010, s. 178). 

Mål er derfor ikke fremtidige tilstander. Nei, alle aktiviteter er kjen- 
netegnet av at de strekker seg utover i tid og rom, at de strekker seg inn 
i fremtiden. Men også at de ved å strekke seg bakover i fortiden får tak i 
retningen til praksisen — det avklarer hvor den kommer fra og hvor den 
går, hva den streber mot. Mål og formål er kjennetegn ved aktiviteter 
her og nå. Det betyr at mål ikke kan formuleres som noe som er utenfor 
pågående praksisen - ei heller kan målene fastsettes eksternt og objektivt: 


[E]nds are not future states of affairs. Ends are aspects of events, not future 
things of any sort. Many philosophers have treated ends as not yet obtaining 
states of affairs at which people aim. Many such philosophers have also con- 
strued practical reasoning as working backwards from the supposed obtaining 
of this state of affairs (in the future) to the specification of what action to per- 
form here and now. As discussed in chapter 1, however, the future dimension of 
activity is simultaneous with the present: the past, present and future of activity 
occur ‘at a single stroke. Acting for the sake of something, thus its status as 
something sought after, are aspects of current activity. An actor's end, conse- 
quently, cannot lie in the objective future — it is not a future way of being or state 


of affairs. Rather, it is a feature of the present. (Schatzki, 2010, s. 172) 

Teleologi er noe annet enn mål-middel-rasjonalitet og malstyrings- 
ideologier. Mal kan aldri skilles fra middel — eller fra selve aktiviteten. 
Lærerutdanning kan være et eksempel på dette. Lærerutdanning som 
praksis brettes ut i tid, bakover og forover. Studentenes egne erfaringer 
som elever er viktige i deres profesjonsutvikling og -identitet. Samtidig er 
utdanning vendt forover, til hva slags undervisning de synes er verdifull 
og som de brenner for. Lærerutdanningen brettes også ut i, og skaper, 
rom. Hva slags profesjonelt lærerrom skapes i utdanningen? Er det rom- 
met mellom den enkelte lærer og den enkelte elev, er det det indre rom- 
met til læreren, er det klassens rom - eller skolens? Eller strekkes rommet 
ut over skolen, ut i naturen, nærmiljøet, det mangfoldige og urettferdige 
rom eller til det virtuelle rom? I produksjonen av tid og rom ligger det 
en retning, tanken om noe verdifullt i lærerutdanningen som kollektiv 
praksis. Det verdifulle er noe som produseres i aktiviteten, og aktiviteten 
konstituerer studentenes egne formål, prosjekter og hva som er verdt å 
strebe etter. Lærerutdanning som praksis har en teleologisk retning, men 
den produseres i selve aktiviteten. Den teleologiske retningen konstitu- 
eres kollektivt i aktiveten, men forhandles individuelt. 

Det at det teleologiske beskrives med driv, prosjekt og som noe ver- 
difullt, betyr at formålslogikken har en klart affektiv eller emosjonell 
karakter. Det er ikke snakk om et «rent» rasjonelt mål, men noe som 
driver aktiviteten i mye videre forstand. For deltagerne i praksisen dreier 
fotball seg om pasjon, om noe viktig. Laget og de rundt drives av en fore- 
stilling om å bli bedre, om å utvikle seg som lag og enkeltspillere, om å få 
bedre resultater og by på bedre underholdning og gjerne mer ekstase. Det 
er ikke noe absolutt skille mellom det affektive og det rasjonelle, det gjø- 
res fornuftbaserte valg på grunnlag av den emosjonelle driven. Det affek- 
tive er heller ikke knyttet kun til resultat - det er en nær sammenheng 
mellom å utvikle seg, bli dyktigere og det å vinne. Det affektive oppløser 
også skillet mellom det kollektive og det individuelle. Laget er preges av 
en felles driv, av noe som er viktig og verdifullt, og gleden er mellom 
spillerne, trenerne og tilhengerne når det lykkes. Samtidig betyr laget og 
prosjektet mye for den enkelte. Det affektive samler tid og rom - det er 
emosjonell fortid og fremtid, og det er sterke opplevelser knyttet til fot- 
ballbaner, steder og datoer. 

Hva så med religion? 


Denne artikkelen spør hva som skjer med religion i Schatzkis tidrom. 
Innledningsvis er svaret at religion i radikal forstand er sosial praksis. 
Mange religionsforskere fremhever viktigheten av praksis for å forstå 
religion. Likevel er praksis hos mange ett av mange modi religion kan 
ha (for eksempel Woodhead, 2011), religion tar form av institusjoner, av 
makt, av tekster og språk, av ritualer og så videre. Praksis er her religio- 
nens gjøre-modus. Også i «lived religion»-tradisjonen blir «hverdagsre- 
ligion» i stor grad forstått empirisk, som en viktig religionsmodus blant 
flere (McGuire, 2008; Ammerman, 2013, 2016). Levd religion forstås som 
noe (empirisk) annet enn normativ religion og institusjonell religion. 
Religion som praksis i radikal forstand, som sosial ontologi, skyver sosi- 
ale praksiser frem som en sentral kategori for å forstå samfunn. I en slik 
flat ontologi undersøker man institusjoner slik de fremtrer i sosiale prak- 
siser — og som sosiale praksiser. Analytisk starter man midt i religiøse 
praksiser, midt i saken (in medias res), og sporer så empirisk ulike relasjo- 
ner og sammenhenger derfra. Religion er ikke noe som praktiseres, men 
religion er praksis. 

Det betyr at man ikke kan anta som gitt og som et utgangspunkt for 
analyser at religion er bestemt av institusjoner, tekster, ritualer, personer, 
tradisjoner, trosformer eller forestillinger. Religion er ikke «noe» som 
praktiseres, religion er selve praksisen. Det betyr at for eksempel tekster får 
betydning som element i religiøse praksiser i forhold til hvordan de brukes. 
Handling og interaksjon, kroppslig, verbal og materiell bevegelse kommer 
i forgrunnen. Tekster blir gjort, brukt, tolket og får betydning i religiøse 
praksiser. Å forstå religion som praksis betyr at de ulike aspektene og ele- 
mentene ikke får en fastlagt mening før praksisene, men i bruk. Videre 
får ikke en eller flere av dem en a priori normativ rolle — alle aspekter og 
elementer virker sammen. Tekster, musikk, ritualer, bygg og rom, lys og 
farger, kropper i bevegelse, klær, kunst, språk, liturgi, samtaler — alt far sin 
betydning i relasjon til hverandre og som elementer og aspekter av en prak- 
sis. Å forstå ulike biter, deler og aspekter ved religion som praksis betyr at 
de analyseres i bevegelse (Afdal, 2013). Et stillbilde får ikke tak i betydnin- 
gen til musikken, den er i bevegelse og skaper bevegelse. Musikken strekker 
seg utover i tid og rom, og den skaper tid og rom. 

Det betyr at rom og romlighet i Schatzkis teoretiske univers ikke kan 
forstas isolert fra sosiale praksiser. I en viss forstand kan man si at det er 
sosiale praksiser som har hovedrollen, og at tidrom er ett (men viktig) 
aspekt ved sosiale praksiser. Det betyr at man kan ikke undersoke reli- 
gion og romlighet uten 4 starte i religiose praksiser. I resten av teksten 
skal jeg gjore nettopp det, i praksisen begravelse. 

Det er sannsynligvis et stille rom man trer inn i. Det kan være avbrutt 
av stille gråt eller hulking. Kroppene sitter i ro i benkene. Det er hånd- 
trykk, noen nikk. Noen har beholdt yttertøyet på, mens andre sitter 
ikledd mørke kjoler og dresser. Svarte klær kontrasteres i tente hvite lys 
og store mengder hvite blomster. Blomsterkranser innrammer den hvite 
kisten. Blikkene til de fremmøtte er rettet mot kisten, ned mot gulvet eller 
noen prøvende blikk mot første rad, der den nærmeste familien sitter. 
Noen ser i programmet, et hvitt, sammenbrettet ark, svart tekst. Og et 
bilde av den døde, tatt under en tur med båten. Blå sjø, solbrunt ansikt — 
et levende ansikt som ser tilbake. Så hører de stille orgelmusikk; tonene 
legger et vemodig slør over rommet. Like vemodig som ansiktet til en 
lidende Kristus på altertavlen. Et ansikt som er i ferd med å dø bort. 

Så settes rommet i bevegelse. Presten trer inn, og begynner å snakke, 
noe liturgisk språk, noe kontekstualisering av begravelsen, noe tekst fra 
Bibelen, og så en preken hvor hun reflekterer over teksten og over liv og 
død. Andre snakker også, sønnene har minneord, der tilhørerne blir tatt 
med på en liten reise i livet til den døde, til andre steder og tider, til situ- 
asjoner med glede og varme. Alle synger salmetekster som dreier seg om 
andre tider og andre rom, om andre virkeligheter. Så er tiden kommet for 
å følge kisten med den døde til gravstedet. Alle beveger seg fra det reli- 
giøse kapellrommet ut i naturen. Den døde skal tilbake til jorden, kisten 
senkes, og det synges. 

Begravelsesrommet kan beskrives på så mange måter — det er et stille 
rom, et sorgfullt rom, et kontrastfullt rom av liv og død, svart og hvitt, 
det hverdagslige og det hellige. Disse rommene blir til gjennom blomster, 
farger, klær, musikk, språk og kropper i bevegelse. Det religiøse rom- 
met blir altså til i relasjoner mellom handling, materialitet og språk. Det 
fysiske kapellrommet setter tydelig preg på den religiøse aktiviteten, men 
begravelsens rom begrenses ikke av veggene. Ansiktet i programmet, de 

mange fortellingene om andre steder og andre tider, Kristus-bildet som 
åpner opp andre virkeligheter, salmene og liturgien skaper sammenheng 
til andre begravelser, andre avskjeder — og til fremtidige. 

Begravelse som religiøs praksis strekkes ut i tid og rom - i alt det som 
er og gjøres i en begravelse, utvides aktørenes muligheter for å navi- 
gere. Ulike hendelser og situasjoner, ulike følelser og opplevelser bringes 
sammen. Samtidig er det ingen vilkårlig sammenstilling av ulike tider 
og rom - det gjøres for å si farvel på en respektfull mate til den døde og 
skape mulige forbindelser i tid og rom i overgangen mellom liv og død for 
de pårørende og berørte. Begravelse gjør og produserer ulike tidrom - og 
de vil variere noe fra begravelse til begravelse. Begravelsens retning er 
fra den siste stund sammen med den døde til atskillelsen, til at kisten 
senkes i jorden. Det er ikke lett å si hva den teleoaffektive strukturen til 
en begravelse er, kanskje er det en driv mot å holde ting sammen - fortid 
og fremtid, død og liv, sorg og glede, svart og hvitt. Driven vil selvfølgelig 
også være individuell. Selv om begravelse som sosial praksis er konstitu- 
erende, forhandler og navigerer de enkelte som deltar, en begravelse på 
ulike måter. 

Man kunne selvfølgelig sett begravelsen fra begravelsesagentenes eller 
prestenes perspektiv. Begravelse går da fra å være ekstraordinær til hver- 
dagslig, fra å være noe dypt personlig til profesjon, yrke, teknikk og øko- 
nomi. Disse hverdagslige aspektene kan forstås som religiøst urene, noe 
som ikke har med egentlig religion å gjøre, og som kun er ytre rammer. 
En annen måte å forstå religion som praksis på er at religion er uren. Reli- 
gion er alltid blandingen av det hellige og økonomi, av sterke følelser og 
profesjonell atferd, av medmenneskelighet og materielle ting. Slik forstått 
kjennetegnes religion ikke per definisjon eller primært av det rene, trans- 
cendente eller det hellige, men har form av hverdagslig, uren aktivitet 
som skaper ulike tidrom. 

Det urene kommer også til syne på andre måter. Som nevnt er ikke 
praksiser isolerte øyer, de inngår i komplekse sammenvevinger, krysses 
og blandes. Det betyr at religiøse aktiviteter blandes på urene måter med 
politikk, med fengsler, skoler, forsvar, vitenskap og juss. Her er det spen- 
nende å se hvordan de religiøse elementene er med på å skape rom og 
tid — for eksempel i et fengsel. 

I sum blir religion som tidrom-aktivitet noe annet enn eksistensiell tro 
eller normativ religion. Religion dreier seg ikke primært om det som er 
utenfor, om en annen virkelighet i det transcendente eller i en dyp, eksis- 
tensiell tro. Religion er heller ikke primært knyttet til mening, erfaring 
og språk eller en normativ ontologi. Religion er hverdagslig handling og 
samhandling, forstått som sosiale praksiser, som deltagerne trer inn i. 
Disse praksisene eller aktivitetene strekker seg utover i rom og tid og pro- 
duserer tidrom. Dermed kan religion som hverdagspraksis skape rom og 
tid, på tvers av distanser, ekspandere menneskers tidrom og skape mulige 
virkeligheter og ontologier. 

